
H. ermeneutică 


Zoe Dumitrescu Buşulenga, exeget al 
germanitätii lui Eminescu 


Viorica S. CONSTANTINESCU 


Eminescu şi romantismul german a fost publicat în 1986 
şi, cu toată invitația generoasă a autoarei de a se completa 
acest studiu de către alți cunoscători ai operei poetului, nu 
putem semnala noi contribuţii în eminescologia comparată pe 
problema relaţiei romantismului germano-român. După studii 
de anvergură istorico-literară sau de analiză textuală, după 
aprecieri uneori intuitive în ce priveşte relaţia dintre poetul 
national şi poeţii universali, relaţia originalitate/influentä, după 
disputa poet national/poet universal, poet romantic/postro- 
mantic, comparatistul de excepţie care a fost Zoe Dumitrescu 
Buşulenga, cunoscătoare în profunzime atât a operei emines- 
ciene, cât şi a literaturii germane, publica o carte foarte densă, 
documentată, fără aprecieri riscante şi pe cât posibil fără a 
prelua locurile comune pe care le găsea în istoria literară 
anterioară. 

O lectură recentă a studiului ne-a prilejuit unele obser- 
vatii din perspectiva istoriografică mai nouă, privind contextu- 
area europeană a poetului. După opinia noastră, Eminescu este 
cel mai interesant caz ce poate fi discutat atunci când avem în 
vedere raportul cultură centrală/cultură periferică. 

De la început menționăm faptul că, atunci când evaluăm 
o operă în această perspectivă, nu avem în vedere criterii 
axiologice. Aceasta şi pentru că istoria poeziei europene şi 
universale ne obligă să privim obiectiv, fără idei preconcepute, 
fenomenul artistic. Altfel, fără să exagerăm, ar trebui să ni se 
pară că neoclasicismul (latin sau francez) este o fază a retar- 
dării clasicismului grec, sau că poezia neoplatonică franceză 

din secolul al XVI-lea nu ar fi decât o creație de periferie 
spaţială şi temporală, faţă de cea dolcestilnuovistă. Dar cine ar 
accepta că şi centrul poetic al poeziei trubadurilor n-ar fi 
tocmai Sudul Franţei, ci că el s-ar afla în centrele de poezie 
arabă transferate de la Bagdad şi Damasc în Europa secolului 
al IX-lea? Nu, nu putem accepta aşa ceva. Şi atunci de ce să 
acceptăm că Eminescu n-a făcut decât, într-un târziu romantic, 
să preia teme şi motive din literatura germană şi să le retopeas- 
că într-o creație personală genială, ci mult mai mult: a prelun- 
git o tradiție poetică şi a potentat valenţele profunzimilor as- 
cunse ale unei culturi care refuză să ne accepte în teritoriul ei. 
Dacă nu am văzut nicio similitudine între războaiele dintre 
romani şi gali pe de o parte, şi cele între romani şi daci, dacă 
ni se pare ridicol să-l comparăm pe Decebal cu Vercingetorix, 
de ce ar fi trebuit să ne salveze Europa de complexele noastre 
etnice şi culturale? 

Dacă Eminescu n-ar fi provenit din Nordul (germanizat 
în parte) al Moldovei, dacă n-ar fi crescut în duhul limbii 
germane (familia vorbea germana), dacă n-ar fi făcut şcoala la 
Cernăuţi, dacă nu ar fi studiat la Viena şi Berlin şi dacă n-ar fi 
fost educat în valorile literaturii germane, ar mai fi fost el ce-a 
fost — el şi noi, adoratorii şi detractorii lui de azi? Tot ce s-a 
scris până la el nu confirmă în niciun fel că Eminescu ar fi 
avut precursori calitativi în poezia românească. Au existat 
acumulări cantitative, dar saltul de la național la universal nu-l 
putea face altul decât el. 

Şi dacă nu s-ar fi produs prea târziu intrarea poetului în 
marea literatură, dacă marile literaturi n-ar fi privit cu condes- 
cendentä ceea ce au produs micile literaturi, dacă n-ar fi fost 
ochiul snob al acelor compatrioți ai poetului care, temători că 
n-ar fi la modă, s-au ferit să treacă peste prejudecata „ultimul” 
nu doar ca timp, ci şi ca valoare, poate că sunetul poeziei 
româneşti în concertul civilizației occidentale ar fi fost acela al 
cornului, lirei, alături de tobele şi alămurile celorlalți, care ar 
lega tradiţia istoriei literare europene de la est la vest, şi nu 
doar de la vest la est. 

Sigur că s-au produs exagerări penibile, dar săracul — 
chiar şi cel din cultură — e totdeauna penibil şi nedorit la ma- 

rile case. În spaţiul românesc, Eminescu a realizat „marea 
trecere” de la poezia micilor teme neoromantice şi a marilor 
teme ale paşoptiştilor la poezia adâncurilor, a nuantelor şi a 
farmecului sfânt, pe care greu l-am putea traduce şi azi din 
română în... română. 

Ca personalitate poetică, Eminescu îmi pare cel mai 
aproape de Dante. Ca şi poetul italian, a creat într-un dulce stil 
nou, al limbii populare şi culte, o poezie încifrată filosofic, o 
„Vita Nuova”, în care propulsarea spre sublimul speculatiei 
filosofice o găsim şi în cea mai „cântată” romantä: „Tu trebuia 
să te cuprinzi / De acel farmec sfânt / Şi noaptea candele 
s-aprinzi / Iubirii pe pământ”. Cine îşi mai bate capul să desci- 
freze şi să contextualizeze aceste fals cunoscute versuri din Pe 
lângă plopii fără soț, poezie transformată în romantä funebră, 
cântată de alămuri? 

Revenind la germanitatea abisală a poetului, recitind stu- 
diul amintit, am ajuns la concluzia că poetul a sintetizat ades 
Şcoala de la Jena cu gruparea de la Heidelberg. Îi regăsim în 
poezia sa pe Jean Paul Richter, Clemens Bruntano, Achim von 
Arnim, Adalbert von Chamisso, Ludwig Tieck, Joseph von 
Eichendorff, şi mai puţin (sau deloc) pe cunoscutul Georg Fr. 
Creuzer, la nivelul structurii tematico-mitico a operei poetului, 
alături de Novalis, Hôderlin. 

Toţi participanţii la această grupare proveneau din 
tradiția lui Herder, erau patrioți şi medievalişti, culegători ai 
poeziei populare, îşi revendicau calitatea de barzi, rapsozi, 
trubaduri (Eminescu scria si el — „Eu sunt trubadurul [...] / 
Lira, sufletul din mine”). 

Motive precum cele ale pădurii, nopţii, magului şi călu- 
gărului le regăsim la o altă personalitate de fundal a şcolii de 
la Heidelberg, anume Joseph Görres. Prefaţa la volumul său, 
Die teutschen Volkbiichern din 1807, este o alegorie prin care 
se impune motivul „cornului fermecat”. În această culegere de 
cărţi populare de pretutindeni, Görres susţine că natura şi omul 
vechi păstrează urmele revelatiei lor prime, adevăruri pe care 
trebuie să le căutăm în ceața Orientului. Aşa să ne explicäm 
călătoria alegorică a lui Eminescu în Orientul Seherazadeï? Si 
Egipetul? 

În Der Knaben Wunderhorn („Cornul fermecat al băia- 
tului”), Clemens Buntano oferea poeziei europene modelele 
liedurilor, a acelor poezii scurte în care cuvintele păreau a fi 
rostite ca şi notele muzicii. Si nu este „muzica poeziei emines- 
ciene” un loc comun al exegezelor, comentariilor, referatelor 
de doctorat, comunicărilor ştiinţifice? 

Poezia are avantajul de a fi „dezmărginită” (termenul îi 
aparține lui Zoe Dumitrescu Buşulenga). Aşa trebuie să inter- 
pretăm această filiatie între poetul român şi mai vârstnicii săi 
precursori germani, gruparea de la Heidelberg. Gândurile fer- 
tile (din cine ştie ce mit, text filosofic, vers, propoziţie) trans- 
mise de poezia germană, de la Goethe şi Schiller, la „ultimii 
romantici germani”, Lenau, Heine (de altfel, primele studii, 
după Eminescu, pe aceştia ultimii, la care a fost afiliat şi 
poetul, au cu totul altă anvergură), au scăpărat genial, „împli- 
nind în infinitul joc al minții poetului o funcțiune de reală 
necesitate constitutivă”, scrie Zoe Dumitrescu Buşulenga. 

Influență, prelucrare, preluare, ce mai interesează când, 
în spaţiul „dezmărginit” al poeziei universale a apărut, spre 
sfârşitul unei epoci intense şi grave a creației europene, o 
personalitate mai mare decât modelele lui şi, de ce nu, mai 
detaşată de amănunte şi mai liberă, ce „cade în sus”, o perso- 
nalitate care a produs marea cotitură în spiritualitatea româ- 
nească, de la frivolitatea neoromantică la „dorul de luceferi”. 


Résumé 


Jugé par sa relation avec la poésie allemande, Eminescu 
représente un cas typique du débat entre le centre et la périphérie 
dans l’art. L’étude, riche en suggestions, publiée par le chercheur 
comparatiste Zoe Dumitrescu Busulenga, offre des éléments pour 
une nouvelle évaluation du poète germanophile. Eminescu marque le 
passage d’une poésie frivole à une poésie grave — la poésie des 
grands thèmes et grands sentiments; c’est ce que le fragment dédié à 
l’Ecole de Heidelberg, inclus dans l’étude appelée Eminescu si 
literatura germanä, nous démontre. 


Eminescologia dintr-o perspectivă 
hermeneutică actualizată 


Lucia CIFOR 


Într-un articol mai vechi', găseam potrivit a face o 
succintă (dar nu şi completă) clasificare a exegezei consacrate 
sub numele de eminescologie”, din perspectiva hermeneuticii 
concepute ca o teorie generală a interpretării. Identificam pe 
atunci trei mari categorii, cu precizarea că o asemenea 
clasificare nu putea să epuizeze, desigur, larga paletă de abor- 
dări din domeniu. În linii mari, categoriile identificate erau: 
eminescologia comparativ-culturală, dezvoltată cu preponde- 
rentä în perioada interbelică, eminescologia de inspiraţie struc- 
turalistă şi eminescologia de inspiraţie hermeneutică. Ulti- 
mele două s-au remarcat cu deosebire (prin evoluții paralele) 
în perioada postbelică, dar nu lipsesc nici din alte perioade. 

Ulterior, ne-am gîndit că este obligatoriu de avut în ve- 
dere şi o altă categorie de studii eminescologice, cea apartinînd 
tinerei generaţii de eminescologi, generaţia poststructuralistă 
şi postmodernă. Ca şi eminescologii din celelalte categorii, 
eminescologii din această ultimă categorie sînt heterogeni prin 
ținută şi consistență ştiinţifică. Ei au în comun mai degrabă 
trăsăturile unui orizont comun de lectură şi de interpretare. 
lată de ce unele dintre trăsăturile postmodernismului literar, 


! Cf. Lucia Cifor, Note pe marginea unor cărți de hermeneutica 
sensului, publicat în Studii eminescologice, VI, Cluj-Napoca, Clusium, 2004, 
p. 231 ş.u. 

? Termen intraductibil (cf. Ioana Bot, Obiectul „singular” al emines- 
cologiei, în „Dilemateca”, nr. 9/2007) şi într-o oarecare măsură rebarbativ, 
dar inevitabil şi de altfel productiv într-o serie paradigmaticä specifică limbii 
române, în care se întîlnesc şi alți termeni derivați, în acelaşi mod, de la un 
nume propriu important (cf. „dostoievskologie”, „puşkinologie” ş.a.). 

precum scriitura calofilă şi (cîteodată) autoreflexivă, suspen- 
darea judecăților de valoare generată de un scepticism filo- 
sofic şi estetic generalizat, analizele excesiv imanentiste sau 
mult prea larg contextualizate etc. sînt de găsit în emines- 
cologia tînără. Caracteristica principală a acestei generaţii de 
eminescologi este scriitura ca modalitate esenţială de înnoire a 
interpretării. În contextul eminescologiei tinere mai ales, o 
veche teză barthesiană capătă greutate. Este vorba despre teza 
potrivit căreia citim nu doar pentru a înţelege, ci pentru a 
produce un text. Interpretarea se susţine prin ea însăşi ori mai 
bine zis prin textul în care se obiectivează. Faptul are drept 
consecință dublarea problematicii interpretării cu o proble- 
matică a scrierii creatoare. Se produce astfel, poate pentru 
prima oară în studiile literare româneşti, ieşirea de sub presi- 
unea monopolară a dictatului operei (al autorului), în favoarea 
cultivării creativității libere. Exercitiul hermeneutic nu mai 
înseamnă urmarea plină de atenţie şi de obedientä a sensurilor 
sau intenţiei operei, autorului etc. Cititorul postmodern al 
operei lui Eminescu (ca şi al oricărui tip de text) nu mai vrea 
să fie victima sau supusul nici unui tip de intentio auctoris sau 
intentio operis, alegîndu-se pe el însuşi în spaţiul unei decisive 
intentio lectoris. Interpretarea nu mai are aceleaşi mize. Ea nu 
mai urmăreşte identificarea şi reconstituirea cu atenţie a unor 
sensuri presupus garantate de textualitatea concretă. Miza 
devine alta: (re)construirea unor sensuri, trecînd prin decon- 


3 Ne referim în special la eminescologia studențească, aproape 
institutionalizatä prin numeroasele volume de lucrări ştiinţifice „Caietele 
Eminescu” sau „Studii eminesciene”, publicate cu prilejul celor peste 30 de 
ediţii ale Colocviului Naţional Studenţesc „Mihai Eminescu” de la Iaşi, 
manifestare coordonată de prof. Dumitru Irimia, însă susținută de profesori şi 
studenți de la facultățile de litere din toată ţara, la care s-au alăturat, după 
1989, profesori şi studenţi de la facultățile de litere din Republica Moldova 
sau din Ucraina. Dacă se ţine cont de faptul că mulți dintre eminescologii 
tineri de astăzi s-au afirmat în acest domeniu încă de pe băncile facultăţii, în 
cadrul respectivului colocviu, relevanta eminescologiei studenţeşti devine 
incontestabilă. 

4 Termenii traduc trei tipuri de organizare a lecturii şi interpretării, în 
viziunea lui Umberto Eco. Cf. Limitele interpretării, traducere de Ştefania 
Mincu şi Daniela Bucşă, Constanţa, Editura Pontica, 1996. 

structia textului auctorial, în spațiul securizant al unui text 
nou, cel care se scrie, textul cu adevărat recuperator. Despre 
bunele şi relele acestui nou mod de a face eminescologie s-ar 
putea spune multe, dar ce ni se pare extrem de important este 
faptul că o sursă a iconoclasmelor generate de mitul Eminescu 
— poet naţional îşi află originea şi în acest nou orizont de inter- 
pretare, propriu vârstei postmoderne, lucru îndeobşte ignorat. 
În eminescologia postmodernă dar şi apăsat poststructu- 
ralistă, ba chiar anti-structuralistă, se situează şi cercetările cu 
un pronunțat caracter interdisciplinar, fixate îndeosebi pe 
sociologia şi psihologia literaturii, pe antropologie culturală, 
pe ştiinţele imaginarului, şi mai puţin pe ceea ce altădată era 
specific disciplinelor interesate în mod tradițional de arta cu- 
vîntului (estetica şi poeticile dezvoltate din aceasta, stilistica, 
lexicografia poetică etc.). Multe dintre aceste discipline mo- 
derne de studiere a textului, a stilului sau a lexicului îşi 
datorează începuturile — aşa cum se ştie — unor cercetări de 
pionierat dezvoltate în spaţiul eminescologiei. Se pot cita aici 
studiile inspirate de diferite tipuri de stilistică (de la D. 
Caracostea la G. Tohăneanu, D. Irimia, Felicia Giurgiu ş.a.), 
cele inspirate de diverse poetici (de la poetica filosofică şi 
hermeneutică, cazul loanei Em. Petrescu, la poetica elemen- 
telor, Elena Tacciu, şi alţii), ca să nu mai vorbim de cercetările 
de lexicografie poetică (de la Tudor Vianu şi colaboratorii, la 
Rodica Marian şi Felicia Şerban”, D. Irimia şi colaboratorii”). 
Nu ştim în ce măsură noile sinteze interdisciplinare care 
inspiră studiile eminescologice au puterea să se impună sau nu 
ca mode şi modele epistemologice în cercetarea literară de 


5 Cf Rodica Marian, Felicia Şerban, Dicţionarul Luceafărului 
eminescian şi textul integral al poemului), Cluj-Napoca, Editura Clusium, 
2000. 

€ Cf. Dicţionarul limbajului poetic eminescian. Concordante, coordo- 
nator Dumitru Irimia: Concordantele poeziilor antume, vol. I-II (Memorialul 
Ipotesti, 2002), Concordantele poeziilor postume, vol. I-IV (Editura Univer- 
sității „Al. I. Cuza” Iaşi, 2006); Dicţionarul limbajului poetic eminescian. 
Semne şi sensuri poetice. I. Arte, coordonator: Dumitru Irimia, autori: D. 
Irimia, Lucia Cifor, Mihaela Cernäuti-Gorodetchi, Irina Andone, Cristina 
Florescu, Valeriu P. Stancu ș.a., Editura Universităţii „Al. I. Cuza”, Iaşi, 
2005. 

astăzi şi de miine. În ce ne priveşte, credem că mai degrabă nu 
se va întîmpla acest lucru din motive pe care nu le discutăm 
aici. Si totuşi, în noua situație creată nu doar de emines- 
cologie, ci de unele dintre cercetările literare inspirate de 
ştiinţele (de ultimă oră) ale imaginarului, de antropologie, 
asociate cu diferite tipuri de hermeneutică, se ridică întrebarea: 
cîtă importanță mai prezintă literatura in se şi nu doar ca 
tezaur de documente ori sursă, fie ea şi privilegiată, de infor- 
matii pentru disciplinele cu un pronunțat caracter antropologic 
şi larg cultural? Nu cumva sîntem astăzi în situația de a ne 
interesa de literatură din cu totul alte motive decît pentru 
literatura însăşi? Încă Schleiermacher arăta, la vremea sa 
(1768-1834), că există trei nivele de interes suscitat de 
hermeneutică, de care se leagă evoluţia ei ca ştiinţă: interesul 
istoric (interes pentru lucrurile, faptele etc., despre care se 
poate afla pe baza interpretării textelor), interesul artistic sau 
de gust, interes nutrit de un număr mult mai mic de oameni, 
adică doar de aceia care sînt captati de arta cuvîntului 
(„expunerea prin limbaj fascinează”, spunea Schleiermacher) 
si interesul speculativ, metafizic si/sau religios, pe care her- 
meneutul german îl privilegia, ca fiind cel mai important. El 
chiar spunea că „dacă ar dispărea interesul religios, ar fi 
pierdut si cel hermeneutic”. Structuralismul şi o bună parte a 
investigaţiilor pozitivist-imanentiste din domeniul eminescolo- 
giei au răspuns interesului pur literar, pe care l-au şi intensi- 
ficat un timp, ajungîndu-se până la apariția unui veritabil 
alexandrinism, de natură să trezească repulsii şi suspiciuni. 
Postmodernitatea — pe latura ei pozitivă, dincolo de iconoclaşti 
şi iconoduli — favorizează în special interesul istoric şi socio- 
logic, dar şi interesul pur speculativ. Miza interesului specu- 
lativ nu mai este una pur metafizică sau religioasă, ci se pre- 
zintă ca interes pentru creativitatea poetică, creație în şi prin 
limbaj, nu atît de dragul literaturii, cît de dragul scrierii, al 
scriiturii transformate în practică de creație. Altfel spus, în 
noul context creat, literatura nu mai interesează pentru ea 


7 Friedrich Daniel Ernst Schleiermacher, Hermeneutica, traducere, 
prefaţă şi note de N. Rîmbu, Iaşi, Polirom, 2001. 

însăşi, în schimb interesează utilizarea practicilor ei în alte 
tipuri de scriitură. 

Credem că o investigaţie serioasă a tradiției eminescolo- 
gice, care să implice toate determinatiile ei istorice şi cultu- 
rale, nu poate fi sarcina criticii literare afară de cazul cînd prin 
critică am înțelege critica criticii. Critica literară (sau ce se 
mai înțelege astăzi prin această formulă), în cazul operei lui 
Mihai Eminescu, nu poate fi decît tautologică. În acest sens se 
situează şi opiniile formulate recent de Marius Chivu şi Ioana 
Bot, conform cărora studiile eminesciene de tipul author- 
oriented ar trebui abandonate, în favoarea unor studii concept- 
oriented, axate pe dezvoltarea şi exersarea unor metode, con- 
cepte critice fecunde etc.: „Problema majoră a eminescologiei 
rezidă în conservarea unei atitudini şi a unui interes ştiinţific 
învechite, interbelice, de vechi lansonism recoafat. Mă refer la 
faptul că studiile «despre Eminescu» sînt, cel mai adesea, 
author-oriented (se ocupă de Eminescu, de opera lui, nu de 
anumite probleme interesante pentru poetică, istorie literară, 
stilistică etc., pentru care Eminescu ar fi un exemplu intere- 
sant, alături de altele), în loc să fie problem-oriented sau, şi 
mai bine, concept-oriented. Ce aduc ele nou în dezbaterea ge- 
nerală, în mişcarea ideilor? De obicei, nimic. Ele ne spun în 
concluzie ceea ce ştiam deja, anume că Eminescu e un scriitor 
mare. Sînt autiste, monologice şi destinate incomprehensiunii 
la un nivel realmente de performanţă a specialitätii””. 

Cu opinia exprimată de Marius Chivu în privința tipului 
de studii adecvate cercetării de astăzi a operei lui Eminescu 
sîntem în mare măsură de acord, dar nu acelaşi lucru îl putem 
spune despre privirea retrospectivă aruncată de critic asupra 
unui secol şi mai bine de eminescologie. După Marius Chivu, 
ar exista trei mari momente ale receptării critice a lui 
Eminescu. Un prim moment este reprezentat de articolul lui 
Maiorescu din 1898 şi prima ediţie de poezii scoasă de critic 


8 A se vedea si Marius Chivu, Mitul lui Eminescu, contemporanul 
nostru, Dilemateca , nr. 9/februarie 2007 şi Ioana Bot, Obiectul „singular” 
al eminescologiei, în ibidem. 

” Marius Chivu, art.cit. 

un an mai tîrziu. Al doilea moment este delimitat, pe de o 
parte, de studiile lui Tudor Vianu (1930) şi G. Călinescu 
(1932, 1934), editarea poeziilor postume de către Perpessicius 
(1943 ş.u.) si, pe de altă parte, de exegeza lui Ion Negoitescu 
(publicată abia în 1968). Foarte surprinzător din punctul nostru 
de vedere, cel de-al treilea moment al receptării critice ar fi 
reprezentat — în opinia lui Marius Chivu — de numărul 265 al 
revistei „Dilema” din 1998! Explicaţia alegerii acestui al 
treilea moment este ea însăşi surprinzătoare, pentru că afirma- 
tia pe care o conţine nu se referă de fapt la conţinutul de fond 
al materialelor din numărul cu pricina, ci mai degrabă la 
consecinţele acestor articole, traduse prin ample dezbateri de 
toate tipurile: „consider al treilea moment important al recep- 
tării lui Eminescu nr.265/1998 al Dilemei, în care s-au 
încercat, pentru prima şi singura dată cu un asemenea impact, 
deconstructia cultului personalității poetului şi a prejudecätilor 
din imaginarul colectiv, rediscutarea mitului literar, reevalu- 
area şi revitalizarea spiritului critic, precum şi o indirectă 
invitaţie la relectură”!%. Personal, nu credem convingătoare o 
asemenea periodizare, făcută după criterii impresioniste, pînă 
la urmă, dacă nu cumva fixată în memorie de tradiţia de 
manual a predării lui Eminescu. 

În deceniile din urmă, mai ales după puternicul şi mediati- 
zatul Caz Eminescu creat în jurul nr. 265/1998 din „Dilema”!, 
dar şi în mod independent de acesta, cîţiva critici şi istorici 
literari s-au arătat preocupaţi de ceea ce s-ar putea numi tra- 
ditia istorică a eminescologiei româneşti. De exemplu, I. 
Oprişan şi Teodor Vârgolici s-au arătat interesaţi de restaurarea 
şi tezaurizarea întregului corpus exegetic'?, dintr-o perspectivă 
diacronică şi, implicit, critică. Din păcate, problemele au apă- 
rut chiar de la primul volum al Corpusului receptării critice a 


10 Ibidem. 

1! Cf. „Dilema”, nr.265/1998, Bucureşti. 

12 Cf. Corpusul receptării critice a operei lui Mihai Eminescu, ediţie 
realizată de I. Oprişan şi Teodor Vârgolici, din care au apărut deja trei vo- 
lume cuprinzînd materiale din secolul al XIX-lea (lista nu este exhaustivă), 
volume apărute la Saeculum I.O., în 2002, şi alte 5 volume cu studii, articole 
etc. din primii ani ai secolului al XX-lea, volume apărute în 2004 şi 2005. 

operei lui Mihai Eminescu. Acest prim volum (din 2002) 
conţine un Cuvint înainte — intitulat nepotrivit (dacă nu cumva 
bombastic) Trepte spre nemurire! —, dar nu şi un studiu critic 
care să prefateze ediția monumentală preconizată. În Cuvîntul 
înainte sînt oferite doar cîteva indicaţii privind structura edi- 
tiei, selectarea textelor, stabilirea lor, aparatul critic etc. Nu 
lipseşte promisiunea unui studiu critic, amînat pentru mai 
tîrziu, eventual, ca un volum final, care să încununeze ediţia. 
Promisul studiu critic, lăsat ca sarcină pentru încheierea ediţiei, 
devine din ce în ce mai incert odată cu temerea lui I. Oprişan, 
exprimată în prefața celui de-al patrulea volum (publicat în 
2004), cu privire la ducerea la bun sfîrşit a ediţiei de către 
aceiaşi autori care au început-o. Extraordinarul efort documen- 
tar şi munca filologică depuse în publicarea celor 8 volume 
(după ştiinţa şi informaţiile noastre) din Corpusul receptării 
critice a operei lui Mihai Eminescu sînt cu totul remarcabile, 
creînd mari oportunităţi pentru o cercetare a eminescologiei 
fundamentată pe principii ştiinţifice ferme şi unitare. E păcat 
că autorii ediţiei nu au formulat, pentru ei înşişi dar şi pentru 
uzul altora, măcar o parte din aceste principii. 

Fixîndu-se pe ceea ce reprezintă poetul „în conștiința 
critică”, cu deosebire în perioada postcomunistă, considerată 
perioada eminescologiei libere, eliberată de presiunile şi cen- 
zura ideologiei comuniste, istoricul şi criticul Constantin 
Cubleşan a publicat, în ultimii treisprezece ani, mai multe 
volume pe această temă”. Din păcate, si de această dată, nu 
avem de a face cu un sistem coerent şi unitar de evaluare a 
ceea ce s-a scris despre Eminescu (în ultimele trei decenii cu 
deosebire), ci mai degrabă cu culegeri de recenzii, cronici de 
întîmpinare, utile fără îndoială, dar fără mare relevanță din 
unghiul epistemologiei. 

Examenul sine ira et studio al eminescologiei de ieri şi 
de astăzi — veritabilă tradiție exegetică şi ştiinţifică în cultura 


15 Cf. Constantin Cubleşan: Eminescu în conștiința critică, 1994; 
Eminescu în perspectivă critică, 1997; Eminescu în orizontul criticii, 2000; 
Eminescu în oglinzile criticii, 2001; Eminescu în universalitate, 2002; 
Eminescu în reprezentări critice, 2003; Eminescu în privirile criticii, 2005. 

română — solicită o abordare mai matură, modelată şi con- 
trolată din punct de vedere epistemologic. Evaluarea unui atât 
de consistent şi inegal ca relief (ştiinţific, stilistic) continent 
exegetic este imposibil de conceput în afara unei platforme 
teoretice mai presus de orice discuţie, în măsură să ofere 
criteriile cele mai pertinente şi relevante de analiză. Această 
platformă poate fi identificată — din unghiuri diferite de interes 
— în antropologia culturală (şi literară), ca şi în hermeneutică. 
Pe teritoriul antropologiei culturale, începutul a fost făcut deja, 
prin studiile (din ultimul deceniu) cu privire la mitul cultural 
Eminescu“. 

O teorie generală a interpretării precum hermeneutica ar 
putea furniza elementele epistemologice necesare pentru o 
cercetare temeinică a ştiințificității eminescologiei. Evaluärile 
din această ultimă perspectivă mai degrabă nu existä ”, deşi 
eforturi de reconsiderare a corpusului exegetic nu au lipsit. 
lată motivul pentru care revenim, în paginile de față, cu o suită 
de sugestii privind un posibil proiect de cercetare cu tema 
Eminescologia dintr-o perspectivă hermeneutică actualizată. 
Miza principală a acestui proiect ar fi identificarea şi descri- 
erea principalelor modele hermeneutice din eminescologie, 
ştiut fiind faptul că eminescologia a reprezentat multă vreme 
(se poate studia şi cât timp) spațiul privilegiat de apariţie şi de 
dezvoltare a gândirii critice, a stilisticii, poeticii, lexicografiei 
(poetice) etc., şi nu doar solul germinativ al unor modele de 
lectură. Cuceririle din toate aceste domenii, chiar dacă 
desfăşurate pe terenul eminescologiei, au devenit importante 
mai ales dincolo de aceasta'S, în ştiinţele teoretice amintite, iar 
aceste lucruri au fost prea puţin studiate. 

O investigare sistematică a eminescologiei din 
perspectivă hermeneutică ar trebui să pornească de la ceea ce 
Gadamer numea „istoricitatea comprehensiunii”, care reclamă 


14 A se vedea mai ales Ioana Bot, Istoria şi anatomia unui mit cul- 
tural, dar şi alte studii, în „Mihai Eminescu, poet național român”. Istoria şi 
anatomia unui mit cultural, Cluj-Napoca , Editura Dacia, 2003. 

15 Poate că singura excepţie notabilă ar fi George Munteanu, Eminescu 
şi eminescianismul, Bucureşti, Editura Minerva, 1987. 

16 A se vedea şi Marius Chivu, art.cit., Ioana Bot, art.cit., în ibidem. 

după sine evocarea, întotdeauna contextualizată, a tipurilor de 
înțelegere (şi de interpretare) de care a avut parte opera poetu- 
lui, de la apariţia şi consacrarea sa (proces destul de complex, 
după cum se ştie) şi pînă în zilele noastre. Enorma cantitate de 
materiale, studii, articole etc., aparţinînd eminescologiei, nu ar 
putea fi abordată decît în cadrul unui amplu proiect de 
cercetare, printr-o muncă de echipă, în care să fie implicați 
specialişti din diferite domenii de interes (de la filologia şi 
istoria textelor, critică şi istorie literară, stilistică şi poetică, la 
antropologie, hermeneutică, literatură comparată etc.). Inter- 
valul mare de timp pe care se întinde exegeza eminesciană 
constituie un argument în plus pentru relevanta cercetării, care 
creşte pe spaţii istorice mai mari. La intervalul de timp 
suficient de larg se asociază şi multiplele orizonturi culturale, 
id est, hermeneutice, traversate de această operă, orizonturi 
care au marcat receptarea şi interpretarea. În cadrul acestor 
orizonturi se au în vedere şi intensele şi rapidele schimbări 
survenite în dezvoltarea literaturii, dar şi consecinţele schim- 
bărilor epistemologice din ştiinţele culturii, precum şi acţiunea 
pozitivă sau negativă a factorilor ideologici şi/sau chiar politici 
care au modelat receptarea lui Eminescu în anumite perioade 
de timp. Dintr-o perspectivă fundamentată din unghiul herme- 
neuticii ori din acela al antropologiei culturale, efectele acestor 
schimbări şi influenţele de tot felul ale factorilor extraliterari 
ar putea fi apreciate la justa lor valoare, în mod pertinent, 
eliminînd pe cît posibil evaluările conjuncturale, idiosincra- 
ziile sau aprecierile fanteziste. 


Resume 


Les nombreuses études consacrées à l’œuvre d'Eminescu 
depuis longtemps (plus d’un siècle) ont constitué une tradition 
exégétique substantielle et très riche. À notre avis, il faut que cette 
tradition exégétique soit considérée pas en soi-même, mais d’un 
certain regard épistémologique. La conclusion de cette étude est que 
deux sciences surtout peuvent créer un contexte épistémologique 
propre à cette investigation: l’herméneutique littéraire d’une part, et 
l’anthropologie culturelle (l'anthropologie littéraire y compris) 
d’autre part. 


Somnul îndrăgostiţilor — o ipoteză 
hermeneutică asupra sentimentului erotic în 
poezia lui Eminescu 


Puiu IONIȚĂ 


Prezenţa sau, mai bine-zis, omniprezenta somnului în 
poezia lui Eminescu a fost comentată de critica literară cu o 
aplicare şi cu o pătrundere ce par să arunce în derizoriu orice 
încercare de revenire asupra acestui subiect. Călinescu, de 
pildă, remarcă importanța somnului în întregul operei şi subli- 
niază legătura lui, până la suprapunere, cu erosul: „Structural 
romantică, opera lui Eminescu are două limite între care pen- 
dulează: sentimentul naşterii şi sentimentul morţii. La mijloc, 
ca moment vital maxim, se află erotica lui (...). Toată exis- 
tenta cuprinsă între cele două coordonate are o mişcare 
somnolentă, şi când nu aparţine de-a dreptul regimului oniric, 
ea capătă cel putin forma tipică a visului”. Interesant este că 
în interpretarea lui Călinescu somnul nu apare ca un motiv 
între altele, ci ca element structurant, ca relație prin care se 
restabileşte armonia — între existenţă şi ființă, între imanentä şi 
transcendentä, între materie şi idealitate. 

Chiar şi o privire mai putin stăruitoare asupra poeziei 
eminesciene relevă raporturi de profunzime între motivul 
somnului şi tema iubirii, mai ales dacă iubirea este înţeleasă ca 
un concept mai cuprinzător ce include alături de eros ipos- 
tazele philia şi agape. Când e vorba de eros în sens strict, 
adică implicit de o atracţie fizică, iubirea sfârşeşte, în mod cu 
totul surprinzător, în somn. Scenariul erotic decurge, de regulă, 


! G. Călinescu, Opera lui Mihai Eminescu, Editura Minerva, Bucu- 
reşti, 1985, vol. III, p. 187. 

astfel: îndrăgostiții se aşteaptă, sunt purtaţi de dor unul spre 
celălalt, se privesc fascinati, se fmbrätiseazä, îşi spun cuvinte 
dulci şi în cele din urmă adorm fericiți. Apropierea lor este 
prezentată gradat — tensiunea creşte, inimile bat cu putere, tru- 
purile se caută şi se lipesc precum jumätätile aceluiaşi întreg, 
pentru ca apoi să se abandoneze extazului hipnotic. 

Faptul că motivul somnului apare cu o semnificaţie uni- 
tară încă din primele poezii, scrise înainte ca poetul să-şi siste- 
matizeze concepția în raport cu estetica romantică, indică o 
structură specifică şi un mod romantic de a fi. În O călărire în 
zori, somnul apare nu ca element de atmosferă, ci ca factor 
determinant al întâlnirii îndrăgostiților: „O dalbă fecioară 
adoarme pe sânul / De-un june frumos”. Tânărul îşi dezmiardă 
iubita cu vorbe care dau sentimentului său proporţii cosmice: 
„De-ai fi noapte,-aş fi lumină, / Blândă, lină, / Te-aş cuprinde 
c-un suspin; / Şi în nunta de iubire, în unire, / Naşte-am zorii 
de rubin”. 

Iubita şăgalnic-ademenitoare din Floare-albasträ începe 
ritualul erotic într-un interval diurn, solar („Şi de-a soarelui 
căldură / Voi fi roşie ca mărul, / Mi-oi desface de-aur părul, / 
Să-ţi astup cu dânsul gura”), pentru a-l continua într-o atmos- 
feră nocturnă, selenară („Când prin crengi s-a fi ivit / Luna-n 
noaptea cea de vară, / Mi-i ţinea de subsuoară, / Te-oi ținea de 
după gât”), însă vraja iubirii nu-i mai adoarme pe îndrăgostiţi, 
aşa cum se întâmplă în alte poeme, ci se destramă brusc prin 
dispariţia fetei. 

Întâlnirea îndrăgostiţilor imaginată în Lacul este atât de 
încărcată de emotie, încât se manifestă ca o stare de prostratie: 
„Să sărim în luntre mică, / Îngânati de glas de ape, / Şi să scap 
din mână cârma, / Şi lopetile să-mi scape; / Să plutim cuprinşi 
de farmec / Sub lumina blândei lune — / Vântu-n trestii lin 
foşnească, / Unduioasa apă sune!”. La fel se întâmplă şi în 
Povestea teiului, unde Blanca este copleşită de iubire în aşa 
măsură, încât răpită, „închide-a ei pleoape”, lăsând capul să-i 
cadă, ca în somn, pe umărul îndrăgitorului. O dispoziţie ase- 
mănătoare are şi languroasa iubită a lui Călin. Trupul ei înfio- 
rat de dor cade într-o aşteptare somnolentă, într-o dulce toro- 
peală: „Răsfiratul păr de aur peste perini se-mprăştie, / Tâmpla 

bate liniştită ca o umbră viorie, / Şi sprâncenele arcate fruntea 
albă i-o încheie, / Cu o singură trăsură fericit le încondeie; / 
Sub pleoapele închise globii ochilor se bat, / Bratul ei atârnă 
leneş peste marginea de pat”. Întâlnirea fetei cu iubitul-zbu- 
rător se petrece, cum era de aşteptat, în somn: „Astfel vine 
toată noaptea zburător la al ei pat. / Se trezi din somn deodată 
de sărutu-i fermecat”. 

În Luceafărul, cei doi protagonişti devin compatibili doar 
în somn („Ea îl privea cu un surâs, / El tremura-n oglindă, / 
Căci o urma adânc în vis / De suflet să se prindă. // lar ea vor- 
bind cu el în somn / Oftând din greu suspină: / — O, dulce-al 
vieții mele domn, / De ce nu vii tu? Vină!”), numai astfel fiind 
posibilă apropierea dintre planul terestru şi cel cosmic („Ea 
trebui de el în somn / Aminte să-şi aducă”). Chiar şi atunci 
când uneşte oameni comuni precum Cătălin şi Cătălina, senti- 
mentul iubirii, epurat de orice element material, excedează 
finitul trecând, prin somn, în sfera infinitului. Până şi un paj 
poate fi înnobilat prin iubire, care spiritualizează umanul şi 
transcende temporalul: „— O, lasă-mi capul meu pe sân, / 
Iubito să se culce / Sub raza ochiului senin / Şi negrăit de 
dulce. // Şi de asupra mea rămâi / Durerea mea de-o curmă, / 
Căci eşti iubirea mea dentâi / Şi visul meu din urmă”. 

Uneori, somnul, care face translatia către lumea visului şi 
a basmului, permite evadarea poetului din cadrele vieţii do- 
mestice şi întâlnirea cu o iubită imaginară (Sonetul I — Afară-i 
toamnă, Diana). Alteori, somnul substituie eufemistic moartea 
(Despärtire, O, mamă..., Mai am un singur dor, Ah, mierea 
buzei tale, Auzi prin frunzi uscate), iubirea neputându-se îm- 
plini în spațiul strâmt al lumii imediate, ci numai în nemăr- 
ginire, adică în vis, în somn, în moarte. 

Ritualul erotic e mereu acelaşi, oricare ar fi numele, con- 
ditia socială ori extracția etnică a îndrăgostiților. Sentimentul 
care îi uneşte are în el ceva stihial şi thanathic, iar ambianța 
este una cosmică. Natura apare nu ca fundal, precum în idila 
clasică, ci ca prezenţă, ca proiecţie a unor trăiri puternice, 
copleşitoare. Ideea că iubirea e principiul fundamental al lumii 
şi că erosul este modalitatea esenţială de integrare a omului în 
Cosmos e întărită de prezența unor simboluri ale Centrului, 

precum izvorul, dealul, muntele, arborele sacru ş.a.md. În 
Povestea codrului, poetul propune iubitei aventura întoarcerii 
la o natură mitică, paradisiacă, ale cărei taine se comunică în- 
drägostitilor pe calea somnului: „Amândoi vom merge-n lume 
/ Rätäciti şi singurei, / Ne-om culca lângă izvorul / Ce răsare 
sub un tei; // Adormi-vom, troieni-va / Teiul floarea peste noi, 
/ Şi prin somn auzi-vom bucium / De la stânele de oi”. 

Invitatia iubitei în codru devine tema poeziei Dorinţa, o 
adevărată bijuterie lirică. Este un text antum, dar nu unul 
oarecare, ci unul asupra căruia poetul a stăruit îndelung, şle- 
fuind cuvintele cu atâta răbdare şi măiestrie, încât a rămas din 
ele doar strălucirea caratelor pure. Motivul somnului, prezent 
încă din varianta inițială, a trecut printr-un lung şir de pre- 
faceri şi ajustări până la forma ultimă, oferită tiparului în 1883. 
Aceste metamorfoze îşi au importanța lor în gândirea poetică 
eminesciană şi sugerează o interdependentä între sentimentul 
erotic şi starea de somn: „Iar în părul tău ploua-vor / Adormite 
flori de tei”, „Adormiţi de armonie / Si iubire — singurei...”, 
„Adormiţi de fericire / Vom fi singuri, singurei”, „Adormiţi de 
armonie / Vom fi singuri, singurei”. Studiul manuscriselor arată 
că ultima strofă, adică tocmai cea construită pe motivul de care 
ne ocupăm, este cea mai elaborată. lată câteva forme con- 
cludente, menţionate de Perpessicius: „Vom dormi ca într-un 
basmu / Viaţa să ni-ncremenească”, „Unu-n braţele altuia / 
Ca-n poveste adormiti”, „Unu-n braţele altuia / Ca-n poveşti 
om cremeni”. Trebuie de asemenea observat că în bruioane 
somnul se relationeazä cu alte două motive: cu visul şi cu 
basmul, cel din urmă nemaiapărând în varianta definitivă. 

Atât titlul cât şi majoritatea imaginilor poetice par a 
îndreptăți plasarea poeziei în zona „senzualismului erotic”, 
formulă cu care critica a întâmpinat de regulă acest text. Însă 
nu pudoarea îi duce pe îndrăgostiți în codru şi nu mizantropia 
îi face să fugă de lume, ci nevoia de dezmărginire pe care o 
trezeşte în suflet iubirea. Senzualismul devine astfel o expresie 
a naturalului, a armoniei universale, a cosmicitätii sentimen- 
tului iubirii, care nu poate fi trăit plenar decât în sânul naturii. 
Ridicarea vălului poate fi interpretată şi ca imagine stilizată a 
îndepărtării veşmintelor, element ritualic dezvoltat în variante 

cu semnificația întoarcerii la puritatea originară a erosului. 
Punând însă lucrurile într-un orizont spiritual mai larg, distin- 
gem aici ideea gravă a sustragerii din devenire (Entwerden), 
prin care sufletul romantic încearcă revenirea la esențe, 
eliminând povara civilizaţiei şi a istoriei. Ultimele două strofe 
fac să se clatine teza senzualismului, îndreptățind opinia că 
iubirea dezvăluie în cele din urmă „un sens mistic”: „Vom 
visa un vis ferice / Îngâna-ne-vor c-un cânt / Singuratice 
izvoare, / Blânda batere de vânt. // Adormind de armonia / 
Codrului bătut de gânduri, / Flori de tei deasupra noastră / Or 
să cadă rânduri-rânduri”. Îndrăgostiţii lui Eminescu alcătuiesc 
un cuplu arhetipal, mereu acelaşi, fie că e vorba de Călin şi 
iubita lui, de Dan şi Maria, de Ieronim şi Cezara — toți reite- 
rează perechea adamică. Ei se identifică prin iubire cu natura, 
iar somnul reprezintă abolirea simţurilor şi transmutarea 
energiilor erotice în planul spiritului. 

Sentimentul iubirii este la Eminescu unul pur, inocent. 
Senzualismul nu e exclus, dar apare ca o etapă tranzitorie, ca o 
experienţă care se cere mereu depăşită. Reflexul senzorial al 
iubirii este în cele din urmă absorbit de sacralitatea sentimen- 
tului — explorarea tactilă a corpului femeii nu are ca scop 
desfătarea simţurilor, ci confirmarea originii ei angelice. 
Iubirea se eliberează de balastul corporalitätii şi apare ca un 
proces de elevaţie mistică: „Astăzi însă nu-s ca flama cea pro- 
fană şi avară, / Inima mi-e sântă astăzi, cald şi dulce pieptul 
meu, / Azi sunt cast ca rugăciunea şi timid ca primăvara, / Azi 
iubesc a ta ființă cum iubesc pe Dumnezeu” (Locul aripelor). 
Fiinţa iubită se profilează pe cerul idealitätii — e unică 
(Luceafărul), divină (Atât de fragedă, Aveam o muză), ochii ei 
sunt stele (Iubită dulce, o mă lasă, lubitei, Doi astri), privirea 
ei e celestă, mistică (Basmul ce l-aş spune ei, Doi astri), apro- 
pierea ei provoacă ieşirea din sine a poetului beat de iubire. 
Extazul erotic e asociat cu somnul, visul şi basmul (Când 
crivățul cu iarna... 


2 z a : A x #5 ` A 
Alain Guillermou, Geneza interioară a poeziilor lui Eminescu, 
traducere de Gh. Bulgăr şi G. Pîrvan, Editura Junimea, laşi, 1977, p. 163. 

Deosebit de bogată în semnificații sub aspectul legăturii 
dintre iubire şi somn este poezia Sara pe deal, publicată în 
1885, dar concepută în perioada vieneză. Faptul că e un text 
de tinereţe nu înlătură ideea de complexitate, ba, dimpotrivă, îi 
sporeşte virtuțile mito-poetice. Ceea ca pare un pastel al 
înserării sau o idilică poveste de dragoste e de fapt un poem 
geometric, un tablou a cărui frumuseţe rezultă din precizia şi 
austeritatea liniilor. Titlul trasează încă de la început coordo- 
natele spatio-temporale ale unui univers simbolic în care „sara” 
e momentul sacralizării (Eliade consideră că „omul diurn” este 
desacralizat, în timp ce „omul nocturn” mai este încă în 
legătură cu zonele de mister), iar „dealul” semnifică situarea 
în Centrul lumii. Trecând printr-un decor mioritic tulburat de 
elemente ale genezei („Apele plâng, clar izvorând din fân- 
tâne”, „Stelele nasc umezi pe bolta senină”) şi străbătând o 
aşezare rurală însoţit de sunet de toacă şi de clopot, poetul 
urmează un drum ascendent către salcâmul de pe deal, unde îl 
aşteaptă iubita. loana Em. Petrescu observa că în topografia 
poemului se disting trei planuri: valea, dealul şi bolta senină, 
dealul îndeplinind funcţia mitică de axis mundi, ca „punct 
unde drumul turmelor se întâlneşte cu căile stelare”. Dealul 
este axul care leagă cei doi poli cosmici — pământul şi cerul —, 
ca şi salcâmul sub care se vor întâlni îndrăgostiții. Nu numai 
poetul urcă spre axul lumii, ci la acest proces de elevare 
participă întreg universul. Însuşi satul, a cărui larmă amuteste 
în fumul văii, îşi trimite spre înalt ofranda existenţei sublimate 
— linia pură a rugăciunii. Însă ascensiunea poetului, ne averti- 
zează loana Em. Petrescu, nu trebuie interpretată din perspec- 
ivă psihologică, ci ca mişcare mitică. Cu alte cuvinte, poemul 
nu e construit după o logică naturală, ci după un model 
simbolic. Lumea din Sara pe deal nu se pretează la o analiză 
pozitivistă, cum a încercat Ibrăileanu, ci trebuie înţeleasă 
anagogic. Acuratetea cu care se desenează traiectoria poetului 
vine din solemnitatea naturii — nu el deschide un drum şi nu 
cosmosul rezonează cu el, ci el numai „citeşte” şi urmează 


? Ioana Em. Petrescu, Eminescu — modele cosmologice şi viziune 
poetică, Editura Paralela 45, Piteşti, 2005, p. 49. 

ritmul cosmosului. Somnul în care sfârşeşte şi de această dată 
povestea de iubire dezvăluie adeziunea simpatetică a cuplului 
erotic la o stare cosmică: „Lângă salcâm sta-vom noi noaptea 
întreagă / Ore întregi spune-ti-voi cât îmi eşti dragă. // Ne-om 
răzima capetele unul de altul / Şi în curând vom adormi sub 
înaltul, / Vechiul salcâm. — Astfel de noapte bogată, / Cine pe 
ea n-ar da viaţa lui toată?”. Somnul îndrăgostiților marchează 
simbolic integrarea lor în totalitatea sacră, căci, remarcă loana 
Em. Petrescu, în strofele anterioare „se configurează imaginea 
unui univers terestru care, sub lună, suferă de o somnambulică 
aspirație cosmică”. Prin urmare, axis mundi este locul, noap- 
tea este ambianța, iar somnul este starea prin care iubirea duce 
către absolut. 

În majoritatea poemelor amintite verbele sunt utilizate la 
timpul viitor, ceea ce arată că sentimentul iubirii este în gene- 
ral imaginat, visat de Eminescu — e o experiență simbolică şi 
nu una istorică. Dacă Ernst Cassirer are dreptate când spune că 
„omul nu trăieşte într-o lume de fapte brute (...), ci mai cu- 
rând în mijlocul unor emoţii imaginare, în speranțe şi temeri, 
în iluzii şi deziluzii, în fanteziile şi visurile sale”, atunci 
trebuie să fim de acord că această trăire sublimată, simbolică, 
este mult mai intensă şi, de fapt, esențială. Sunt puține textele 
în care iubirea vine din trecut sau când se instituie ca prezență. 
De cele mai multe ori ea se proiectează în viitor, parcă pentru 
a nu se consuma niciodată, pentru a rămâne o posibilitate per- 
manentă, o promisiune eternă. 

Somnul dobândeşte în iconografia poetică eminesciană o 
atât de mare importanţă, încât, la un moment dat, devine per- 
sonaj. Astfel, în Povestea magului călător în stele — petrecută 
într-un timp mitic, primordial, în care „basmele iubite erau 
înc-adevăruri” —, bătrânul mag îi întinde fiului de împărat 
„păharul somniei” şi după ce acesta bea, somnul — o umbră, un 
înger cu ochi albaştri şi cu plete blonde — îl duce pe aripile sale 


+ Ibidem, p. 48. 
5 Ernst Cassirer, Eseu despre om. O introducere în filosofia culturii 

de argint într-o patrie celestă, „nouă sublimă, iubită, / De cân- 
tece plină din veacuri fugite”. Ambiguitatea specific romantică 
a viziunii poetice face ca imaginea personificată a somnului să 
se confunde aici cu imaginea iubitei, dând noi semnificații 
somnambulismului erotic eminescian. 

De fiecare dată când iubirea apare ca proiecţie onirică 
sau simbolică, îndrăgostiţii se cufundă în somn, semn că 
erosul depăşeşte marginile înguste ale senzualismului pentru a 
urca treptele spiritualizării până la nivelul exigențelor maxime 
impuse de philia şi agape. Adormirea simţurilor exterioare 
este urmată firesc de trezirea simțului interior, iar abolirea 
stării de veghe coincide cu reintrarea în somnul naturii. Som- 
nul îndrăgostiților nu e decât un reflex al somnului cosmic, o 
modalitate de a participa la misterul creaţiei. Călinescu obser- 
vă că „somnolenţa este starea cea mai stăruitoare a spiritului în 
lirica lui Eminescu” şi că actul creator este la el sinonim cu 
adormirea: „Când Eminescu face versuri el a şi început, figu- 
rat vorbind, să doarmă, să pătrundă în acea lume bolborosită a 
sunetelor auzite dinăuntru”. 

Antiteza stare de veghe/somn sau constient/inconstient 
străbate întreaga operă eminesciană sugerând că adevărata cu- 
noaştere nu se realizează pe cale raţională, ci pe cale poetică, 
adică prin intuiție şi sentiment. Este, în fond, o idee care 
trimite la gnoseologia romantică şi care anticipă într-un fel 
conceptul de trăire (Erlebnis) pe care se întemeiază atât feno- 
menologia secolului al XX-lea, cât şi estetica expresionistă. 
Somnul înseamnă la Eminescu uitarea rațiunii, depăşirea 
dimensiunii materiale a lumii, trecerea de la real la imaginar. 
Din poezia sa răzbate crezul adânc al romanticilor că raţiunea 
mutilează spiritul, zădărnicind orice încercare de cunoaştere, 
în timp ce somnul, inconştientul şi visul deschid perspective 
nebănuite. Elocventă în acest sens este poezia Dumnezeu si 
om, unde poetul formulează un gând înfricoşător: creația 
însăşi a fost pervertită de rațiune, iar pentru artistul a cărui 
inimă e „trează” de „a veacului suflare” opera nu mai este o 
expresie a trăirii („Dară inima-i deşartă mâna-i fină n-o ur- 


6 G. Călinescu, op. cit, vol. II, p. 182. 

mează”). Arta veche ar fi astfel apanajul credinței, iar cea 
contemporană — al rațiunii, pe care poetul o dezaprobă cu 
tărie: „Azi gândirea se aprinde ca şi focul cel de paie — / Ieri a 
fost credința simplă — însă sinceră, adâncă”. lată de ce efortul 
creator este condiționat de somn, care e asociat, la rândul lui, 
cu basmul, mitul şi noaptea. Toate acestea sunt mijloace prin 
care scriitorul romantic poetizează lumea, adică o recreează, o 
restituie formelor ei originare. Novalis folosea verbul romanti- 
sieren („a romantiza”) pentru a desemna efortul creatorului 
romantic, al cărui scop nu era să plăsmuiască lumi paralele, ci 
să descopere lumea arhetipală. Imagologia romantică nu e un 
univers secund, ci modelul transcendent al lumii vizibile — 
„Tot ce ne imaginăm e real”, spune Johann Wilhelm Ritter cu 
o convingere de nestrămutat, iar Franz Baader întăreşte: „orice 
artist, orice poet autentic e clarväzätor sau vizionar, fiecare 
poem, fiecare operă de artă adevărată e monumentul unei 
viziuni”. 

Un crez asemănător îl animă şi pe Eminescu. Somnul, 
visul, noaptea, palida strălucire a lunii formează ambianța în 
care se manifestă actul creator. A romantiza, deci a poetiza, 
este pentru el sinonim cu a adormi. Aşa se întâmplă în marile 
poeme cosmogonice sau istorice, unde ochiul lunii sau ochiul 
interior se substituie ochiului fizic. „Las” să dorm... să nu ştiu 
lumea ce dureri îmi mai păstrează” — spune poetul în Memento 
mori, cufundându-se în „lumea-nchipuirii”, în universul ima- 
ginilor sublime urzite din întunericul nopţii şi poleite cu 
argintul lunii. Somnul condiționează în general trecerea din 
planul real în cel imaginar, iar visul e o fantasmă a nopții, ca 
în poezia Vis: „Ce vis ciudat avui, dar visuri / Sunt ale som- 
nului făpturi: / A nopţii minte le scorneste, / Le spun a nopţii 
negre guri”. Felul în care Eminescu utilizează şi concepe visul 
(alături de somn, basm, mit etc.) aminteşte de o frază a lui 
Novalis din Imnuri către noapte: „Mai dumnezeieşti decât 


7 A. Béguin, Sufletul romantic şi visul, traducere şi prefaţă de 
Dumitru Țepeneag, postfață de Mircea Martin, Editura Univers, 1998, 

lucitoarele stele ne par ochii nemärginiti pe care noaptea i-a 
deschis în noi”. Noaptea este pentru romanticii de la Jena me- 
diul care le permite contactul mistic cu absolutul, iar concepția 
lor îşi are originea în opera lui Dionisie Pseudo-Areopagitul, 
unde noaptea e simbolul cunoaşterii absolute, respectiv al 
„cunoaşterii prin necunoaştere”, întunericul divin însemnând, 
pentru teologia apofatică, nu absenţa luminii, ci excesul de 
lumină. 

De-a lungul timpului, somnul a îmbrăcat în istoria cul- 
turii diverse aspecte. La vechii greci, Hypnos, zeul somnului, 
era fratele morții (Thanathos) şi tatăl lui Morpheus, zeul vise- 
lor. Tot grecii, ca şi alte popoare vechi, practicau hypnagogia, 
o tehnică de cunoaştere prin intermediul somnului. Pe de altă 
parte, hipnoza ca metodă terapeutică în psihiatria modernă nu 
este nicidecum nouă. În Egiptul antic existau aşa-numitele 
„temple ale somnului”, unde sacerdotii vindecau maladii 
psihice. Tradiţia iudeo-creştină întăreşte ideea că somnul e un 
motiv plurivalent, având adesea acceptii şi semnificaţii 
contradictorii. În Biblie, somnul este fie stare fiziologică nece- 
sară pentru refacerea energiilor fizice şi psihice, fie alegorie a 
ignoranței şi a inactivitätii (interpretare preluată şi de 
gnostici), fie simbol al morţii spirituale în antiteză cu care 
trezirea are o puternică încărcătură soteriologică: „Deşteaptă- 
te tu cel ce dormi şi te scoală din morți şi Hristos te va 
lumina” (Efeseni, 5, 14). Cu precădere în Noul Testament 
somnul apare ca metaforă a morţii sugerând că dispariția fizică 
a omului nu e sfârşitul tragic al peregrinării terestre, ci trecerea 
într-o altă viaţă. lisus le spune ucenicilor: „Lazăr, prietenul 
nostru, a adormit; Mă duc să-l trezesc”. Cu această semni- 
ficatie întâlnim somnul în literatura romantică şi implicit în 
poezia de dragoste a lui Eminescu. Dincolo de aceste ipostaze 
în care somnul este utilizat mai mult sau mai puţin simbolic, 
putem identifica un loc în Vechiul Testament de care se leagă 
strâns semnificația somnului erotic la Eminescu. Este vorba de 


” Novalis, Geistliche Lieder / Cântece religioase, traducere, note, 

mitul creatiunii, care spune că Dumnezeu l-a adormit pe 
Adam, apoi a luat una din coastele lui şi a făcut din ea femeia, 
pe care bărbatul a recunoscut-o apoi drept os din oasele lui şi 
carne din carnea lui. 

Cea mai temerară încercare de valorizare culturală a 
somnului aparţine romanticilor, care nu numai că îl recupe- 
rează estetic şi simbolic, dar îl transformă şi în obiect al cerce- 
tării ştiinţifice. Însă chiar şi atunci când îl privesc din unghi 
psihologic, romanticii nu evaluează somnul secvențial si 
limitativ (cum se întâmplă ulterior în unele ştiinţe), ci îl pla- 
sează într-o perspectivă metafizică, fiindcă pentru ei psiholo- 
gia este cu adevărat „ştiinţa sufletului”. Viziunea romantică 
asupra lumii are la bază principiul sufletului universal şi al 
unității cosmice. Existenţa separată e un rău care poate fi 
eliminat prin restabilirea unităţii originare. Sufletul îşi are 
rădăcina în inconştient, un inepuizabil rezervor de energii 
spirituale, la care avem acces prin somn, vis, mit, basm sau 
imaginaţie poetică. Adevărata cunoaştere are loc atunci când 
sufletul „se smulge din datele simţurilor şi ale intelectului”!0, 
revenind la esenţa sa atemporală. Ca şi misticii, romanticii 
recunosc în om o dublă existență: una superficială, aparentă, a 
conştiinţei, şi una profundă, misterioasă şi infinită, a inconşti- 
entului. „Astfel, spune Steffens, alături de discursul limpede 
care e starea de veghe, se desfăşoară un alt discurs înăbuşit... 
Uitarea nu-i altceva decât recăderea în adâncimea fără de fund 
a acestor bezne. Viaţa omului e oricum făcută din alternante: 
aşa cum soarele răsare şi apune, la fel şi conştiinţa se cufundă 
în propria sa noapte, nu ca într-un haos pustiu, ci în toată ple- 
nitudinea vieții sale ascunse... Somnul e adânca întoarcere a 
sufletului în sine”!!. Plonjând în inconştient cu ajutorul som- 
nului, sufletul reintră în dialog cu Totul, regăsind astfel 
unitatea pierdută. 

Revenind la poezia de dragoste a lui Eminescu, ne 
vedem siliți să formulăm o întrebare care s-a insinuat încă de 
la începutul acestei scurte încercări hermeneutice: de ce adorm 


19 Vezi A. Béguin, op. cit., p. 202. 
1! A. Béguin, op. cit., p. 120. 

indrägostitu la sfârşitul ritualului erotic, de ce se stinge atât de 
repede focul iubirii lor, lăsând loc doar stării extatice? Răs- 
punsul conclusiv ar fi că somnul este de fapt o anamneză prin 
care omul îşi descoperă propria identitate, o modalitate sim- 
bolică prin care sufletul pierde existenţa pentru a regăsi ființa. 
Îndrägostitii eminescieni regresează către momentul originar 
al separării lor, dincolo de care se află unirea. Ei nu se unesc 
doar unul cu celălalt, precum cele două jumătăţi ale întregului 
despre care vorbeşte Platon, ci se unesc cu întreg universul şi 
cu absolutul divin. 

Résumé 


Dans la poésie de M. Eminescu le motif du sommeil est 
étroitement lié au thème de l’amour. Le scénario érotique se déroule, 
d’habitude, de cette manière: les amoureux s’attendent, ils se dirigent 
l’un vers l’autre, se regardent fascinés, s’embrassent, se disent des 
mots doux et finalement ils s’endorment heureux. En ce cas, le 
sommeil a un sens symbolique, résulté de l’esthétique romantique et 
de la tradition mytho-poétique. S’endormant, les amoureux se 
détournent du monde immédiat pour s’unir avec l’Absolu. Le 
sommeil représente le retour de l’âme à son essence immortelle, la 
régression mystique vers l’unité originaire. 


S tudii culturale comparate 


Un aspect al universalitätii eminesciene: 
dorul nemärginit 


Leonida MANIU 


Lumile create de imaginatie au, aidoma universului fizic 
în care trăim, un centru al lor care le asigură stabilitatea şi 
armonia. La Eminescu, locul acesta îi revine dorului, o entitate 
spirituală specifică sufletului românesc de a-şi apropia ființele 
şi lucrurile îndrăgite. Întreaga diversitate a existentului este, 
potrivit Scrisorii I, opera unui dor nemărginit şi, conform unor 
versuri datând din perioada elaborării aceleiaşi poeme, dar 
rămase în manuscrise, ţinta întregii deveniri, restabilirea 
unității primordiale, constituie creația unui alt dor: 


Spre echilibrul liniştitei întocmele 
Realeargă tot ce este cu dor lung, nestins, insomn! 


Între aceste două puncte de hotar, care marchează înce- 
putul şi sfârşitul universului, asistăm la proliferarea şi la 
freamătul mai multor doruri vii şi patimi multe. 

În acest context, existența unui dor nemărginit impune 
examinarea principalelor puncte de vedere privind conţinutul 
şi semnificaţia acestuia. Cu sensul de pasiune mistuitoare sau 
de dorință puternică, sintagma a fost deja utilizată de V. 
Alecsandri şi chiar de către tânărul Eminescu: 

Căci te iubesc, Elenă, c-o tainică uimire, 
Cu focul tinereții, cu dor nemărginit. 
(„O seară la Lido”) 


E sufletu-mi ce arde de dor nemărginit 
(„Din străinătate”) 


'M. Eminescu, Opere, IL ediţia Perpessicius, p. 178. 

Ulterior, în epoca maturității, grație acumulării, de către 
poet, a unei culturi neobişnuit de vaste, dorul nemărginit şi-a 
îmbogăţit substanţa cu valori mitice şi filozofice extrem de 
fecunde, care, în exegeza eminesciană, au devenit obiectul 
unor investigații incitante. 

În urma apropierilor care s-au făcut între cosmogonia 
Scrisorii I şi Imnul creatiunii din Rig-Veda, s-a constatat că 
cele mai notabile şi mai controversate puncte de contact între 
aceste lucrări par a gravita în jurul conceptelor de kama şi dor 
nemărginit: 

Si Unul, învăluit în coaja-l 

Uscată, prinde viaţă din tainica căldură 

Ce singur el o are. 

În început pătruns-au iubirea pe-acel Unul 

O sete sufletească (-) a facerii sămânță (-)>. 
(„Imnul creaţiunii”) 


Dar deodat-un punct se mişcă... cel dintâi şi singur. lată-l 
Cum din chaos face mumă, iară el devine Tatăl... 
De atunci şi până astăzi colonii de lumi pierdute 
Vin din sure văi de chaos pe cărări necunoscute 
Si în roiuri luminoase izvorând din infinit, 
Sunt atrase în viaţă de un dor nemärginit 
(„Scrisoarea I”) 


Considerând că lumea a fost creată din dorinţa acelui 
Unu de a se obiectiva în infinite forme, Cezar Papacostea pune 
semnul egalității între Kama indian şi Erosul elin: „După 
concepția indiană urmată de Eminescu (într-un anumit sens şi 
de Schopenhauer), Dumnezeu-Tatăl a creat lumea dintr-un 
sentiment de dorință, din amorul de a se vedea obiectivat în 
altul, în alţii, în nesfârşite forme ale universului. Punctul cel 
slab ca spuma este acum stăpânul fără margini peste margi- 
nile lumii. Din acel moment, negura eternă începe a se desface 


? Textul e un fragment dintr-o traducere a Imnului creațiunii, realizată 
de către Eminescu însuşi după o tălmăcire germană a lucrării vedice, rămasă 
necunoscută. 

în fâşii: de atunci răsare luna, soarele etc., căci toate vin din 
sure văi de haos fiind atrase în viaţă de un dor nemärginit. 
Acest dor este acelaşi Kama indian, echivalent elinului Eros; 
este amorul creator”. 

Tudor Vianu este de părere că dorul nemărginit conţine 
certe ecouri schopenhaueriene. Filozoful de la Frankfurt pe 
Main afirma că tot ceea ce există în întregul univers, de la 
formele cele mai elementare şi până la cele conştiente, nu 
reprezintă decât obiectivări ale unei forte tiranice, voinţa 
oarbă. Ea devine astfel cauza primordială şi ultima explicație a 
întregii diversitäti a lumii. Drept urmare, „în textul indic — 
scrie Vianu — Eminescu a introdus noţiuni schopenhaueriene, 
căci dorul nemărginit nu este decât voința de a trăi, obscura, 
irationala şi necurmata aspirație căreia, după Schopenhauer, i 
se datoreste persistenta lumii”. În felul acesta, poetul nu face 
decât să transpună în româneşte, printr-un cuvânt extrem de 
revelator, noțiunea metafizică. 

Derutant dar inspirat, Călinescu afirmă categoric că 
Eminescu „rămâne complet străin” de „maniera” gândirii lui 
Hegel, însă, în ciuda unui atare fapt, propune o abordare a 
Scrisorii I în termeni hegelieni. „La început — presupune 
criticul — n-a fost minte în sensul dialectic, întemeiată pe 
Werden. Era mai mult o conştiinţă statică an sich, în sine îm- 
păcată, pătrunsă de sine însăşi în chip absolut imediat. Lipsa 
reflecțiunii făcea cu neputinţă separarea prin contradicție a 
Nimicului de Fiinţă şi realizarea unui concept concret. Lumea 
rămânea nepricepută, adică neexplicată””. Călinescu pare să 
nu observe că, în pofida „sofisticii barbare de Burach”, această 
posibilă „analiză dialectică a conştiinţei primare” ilustrează 
într-un chip strălucit saltul de la geneză la escatologie, atât de 
frecvent în lirica şi ideologia romantică. La capătul aventurii 
sale, spiritul se reîntoarce în el însuşi, adică în Absolut. Dar 


3 Cezar Papacostea, Filozofia antică în opera lui Eminescu, în 
volumul Eminescu şi clasicismul greco-latin, laşi, Editura Junimea, 1982, 
p. 84. 

4 Tudor Vianu, Eminescu, laşi, Editura Junimea, 1974, p. 44. 

5 G. Călinescu, Opera lui Mihai Eminescu (B.P.T.), Il, Bucureşti, 
Editura Minerva, 1985, p. 316. 

prin lipsa de nedeterminare a sa, Absolutul pare a fi identic cu 
Neantul, începutul cu sfârşitul. În acest context, deşi criticul 
nu insistă nicăieri asupra conținutului sintagmei care ne pre- 
ocupă, putem deduce că atât mişcarea dintru început a punc- 
tului, cât şi energia dorului nemărginit nu pot fi interpretate 
decât ca manifestări dialectice ale spiritului care îi determină 
devenirea. 

Ideile lui Al. Dima, conform cărora toate aceste variate 
reprezentări ale genezei sunt de esență materialistă, „în sensul 
cosmogoniilor orientale şi ale materialismului filozofic ionian””, 
conduc către o înţelegere similară a conceptului. Deosebirea 
de interpretarea sa hegeliană rezidă însă în fundamentele de 
natură materialistă ale concepţiei care devin, acum, cauză a 
spontaneitätii primei mişcări şi, în consecință, explică apariția 
lumilor din haos. 

Cum era de aşteptat, Amita Bhose reorientează întreaga 
discuţie către sursele indice. Argumentarea sa îşi află suportul 
în ideile referitoare la „forţa dinamică inerentă în kama”, care 
desface negura în fâşii şi face să apară coloniile de lumi din 
văile sure ale haosului. „Die erste bewegende Macht war 
Kama”, subliniază autoarea, citând o observație din comen- 
tariul german la cosmogonia vedică, pe care poetul a tradus-o 
din limba lui Goethe. În accepţia sa însă, natura dorinţei nu 
mai este erotică, cum lasă să se înțeleagă versiunea româ- 
nească realizată de Eminescu, ci intelectuală, întrucât trebuie 
înțeleasă ca un fel de strădanie a principiului masculin de a se 
cunoaşte pe sine însuşi. „Dorinţa — scrie Amita Bhose, bazân- 
du-se pe lucrările unui cunoscut profesor de filozofie indiană, 
Radhakrishnan — constituie taina existenţei lumii. Ea este sem- 
nul cunostintei de sine, germenul minţii. Dorința este baza 
oricărui mers înainte, este impulsul progresului. Din cauza 
existenței non-egoului, dorinţa a crescut în ego-ul conştient de 
sine. Ea este legătura între ființă şi neființă”. În consecință, 
dorul nemărginit devine din nou o transpunere inspirată a ter- 


ê Al. Dima, Motivul cosmic în opera eminesciană, în volumul Studii 
eminesciene, Bucureşti, Editura Albatros, 1971, p. 142. 

menului sanscrit Kama. „Eminescu — constată autoarea — 
exprimă termenul kama prin dor nemărginit”. 

Într-un astfel de context, concepția cosmogonică referi- 
toare la „naşterea tuturor creaturilor dintr-un izvor comun şi 
întoarcerea la el” nu poate fi pusă în relaţie numai cu Vedele 
sau cu Upanişadele, aşa cum procedează Amita Bhose, 
întrucât sunt comune mai multor mitologii şi religii. 

În sfârşit, cu prudenta pe care o recomandă orice ipoteză, 
vom putea avansa opinia că dorul nemărginit ar putea tot atât 
de bine să fie substituit elanului vital al lui H. Bergson. Deve- 
nirea ascendentă a lumii, desfăşurată în cadrul creativității 
pure, acea durată pură care nu respectă decât propria sa 
legitate, devine cu putinţă tocmai datorită principiului spiritual 
denumit elan vital. Cu această concepție vitalistä, ne reîn- 
toarcem de fapt la voința oarbă a lui Schopenhauer, a cărui 
gândire a pregătit terenul neovitalismului filozofic contem- 
poran. Deşi asemănarea dintre dorul nemărginit şi elanul vital 
este frapantă, iar poetului nu-i putem atribui o atare intenție, 
întrucât nu a cunoscut ideile lui Bergson, totuşi sintagma poate 
fi interpretată şi în felul acesta, chiar fără a se recurge la 
veleitäti protocroniste. Faptul nu reprezintă decât un exemplu 
de chipul în care acțiunea timpului contribuie la îmbogățirea 
unei creaţii autentice. 

Orice interpretare a textului poetic care tinde să absolu- 
tizeze un punct de vedere teoretic în dauna celorlalte poate fi 
suspectată de exclusivism. În cazul de faţă, restrângerea sferei 
sintagmei dor nemărginit la o singură acceptie este aproape cu 
neputinţă. Esenţa poeziei refuză decodificarea sa din perspec- 
tiva unui câmp de referință unic, după cum respinge asimilarea 
semnificației imaginilor cu o gândire coerentă. „Dar hotărât 
este — remarca George Călinescu — că imaginile poetului nu au 
funcţie de gândire, nu sunt noţiuni, ci metafore, şi orice siste- 
matizare a lor e menită să ducă la bizarerii”*. 

În această situaţie, pentru a ne apropia cum grano salis 
de miezul problemei, nu ne rămâne decât să inversăm direcția 


7 Amita Bhose, Eminescu şi India, laşi, Editura Junimea, 1978, p. 121. 
8 G. Călinescu, op.cit., IL, p. 175. 

cercetării şi să purcedem din interior spre exterior, nu invers. 
Expresie a stărilor de spirit româneşti şi personalitate creatoare 
mişcată de energii demiurgice, Eminescu selectează materialul 
pe care-l are şi dezvoltă sugestiile pe care acesta le conţine în 
concordanţă cu disponibilitätile afectiv-intelectuale ale tempe- 
ramentului său şi cu cele ale etosului pe care-l reprezintă. El 
pare să aleagă, la prima vedere, cuvinte, imagini, motive sau 
mituri cu o deplină libertate, călăuzit numai de capriciul ima- 
ginatiei. În realitate, nimic nu este întâmplător, ci totul se 
desfăşoară potrivit necesității care prezidează structurile in- 
conştiente ale imaginarului. Sub acest aspect, concluziile 
cercetărilor arhetipale rămân de neclintit. 

În esenţă, trebuie să subliniem că partea din fragmentul 
cosmogonic eminescian care începe cu desfacerea în făşii a 
negurii eterne şi continuă cu propulsarea în viață a coloniilor 
de lumi, de către dorul nemărginit, nu are corespondent în 
textul sanscrit şi reprezintă piatra de fundament a acestei 
pagini unice. În acelaşi timp, am amintit capacitatea acestor 
lumi de a se mişca, sub impulsul unui puternic elan cosmic, în 
dublu sens, dinspre starea increatului spre existent şi dinspre 
existent spre refacerea stării primordiale sau, cum îi spune 
poetul, a eternei păci. Constrâns de exigenţele plăsmuirii sale, 
Eminescu trebuia să utilizeze aici un cuvânt sau o sintagmă 
capabile de a prelua şi sugera întregul dinamism al acestui 
univers estetic. 

Şi astfel, din atari raţiuni, dar şi din altele pe care le vom 
arăta mai jos, imaginația poetului s-a oprit asupra celui mai 
adecvat şi mai revelator cuvânt pentru acest context, dorul. 
Considerată atent, sfera noţiunii cuprinde, la prima vedere, o 
stranie contopire a durerii „cu plăcerea, crescută din durere nu 
pricepi bine cum”. În acelaşi timp, din chiar miezul acestui 
fond (cu precădere psihologic) se iveşte o aspirație sau o 
näzuintä indefinită către altceva, un fel de „nostalgie vană”!0 
după ceea ce a fost cândva sau o promisiune de împlinire în 


” C. Noica, Creaţie şi frumos în rostirea românească, Bucureşti, 
Editura Minerva, 1973, p. 14. 
19 Idem, p. 171. 

viitor. „Dorul — observă Lucian Blaga — e setea de a depăşi 
orizontul închis al văii sau al plaiului”"!. În mod identic, Tudor 
Vianu, comparând conceptul nostru cu termenii apropiați de 
acesta din limba germană, Wehmut şi Sehnsucht, observă că, 
dacă în primul cuvânt, „durerea este sugerată de pierderea 
unui lucru sau a unei ființe iubite”, iar „fericirea provine din 
posesiunea lor în amintire”, în Sehnsucht este vorba de „dure- 
rea unei lipse pe care viaţa n-a împlinit-o, dar pe care o poate 
împlini în viitor, ceea ce îndulceşte durerea iniţială şi îi 
creează fizionomia complexă”. Relevând cu acest prilej „în- 
doita intenţie” a conceptului de dor sau, mai exact spus, 
capacitatea sa de „a se îndrepta şi către trecut şi către viitor”, 
întrucât „cineva poate resimti dorul de cele ce au fost şi de 
ceea ce ar putea fi” Tudor Vianu nu făcea decât să eviden- 
tieze întinderea şi complexitatea sferei acestuia față de terme- 
nii germani. Totodată reliefând deosebita mobilitate afectivă şi 
temporală a conceptului, savantul aprofunda de fapt nu numai 
zestrea sa psihologică, ci şi metafizică. Căci datorită preapli- 
nului său, încărcătura psihologică se transformă, la un moment 
dat, în suport al unei iradiatii metafizice extraordinare. 

Însă tocmai din aceste motive, Eminescu a preferat un 
astfel de cuvânt. Intuind marile sale disponibilitäti metafizice, 
poetul îl instituie cu demnitate de centru al universului şi cu 
funcţie de motor al devenirii, amplificând, în proporţii inco- 
mensurabile, conținutul vag, dar extrem de încăpător al aces- 
tuia. Dacă, într-una din variantele Scrisorii I, lumile, purtate 
de dor, se precipită să restabilească echilibrul primordial, în 
lucrarea definitivă, ele se ivesc din infinit, stimulate de 
preaplinul existenţial al aceluiaşi dor. Se poate presupune — 
datorită poziţiei centrale a termenului în context — că însăşi 
energia care a mişcat punctul iniţial a stat sub semnul dorului, 
după cum nici cufundarea în întuneric a universului cel 
himeric nu s-a desfăşurat în afara acţiunii lui. Ca orice cauză 


Il Lucian Blaga, Ceasornicul de nisip, Cluj, Editura Dacia, 1973, 
p. 153. 

12 Tudor Vianu, op.cit., p. 64. 

15 Idem, p. 64. 

primară, dorul eminescian din celebra cosmogonie poate su- 
porta atât exigenţele interpretării hegeliene (G. Călinescu), cât 
şi ale celei materialiste (Al. Dima). 

În concluzie, dacă dorul este suveranul universului 
artistic eminescian, modul său de a se manifesta, în cazul de 
față, nu este identic, deoarece o dată este creator de forme şi 
de stihii, şi atunci poetul îl numeşte dor nemărginit, iar altă 
dată este distrugătorul lor şi, în această situație, el devine 
purtătorul unor elanuri de absolut, ce ne determină să-i 
conferim un alt nume, corespunzător noii sale funcţii, adică 
dor de absolut. 

Urieşeasca imaginație plăsmuitoare de geneze a poetului, 
zborul înalt şi ades contradictoriu al gândului său nu puteau fi 
revelate decât printr-un concept înzestrat cu o nesfârşită 
cuprindere lăuntrică, dar şi cu o nedeterminare aproape totală. 
Nu ştim despre el decât că este nemărginit. Însă nici nu putea 
să fie altfel acela care colaborează cu infinitul şi se manifestă 
ca o izvorâre continuă de ape năvalnice. 

Din atari considerente, într-un context având ca nucleu o 
viziune specific eminesciană a genezei, nici un concept străin 
şi nici un principiu spiritual împrumutat de aiurea nu ar fi 
putut conţine disponibilitäti poetice şi filozofice mai largi 
decât cele ale termenului românesc. A nu recunoaşte acest fapt 
înseamnă a nesocoti multiplele resurse creatoare ale geniului 
nostru anonim. Ca întotdeauna însă, Eminescu a fost mai iscu- 
sit decât comentatorii săi, întrucât, spre deosebire de aceştia, a 
apelat, în primul rând, la posibilitățile fondului imaginativ şi 
intelectual al spiritualității româneşti depozitat în limbă. Si 
limba a ales, prin mijlocirea geniului său, cuvântul cel mai 
revelator. 

Impunându-se deci, tocmai datorită încărcăturii sale 
metafizice, conceptul românesc devine, în urma topirii şi mo- 
delării conţinutului său în retortele creativității eminesciene, 
capabil să se substituie celor mai diverse manifestări ale spi- 
ritului de pretutindeni. El poate absorbi substanța sau poate 
purta chipul mai multor reprezentări mitice şi filozofice, dar 
fără a-şi pierde propria identitate, aceea de a fi totul, dar 
niciodată ceva precis circumscris. Astfel, dacă uneori apare 

asemănător mitului conform căruia lumea s-a născut din 
dorința principiului masculin de a se cunoaşte pe sine însuşi, 
alteori poate fi apropiat de voinţa oarbă a lui Schopenhauer, de 
elanurile care determină spiritul hegelian să se despice şi să-şi 
urmeze drumul către regăsirea propriei unităţi sau chiar de 
bergsonianul elan vital. Fiecare exeget poate umple conținutul 
sintagmei cu propria sa viziune, fără să dăuneze câtuşi de 
puţin întregului. Este limbajul ideal al poeziei care, mustind de 
înțelesuri, aprinde imaginaţia şi învăluie cu o aură de inefabil 
întreaga creaţie. Dorul nemărginit din Scrisoarea I este dorul 
românesc amplificat de nemarginile cugetării şi de orizonturile 
culturii. El este, în cele din urmă, forma românească a veşnicei 
strădanii spre altceva. Pentru noi, care am trăit din timpuri 
străvechi în apropierea cerului şi a aştrilor, aceasta nu putea să 
dobândească decât înfăţişarea fără de limite a dorului cosmic. 
Dar, în felul acesta, nu am făcut decât să ilustrăm unul 
din aspectele universalitätii eminesciene, poate cel mai 
durabil. Căci universalitatea trebuie înțeleasă drept cea mai 
largă categorie a spiritului. Pe cea mai de sus treaptă a sa, 
opera de geniu, expresie a spiritualităţii unui întreg popor, de- 
vine activă în cel mai înalt grad, în sensul că, rămânând 
specific națională, nu încetează niciodată de a sugera simi- 
litudini cu cele mai diverse forme ale spiritului care au existat 
în timp şi spaţiu. Astfel, Eminescu atinge, în Scrisoarea I, 
bolta universalitätii în cel mai înalt punct al ei, realizând un 
model de veşnică întrepătrundere şi îmbogăţire a creaţiei 
umanității prin opera sa şi a operei sale prin creaţia umanităţii. 


Zusammenfassung 


Nach dem Vorbringen der grundsătzlichen Bedeutungen die 
die grenzenlose Sehnsucht in der Forschung der Dichtung Eminescus 
erhalten hat, argumentiert der Verfasser, sich auf die psychologische 
und metaphysische Dimension unserer Vorstellung der Sehnsucht 
stützend, dass das Syntagma die der Dichter benützt nichts anderes 
ist als die rumänische Sehnsucht die von unbegrenzten Gedanken 
und Kulturbereichen erweitert ist. 


Eminescu şi religia 


George POPA 


Eu e Dumnezeu 


A fost Eminescu un homo religiosus? A fost un fervent 
creştin? Pentru a ne da seama care au fost raporturile autorului 
Luceafărului cu religia, în cele ce urmează ne vom adresa 
diverselor texte ale poetului. 

Dintru început, trebuie de spus că există două concepte 
distincte: religie şi religiozitate. A avea o religie — creştină, 
brahmanică, budistă, mozaică, mazdeisă etc. — însemnează a-ţi 
însuşi un anumit sistem teologic dogmatic şi a te supune unor 
practici ritualice. A avea însă religiozitate, însemnează să 
vietuiesti şi să înfăptuieşti sub semnul celei mai înalte valori 
spirituale. Or, această valoare supremă este sacrul. Nu însă 
implicând sine qua non o divinitate aflată dincolo de noi, şi 
care, eventual, inspiră spaimă, se răzbună şi cere umilire, ci în 
înțelesul învestirii cu noblețea şi sublimitatea sfinteniei natura, 
viaţa, fiintarea în general, într-un cuvânt, propriul tău sistem 
axiologic. Nu mysterium tremendi, ci mysterium fascinans, 
mysterium mirum, fiorul cosmic: uimirea în fața miracolului 
existenței. Divin este sacrul, adică tot ceea ce merită să fie 
văzut în lumina acestei valorizări aflată mai presus de toate, 
inclusiv deasupra unor zei sau a unui întreg panteon vinovat 
de actiuni negative față de om. 

În opera eminesciană întâlnim atitudini felurite privitor la 
divinitate, criteriul fundamental fiind cel axiologic, adică în 
funcție de felul cum Creatorul se comportă față de creatura sa. 

PERIOADA APOFATICĂ 


Atitudinea negativă față de divinitate este inaugurată de 
poezia din tinereţe, Mortua est! Nu este vorba de anti-teism, ci 
de a-teism. Motivația constă în ideea absurditätii morţii. Orice 
ființă, odată născută, are dreptul sacru, absolut la durată eter- 
nă. Cum este cu putință să-ți ucizi propria creaţie? Cum poţi să 
stergi zâmbetul de pe chipul unui „înger” şi să-l înlocuieşti cu 
grimasa hâdă a morţii? Totul s-a ivit anume ca să piară? Cine 
poate să înțeleagă această disontologie, această nebunie care 
se cheamă viatä-întru-moarte? „La ce?... Oare totul nu e 
nebunie? | Au moartea ta, înger, la ce fu să fie? | Au sens e în 
lume? Tu chip zâmbitor | Trăit-ai anume ca astfel să mori? | 
De sens e într-asta, e-ntors şi ateu, | Pe palida-ti frunte nu-i 
scris Dumnezeu. ” 

În Demonism, Eminescu imaginează următorul scenariu 
al antropogenezei. Împotriva „bătrânului zeu”, stăpânitor al 
cerului şi, în viziunea poetului, creator al răului, se revoltă 
titanii, iar acesta îi pedepseşte azvârlindu-i în haos. Cadavrul 
unuia dintre titanii ucişi este pământul, din care, din porunca 
zeului, s-au născut oamenii, „viermi” meniti pieirii. 

Astfel, lumea este un imens mormânt, un sicriu, ale cărui 
cuie sunt stelele, iar capacul este cerul albastru. Lumea este 
comparată cu o temniță a vieţii, la fereastra căreia răzbate o 
„lumină frântă, soarele”. În acest timp, zeul bătrân petrece pe 
câmpiile albastre ale cerului, mângâiat de îngeri cu sâni ase- 
menea marmurei şi desfătându-se în sunetele harfelor, ale 
căror accente voluptuoase , înroşesc aerul”. 

Noi, , fiinti ciudate, grefoase în desärtäciunea lor”, vier- 
muim în cadavrul negrului pământ, viaţa noastră fiind ironie şi 
deznădejde. Si totuşi, firea noastră poartă în ea ceva măreț, 
moştenire de la titanul răsculat împotriva zeului care a pus răul 
în lume. Sfânta näzuintä a titanului a voit să înfăptuiască 
mutatia creaţiei, a omului „la fire şi dreptate”. Dar nu a 
izbutit pentru că, fiind făcuţi „după chipul şi asemănarea” ze- 
ului, răul este impulsul oamenilor la orice gând, voinţă, faptă, 
astfel că viața noastră este „întemeiată pe nedrept si pe min- 
ciună”. Si poetul exclamă: , Ce plan adânc şiret acolo sus! / 
Cum în sămânţa dulce a răului s-a pus / Puterea de viaţă!” 

Crearea oamenilor este o sfidare de către zeu a titanului rebel 
— pământul: „Spre a-l batjocori până şi în moarte, | Ne-am 
născut noi, după ordin divin, | Făcuţi ca să-şi petreacă Dum- 
nezeul | Bătrân cu comica-ne neputinţă, | Să râdă-n tunet de 
desärtäciunea | Viermilor cruzi, ce s-aseamăn cu el, / Să 
poată zice-n cruntă ironie: | «Pământ rebel, iată copiii tăi!» ” 

Scenariul diadei antagonice originare Bine/Rău apare de 
la primele religii. Amintim mazdeismul, religia lui Zara- 
thustra, unde principiul binelui, Ahura Mazda sau Ormuz 
învinge principiul răului, Ahriman. Apoi, pe aceeaşi schemă 
împrumutată de la vechii persi, lahve-Elohim iudaic versus 
Lucifer, cel mai frumos şi primul dintre îngeri, aruncat în 
infern pentru că a vrut să fie asemenea zeului suprem. La 
greci, Zeus se înfruntă şi învinge pe titani; dintre aceştia, Pro- 
meteu creează pe oameni şi fură focul ceresc pentru a-l dărui 
pământenilor, metaforă a luminii raţiunii umane; drept 
pedeapsă, Prometeu este înlănțuit pe muntele Caucaz, un 
vultur devorându-i ficatul în fiecare noapte. El va fi eliberat de 
Heracles, moment care marchează prăbuşirea Olimpului cu 
Zeii săi VICIOSI. 

În Demonism, Eminescu imaginează o schemă mitică 
eclectică, originalitatea constând în inversarea atribuirii celor 
două principii morale: răul aparţine zeului suprem, aici Ormuz 
al iranienilor, iar binele titanului, pământului. Acesta, vrându- 
ne binele, ca şi Prometeu, ne-a înzestrat cu suflet, cu rațiune — 
„Scânteia care o numim divină”; de asemenea, el „cearcă a 
vorbi cu noi în cugetări strălucitoare, varii-mbălsămate, / În 
flori, în râuri, în glasul naturii / Ce-i glasul lui”. Zadarnic 
însă, pentru că bătrânul zeu, drept răzbunare pe Titan, a sădit 
în firea noastră sâmburele distructiv. 

Un ton şi mai sever întâlnim în fragmentul postum, 
Confesiune. Demiurgul, asemenea lui Hamlet, arată un craniu 
şi face mărturisiri cumplite poetului: tabloul vieţii este un vis 
sadic, înspăimântător al său. 


Aicea este lumea... de-o sfărm — e Ssfărâmată. 
De sfărâm pe vecie acest idol de lut 

Eterna pace-ntinde imperiul ei mut 

… Un vis al meu căldura-i, lumina si viaţa. 

… V-am înşelat nemernici, v-am închegat în vreme, 

V-am aruncat în viaţă plecați sub anateme, 

… Să curät am vrut sânu-mi de tot ce-i crud, spurcat 

Si pentru voi anume creai al vieţii iad. 

… Coroană, aur, glorii, cântare şi comori, 

Istorie şi nume, iubire şi onori 

Sunt basmele ce-nconjor, râzânde, chipul meu. 
Iată o originală şi expresivă idee a raportului dintre clipă, timp 
şi eternitate: „Moarte şi nemurire sunt numai umbre ale mele. 
/ Ca să vă-nşel privirea am născocit eu timpul. / El vă arată 
iadul, imperiul, Olimpul / Si cu mândrie poartă a veciniciei 
mască | Când mama lui e-o clipă, care când stă să nască, / Îl 
si ucide”. Timpul este repetată ucidere comisă de fiecare clipă, 
iar această moarte neîncetată a timpului omul o numeşte 
eternitate. Şi, adaugă Eminescu, dacă într-o clipă rară, 
suspendată, se naşte cineva care vrea să dezlege nonsensul 
sinistrei tragi-comedii — este vorba de geniu —, acesta nu 
înțelege, din mormanele de cadavre ale clipelor înmormântate 
în mii şi mii de cărţi, decât că firea acestor clipe, că totul este 
, Nimicnicie, umbră, mizerie, peire”. Creatorul îşi încheie ti- 
rada recunoscând faptul că poetul nu poate purta în sufletul 
său o asemenea „cumplită confesiune”. Ceea ce se va şi în- 
tâmpla, Eminescu exorcizând — ulterior — din gândirea sa 
asemenea teribile perspective care păreau fără ieşire. 

În Rugăciunea unui dac apare repudierea radicală a 
vieţii, astfel că poetul îl roagă pe Dumnezeu să-i îngăduie 
intrarea în repaosul etern. Este evocat mai întâi ajunul 
Genezei, când nu exista decât necunoscutul zeu primordial. 
Evocarea este aparent o laudă atât a Creatorului cât şi a 
cosmogoniei, a lumii izvodite: 


El singur zeu stătut-a nainte de-a fi zeii 
Si din noian de ape puteri a dat scânteii, 
El zeilor dă suflet si lumii fericire, 

El este-al omenimii izvor de mântuire : 
Sus inimile voastre! Cântare aduceti-i, 
El este moartea morții şi învierea vieții. 

Si el îmi dete ochii să văd lumina zilei, 
În vuietul de vânturi auzit-am al lui mers 
Şi-n glas purtat de cântec simtii duiosu-i vers. 


Dar de la aceste accente luminoase se trece brusc la un tragic 
blestem al propriei existente, la ruga stingerii, a ştergerii din 
istoria eternității. În mod ironic, poetul afirmă că, numai 
dăruindu-i moartea, i-ar putea mulțumi Creatorului că i-a dat 
şansa vieţii : „Astfel numai, Părinte, eu pot să-ți mulțumesc / 
Că tu mi-ai dat în lume norocul să trăiesc. / Să cer a tale 
daruri, genunchi şi frunte nu plec, / Spre ură si blestemuri as 
vrea să te induplec, / Să simt că de suflarea-ti, suflarea mea se 
curmă / Şi-n stingerea eternă dispar fără de urmă!” 

Două nedumeriri. Pe de o parte, nu apare nici o moti- 
vatie, chiar vagă, a tragicei renuntäri la „norocul” de a fi trăit: 
nici invocarea nimicniciei, nici a suferinței sau a răului ine- 
rente lumii. Pentru a explica această radicală negare, a fost 
invocată o profundă deprimare în dragoste, argumentată prin 
publicarea în aceeaşi perioadă a unor poezii, precum Des- 
părțire, De câte ori iubito, Pe aceeaşi ulicioară, Atât de 
fragedă. Evident, supoziţii se pot face încă, dar, pentru 
problema în discuţie, importantă este absoluta tăgăduire de 
sine a poetului, fapt care priveşte astfel o perspectivă ontolo- 
gică cosmică originară, aflată mult mai înalt decât o deziluzie 
amoroasă. 

Relativ la invocarea mereu reluată a influenţei filozofiei 
budiste sau a pesimismului schopenhauerean, trebuie de 
înțeles că un geniu este o personalitate bine definită, imperme- 
abilă la influenţe care să-i reconstruiască fundamental sensibi- 
litatea şi intelectul. El poate numai să intre în corezonantä cu 
idei care îi sunt structurale şi care astfel îi pot cataliza 
viziunile. În ele geniul se descoperă pe sine. 

Pe de altă parte, suntem în fața unei contradicții, şi 
anume, dintre faptul că daco-getii se credeau nemuritori, că 
„nu mor, ci doar schimbă locuinţa”, cum ne informează 
Herodot, dar aici dacul cere neantizarea totală. Din acest 
motiv, implicarea lui Zalmoxis, aşa cum s-a încercat a se 
induce, nu ni se pare că se poate susține. Zeul trac, „sămânță 
de lumină şi-ncepător de vremuri”, este însuşi simbolul 

veşniciei: trecând prin moartea inițiatică — perioada de 
coborâre în grotă —, dobândeşte nemurirea. Mitul acestei 
fenomenologii trifazice, viafä-moarte-inviere pe un plan 
superior existențial, fenomenologie pe care noi am numit-o 
structură zalmoxică, reprezintă matricea fundamentală a 
spiritualității româneşti, începând cu particulara vocaţie pentru 
muzică a poporului nostru, baladele Miorița, Meşterul 
Manole. 

Accente apofatice la adresa creatorului, similare celor din 
Demonism şi Confesiune, apar şi în prima parte a tabloului 
dramatic Andrei Mureşanu, reluate apoi în lungul poem 
Mureşanu. În ambele poeme, poetul începe prin a afirma din 
nou că „sâmburele lumii e răul. / Cartea lumii d-eternă 
răutate / E scrisă şi-i menită... Căci răul este colțul vieții... 
Numai răul are puterea de a trăi... Vedeţi că sfânt şi bine sunt 
numai pentru proşti. Rău şi ură / Dacă nu sunt, nu este 
istorie”. Este invocat „Satan, geniu al disperării”, răzvrătit pe 
cerul unde tronează nedreptatea, creatorul care a făurit o lume 
dintr-o tină rea, „fiindcă tină şi praf e universul întreg”. 
Arhanghel al „morţii cei bătrâne”, Satan poate mântui doar 
prin moarte, prin distrugere cosmică, neizbutita lume, şi — în 
acest sens — Eminescu imaginează un teribil tablou al posibilei 
neantizări finale a universului. Poetul însuşi ar vrea să parti- 
cipe la această înfricoşătoare demolare a lumilor, a sistemelor 
solare, a miilor circuite temporale. În faţa neantului care şi-ar 
întinde aripile pe nemărginirea preschimbată în ruine, poetul 
ar voi să strige: „Mărire, Satan, de trei ori ai învins! / Atuncea 
mă primeşte prin îngerii peirei | Mă-nvaţă şi pe mine cuvântul 
nimicirei. / ...Atuncea saluta-voi eternul adevăr... / Si liber, 
mare, mândru prin condamnarea lui, / A cerurilor scară în 
zbor am să o sui... / Să strig cu răzbunarea pe buze-n lumi 
deşarte: / Te blăstăm căci în lume de viaţă avui parte.” 


Dar iată că în ambele poezii are loc o spectaculară 
mutație a atitudinii faţă de Creator şi lumea făurită de el. În 
Mureşanu, Eminescu îşi pune întrebarea fundamentală: „Viaţa 
noastră însă, oricât de neagră fie, / Ea împlineşte oare în 
lume vreo solie? (s. n.) / E scop în viaţa noastră — vreun scop 

al mântuirii? ” Care este acea solie, ce mântuire ar putea în- 
făptui viaţa noastră? Solia este a recunoaşte splendoarea 
universului şi a încerca mântuirea vieții de perisabilitate prin 
taumaturgia poetică. 

Astfel, în tabloul dramatic, poetul îşi cere iertare de la 
Creator pentru condamnarea care s-a datorat „unei gândiri pe 
dos, unei simtiri perverse”, şi recunoaşte măreţia Creaţiei, 
opunând tabloului dinamic distructiv sublimul matematic care 
inspiră uimire şi adorare: „Văd cerul, lan albastru, sădit cu 
grâu de stele, / El îmi arată planul adâncei întocmele / Cu 
care-și mişcă sorii. — În sâmburul de ghindă | Eu un stejar”. 
Prin mijlocirea acestei metafore, Mureşanu trece din planul 
universal la planul „ginții mele”, natia lui iubită pe care vrea 
să o vadă nu doar fericită, ci „mare”. Exorcizarea îndelungii 
tăgade are loc prin magia visului, dăruit poetului de Regele 
Somn, aducător al „fericirii vieţii pământene”, şi care pro- 
clamă cuvânt fundamental: „Nu poți să ştergi viața cu-a 
gândului burete”. lar visul este cel de iubire, al unui „amor 
sfânt”, formulat în sublima chemare: „De văd a ta cerească, 
armonică-arătare, | Urechea mea e surdă şi gura-mi glas nu 
are. | O, înger! Stea din ceruri... nemaigândită! scumpă! | … 
Eşti îngerul de pază, eşti Dumnezeu, eşti Muză? ” 

Iubirea şi ființa iubită rămân însă pururi insondabil mis- 
ter; în aceasta constă magia de neînvins a dragostei, răspunde 
nevăzutul Chip (Ondină? Sirenă?): „Nu cerceta zadarnic, 
nefericite... Taină / E frumuseţea vieti-mi şi-a sufletului haină 
/ În taină e amoru-ţi... şi-n vecinic întuneric | Va rămânea 
ființa-mi pentru-al tău ochi himeric”. Acest final confirmă 
încă o dată că aspiraţia supremă a lui Eminescu, alias 
Hyperion, a fost iubirea, iar motivaţia a constat, pe de o parte, 
în fuga de singurătate (în mod semnificativ, în Andrei 
Mureşanu este vorba de un călugăr, la fel ca şi în Povestea 
Magului călător în stele), pentru a realiza „sfânta singurătate 
în doi” care reface unitatea primordială, iar pe de altă parte, în 
faptul că mecanismul atracției în dragoste constituie unul din 
marile secrete ale universului. 

MODULAREA CRISTIANICĂ 


Aproximativ în aceeaşi perioadă cu poemele sumbre 
amintite mai sus — dar, aşa cum am văzut, în Mureşanu înce- 
pând deja să apară lumina sub forma iubirii —, Eminescu scrie 
poezia Dumnezeu şi om, unde pune față în faţă iconografia 
primitivă cu pictura religioasă ulterioară. Acea „gravură gro- 
solană”, zugrăvită cu naivitate şi adâncă pietate, punea aripi 
minţii, „zbor de foc cutezător”. lată expresiva descriere a figu- 
rilor ascetice din prima perioadă a iconografiei bizantine : 


Cărţii vechi, roase de molii, cu păreții afumaţi, 
L-am deschis unsele pagini, cu-a lor litere bătrâne, 
Strâmbe ca gândirea oarbă unor secole străine, 
Triste ca aerul bolnav de sub murii afumati. 


Dar pe pagina din urmă, în trăsuri greoaie, seci, 
Te-am văzut născând în paie, fata mică şi urâtă, 
Tu, Christoase,-o ieroglifă stai cu fruntea amărâtă, 
Tu, Mario, Stai tăcută, țeapănă, cu ochii reci! 


Puritatea, ingenuitatea sufletelor credincioşilor vedeau în ase- 
menea imagini stângace faptul că „în umilință s-a născut ade- 
vărul”. lisus era o stea de pace , luminänd lumea si cerul... ”. 
Şi urmează o definire de excepție a rolului fundamental jucat 
de Hristos în istoria lumii umane: „din durerea unui secol, din 
martiriul lumii-ntregi... visul omenirii grămădit într-o fiinţă ”. 

Astăzi însă, scrie poetul, toată cucernicia, acea feciorie 
sufletească au dispărut, imaginea cerească purificatoare în 
imagini ale sacralitätii, lipsite de orice ornamentatie, de orice 
intenții estetizante, sunt înlocuite cu imagini fastuoase, desanc- 
tizate, desdumnezeite prin supraîncărcarea cu aur, purpură şi 
pietre scumpe. lisus, cel umil, a devenit un rege pe tron, în 
timp ce inimile sunt golite de fior mistic. În ochiul artistului, 
lisus nu mai este Dumnezeu, ci om. „Azi gândirea se aprinde 
ca si focul cel de paie — / Ieri ai fost credință simplă — însă 
sinceră, adâncă. / Împărat fusi Omenirii, crezu-n tine era 
stâncă... | Azi pe pânză te aruncă, ori în marmură te taie.” 

Un grup de postume, aparținând aproximativ aceleaşi 
perioade, sunt de inspiraţie creştină, în nuanţă ortodoxă: Ta(t) 
twam asi, Colinde, colinde..., Învierea, Rugăciune, Răsai 

asupra mea. Constanta acestor poeme este evocarea Fecioarei 
Maria. Semnificativ apare faptul că sunt contemporane cu 
poezia Fiind băiet păduri cutreeram, precum şi cu antuma O, 
rămâi... Şi, de asemenea, nu prea departe de O, mamă... Fap- 
tul acesta induce ideea că este vorba de un moment de intensă 
nostalgie a copilăriei. Astfel evocarea Fecioarei Maria pare un 
ecou al amintirii mamei poetului pentru care avea un cult cu 
adevărat sacru, cult exprimat printre altele în poezia Închinare 
lui Ştefan cel mare: ,, Un sărutat de mamă, extaz de bucurie / 
Cum numai Sus în ceruri se poate repeta”. 

În poezia Ta(t) twam asi, evocând atmosfera de smerenie 
şi evlavie din micile noastre biserici, Eminescu se adresează 
Fecioarei Maria cu cea mai suavă rugăciune din literatura 
noastră, covibrantă cu Ave Maria de Bach sau Schubert: 
„Rugămu-ne 'ndurărilor / Luceafărului mărilor! / Din valul ce 
ne bântuie | Înalță-ne, ne mântuie! | Privirea-ti adorată | 
Asupră-ne coboară, | O Maică prea-curată | Si pururea fe- 
cioară, / Mariel”. Fecioara Maria este identificată cu lucea- 
fărul veghind dramaticul destin omenesc. Rugăciunea este 
polarizată în jurul a doi centri activi: cel pământesc — zbuciu- 
mat, supus pătimirii şi neliniştii, definind condiţia umană şi 
exprimat de versul „Din valul ce ne bântuie” —, iar la polul 
ceresc, privirea îndurătoare a celei mai sublime divinități 
feminine din istoria religiilor. Versurile ,, Privirea-ti adorată / 
Asupră-ne coboară” evocă imaginile Fecioarei din icono- 
grafia bizantină, unde Preacurata îşi pleacă privirile pline de 
duioşie asupra fragilei făpturi omeneşti, care o imploră să o 
ridice la condiţia celestă, smulgând-o din acest ,, vis al morții- 
eterne”, care este viața omenească. 

În poezia Răsai asupra mea... poetul, rătăcitor şi rătăcit 
în noaptea unor gânduri care l-au înstrăinat de el însuşi 
făcându-l să se piardă în suferința adâncă a nimicniciei sale, 
imploră pe Fecioara Maria să-i redea credința, fiorul sfânt de 
odinioară în scopul purificării şi reluării ființării din starea 
sufletească virginală a copilăriei şi a tinereții: ,, Räsai asupra 
mea, lumină lină, / Ca-n visul meu ceresc d’ odinioară; / O, 
maică sfântă, pururea fecioară, | În noaptea gândurilor mele 
vină. // ...Străin de toți, pierdut în suferința / Adâncă a nimic- 

niciei mele, / Eu nu mai cred nimic şi n-am tărie. | ...Dă-mi 
tinereţea iar şi dă-mi credința”. 

Trebuie amintit un lucru deosebit de semnificativ. Cre- 
dinta creştină a creat la noi un sentiment sărbătoresc de o 
nuanţă şi elevaţie inexprimabile: Duminicile — rägazuri de 
primenire sufletească scoase din timp, feericul Crăciun şi Anul 
Nou, dar mai ales Paştele, sărbătoarea Patimilor şi a Învierii — 
instituie o inefabilă atmosferă de renaştere, un sentiment de 
reînceput în curätie. Melodioasa poezie Colinde, Colinde! este 
o reminiscență a atmosferei luminoase a Crăciunului copilă- 
riei, fiind evocată, alături de Iisus, Fecioara Maria: „Colinde, 
colinde | E vremea colindelor, / Căci gheaţa se-ntinde / 
Asemeni oglinzilor. / ...Se bucur copiii, / Copiii şi fetele, / De 
dragul Mariei / Îşi piaptănă pletele. / De dragul Mariei / Si al 
Mântuitorului Luceste pe ceruri / O stea călătorului”. 

Aşa cum s-a remarcat, la noi, luminozitatea sărbătoririi 
Învierii depăşeşte dramatismul răstignirii, invers faţă de ce se 
întâmplă în Occident, mărturie stând, între altele, catape- 
teasma de la Isenheim, muzeul Unterlinden din Colmar, unde 
tabloul crucificării, operă a lui Mathias Griinewald, este de un 
tragism înfricoşător, abia suportabil prin cruzimea torturilor 
care au sfârtecat în zeci de răni, sângerânde sau în putrefacție, 
trupul lui lisus. Eminescu evocă slujba din noaptea Învierii 
petrecută şi ascultată în profundă smerenie şi mistică evlavie, 
şi culminând cu chemarea ,, Veniţi de luaţi lumină: 


… O muzică adâncă si plină de blândeţe 
Pătrunde tânguioasă puternicile bolți : 
„Pieirea, Doamne Sfinte, căzu în orice colt, 
Înveninând pre însuşi isvorul de viete. 


... Apoi din nou tăcere, cutremur şi sfialà 

Si negrul întuneric se sperie de şoapte... 
Două-spre-zece pasuri răsună ... miez de noapte... 
Deodată 'n negre ziduri lumina dă năvală. 


Un clocot lung de glasuri vui de bucurie... 
Colo 'n altar se uită şi preoţi şi popor, 

Cum din mormânt răsare Christos învingător 
Iar inimile toate s’ unesc în armonie: 

„Christos au înviat din morţi / Cu cetele sfinte, / Cu moartea 
pre moarte călcând-o / Lumină ducând-o / Celor din mor- 
minte!”. Răzbate în aceste versuri ecoul credinței sădită în 
adâncurile sufletului românesc sub forma datinii, ca o salvare 
oricând trează, o speranţă de reînviere a adevărului şi a iubirii: 
„Dar rămâne datina şi înţelesul ei sfânt, aşa cum e de mult: şi 
de nu va sosi niciodată acea zi, din care să înceapă veacul de 
aur al adevărului şi al iubirii de oameni, totuşi e bine să se 
creadă în sosirea ei, pentru ca să se bucure cei buni în «ziua 
învierii», când ne luminăm prin sărbătoare şi ne primim unul 
pe altul şi zicem fraţi celor ce ne urăsc pe noi, şi iertăm pe toți 
pentru înviere, strigând cu toții: «Christos a înviat» ”. 


Sacrul, fundament al religiozitätii eminesciene 


Suprema valoare este viața, faptul că fiintäm. Şansa că 
am făcut secantă cu lumina — o singură oară în istoria eterni- 
tății — este un miracol. Astfel, morala care se impune, impe- 
rativul nostru categoric este responsabilitatea faţă de faptul 
de a exista, faţă de totalitatea Creaţiei. Or, aşa cum am văzut, 
pentru Eminescu axiologia cea mai înaltă care răspunde 
acestui imperativ etic nu este divinitatea, de care s-a şi îndoit 
până la negare, ci a fost sacrul. Invarianta idealității etice este 
sacrul. Nu se poate trăi fără a avea ceva sfânt: românul a avut 
din rădăcini sentimentul demnităţii, a sfinteniei vieții, încât a 
înțeles că acela care nu are nimic sfânt se autoneagă, nu are 
loc în viaţă: „Cine n-are nimic sfânt, / N-aibe loc pe-acest pă- 
mânt”, se spune într-un cântec popular. 

Că pentru Eminescu apriorismul sacrului a fost criteriul 
supremei axiologii o constituie faptul că în creaţia sa atributul 
valorizant cel mai frecvent folosit este cuvântul sfânt. Pe cât 
ne putem da seama — aşa cum am relevat şi în alte scrieri —, 
Eminescu este poetul care, în literatura lumii, exceptând 
scrierile religioase, foloseşte cel mai des acest cuvânt, apărând 
de zeci de ori în antume, postume şi proza literară, învestind 
cu el în primul rând natura cu feluritele ei componente precum 
şi viața omenească în diversele ei manifestări: copilăria, 
frumuseţea, iubirea, suferinţa, moartea; sfinte sunt visul şi 

poezia, harfa, cântul, „drama faptei”, geniile, graiul românesc, 
mormântul mamei; sfinte de asemenea Dacia, istoria din 
vechime, firile vizionare ale primelor scrieri ale literaturii 
noastre ş.a. 

Sacralitatea s-a confundat cu însăşi viaţa şi opera lui 
Eminescu. Lucrul acesta l-a spus admirabil Caragiale: ,, Emi- 
nescu semăna cu un sfânt tânăr coborât dintr 'o veche icoană 
bizantină”, şi despre operă: „Lucrarea ce un mare artist ca 
Eminescu o lasă... este ceva sfânt... pentru o viață mai 
durabilă decât chiar a neamului său întreg, gândiri si simtiri 
de veacuri ale acestuia”. lar Octavian Goga: ,, De-ar fi trăit în 
zbuciumatele veacuri vechi de paroxism religios, Eminescu ar 
fi fost beatificat”. 

O lumină semnificativă asupra concepției religioase a lui 
Eminescu ne oferă preocuparea sa pentru filozofia lui Spinoza, 
în perioada vieneză, fapt relatat de loan Slavici. Această 
filozofie constituie o viziune singulară în istoria gândirii. Şle- 
fuitor de lentile, Spinoza a văzut lumea ca printr-un cristal, 
astfel că, în concepţia sa, totul este lumină si perfecțiune. În 
Ethica, ordine geometrico demonstrata, plecând de la un 
număr adevăruri pe care le consideră axiomatice, Spinoza îşi 
construieşte sistemul de totalizare universală rațională. 

Conceptul fundamental al gânditorului olandez este 
panteismul, formulat în ecuaţia Deus sive Natura: Dumnezeu 
şi Natura sunt unul şi acelaşi lucru. Spinoza nu exilează pe 
Dumnezeu într-un transcendent străin omului, astfel că nu 
există opoziţia: lumea de aici şi lumea de dincolo. Substanţa 
naturii, a lui Dumnezeu este dotată cu puterea de a genera 
permanent o infinitate de fiinţe cu infinitatea modalitätilor lor 
de a exista. Nu este însă forţa obscură a lui Brahma dublat de 
Maya, forța inconştientă a eului filozofiei idealiste germane şi 
nici orbul elan vital al lui Henri Bergson. Natura nu poate fi o 
creatoare confuză, buimacă. Confundând Natura cu Dum- 
nezeu, monadă unică, nescindată, Spinoza rezolvă una din 
antinomiile fundamentale ale ontologiei: contradictia dintre 
finit şi infinit. Natura — adică Dumnezeu — este totalitatea ima- 
nentei, aceasta umplând întreg posibilul ontologic. 

Natura, Existenţa, se află în perpetuă activitate, astfel că 
ființarea umană este un act, iar actul său fundamental este 
dorința. Esența omului este dorința. Dar nu dorinţa budistă, 
aflată la originea suferinței universale, şi nici cea schopen- 
haueriană constituită de egoismul instinctului de conservare 
care antrenează de asemenea suferinţă, ci un factor cu totul 
nou ca idee: efortul de a fi, tendinţa de a exista cât mai plenar, 
în cea mai înaltă noblețe. Cunoaşterea şi imaginaţia umană 
sunt în continuă mişcare pentru afirmarea de sine a fiinţării, 
mişcare atât a spiritului cât si a trupului: „Noi nu dorim un 
lucru pentru că este bun, ci dimpotrivă, pentru că îl dorim, 
acel lucru este bun. ” Cu alte cuvinte, iubim pentru că învestim 
valoric obiectul afecțiunii noastre cu icoana elevată pe care 1-0 
împrumutăm. Dorinţa confuză, apărută spontan, necontrolat, 
duce la servitute, la acțiuni care se întorc împotriva adevăratei 
energii de a fiinţa. 

S-ar părea că există o contradicție între determinismul 
absolut din filozofia lui Spinoza şi ideea de libertate. Prin 
libertate el înțelege însă cunoaşterea adecvată, adică rațională 
a afectelor (a sentimentelor), transformarea sentimentului orb 
în sentiment luminat, în dorințe libere care îmbină puterile 
trupului cu ale sufletului. De aici afirmația fundamentală: 
lumea materială nu trebuie discreditată, repudiată ca fiind 
sursă a păcatului, aşa cum afirmă teologia iudeocreştină. O 
singură lume este dată şi ea trebuie trăită. Dar trăită în virtute. 
Iar virtutea, perfecțiunea morală constă în a ne pune de acord 
dorinţele noastre cu realitatea naturii, fapt care duce la beati- 
tudine, scopul suprem al existenţei, pentru că beatitudinea 
înseamnă eliberare, mântuire. Cunoscând unitatea, perfecti- 
unea şi veşnicia naturii, atingem suprema dorință, cea mai 
înaltă bucurie care este iubirea, si anume amor intellectualis 
Dei: iubirea iluminată de gând, a lui Dumnezeu, a Naturii. 
Iubim Firea pentru frumuseţea şi desăvârşirea ei, pentru 
miracolul că există şi miracolul armoniei sale şi pentru că ne-a 
primit drept oaspeți. 

Consubstantial cu întreaga făptură, consubstantial cu 
Natura, cu Dumnezeu, raportul nostru cu „celălalt”, cu Altul 
trebuie să fie cel al infinitei înțelegeri, idee concentrată de 

Spinoza în aforismul: Non ridere, non lugere, necque detes- 
tari, sed intellegere — să nu râzi, sa nu plângi, nici să deteşti, ci 
să înţelegi: lege morală de perfectă nobleţe. Virtutea înseamnă 
a te apropia şi a iubi. lar a înţelege şi a iubi înseamnă a învesti 
şi a trăi fiecare lucru sub semnul veşniciei, sub specie aeter- 
nitatis, aşa cum va afirma şi Nietzsche, profund admirator al 
spinozismului. Spinoza face din filozofie adevărata antropo- 
logie, condiţia libertății şi a fericirii omeneşti. Nu un mijloc, 
un ghid, ca pentru alte sisteme de gândire, ci filozofia însăşi 
este reala mântuire. 

Care va fi fost motivaţia atracției lui Eminescu pentru 
gândirea spinozistă? Este vorba în primul rând de monismul 
simpatetic cu natura al autorului lui Călin, un adevărat cult în 
faţa unei axiologii ultime. Analog ecuaţiei Deus sive Natura, 
Eminescu afirmă: „natura este singurul absolut... numai 
natura are dreptate 'n veci”. De aici superlativul axiologic 
dăruit naturii — sacralizarea. 

Senioriala înrudire a concepției asupra naturii a autorului 
Luceafărului cu dumnezeirea naturii din gândirea lui Spinoza 
o constituie fenomenologia spaţială particular eminesciană, şi 
anume, convertirea spaţiului din afară în spațiu lăuntric, soli- 
darizând în felul acesta natura cu sufletul, monism definitoriu 
pentru spinozism. 

Religiozitatea sacralitätii, caracterul esenţial etic al cre- 
atiei eminesciene se afla în consens cu cea a autorului Eticei, 
unul din marii moralişti ai nobletei umane. Căci spinozismul 
este mai întâi o etică, şi anume, o etică a aristocrației spiritu- 
ale, şi nu o epistemologie sau o teologie pur teoretice. 

Friedrich Schlegel vorbea de firescul apropierii poeţilor 
şi gânditorilor de Spinoza. Printre aceştia s-au numărat — în 
afară de Eminescu — Goethe, Novalis, Hegel, Nietzsche. Căci, 
afirmă el, „gândirea trebuie în mod absolut să se ridice la 
nivelul spinozismului înainte de a sui încă mai înalt, să se 
scalde înainte de toate în acest eter sublim al substanţei unice 
universale şi impersonale în care sufletul se purifică de orice 
particularitate”. 

Numele Creatorului apare sub diverse nume în lirica 
eminesciană: bătrânul zeu, Dumnezeu, Demiurg, Zamolxe, 
Ormuz. A adorat pe vreunul în postura unui devot religios? 
lată ce precizează poetul: 


Eu nu cred nici în lehova 
Nici în Buddha-Sakya-Muni, 
Nici în viață, nici în moarte, 
Nici în stingere ca unii. 


Visuri sunt şi unul şi-altul 

„„„ Toate-aceste taine sfinte 
Pentru om frânturi de limbă — 
În zadar gândeşti, căci gândul, 
Zău, nimic în lume schimbă. 


… Și fiindcă în nimica 

Eu nu cred — o, daţi-mi pace! 
Fac aşa cum mie-mi pare 

Si făceți precum vă place. 


Eminescu afirmă deci că nu a fost nici budist practicant, nici 
iudeocreştin, nici mazdeist, chiar dacă l-a implicat pe Ormuz 
în crearea luminii. Nici în Demiurg nu a crezut, cel din golul 
Ajunului, când singur îşi auzea plânsul şi care, ieşind din 
solitudinea increatului, „se opinteşte-n van” să creeze o lume 
durabilă a binelui — zădărnicie pe care i-o reproşează în poezia 
O, stingă-se a vieţii...: „O, Demiurg, solie când nu mi-ai scris 
în stele, / De ce mi-ai dat ştiinţa nimicniciei mele?”. Şi dacă 
Demiurgul nu vrea să-i satisfacă lui Hyperion dorinţa de a fi 
muritor, nu o face oare pentru că este apărătorul formei dintâi, 
a ceea ce este neînceput şi deci etern, astfel, că ieşirea din 
primordialitate fiind moarte, este amenințat Demiurgul însuşi? 

Prin structura sa etică, Eminescu avea spirit creştin. Dar 
un „creştinism liber”, neaservit dogmatic. Amintitele poezii 
care celebrează în primul rând pe Fecioara Maria, precum şi 
colindele şi Învierea, nu sunt simple exerciţii estetice, ci 
exprimă o sensibilitate religioasă răzbătând în ecou puternic 
din luminoasa copilărie. lată un text revelator al modului 
deosebit de înalt cum înţelegea Eminescu să fie creştin: ,, Eu 

sunt budist. Nefiind creştin simplu, ci creştin ridicat la potenta 
a 10 [-a], nu mi-e milă numai de ai mei, m-e milă de orice 
vietuieste, fie aceea un gândac, fie un animal, fie un grec, fie 
un sârb, fie un bulgar. Religia mea îmi comandă a nu spune 
decât atâta cât poate s'aducă pe o fiinţă, la cunoştinţa de sine, 
la acea fulguratie intelectuală care să-l facă a vedea că 
degeaba invidia se zbate, degeaba răutatea se frământă, 
degeaba minciuna se luptă, căci luptă în contra unei puteri 
constante, care există pururea, contra lui Brahm, a adevă- 
rului. ” (Ms. 2275B, 89r). Pentru autorul Scrisorilor, religia sa 
era etica — a binelui, a milei creştine şi adevărului. În acest 
sens — în mod semnificativ pentru deschiderea sa intelectuală 
universală — alături de credinţa creştină în putere înzecită, 
Eminescu invocă drept martori, prin ceea ce au mai nobil de 
ordin moral — budismul şi hinduismul —, într-o sinteză ideală 
cu creştinismul. 

În legătură cu asocierea pe care Eminescu o face aici 
între budism şi creştinism, este interesant faptul că unii 
cercetători afirmă originea budistă a creştinismului, iar încă 
din secolul XVIII, Voltaire susţinea filiatia brahmanicä. 
Wagner scria la 7 iunie 1855 lui Liszt: „Graţie cercetărilor 
ştiinţei moderne, s-a ajuns la a se demonstra că creştinismul 
pur şi fără amestec nu este altceva decât o ramură a vene- 
rabilului budism.” (Maurice Olender, Limbile Paradisului, 
trad. Ion Brana, Nemira, 1999, p. 95). 


În Memento mori, dorind cu ardoare sä afle chipul 
Creatorului, Eminescu se întreabă dacă, în cazul când l-am 
cunoaşte pe Dumnezeu, cel creat de miraculosul nostru 
intelect — dar care asfinteste din ev în ev odată cu cerul încăr- 
cat de miturile care l-au imaginat —, nu cumva l-am cunoaşte, 
de fapt, pe om : 


Tu, ce în câmpii de caos semeni stele — sfânt şi mare, 
Din ruinile gândiri-mi, o, răsari, clar ca un soare, 
Rupe vălur” le d-imagini ce te-ascund ca pe-un fantom; 
Tu, ce scrii mai dinainte a istoriei gândire, 

Ce fi bolțile tăriei să nu cadă-n risipire, 

Cine eşti?... Să pot pricepe şi icoana ta... pe om. (s.n.) 

Eu un om de te-aş cunoaşte, chiar să mor mi-ar părea bine. 
Doar să ştiu — semeni furnicei ce cutează-a te gândi ? 

… Cine-a pus aste seminţe, ce-arunc ramure de raze, 

… Ramuri ce purced cu toate dintr-o inimă de om? 

A pus gânduri uriaşe într” o teastä de furnică, (s.n.) 

O voinţă-atât de mare ’ntr’ o putere-atât de mică, 
Grămădind nemărginirea în sclipitu-unui atom. 


Într-o notă semnificativă, Eminescu afirmă că „religia este o 
tangentă”, şi anume, la cercul misterului, tangentă purtată în 
„iluzie infinită” de către „instinctul metafizic” (ms. 2258, 
360r). Prin urmare, pururi instinctul metafizic va orbita în 
jurul necunoscutului, dar numai în tangentă, fără a putea pă- 
trunde în secantă cu inima tainei, astfel că orice filozofare 
asupra misterului cosmic rămâne o iluzie infinit repetată. 

Răspunsul la întrebarea — care era în concepția lui 
Eminescu raportul între om şi divinitate — se află exprimată în 
următoarele două texte „panteistice”. Unul dintre ele este o 
notă (ms. 2262, f, 2v) în care poetul afirmă ,, Eu e Dumnezeu”. 
Eminescu nu se referă aici numai la eul său propriu, ci la eul 
uman în general, pe care îl consideră unul şi acelaşi cu 
Dumnezeu. Celălalt text se află într-o scrisoare către Veronica 
Micle, unde poetul scria: „Dumnezeu nu e în cer şi nu-i pe 
pământ; Dumnezeu este în inima noastră”. Viziunea aceasta 
este concordantă cu cea a lui Giordano Bruno, la care Emi- 
nescu se referea în nota de manuscris privind intenţia de modi- 
ficare a Luceafărului, „Frumusețea divină se află si strălu- 
ceşte în fiecare om... dar numai intelectul eroic vede lumina 
divină”. În perspectiva acestei viziuni, şansa noastră de a ne fi 
născut înseamnă şansa de a experimenta convietuirea cu 
Dumnezeu, în Dumnezeu, aşa cum afirma şi Spinoza, iar mai 
înainte, marele mistic german al Evului Mediu, Magister 
Eckhart, care îl ruga pe Dumnezeu să-l facă egalul său. Acest 
lucru vietuind în etica sacralitätii. Altfel, afirmă Eckhart, 
„Dumnezeu se află aici, dar noi suntem departe, Dumnezeu 
este lăuntric, dar noi rămânem afară, Dumnezeu este acasă, 
dar noi suntem străini”. Străini nouă înşine, dumnezeirii 
noastre. 

Dumnezeu aflându-se în natură, autorul Luceafărului 
considera fiintarea umană, odată cu întreaga Fiintare, sfinte. 
Sacralizarea este exprimarea emotiei inimii şi a intelectului 
față de totalitatea existenței care este însăşi divinitatea: amor 
intellectualis Dei. Aşa se explică şi înclinația poetului către 
credința copilăriei, creştinismul în nuanța sensibilităţii religi- 
oase a românului care consideră sfântă firea. Nichifor Crainic 
exprimă într-o inspirată formulare acest raportul particular 
om-Dumnezeu la români: „înomenirea lui Dumnezeu şi în- 
dumnezeirea omului”. 


O dovadă a divinizării de către român a firii, primat al 
sacralitätii, constă şi în următorul fapt. În Morița, unde, deşi 
omul se află — potenţial — în fața morţii, nu este invocată în 
nici un moment divinitatea, ci este evocată natura în tot ce are 
ea mai sublim, începând cu munţii şi terminând cu soarele, 
luna, stelele care serbează apoteotic nunta eroului cu mireasa 
lumii. Acelaşi lucru la Eminescu: în nici una din cele patruzeci 
de variante ale poeziei testamentare Mai am un singur dor nu 
apare numele divinității, pentru că Dumnezeu se confundă cu 
„sfânta natură”, singurul absolut. „Când va înceta al inimii 
zbucium”, poetul vrea să fie vegheat de elementele naturii 
într-o fraternizare eternă, de la teiul sfânt, glasul buciumului, 
izvoarele, asprul cânt al mării — până la „atotştiutoarea” lună. 
Şi luceferii prieteni. 

Eminescu a făcut teologie poetică: sacralizarea 
lumii şi a vieţii, îndumnezeirea iubirii care a constituit nă- 
zuinţa sa primordială. Totul armonizat în Unul prin uimirea 
inimii, înariparea gândului, magia verbului. Asertiunea 
amintită —,, Eu e Dumnezeu” coincidentă cu axioma Deus sive 
Natura semnează această pansacralitate a tot ce există din 
viziunea poeziei totale a lui Eminescu, lumea fiind o feofanie 
în reciprocitate: Dumnezeu se manifestă în om, omul se arată 
în Dumnezeu. lar modularea cristianică a acestei teologii din 
elevatele invocări ale Învierii şi ale Fecioarei Maria poartă 
foarte înalt, înfăptuind deschideri spre reînceputuri, spre 
puritatea preludiilor ontice. 


L storie literară, 


antropologie culturală 


Un pseudonim pentru eternitate” 
Ion FILIPCIUC 


Pseudonimul Gr. Gellianu s-a dovedit a fi un adevărat 
balaur cu mai multe capete, unele abia întrezărite, altele chiar 
nevăzute, pe care istoricii literari au tot încercat să le reteze 
însă, îndată ce paloşul bine ascuţit al adevărului şi-a făcut 
lucrarea, s-a constatat că lovitura căzu alături de ceea ce-ar 
trebui să mîntuie odată pentru totdeauna discuţia asupra fai- 
mosului articol despre Poesiele d-lui Eminescu din anul 1875. 

Şi credem că toate aceste „munci” nu s-ar fi irosit dacă 
voinicii porniţi în hăituirea pseudonimatului ar fi cumpänit, 
înainte de orice, paradigma cultural-istorică în care balaurul a 
crescut şi s-a hrănit pînă la performanţa de-a zvîrli cîteva 
trîmbe de flăcări, între care cea mai înfocată asupra poeziilor 
tînărului Mihail Eminescu. 

Aşadar, paradigma, ceea ce ar însemna să reconstituim 
starea sau mişcarea literaturii române din acea vreme. Or, 
pentru asemenea ispravă n-avem alt curaj decît a cere ajutorul 
logistic din partea a doi literați bine aşezaţi în strana culturală 
a epocii — George Creteanu si lacob Negruzzi — , între care tre- 
buie chemat Vasile Gr. Pop, cu acea bună trecere în revistă din 
al său Conspect asupra literaturei române şi a literatilor ei de 
la început şi pînă astăzi în ordine cronologică din 1875 şi 
1876, unde nu scapă nici un cuvînt despre critica lui Gr. 
Gellianu. (1) 

George Creteanu publică în ,, Revista română” din 1861 
un studiu intitulat Mişcarea literară. Din 1861 în Terile 


* Lucrarea de față reprezintă o variantă uşor modificată (prin redu- 
cerea spațiului acordat unor texte citate integral în versiunea originară) a 
unui material apărut în: Gr. Gellianu, Schițe literare, ediţie alcătuită de Ion 
Filipciuc, Biblioteca „Mioriţa”, Cîmpulung Bucovina, 2006, p. 65-153. 

Române, unde face un elogiu izbînzilor din cîmpul înfrun- 
tărilor culturale din istoria unui popor, căci: „Vieaţa naţiilor nu 
se manifestă numai pe cîmpul de bătaie sau în arena luptelor 
politice; ea se poate desfăşura cu strălucire în domeniul cuge- 
tării, poate face concuiste intelectuale ale căror urme să fie 
mai durabile şi mai folositoare progreselor omenirei decît con- 
cuistele unui Alexandru sau unui Cesar. Putem zice şi mai 
mult: unde e ideea, unde e dreptul, acolo va fi victoria defini- 
tivă. Trebuie dar să încongiurăm de tot amorul, de toată vene- 
ratia noastră, pe nobilii muncitori cari seamănă cîmpul inteli- 
ginței; gloria şi libertatea vor fi fructele ce după urma lor 
patria va culege”. (2) 

Si dă exemplul Greciei şi al Italiei, unde popoarele aces- 
tor ţări cu o mare cultură se ridică la luptă pentru a-şi recîştiga 
„independenţa şi unitatea” lor. 

Unirea Țărilor Române nu schimbă de la sine lucrurile 
din vechiul regim, căci „o lege nu transformă într-o zi oameni 
şi obiceiuri; generaţia care ține cîrma lucrurilor a fost crescută 
şi a participat mai mult sau mai puţin la treburi sub regimul 
desființat; oricîtă bunăvoință i-am presupune, nu trebue să ne 
închipuim că omul cel vechi a murit cu totul într-însa” şi G. 
Creteanu consideră că „este misia literaturei — nobilă misie — 
de a transforma obiceele, de a vulgarisa ideile nalte, de a 
pregăti viitorul”. 

Cu observaţia că literatura română are „un cîmp întins de 
explorare” şi „tărîmul său este încă vergur”, autorul sondează 
noile condiții ale filologilor, poeților, criticilor, publicistilor şi 
romancierilor, întrucît „Deacă în trecut ei aveau o scusă în 
starea de servitute în care censura ținea gîndirea, astăzi, la 
razele libertății, îşi pot destinde aripile şi fîlfăi în orizonul 
senin al României regenerate”. (3) 

Aşteptînd promisiunile viitorului, G. Creteanu aruncă o 
„privire asupra producţiilor anului ce se scurse” şi se opreşte 
la volumului Preludele de Gr. H. Grandea şi Doruri şi 
Amoruri al lui Alexandru Depäräteanu. Cel dintîi poet „are o 
imaginatiune fină, naivă; poesia curge cu profusiune din peana 
sa şi se traduce în cele mai gratioase comparații şi imagine; 
vede oricine, citindu-l, un talent natural, al cărui viitor e plin 

de frumoase fägäduinte de va stărui în cultura Muselor. În cele 
mai multe poesii ale sale, D. Grandea se vede că a luat de 
model cînticele şi baladele populare publicate de D. V. 
Alecsandri. Oricât e de plăcută şi gratioasä această formă, ni se 
pare că ea denotă o epocă primitivă şi nu mai poate avea 
acelaşi merit cînd e lipsită de parfumul anticuitätii; preferăm 
din colecția autorului poesiele care au o formă mai modernă şi 
care se inspiră de simtiminte patriotice, precum cele intitulate 
Ruinele, La Patrie şi altele, pline de un adevărat lirism. Unele 
strofe din poesia sa Nymfa ne au adus aminte grația antică a 
celor mai bune poesii ale lui André Chénier. Într-un cuvînt, 
Domnului Grandea nu-i lipseşte nici talentul natural, nici 
inspiraţia; am dori însă să evite deasa întrebuințare a unor vor- 
be precum zori, aură, dalbă, stele, filomele etc., care, oricât de 
poetice sunt, devin monotone, fiind repetate la fiecare strofă”. 
(4) 

Iar pentru a proba talentul poetului român, criticul mo- 
mentului reproduce traductia pe care Grandea o face poeziei 
Lacul de Lamartine: 


Aşa spre nouă ţărmuri împinşi cu ne-ncetare, 

În noaptea eternelă duşi făr-a ne-nturna, 

O zi nu-i cu putință p-a secolilor mare 
Ancor-a arunca? 


O, lac! Abia şi anul s-a precurmat din cale 

Si lîngă aste maluri ce ea le-ar mai vedea 

Privesc! Eu viu singur să stau privind în vale, 
Tot unde ea şedea! 


Aşa mugeai atuncea sub stincele profunde, 

Aşa spărgeai tu valul pe țărmul sfişiat, 

Aşa tu pe picioare-i spumarea de pe unde 
Svirleai înfiorat: 


O seară ţii tu minte? Pluteam noi cu plăcere; 

Nu s-auzia departe pe luciu frumos 

Decît cum lopătarii despică în tăcere 
Cristalu-armonios. 

Accente ne-auzite răsună deodată, 

Ca-n regii d-altă lume ecoul fu isbit; 

Si undele-ascultară cînd vocea adorată 
Răpindă a vorbit: 


«O, timp! Opreste-ti sborul! Momente fericite, 
Opriti al vostru sbor! 

Läsati-ne a soarbe plăcerile dorite 
Din anii plini d-amor. 


Destui din cei ce sufăr în lume vă imploră; 
Cu ei sburafi, fugiţi! 

Luati-le si vieata şi grija ce-i devoră 
Uitaţi pe fericiţi! 


În van e orice rugă, căci sborul nu s-alină, 
Ca fulgerile fug; 

Eu zic la astă noapte: O, noapte, fii mai lină; 
Si zorile ajung. 


Iubi-vom dar, iubi-vom! De timpul care fuge 
Curind să profităm! 

Liman nu are omul, nici timpul unde-ajunge; 
EI curge, noi sburäm!» 


O, timp gelos, se poate minute de-ncintare, 

Amorul cînd ne varsă ferice cu deplin, 

Fugi de noi departe şi tot cu acea sburare 
Ca-n zilele de chin? 


Și ce! Ori nu se poate opri măcar o urmă? 

Trecute sunt cu totul? E oare tot perdut? 

Ast timp ce ni le dete, ast timp ce ni le curmă, 
N-o să le dea mai mult? 


Neant, eternitate, trecut, adinci abisuri, 

Din zilele sorbite ce are ati făcut? 

Vorbiti, ne mai daţi încă sublimele extasuri, 
Cind voi ni le-ti perdut? 

O, lac si stinci tăcute, spelunci, păduri umbroase! 

Si tot ce crutà timpul, rejună cu zefir! 

Pästrati din astă noapte, natură mult frumoasă, 
Măcar un suvenir! 


Să fie-n a ta pace, să fie în vijelie, 

O, lac, şi în privirea frumosului tău mal, 

În brazi-aceştia negri, în stinca cea pustie 
Plecată piste val! 


Să fie în zefirul ce uşurel adie 

În țărmu-a cărui echo repetă un suspin, 

În steaua ce-ţi revarsă lumina-i argintie 
Din discul ei senin! 


Si vintul care geme şi trestia ce suspină, 
Si dulcele profume din aeru-nflorit, 
Si tot ce se aude, se vede, se respiră 

Tot zică: S-au iubit! 


Am redat în întregime versiunea lui Grandea, pe de o 
parte pentru că ea „dovedeşte cît se poate mlădia limba 
noastră, cât este de avută şi cu cît succes oamenii de gust şi de 
talent ar putea reproduce într-însa capetele d-operă [ale] ma- 
rilor poeţi” (5) — după cum afirma însuşi George Creteanu — , 
iar pe de altă parte pentru că peste cincisprezece ani Eminescu 
va relua motivul lacului lamartinian în lirica sa şi va publica 
poezia ca o demonstraţie de forță chiar împotriva incriminä- 
rilor din articolul lui Gr. Gellianu. 

Poeziile lui Alexandru Depäräteanu sînt apreciate la justa 
lor valoare în temeiul principiului că „orice nobilă cugetare 
exprimată într-un chip nobil merită aplaude; dar suntem 
totdeodată de părere că poesia, oricare i-ar fi forma, spre a me- 
rita numele de poesie, trebue să fugă de expresiile triviale; şi 
chiar cînd are pretenţie de a fi realistă, să nu nesocotească 
gustul”, ceea ce i se şi impută, accentele vulgare, deşi „în 
genere, versurile sale sunt corecte, lucrate, trase cu mînă iscu- 
sită, deaca are defectele şcoalei al cărui şef în Francia e D. 
Victor Hugo, are şi multe din cualitätile acestui maestru, 
rigoarea stilului, profunditatea ideilor”. (6) 

În sfirsit, cum anul 1861 nu are în Ţările Române decît 
doi poeți proaspeţi, G. Creteanu trage concluzia: „Într-un cu- 
vînt, deaca am putea face o comparaţie între D. D. Grandea şi 
Depäräteanu, am zice că cel dîntiiu are mai mult talent natural 
şi cel d-al doilea mai multă cultură; că şi unul şi altul au un 
fond bun şi salutăm în ambii două june stele care se ridică pe 
orizonul nostru literar”. (7) 

Nu sînt uitaţi în această „repede ochire” critică nici frații 
de peste Carpaţi si Creteanu înregistrează ecourile poetice 
venite de la Marinescu, Densuşianu si Iustin Popfiu; de peste 
Milcov, o fabulă a lui Alecu Donici, apoi „viciurile epocei 
noastre” flagelate de Bolintineanu în volumul Nemesis şi de 
N. Filimon în Nenorocirile unui slujnicar, ca şi satira socială 
din comedia lui V. Alecsandri, Lipitorile satelor din Moldova. 

Sînt aplaudate publicaţiile Revista Carpaţilor, Ateneul 
Român, Foaie pentru minte inimă şi literatură, Instrucţiunea 
publică, Gazeta Tribunalelor, sejurul de studiu şi documentare 
al lui Hasdeu în Cracovia, fondarea unei societăţi literare de 
către românii de peste Carpaţi, albumul lui Cezar Bolliac „cu 
scene şi costume istorice ale strămoşilor noştri”, Daco-Romane, 
ca şi Charta detaliată a Ţării Româneşti editată de Sathmary. 

Un pasaj întreg menţionează prestația universitară a lui 
Titu Maiorescu în următorii termeni: „Oricît de mici sunt 
aceste începuturi, ele constată că România începe a respira 
vieata intelectuală prin toți porii săi. Studiile serioase prin care 
se disting românii în universităţile străine sunt atîte merite de 
care se mîndreşte şi se foloseşte patria noastră. Junele D. Titu 
Liviu Maiorescu, fiul învățatului nostru profesor, dupe un 
adevărat succes în studiile filosofice, constatat în Germania 
prin thesa sa, a revenit în tearä şi fără întirziere a început a 
preda un curs de filosofie practică şi familiară pe care-l 
expune cu mai multă înlesnire şi eleganță decît claritate. Nu 
voim însă a censura pe junele profesor; defectul nu e poate atît 
al său cît al publicului nostru putin dedat cu ideile adînci şi 
grele de pătruns ale doctei Germanii”. (8) 

Să fie acest pasaj pricina ocultă pentru care, ceva mai 
tîrziu, întemeietorul Junimii din laşi se va dezläntui cu „multă 


A 


înlesnire şi eleganță” împotriva literatilor din Bucureşti? 

Cîteva date biografice despre Titu Maiorescu ar trebui 
cunoscute în scurt spre a înţelege beligeranta junelui profesor 
de la laşi cu literatii de la Bucureşti: Născut la 15 februarie 
1840, la Craiova, fiul lui loan Maiorescu, cu studii începătoare 
la Braşov, pînă în vara anului 1851, apoi la Academia 
Theresiana din Viena, pînă în iulie 1858, după care, din 9 
noiembrie 1858, se înscrie la Facultatea de filosofie de la 
Universitatea din Berlin, în scurtă vreme cu un doctorat în 
filosofie, la Giessen (2 iulie 1859), licenţiat în litere şi filosofie 
la Sorbona (17 decembrie 1860), licenţiat în drept la Paris (28 
noiembrie 1861), cînd spre sfîrşitul anului se întoarce în ţară. 

Numit de la 16 noiembrie 1862 profesor la Universitatea 
din laşi, decan al facultăţii de filosofie, din februarie 1863, 
rector, din 18 septembrie 1863, al Universităţii, fondator al 
revistei „Convorbiri literare” de la 1 martie 1867, membru al 
Societăţii Academice Române de la 20 iulie 1867, destituit din 
învăţămînt la 24 martie 1870, deputat în Parlament, din mai 
1871, demisionat din învățămîntul superior din 25 noiembrie 
1871, Ministru al Cultelor şi Instrucțiunii Publice din 7 aprilie 
1874, agent diplomatic la Berlin de la 1 mai 1876, redactor al 
ziarului ,, Timpul” în martie-iulie 1877, pentru a nu depăşi cu 
mult perioada polemicii cu literatii bucureşteni. (9) 

lar ceea ce l-a supărat peste poate pe Petru Grădişteanu, 
redactorul-sef de la ,, Revista contimporană ”, a fost faptul că 
Titu Maiorescu, în Beţia de cuvinte, din „Convorbiri literare” 
de la 1 mai 1872, nu făcea nici o deosebire între cei ,,20, 30 
sau şi 40 de colaboratori-redactori”, neluînd în seamä ce vor 
mai fi scris unii dintre ei, căci „Domnia sa însă nu zice nici un 
cuvînt despre scrierile Domnilor V. Alecsandri, G. Creteanu, 
G. Schina, M. Zamfirescu, Dr. Romniceanu şi S. Michailescu 
publicate în nr. 1 şi 2 al Revistei. Aflat-a oare şi în operele 
acestora acel semn patologic despre care atît se îngrijeşte? 
Dacă-l a aflat, de ce n-a indicat pasagiul anume în care se 
găseşte; dacă nu-l a aflat cum şi-a permis a-i confunda cu 
aceia pe care D-ia sa îi consideră ca avînd facultăţile 
intelectuale slăbite? Dar cînd, cu toate acestea D-ia sa cutează 
a vorbi de starea în care se află redactorii Revistei, nu suntem 

în drept a-i arăta de departe că se împleticeşte în beţia sa de 
cuvinte?” (10) 

În fapt, Grădişteanu, înainte de a cumpăni greşelile de 
care este acuzată redactiunea bucureşteană, pune la îndoială 
calitatea de critic a mentorului de la Iaşi: „D. Maiorescu care 
s-a pus la cîrma nouei directiuni, care are pretentiunea de a fi 
un cap de şcoală este oare un critic serios? Criticul, dupe cum 
s-a zis, nu trebuie să semene cu acei oratori de forum cari la 
Roma debutau acusînd fără distinctiune pe toți acei cari luau 
parte în afacerile publice, ci cu acei înţelepţi bătrîni ai lui 
Fenelon cari preşed la luptele pacifice ale atletilor în arena ce 
ei au împlut odineoară de sgomotul triumfului lor.” (11) 

Dar asta şi făcea Maiorescu — „sgomot” pentru „triumf”! 

Acţiunea avea un risc bine calculat căci Junimea era un 
partid literar-politic cu scopul nedeclarat ca un grup de 
intelectuali din dulcele tîrg al leşilor să acceadă la puterea 
politică de pe malurile Dîmboviţei, unde, în fapt, se fierbea 
mărgica balaurilor de la cîrma Principatelor Române. 

Să nu uităm că Iaşul, pînă în ianuarie 1859, a fost 
capitala Moldovei, că a oferit domnitorul Unirii celor două țări 
româneşti şi că după detronarea lui Al. I. Cuza nu prea se 
întrevedeau semne hotärîte ca vreun moldovean să urce prea 
curînd treptele puterii. Vasile Alecsandri nu era un luptător, 
firea lui aristocratică îl ținea deoparte de maşinaţiunile poli- 
ticienilor, şi doar faima de poet nu era o armură cu care să te 
înfățişezi într-o arenă politică. Kogălniceanu se vedea izolat, 
în ciuda prestigiului său de istoric, şi se simţea nevoia 
împrospătării falangelor luptătoare cu tineret. 

Aşa încît tinerii din coasta Copoului şi-au propus un 
desant politic printr-un mijloc non-politic dar destul de vizibil 
în ochii politicienilor — cultura, ştiinţa, literatura. Spiritul critic 
din istorie şi literatură era de bănuit că se va îndrepta, mai 
devreme sau mai tîrziu, şi către politică — ţinta de căpătii a 
grupării Junimea din laşi. 

Maiorescu ştia foarte bine că grupul de la ,, Revista con- 
timporană ” este destul de puternic şi dotat literar, apt oricum a 
i se pune direcției de la Junimea ieşeană, şi criticul de la 
„Convorbiri literare” nu se mulţumeşte să semnaleze doar 

niste erori sau neglijente din publicatia pricinasä, ci mai cu 
seamă să înlăture orice scamă de opoziţie, să-i scoată din arena 
literară, să facă spaţiu cît mai larg pentru expansiunea 
Direcţiei pornite din Moldova; concret, Maiorescu nu vrea 
doar să-i distrugă, urmăreşte să-i îngenuncheze şi să-i aca- 
pareze în trena partidei ieşene. Probabil că scopul suprem nu e 
unul pur literar sau cultural, ci mai degrabă cu bătaie lungă, de 
anvergură politică, pentru că, în momentul în care descinde în 
Bucureşti, proaspătul parlamentar moldovean se va ocupa 
mintenas de mîngîierea şi îmblînzirea celor de pe la „Revista 
contimporană ”, ca nu cumva un cuvînt greu din boxa acuza- 
țiilor literare să alunece înspre tribuna din Dealul Mitropoliei, 
unde se măcinau gräunte mult mai rodnice decît era de aşteptat 
la moara Direcției noue. 

A comis doar imprudenta, dînd frîu liber unei intuitii 
greu de explicat, de a-l aşeza în fruntea Direcției nouei pe 
tînărul Mihail Eminescu, ceea ce chiar era de neiertat: „Deacă 
sentimentul de justiţie este strein de D. Maiorescu, ce mobil i- 
a pus oare condeiul în mînă? Simpla dorință de a culege exem- 
ple pentru teza sa? E vorba de a veni în ajutorul ştiinţei? Să-i 
oferim şi noi un buchet pentru completarea studiului său. N- 
avem decît să luăm un număr oarecare din Convorbiri, de 
exemplu numărul din 1 octombrie 1872. Găsim aci o poesie de 
D. Eminescu, de genialul D. Eminescu pe care direcţia nouă îl 
pune imediat alături cu ... D. V. Alexandri! S-o exăminăm. 
Poesia se intitulează Egipetul şi începe astfel: 

«Nilul mişcă valuri blonde pe câmpii cuprinşi de Maur» 

Cu primul vers începe scrinteala: Cum iea D. Eminescu 
câmpii? Ca pluralul de la câmpie ori de la câmp, împreună cu 
articolul?” (12) 


După un lung şir de observaţii pe textele eminesciene, 
polemistul bucureştean se opreşte cu exemplificarea la o strofă 
întreagă: 

„Las la o parte o mulțime de alte frumuseţe ale genialului 
D. Eminescu care şi-a cîştigat un loc atît de înalt în noua direc- 
tiune şi mă opresc un moment la strofa a opta: 

«Riul sfint ne povesteşte cu-ale undelor lui gure 

De-a izvorului său taină, despre vremi apuse, sure. 
Sufletul se-mbată-n visuri care-alunecă în sbor 

Palmii risipiţi în crînguri auriti de-a lunei rază 

Nalţă sveltele lor trunchiuri. — Noaptea-i clară, luminoasă, 
Undele visează spume, ceriurile-nşiră nori.» 


Mare necaz trebuie să fi avut D. Eminescu pe prosodie ca 
să-şi permită a rima sbor cu nori şi rază cu luminoasă. De ce 
nu şi casă cu lună? Amîndouă se termină cu aceeaşi vocală. 
Asemenea ineptii nu sunt tolerate nici unui şcolar din clasa a 
Il-a gimnasială şi D. Eminescu este în fruntea nouei 
directiuni! [...] 

Această strofă ar fi oferit D-lui Maiorescu o minunată 
ocasiune de a constata şi al treilea simptom: «perderea oricărui 
sir logic, contrazicerea gîndurilor puse lîngă olaltä». Într- 
adevăr, undele Nilului cari dormiau pînă aci se pun acum cu 
gurele lor să povestiască de taina acelui rîu sfint şi, cu toate că 
povestesc, pe cînd povestesc, ele visează... şi visează spume, 
iar cerurile se pun în mişcare ca să înşire nori! 

Deacă vreodată cuvintele au fost «înşirate pentru plă- 
cerea sonului lor şi fără nici un respect pentru inteligență», 
desigur că poesia D-lui Eminescu poate fi premiată în acest 
gen de elucubraţiuni”. (13) 

Cam acelaşi lucru şi în aceiaşi termeni va reproşa peste 
un an şi enigmaticul Gr. Gellianu: „lată cum d. Maiorescu pre- 
sintă pe d. Eminescu publicului care abia îl cunoaştea din 
cîteva poesii publicate în «Convorbiri literare»: 

«Cu totul osebit în felul său, zice d-sa, om al timpului 
modern în fasa lui trecătoare, blasat în cuget, iubitor de 
antitese cam exagerate, reflexiv mai peste limitele permise; 
pînă acum aşa de puţin format încît vine cu greu a-l cita îndată 
după Alecsandri, dară în fine poet, poet în toată puterea 
cuvîntului, este d. Eminescu. 

De la d-sa cunoaştem, adaoge d. Maiorescu, trei poesii 
publicate în Convorbiri, cari toate au particolaritätile arătate 
mai sus, însă au farmecul limbagiului (semnul celor aleşi), o 
concepţie înaltă şi, pe lîngă acestea (lucru rar între ai noştri), 
iubirea şi înțelegerea artei antice.» 

D. Maiorescu recunoaşte dară că poetul său are cîteva 
mici defecte, că este iubitor de antitese cam exagerate, că e 
reflexiv mai peste limitele permise, că e dară greu a-l pune 
imediat după Alecsandri, dară constată cu satisfactiune că e 
„poet, poet în toată puterea cuvîntului”, si, dacă-şi permite a-l 
aşeza îndată după Alecsandri, după această glorie a noastră 
națională, causa este că d-sa a văzut în d. Eminescu, încă puţin 
format, semnul celor aleşi, care-l va conduce neapărat la locul 
distins ce i se oferă gratiosamente prin anticipare.” 

Si sînt înregistrate mai toate inovațiile şi îndrăznelile din 
cele cîteva texte eminesciene tipărite în „Convorbiri literare”, 
cu întrebarea retorică de rigoare: „Dacă ceea ce zice d. Maio- 
rescu, în tesă generală, e astfel, pentru ce atunci d-sa n-a cătat 
în literatura noastră contimporană modele de scriere ale altor 
juni poeţi, unde formele estetice sunt mai îngrijite; unde, pe 
lîngă conceptiune, se vede şi o limbă mai curată şi tot deodată 
artea de a scrie? Pentru ce ne a presintat în Criticele sale, ca 
model, cîteva floricele ale d-lui Eminescu, la cari nu poți ajun- 
ge decît străbătînd un nămol de greşele de versificare, de rime 
imposibile, de imagini inexacte, de cuvinte fără sens, pe cari le 
repudiază sentimentul artei fie modernă, fie antică?” (14) 

Altfel spus, pentru ilustrarea tezei maioresciene se gă- 
seau destul opere literare semnate şi de către poeții bucures- 
teni, iar Gr. Gellianu şi-a pregătit terenul argumentativ prezen- 
tînd într-o primă „schiţă literară” placheta Foi de toamnă a lui 
N. Georgescu. 

Ceea ce l-a îndrituit pe lacob Negruzzi să facă şi el un 
bilanţ sub titlul Foi căzute, inspirat fără îndoială de articolul 
lui Gr. Gellianu, Foi de toamnă. Poesii de N. Georgescu, în 
„Revista contimporană ” din Bucureşti, în februarie 1875. Por- 
nindu-şi rîndurile de la imaginea foilor căzute toamna — „În tot 
anul cînd natura se despoaie de podoabele sale şi piciorul 
nostru calcă pe movile de foi uscate şi căzute, o simtire de 
tristetä ne cuprinde şi ne gîndim cu părere de rău la anotim- 
purile frumoase prin care am trecut. Însă de astă dată m-am 
gîndit fără voie şi la un alt fel de foi, la cele literare şi ştiin- 
tifice ce într-o zi apăruse pe neaşteptate în România, înverzise 

cîtva timp şi apoi s-au pierdut pentru totdeauna, fără a mai 
învié în primăvara următoare”. (15) 

Cronicarul are în vedere publicaţiile apărute după ,, Con- 
vorbiri literare” din laşi, începînd cu 1 martie 1867, între care 
pomeneşte „Jurnalul pentru toți”, de la laşi, din ianuarie 
1868, „în format mare, ilustrat (cuprinzînd în frunte chiar 
portretul doctorului) care zicea că are de scop să disvolteze 
literatura naţională”, dar apreciat „cam släbut pentru un scop 
aşa de măreț” şi dispărut în scurtă vreme. , Steluţa” din Boto- 
şani a fost privită mai bine, „dar ce folos! Steaoa căzu îndată şi 
Botoşanii rămaseră earäs în întuneric”. Însă redactorul ei nu s- 
a dat bătut şi a scos „,Bondarul ” — „întâiul jurnal umoristic din 
Moldova, ale cărui glume destul de ghimpoase îi făcu oarecare 
nume” — iar „Dacă literatura nu-l va cunoaşte, cel puţin lăutarii 
îl vor pomeni, căci multi din ei vor fi cîştigat laude şi bani de 
la fnamorati nefericiti”, fnduiosati de refrenul — „O, tu 
crudelo! Inimă n-ai, inimă n-ai!” — tradus de I. V. Adrian din 
italiană. 

În oraşul Roman apare în februarie 1868 revista ,, Femeea”, 
ce „cuprindea desantate lucruri”, convorbiriştii ieşeni îndem- 
nîndu-l pe „Gheorghiu (Budu), al cărui nume figura ca redac- 
tor, care era unicul colaborator şi poate, alături de noi, unicul 
cititor, să înceteze cu această publicare”, ceea ce se şi întîmplă 
peste cîteva luni, Iacob Negruzzi jubilînd cu candoare: „Nu ne 
puturăm opri de a-i trimite felicitările noastre pentru moartea 
Femeei sale.” (16) 

Peste încă doi ani „se deşteptă în sfîrşit şi căpitala Româ- 
niei din letargia intelectuală în care zăcea de timp îndelungat” 
şi se iviră ,, Ateneul ” şi „Societatea pentru Învățătura Poporu- 
lui Român ”, care şi „ele reposară de moarte subită. De ce au 
apărut, de ce au dispărut — nimeni nu ştie!” Ceva mai limpede 
arată ,, Foaea Societăţii «Romänismuly ”, cu o echipă largă de 
colaboratori, între care şi Hasdeu, avînd „scopul de a lăuda tot 
ce e românesc, constituind pentru aceasta o societate anume, 
cu o mulțime de presidenti, vice-presidenti, casieri, secretari 
etc. şi avînd lungi statute a căror publicare ocupa cea mai mare 
parte a broşurei nr. 1 iar cancelaria comisiunii de redactiune 
(cum se numea) se găsea pe Podul Mogoşoaei nr. 81 — în fund. 

Nu mai ştim în care fund, căci după două, trei numere se 
înfundară aşa de bine statutele, presidentii, cancelaria şi comisi- 
unea de redactiune, încît nimeni n-a fost în stare să-i disfunde. 
Dacă cel putin abonaţii, amägiti în aşteptările lor, au putut să 
discopere în ce fund din Podul Mogosoaei se află casierii sau 
de nu, ne este peste putinţă a cunoaşte”. (17) 

Faţă de „Revista științifică”, editată de P. S. Aurelian în 
Bucureşti, Iacob Negruzzi, judecînd-o „cu asprime după întîiul 
ei număr”, nu se sfieşte „a declara acum că urma ne-au înfăţi- 
şat-o în parte sub o altă lumină”, cu studii despre economie, 
agricultură şi altele, „bine scrise şi îndreptate în mod practic 
spre îmbunătăţirea materială a ţării”, ceea ce „merită o laudă 
obştească”. 

„ Transactiuni literare şi ştiinţifice” apărute în 1872 la 
Bucureşti, „cu articule aşa de putin potrivite pentru ţara 
noastră şi scrise într-o limbă aşa de neînţeleasă, încît după 
cîteva numere o condemnarăm cu desăvîrşire, cu atît mai mult 
cu cît prevedeam grabnica ei moarte”, întrucît „cu materii 
ştiinţifice învăţate prin şcoală şi scrise cu un aer ce şede rău 
unor tineri ce acum ies în lume, nu înaintează literatura natio- 
nală!” Urmarea a fost că tinerii „ce rătăceau räzleti încoace şi 
încolo şi făcuseră încercări literare anterioare prin foi umoris- 
tice şi politice” s-au grupat cu veteranii V. A. Urechia, G. Sion 
şi Pantazi Ghica „sub auspiciile d-lui avocat Petru Grădiş- 
teanu” şi au înfiinţat ,, Revista contimporană ”. 

În sfîrşit, junimiştii din laşi au un adversar, „căci vor fi 
fost puţine jurnale literare care să fi întreţinut o polemică aşa 
de aprinsă ca foaea noastră cu acea revistă din Bucureşti. 
Critica d-lui T. Maiorescu contra Revistei, intitulată Betia de 
cuvinte — nume ce a intrat de atunci în întrebuinţarea comună 
— deschise lupta. Revista răspunse prin d-nii Grädistean, V. A. 
Urechia şi P. Ghica lung şi larg; d. Maiorescu replică prin un 
articul şi mai lung încă, ear apoi, după obiceiul românilor, 
lupta trecu pe tărîmul satiric. În vreme ce Convorbirile tipă- 
reau o satiră împotriva colaboratorilor Revistei, aceasta 
trimitea abonaților săi, pe lîngă broşura literară şi o umorescă 
teatrală numită Musa de la Borta Rece, urmînd acest joc cîtva 
timp. Prin Bucureşti, prin laşi, prin provincii se auzeau pre- 

tutindeni discutiuni asupra luptei literare ce se încinsese; 
pentru întăia dată în România publicul cel mare lua interes la 
lucruri literare. Dar ce e mai curios, cîteva persoane din Bucu- 
reşti veniră în laşi anume ca să vadă Borta Rece în care se 
îmbătau colaboratorii Convorbirilor. Care fu disamăgirea lor 
cînd, după multă greutate abie găsiră în sfîrşit, într-o mahala 
îndepărtată, o cîrciumă ticăloasă fără bănci, fără scaune şi fără 
nici un membru din Junimea. Nici nu voiră a crede că aceasta 
ar fi vestita «Bortă Rece», căci unii luaseră lucrul în serios şi 
îşi închipuiau în adevăr că aşa s-ar fi chemînd localul întrunirii 
celor de la Noua directiune. Împăcare sau, cum ar fi zis redac- 
torii Contimpuranei, transactiune literară şi ştiinţifică între 
Revista şi Convorbiri nu a urmat niciodată.” (18) 

Cronicarul junimist nu pomeneşte însă nimic despre 
imputările chiar la adresa lui, semnate de Gr. Gellianu în 
publicația bucureşteană, dar se bucură de apariția unui „nou 
luceafăr, cu aparență foarte strălucitoare” — ,, Revista Literară 
şi Ştiinţifică”, de la 15 februarie 1875, „avînd în frunte doi 
directori şi în coadă un comitet compus din douăzeci şi trei de 
nume, dintre care acel al unui profesor francez, a cîtorva băr- 
baţi politici români, a mai multi medici şi advocati şi în sfîrşit 
a cîtorva persoane necunoscute în nici o ramură de activitate 
intelectuală”. (19) 

Maliţia lui Iacob Negruzzi se dovedeşte impartialä obser- 
vînd calitatea „formei exterioare” şi faptul că „În fruntea 
numărului întăi, drept profesiune de credinţă se tipări o glumă 
a d-lui Hasdeu îndreptată contra noastră cu deplin succes — o 
mărturisim cu bună inimă. Dar cît tinu această publicatiune? 
Patru luni în cap! În curînd unul dintre directori se supără şi se 
lepădă; puţin după aceea o părăsi şi d. Hasdeu, al doile 
director; numeroşii colaboratori se luară la ceartă, direcția pe 
care d. Hasdeu o numise sănătoasă se îmbolnăvi aşa de rău 
încît închise ochii pentru totdeauna. Pentru a scăpa aparențele, 
de vreme ce se sbuciumase aparitiunea acestei foi cu un sgo- 
mot nemaipomenit, se publică că ea se uneşte din nou cu 
Revista contimporană””. (20) 

Se înţelege că şi această publicație bucureşteană a dis- 
părut, „ear alte jurnale ce vor mai apărea şi dispărea vor mări 

movilita foilor căzute între care va zace pierdută şi Revista 
Contimporană”. Ceea ce îl îndrituieşte pe Iacob Negruzzi să 
se închine ca un adevărat boier: „Ziua bună, vrednică adver- 
sară!” 

Alte cîteva publicaţii bucureştene, Revista Junimei şi 
Acera Română, sau din laşi, Foaea Familiei şi Buciumul 
Român, probează „o viaţă prăpădită care dă puţină speranță 
pentru viitor”. 

Deasupra tuturor acestor „efemerizi” tronează însă 
imperturbabil un literar cu vechi lauri — evidenţiat şi de G. 
Creteanu în Mişcarea literară din 1861... — în publicistica 
românească: „Mai practic ne pare a fi d. Gr. H. Grandea cu 
Albina Pindului. D-lui scoate cîteva numere în Bucureşti, apoi 
încetează ani întregi. Pe urmă pleacă la Craiova şi mai scoate 
şi acolo un număr sau două şi apoi ear încetează. Pe broşurele 
care apar vedem însă totdeauna însemnat anul I, anul II, anul 
III, anul IV şi aşa mai departe, nevrînd redactorul a ține samă 
că în aceşti ani Albina Pindului a fost numai o arătare 
sporadică. Închipuirea îndrăzneață a d-lui Grandea confundă 
ceea ce a fost în ceea ce ar fi trebuit să fie în cursul vremilor; 
şi publicul, dacă vra, împărtăşească poetica nălucire a 
redactorului, ear de nu — sănătate!” (21) 

Numai că sănătatea aceasta nu e prea limpede pentru că 
în urmă cu doar patru ani romanul aceluiaşi Grandea, intitulat 
Fulga, roman original de Grigorie H. Grandea, Turnu 
Severin, 1872, era copios zdrentuit de toate aspectele hilare şi 
paraliterare de către istoricul A. D. Xenopol într-o Revistă 
bibliografică publicată în „Convorbiri literare”, an VI, nr. 8, 
1 noiembrie 1872. (22) 

După expunerea peripetiilor prin care trece tînărul Costin 
Fulga — îndrăgostit de Zoe, fiica boierului Urianu, victima unei 
intrigi din partea verişoarei sale Elena, îndrăgostită de Costin, 
care „apoi merge de moare în Creta luptînd pentru libertatea 
Grecilor” — convorbiristul trage o linie fermă: „Aşa a vroit să 
fie urzirea generală a romanului; pînă întru cît a realizat 
autorul această închipuirea a sa, este altă întrebare. 

Şi mai întei e de observat că în privirea urzirei romanului 
nu avem de însemnat nimic extraordinar. E o serie de întăm- 

plări cele mai comune, cele în jurul cărora se învîrte toată 
plebea romanurilor. Iubirea tinerilor, părinţii ce se opun din 
causa lipsei naşterei, intrigele unei amante despretuite etc. etc.; 
mijloacele cele mai ordinare ale intrigei de roman. 

Inventiunea lipsind cu totul aice, cată să o aflăm aiure. 
Căci desigur nu intriga în un roman este lucrul de căpetenie, ci 
individualitätile prinse în lanţurile acelei intrigi, şi care schim- 
bă caracterul întămplărilor după natura sufletului lor. Interesul 
cel mare şi totodată valoarea cea însemnată a unei creatiuni 
poetice precum cată să fie şi un roman — este în tipurile de 
caracter ce ne le duce înaintea ochilor, este în combinarea 
acelei trăsături ale inimei şi spiritului care produc în mintea 
poetului figuri de oameni cu viaţa lor proprie; cu rădăcinele 
lor în viaţa reală, dar cu toate acestea vecinic superiori realită- 
ţii — un neam oarecum nou de oameni pläsmuiti de imaginati- 
une din patimile şi însuşirile omenirei reale, cum fuse plănuită 
această după traditiune din lutul în care se desface. 

Aice e puterea magică, dumnezeească a creatiunei poeti- 
ce, aice se vede puterea poetului şi valoarea lucrării sale”. (23) 

După care considerații, Xenopol trece în revistă cîteva 
contradicții frapante în comportamentul personajelor: Fulga e 
literat, scrie poesii pline de simtire, dar „avea o singură grijă, 
aceea de a veni regulat la ora mesei”; Zoe, îndrăgostită, îi scrie 
verişoarei sale o epistolă „lipsită de gust”, iar pe boierul 
Urianu „îl vedem trecînd de la aristocrație la democraţie cu 
cea mai mare uşurinţă”. 

„Înecate de aceste defecte ce sfarmă toată armonia închi- 
puirei de la început pînă la sfîrşit, cele cîteva momente frumu- 
şele pline de inspirare ce există pe ici pe cole se perd necu- 
noscut, adesa şi ele pătate prin erori de limbă şi de stil care nu 
lasă măcar aice să se odihnească puţin închipuirea.” 

Cum autorul făcuse imprudenta să scuze imperfectiunile 
declarînd în prefață că a fost nevoit să-şi scrie romanul „în 
foileton”, în fiecare zi „cît trebuea”, în 1869, iar ca să mai 
îndrepte ceva după trei ani „i-a fost lene”, Xenopol amendează 
scuza penibilă: „Dar a veni cu ea înaintea publicului este cam 
îndrăzneț”. Pentru că „Modul cum a produs d-sa opera este 
indiferent. Noi cercetăm ce a produs”. 

Si încheie: „Ne-am oprit mai mult decît se cuvine în 
critica acestui op din două motive: întâi fiindcă din începutul 
unui roman publicat de d. Grandea în „A/bina Pindului ”, 
Tudor Vladimirescu, ni se păruse a recunoaşte în d-sa un ta- 
lent mai destins pentru asemenea produceri, al doilea fiindcă 
în literatura noastră de astăzi publicul în majoritate în care 
gustul nu e format, nu alege grîul de neghină şi pentru toţi 
titlul de «roman original» este o scriere de recomandatie. 

Cît despre autor, ni se pare că nu mai are nevoe a mai 
cere, după cum promite, divorsul de musa sa — cu care după cît 
ştim n-a trăit niciodată în legitimă căsătorie.” (24) 

Grandea se va supăra atît de cumplit pe recenzentul din 
laşi încît, în cea de-a patra ediţie, Fulga, Bucureşti, Imprime- 
ria Statului, 1875, în format mic, între prescurtări, adăugiri şi 
schimbări de nume ale personajelor, viitorul bărbat al Elenei 
(Smarandei) se va chema Senopolu, evidentă aluzie la Xenopol, 
pe care într-o ediţie revăzută, din 1885, o va retuşa cu îngă- 
duintä în Stavropol. (25) 

Ca din întîmplare însă, acelaşi roman Fulga este recenzat 
în „ Transacţiuni literare şi ştiinţifice”, nr. 13, în 30 noiembrie 
1872, sub semnătura lui N. F. Bădescu, entuziasmat de lu- 
crarea ce e „a unui cîntăreţ iubit, ea e originale, un titlu duplu 
de a ne ocupa cu dînsa. Vom cerceta-o din trei puncte de 
vedere. Mai întîi cată să facem cunoscintä cu eroii romanului, 
cu faptele lor, apoi vom judeca fondul, adică ideile coprinse 
într-însul şi, în fine, să vedem deacă forma corespunde fon- 
dului”. (26) 

Si, după ce urmăreşte firul epic însăilat de romancier, se 
expune „fondul”, căci „un roman este o epopeă în prosă. Nu 
orice aventură poate fi objectul unui roman. Din acest punct 
de vedere, romanul de faţă poate fi considerat bun. 

Viaţa şi caracterul eroic al lui Costin oferă un material 
demn, cu atît mai mult cu cît autorul pretinde că este în acelaşi 
timp şi istoric cel puţin ficțiunea nutreşte dincolo de pro- 
babile.” (27) 

Între ideile politice exprimate în roman, autorul „pune 
față în faţă un democrat si un aristocrat. Înclinaţiunea sa însă 
este pentru cel d-întii şi simte plăcerea a ne face să iubim 

democrația şi să încercăm o ură pentru aristocrația, însă prin 
ce şi cum? [...] 

Figura lui Costin, concepută destul de sublim dear fără 
nici o umbră, este simila unui fulger care dispare în infinitu, 
nelăsînd urme de trecerea sa. Autorul trebuia a se înălța de la 
persoană la idee, silindu-se a ne face să iubim aceea ce el 
iubeşte şi să urîm contrariul. 

Singura numire de aristocrat nu ne poate inspira aşa 
multă aversiune. Aristocrat era şi Costin prin aceea că aspiră la 
putere prin merite, prin calităţi escelinte. Asemenea nu orice 
fiu al poporului poate avea calitățile necesare şi prin urmare 
dreptul la dominatiune. Trebuia să ne represinte în colori 
hidoase acea degenerată aristocrația reacționară, care pretinde 
că naşterea-i dă dreptul la tot..., care nu poate suferi pe fiul 
poporului, pe Costin, ridicîndu-se prin merite şi virtuţi perso- 
nale, alăturea cu fiii săi, acea aristocrație a privilegiurilor şi 
despotismului ai cărei fii se nasc pe lume cu dreptul d-a do- 
mina, d-a fi avuti, serviţi, închinaţi... fie chiar nişte stupidi, 
nişte bestii în forme umane... 

Am fi dorit, asemenea, ca autorul să cerce a prescrie o 
regulă de conduită pentru un fiu al poporului cum era Costin, 
cînd se afla faţă cu fii şi fiice d-ale... cachistocratilor — fie-ne 
permis acest barbarism”, altă dorinţă a recenzentului fiind „ca 
caracterele să fi fost mai susținute şi systema, deacă e permis a 
face o systema, mai rațională”. (28) 

În privinţa formei, lucrurile sînt ceva mai clare, pentru că 
„Forma ăstui roman, împărțit în opt-spre-zece capitole, cores- 
punde fondului. El este întogmai ca o grădină naturală, unde 
din întîmplare, alăture cu rosa şi ghiocelul a crescut boziul şi 
alte buruiene. Părţi frumoase, elegante împedecîndu-se de 
rînduri negligente. Multe comparatiuni forţate, cum roşii ca o 
cireaşă; peru-i părea o aripă de corb pe zapada etc. puteau să 
rămînă pe dinafară. 

De alt-mintere autorul încearcă însuşi să le escuse. Dear 
cum! Mi-a fost lene, zice dînsul fără nici un scrupul în prefață 
şi pentru a ne face poate să ridem voeşte să facă spirit, 
comparînd opera sa cu un copil slut născut şi adăogînd că va 
vere divorţ de la musa sea! ... Noi n-am rîs însă; lenevia sea 

ne-a costat. Eram deprinşi să mirosim numai gingăşe buchete 
de Miosotis din Grădina lui Grandea.” (29) 

Am citat pe îndelete din revista bucureşteană — cu simpli- 
ficarea ortografică de rigoare — pentru a se vedea cîtă dreptate 
avea Maiorescu, la vremea respectivă, să acuze „beţia de cu- 
vinte” în jurnalele din capitala țării. 

În sfârşit, făcînd abstracţie de cele scrise în „Convorbiri 
literare” sau în ,, Transactiuni literare şi ştiinţifice”, în 1872, 
despre romanul lui Grandea, acum, în bilanțul din 1876, 
concluzia lui lacob Negruzzi, întemeiată pe o bună cunoaştere 
a publicaţiilor româneşti din acea vreme, este îndestul de 
amară şi îngrijorătoare: „Eată starea literaturei şi ştiinţei în 
România în lungul răstimp de zece ani! Am văzut legi făcute, 
prefăcute şi abrogate; partizi politice luptîndu-se cu înverşu- 
nare; libertăţi proclamate şi înscrise în legi; am văzut academii 
ce discutau budgete şi diurne şi drept activitate tipărind cu 
multă cheltuială un dicţionar de cuvinte fantastice, pe care le 
declara cuvinte româneşti spre mirarea tuturor românilor care 
nu le pricepeau; am auzit pe tribună cuvinte pompoase de 
şcoală şi biserică, de românism, de cultură şi civilizatiune, dar 
cum bărbaţii politici îşi închipuiesc o stare de libertate şi de 
cultură într-o ţară lipsită de orice mişcare intelectuală, aceasta 
n-am priceput-o!” (30) 

lar spre a da o pildă grăitoare, cronicarul ieşean invocă 
situația din Bucovina, unde Foaia Societății pentru literatura 
şi cultura română în Bucovina „s-a stins acum de cîţiva ani 
spre marea noastră mîhnire”, pentru că — deşi „ortografia ace- 
lei foi ne părea cam hieroglifică”, Foaia Bucovinei era „o 
manifestare de viaţă a compatriotilor noştri de peste Molna; 
era sîmburele sădit ce putea să crească şi să se desvălească în 
curgerea timpurilor”. 

În locul ei apare în Cernăuţi, în 1875, „o universitate 
germană şi germanizatoare”, unde într-un an s-a şi pornit un 
„frumos tractat de drept civil francez, cu privire specială la 
dreptul român, tractat ce pare mult mai serios decît începu- 
turile analoage făcute la noi şi părăsite apoi în grabă. În curînd 
însă vom vedea fără îndoială răsărind reviste literare, juridice, 
medicale scrise în limba germană. Aceste scrieri ne se vor 
trimite şi noi le vom deschide cu curiositate pentru a vedea ce 


86 STUDII EMINESCOLOGICE 


se petrece în sora noastră vecină trup din trupul nostru. Ştiinţă 
vom găsi în ele desigur, dar vom căuta în zadar limbă româ- 
nească sau măcar idei inspirate de simtire națională. Vrînd, 
nevrînd vom compara atunci starea literaturei şi gradul de 
cultură din tärisoara vecină cu acele de la noi şi care va fi 
resultatul? Dacă judecăm viitorul după ultimii zece ani şi după 
starea presentă, vom vedea dincolo, la nemți: plante ce înver- 
zesc, dincoace la români: Foi căzute!” (31) 

Fireşte că lacob Negruzzi rostea un adevăr prin compa- 
ratia „foilor căzute”, numai că asemenea foi, îndeosebi foile 
despre „poesiile d-lui Eminescu”, au iscat rod, căci după arti- 
colul lui Gr. Gellianu textele eminesciene date publicității vor 
trăda mai puțină îndrăzneală şi mai multă prudenţă expresivă. 
De unde şi diferenţa sesizată peste un veac, dintre cei doi poeţi 
M. Eminescu — unul în textele tipărite în timpul vieţii şi altul 
în cele rămase îngropate în lada cu manuscrise. (32) 

În discuţia de față însă nu ne interesează valoarea de 
adevăr a celor scrise de Titu Maiorescu, de Iacob Negruzzi sau 
de Gr. Gellianu, pentru că toate s-au dovedit relative în de- 
cursul timpului: un sigur element a rămas bătut în cuie vreme 
de mai bine de un veac şi peste încă jumătate — identitatea lite- 
ratului semnînd Gr. Gellianu. lar această identitate ar trebui 
aşezată în marginile adevărului istoric. 

Tentativele n-au lipsit, deşi veniră cu întîrziere şi abia în 
momentul în care s-a cumpănit în ce măsură gloria postumă a 
poetului Mihail Eminescu a fost ştirbită prin cîteva semne de 
întrebare stîrnite ceva mai din vreme decît gloria propriu-zisă. 
S-a observat că întîiele astfel de semne au fost puse la modul 
serios de către Gr. Gellianu. 

„Într-o atmosferă dominată de rezervă şi contestaţie — 
observa Alexandru Dobrescu în lucrarea citată —, la a cărei 
consolidare participa într-o măsură deloc neglijabilă şi cel mai 
fervent susținător al poetului, articolele negative ale publi- 
ciştilor de la Revista contimporană nu aveau cum trece drept 
denigrări. Ele vor fi percepute astfel abia mult mai tîrziu, după 
ce reputația poetică a lui Eminescu se consolidase, intrînd în 
ordinea locurilor comune. Inutil să mai menționăm că acest tip 
de judecată retroactivă, care le pretinde înaintaşilor, sub ame- 
nintarea excomunicării, să gîndească în felul urmaşilor, a făcut 

o lungă şi prodigioasă carieră în cultura noastră. Mai grav e că 
larga lui răspîndire a însemnat, deopotrivă, şi dispretuitoarea 
ignorare a celor cu atîta uşurinţă anatemizati. Păcatul de a fi 
împărtăşit opinii devenite ulterior singulare i-a exclus din cir- 
cuitul public. Striviti sub cele mai infamante epitete din nesfir- 
şita zestre a limbii române, «detractorii» nu au mai fost soco- 
titi obiecte demne de studiu, fiind invocati doar ca simboluri 
ale obtuzitätii, relei credinţe şi prostiei.” (33) 

Evident, pricina gravă nu era poezia lui Eminescu, puțină 
la acel ceas din 1875, ci aprecierea entuziastă făcută de Titu 
Maiorescu despre tînărul „poet în toată puterea cuvîntului”. 

Din martie 1875, cînd apare articolul contestatar scris de 
Gr. Gellianu, şi pînă cînd istoricul Nicolae Iorga încearcă des- 
ferecarea enigmei pseudonimului, în 1934, a trecut mai bine 
de jumătate de secol şi nimeni nu s-a interesat de Gr. Gellianu. 
Nicolae Iorga e cel dintîi care propune o dezlegare a misterio- 
sului pseudonim Gr. Gellianu şi are impresia că sub acest 
nume conspirativ se ascunde profesorul Anghel Demetriescu — 
fără să se ostenească a intra în amănunte ori a se desfășura 
într-o argumentatie: „Este interesant să se vadă cum atunci, la 
1875, acelaşi, iscălind «G. Gellianu», ataca la Eminescu, pe 
atunci încă nedesävirsit, incorectitudini de formă, care de fapt 
sînt, deşi pe alocuri ele se explică prin moldovenismul lui, şi 
unele greşeli față de gustul clasic al celui care a dat formei 
aproape îngrijite un rol decisiv în literatura sa, cu 
scrupulozitate geluită”. (34) 

Atît! Fără nici o argumentatie, simpla insinuare a fost 
suficientă să se vînture pe mai departe o identificare lipsită de 
orice temei, pentru că apropierea dintre criptonimul Gellianu 
şi numele de botez Anghel nu intră în discuţie nici ca impresie 
de moment. 

Anghel Demetriescu (5 octombrie 1847, în Alexandria — 
18 iulie 1903, Karlsbad, astăzi Karlovy-Vary), a fost întîiul 
năpăstuit. E drept că numele bunicului său dinspre mamă — 
Anghel fiind fiul lui Dumitru Simion, boiangiu în Alexandria, 
şi al Chrysantei, născută Velleanu, cu fratele Stefan Velleanu, 
profesor la Facultatea de medicină din Bucureşti, avea o struc- 
tură care îl putea determina pe lorga să compună din Anghel şi 
Velleanu semnătura Gellianu, însă pentru descifrarea pseudo- 

nimului ar mai trebui şi alte elemente. Iar tonul aspru din 
studiul de mai tîrziu, tipărit abia în 1904, oricît ar fi de 
asemănător cu acuzațiile din Poesiele d-lui Eminescu din 
1875, nu-i totuşi suficient de probatoriu. 

Parcă ne-am aştepta ca structura rimelor eminescine îm- 
prumutată prin cunoaşterea procedeelor din lirica germană să 
fi fost observată încă din 1875, căci Anghel Demetriescu era 
la acea vreme un literat format. Altfel, Titu Maiorescu nu l-ar 
fi ademenit în Junimea de la București. Or, acest fapt este 
precumpănitor: aprecierea lui Anghel Demetriescu din partea 
mentorului ieşean este o garanție că sobrul profesor bucureş- 
tean nu s-a ascuns pe după näframa pseudonimului Gellianu 
spre a lovi în Titu Maiorescu. lar de ar fi fost el autorul lovi- 
turii, criticul de la Junimea nu l-ar fi iertat în ruptul capului. 

Perpessicius acceptă demascarea făcută de Nicolae Iorga 
şi oriunde are prilej să scrie despre incriminările lui Gr. 
Gellianu îl năpăstuieşte din oficiu (35) pe Anghel Demetri- 
escu. Abia Ovidiu Papadima se învredniceşte să alcătuiască o 
culegere din textele lui Anghel Demetriescu şi cititorul lor 
înțelege lesne că asemenea spirit doct şi obiectiv nu avea cum 
— sufleteşte şi literar — să se năpăstuiască asupra lui Eminescu 
şi cu atît mai puţin împotriva lui Maiorescu, în casa căruia 
profesorul bucureştean va găsi ospitalitate şi apreciere imediat 
ce criticul de la laşi se mută cu arme şi bagaje în capitala țării. 

Capitolul Anghel Demetriescu se închide fără să ofere o 
decriptare a pseudonimului Gr. Gellianu. Totuşi ponosul cade 
pe un poet mai putin cunoscut, Nicolae I. Pruncu (1854, Foc- 
şani — 14. VII. 1888, Focşani), încondeiat şi el în istoria lite- 
rară românească drept semnatarul cu pseudonimul Gr. Gellianu, 
de către istoricul literar D. Murärasu, în articolul Näpästuitul 
Anghel Demetriescu, tipărit în „Tinărul scriitor” în 1957. 
(36) 

Identificarea e făcută „prin alăturarea unor asemuriri 
dintre unele versuri ale lui N. Pruncu cu ale lui Gellianu. 
Astfel, Betia lui Pruncu, care de altfel e o imitație după poezia 
lui Byron: Fill the Goblet again (Umpleti din nou paharul), 
vădeşte asemănări frapante, ni se spune, cu versificarea de sub 
titlul «2» a lui Gellianu, din numărul de la 15 mai 1876 al 
«Revistei literare şi ştiinţifice». Sînt puse în paralel unele 

versuri ce duc, cum s-a arătat, la concluzia că Gr. Gellianu e 
N. Pruncu. 

Mihail Straje, mult mai atent şi cu experienţă în des- 
tîlcuirea unor pseudonime, afirmă că „am păstrat totuşi o 
îndoială ce ne-a urmărit de-a lungul unei munci cu dezlegări şi 
desfaceri de nume din publicistica românească. 

Într-adevăr, i se tipăreşte lui N. Pruncu în «Convorbiri 
literare» din 1868 (an II, nr. 9), Beţia, ce va apare şi în cule- 
gerea sa din acelaşi an, în volum, imediat sub titlu, autorul 
menționează „sustragere”, indicînd, prin urmare, că nu vine cu 
ceva în totul original.” 

Cum aceeaşi poezie va fi reajustată în volumul din 1887, 
Mihail Straje îşi punea întrebarea firească: „Dacă poezia lui 
Gellianu cu titlul «2» e prefacerea Beţiei din 1868, semnată de 
Pruncu, iar în 1887 Beţia foloseşte material din «?» şi că, în 
plus, poezia «2» e o formă superioară celor două versiuni ale 
Betiei şi admitind apoi, cum se susține de D. Murăraşu că 
Gellianu = Pruncu, de ce acesta a înlăturat din ultimul său 
volum forma superioară? Cum s-ar lămuri apoi lipsa în volum 
a Ultimului cînt al lui lord Byron semnat prin pseudonimul 
Gellianu?” (37) 

Dar Nicolae Pruncu, versificator modest, a publicat doar 
două volume — Suspinele primăverei, Tip. Samolada, Focşani, 
1863 şi Poesii, cu o prefață de Alexandru Mavrocordat, Tip. 
Samolada, Făcşani, 1886, şi a colaborat atît la „Convorbiri 
literare” cît si la „Revista literară şi ştiinţifică ”, iar pentru o 
corectă apreciere a expresivității textului (38) său îl repro- 
ducem ca atare: 


BETIA 
(sustragere) 


Preludă musicante, revarsă armonie! 
Întoană vesel chint! 

Căci voi de voluptate să mor, şi prin beţie 

Să uit că pentru chinuri venit sînt pe pămînt. 

„Viaţa (zice unii) e plină de tristeţă. ” 

P-acest cuvint, sermanii, ei nu se veselesc. 

Dar eu, ce pe toţi porii resuflu tinereţă, 

Voi vecinic, zi şi noapte, să beu şi să trăesc. 
Să bem! Vinul spumează! Închin pentru uitare 
Şi-mi rid de soarta mea! 
Închin pentru beţie, plăceri şi nepăsare, 
Bacantă! Umple-ti cupa, cu tine voi a bea! 
Ce foc aprinde ochi-ti în pieptul meu ce saltă, 
Tot corpu-mi se-nfioară!... Divine desfătări! 
Pämintul se-nvirteşte... Gindrea-mi se esaltă! 
Uimiri!... delir... Suspinuri! Plăceri!... Dulci desmierdări! 


Făcînd o comparaţie între poezia lui N. Pruncu din , Con- 
vorbiri literare ” şi din volumul publicat la Focşani, înțelegem 
uşor că semnul ? dat ca titlu poeziei semnate de Gr. Gellianu 
este un afront la adresa redacţiei junimiste care îşi permitea 
luxul să tipărească o traducere aproximativă după textul lui 
Byron, fără să facă, din respect faţă de cititori, cuvenita men- 
tiune. Apoi, Gellianu demonstrează că poetul de la revista 
bucureşteană este mai talentat decît cel de la revista ieşeană. 
Că Gellianu e cu totul altă persoană decît Nicolae Pruncu nici 
nu mai trebuie pusă problema. 

Totuşi, Mihail Straje, vrînd să-şi ducă pînă la capăt de- 
monstraţia, că „între Pruncu şi Gellianu nu există vreo relaţie”, 
invocă faptul că ,, Revista literară şi ştiinţifică ” din Bucureşti 
tipăreşte în numărul din 15 mai 1876 poezia Durere, semnată 
de N. Pruncu, ceea ce exclude ca în numărul următor acelaşi 
poet, semnînd cu pseudonimul Gellianu, să publice poezia 
intitulată „2”, cu vădită aluzie la puterea de pătrundere a celor 
de la „Convorbiri literare”, de vreme ce în urmă cu opt ani 
revista ieşeană găzduia un text byronian asemănător. 

Dintre cei porniţi pe urmele bine încriptate ale lui Gr. 
Gellianu, Mihail Straje este singurul decriptor care ia în calcul 
mai multi parametri, între care şi vîrsta împricinaților, 
observînd că Gellianu se lăuda în schiţa literară despre Nicolae 
Georgescu, mort în anul 1867, că în ultimii ani de viaţă ar fi 
avut cu poetul dispărut o „amicie intimă”, ceea ce ar impune 
ca Gellianu să fi avut în anul 1867 cel putin 20 de ani. Or, nici 
Anghel Demetriescu (născut în 1847) şi nici Nicolae I. Pruncu 

(născut în 1854) nu îndeplinesc această condiţie a vîrstei. Ca 
să nu mai vorbim de frecventarea cafenelelor literare şi de 
proba indubitabilă a unui oarecare talent poetic, obligatoriu 
spre a fi admis într-o ,, amicie intimă” cu un poet consacrat în 
boema bucureşteană de după unirea Principatelor Române. 

Pe temeiul unor motive bahice împrumutate de la Byron, 
Chiar şi George Creteanu (3. X. 1829, Bucureşti — 6. VIII. 
1887, Constanţa) ar avea pricină să fie bănuit sub pseudonimul 
G. sau Gr. Gellianu întrucît: avea destulă ambiţie literară spre 
a se considera un poet nedreptăţit în Direcţia nouă de la Iaşi; 
se preocupa încă de prin 1861 de Mişcarea literară din anul 
1861 în țările române, în „Revista română”, Bucureşti, 1861, 
pentru a se considera un observator impartial; traduce sau 
adaptează texte din poetul englez Byron şi colaborează prin 
anii 1867 şi 1869 la revista „Convorbiri literare” din laşi. 
Peste toate, mai scrie şi o poem cu titlul Befie, revendicată din 
panoplia bardului englez adulat de către literatii români, ca şi 
cum la acea vreme literatura noastră a fost bîntuită de o gravă 
criză a motivelor poetice: 


BETIE 


I 
Zău, îmi place cupa plină, 
Voi să văz pintre cristal 
Picătura purpurină 
Parcă văz sub un voal. 


O amabilă vergină, 
Pe el cărei chip oval, 
Doă roze se combină 
Doă roze de Bengal. 


Apoi voi s-o văz deşartă 
Căci atunci îmi arată 
Cum trec toate pe pämint. 


După plin, deşertăciune, 
După zori, soare ce-apune, 
După viaţă, un mormint! 

IV 
Dati-mi vin, mai dati-mi mie! 
Voi durerea a uita, 
Vro schimbare n-o să vie, 
De voi plinge sau cinta. 


Si ce-mi trebuie-n beție 
Nebuneşte a-nota, 

Cînd tu, scumpa mea junie, 
Verşi în vine facla ta? 


Te-nalță înc-o dată 
Al meu suflet! Si te-mbată 
De cereştile-armonii. 


Timpul spatiu-mbrätiseazä, 
Daca spiritul creează 
Creator tu poţi să fii! (39) 


Nu mai puţin interesantă este oda pe care George 
Creteanu o închină în anul 1856 poetului britan jertfit pentru 
eliberarea creştinilor de sub asuprirea turcilor intraţi în spațiul 
Greciei milenare. 


LA BYRON 


O, bard al despreării! În inima-mi, ca tine, 
Eu port o rană-adincă, d-aceea te admir, 
Si canturile tale, d-amărăciune pline, 

Le recitesc adesea c-un voluptuos delir! 


Ah, de-ar putea poetul să spuie tot ce vede 
Cu ochii-nchipuirei cînd este în delir, 

Cînd mintea-i aripată în Empireu se perde, 
Cînd sufletu-i vibrează ca un ceresc clavir. 


Atunci lume-ar cunoaşte divinele senzaţii, 
Ar şti ce serafimii şoptesc cînd sunt în cor, 
Ar şti ce au în suflet eroii unei nafii 

Si cîtă voluptate e-n cupa de amor! (40) 

Luînd în calcul vîrsta lui George Creteanu, ca şi apre- 
cierea de care se bucura în epocă poezia lui sentimentală — să 
nu uităm că Eminescu în Epigonii îl invoca initial pe Creteanu 
în versul care va deveni ,, Lirä de argint Sihleanu ” —, Creteanu 
era cel mai în măsură să-l cunoască şi să-l aprecieze pe N. 
Georgescu. 

Dar decriptorul vârstei a fost încercat de Ion Hangiu 
asupra lui Petru Grădişteanu (24. II. 1839 — 28. IX. 1921, 
Bucureşti), care s-a lansat în spațiul literelor româneşti prin 
tabloul dramatic într-un act O noapte pe ruinele Tîrgoviştei 
sau Umbra lui Mihai Viteazul, alegorizînd cu ceva timp 
înainte Unirea Principatelor Române, şi a reuşit o interesantă 
localizare a piesei lui N. Gogol, Revizorul general, Tip. 
Dacia, Bucureşti, 1874. Nu a tradus nici un vers din poetul 
englez şi nu a lăsat nici un semn asupra vreunui interes deo- 
sebit — poate doar portretul byronian cu fruntea gînditoare 
sprijinită în mîna dreaptă, cu cartea deschisă în mîna stîngă ar 
fi singurul temei ce ne-ar îndemna să-l bănuim admirator al 
poetului englez — pentru viața şi opera lui George Gordon 
Byron. Doar titlul unei traduceri, Nu mă uita, a poeziei lui 
Alfred de Musset, publicate în „Convorbiri literare” din laşi, 
anul I, 1867, ar putea fi considerată un motiv de aversiune 
literară faţă de Eminescu, îndată ce acesta tipăreşte în aceeaşi 
revistă ieşeană poezia Floarea albastră. Totuşi textul emines- 
cian nu putea fi pricină de invidie sau de răzbunare. 

Iar din moment ce nu putem răspunde la asemenea îndoită 
întrebare, nimerit e să ne resemnăm în abandonul acestui fägas 
investigativ spre a căuta altul mai lesnicios şi cu mai multe 
perspective de izbăvire a chestiunii identificării literatului care, 
în „Revista contimporană ”, s-a ascuns atît de măiestrit sub crip- 
tonimul Gr. Gellianu. Argumentul propus de Ion Hangiu cu cei 
36 de ani împliniţi de Byron la data scrierii poeziei şi a aceleiaşi 
vîrste împlinite de purtătorul pseudonimului Gr. Gellianu la ora 
traducerii textului englez în limba română este lipsit de 
relevanţă pentru că nu-l putem bănui pe traducătorul român că 
tipăreşte traducerea doar pentru a-şi afişa vîrsta sau a-şi exprima 
prin versiunea românească aceleaşi sentimente de care fusese 
animat poetul englez. (41) 

Apoi, nici împrejurările nu suportă comparaţie: Gr. 
Gellianu, slavă Domnului, nu se găsea în tabăra insurgenților 
greci de la Missolonghi şi nici în vreo redută similară în jurul 
Bucureştilor, chiar dacă Principatele Române se aflau încă sub 
suzeranitatea Imperiului Otoman. Obiectivul traducerii se 
întrevede doar în gestul patetic al despărțirii de camarazi ori al 
părăsirii cîmpului de luptă literară deschis de grupul de la 
„Revista contimporană ” împotriva „invadatorilor” din dulcele 
tîrg al leşilor. 

După Ultimul cînt al Lordului Byron, în publicistica ro- 
mânească a timpului nu vom mai avea prilejul să întîlnim 
semnătura lui Gr. Gellianu, semn că acesta a fost ultimul text 
scris de cel ce semna cu asemenea criptonim şi că pe viitor nu 
va mai folosi arma pseudonimului respectiv. Dar, în fapt, 
purtătorul vremelnic al acestui pseudonim, bărbatul în carne, 
oase şi litere, nu va muri în luptă şi nu se va sinucide, ci va 
trăi, va scrie şi va tipări pe mai departe, semnînd cu numele 
său adevărat. Care ar fi acesta? 

Ca să dăm crezare sau să conferim suficient temei argu- 
mentului cu vârsta de 36 de ani ai traducătorului ar fi necesar 
ca să avem atestatul unei tentative de sinucidere, al unei pre- 
monitii ori al unui vis autoscopic. Petru Grădişteanu are un 
mănunchi de texte literare prea firav, chiar cantitativ, ca să 
facem aprecieri şi asupra valorii lor artistice, spre a se institui 
într-un justitiar ierarhic în literatura epocii şi a contesta afirma- 
tiile şi clasamentele lui Titu Maiorescu. Apoi, Petru Grădişteanu 
încă nu probează un exercițiu analitic aplicat asupra unor poeţi 
sau opere literare, din spaţiul românesc sau european, pentru a 
se legitima ca incriminant al injustitiei comise de Titu Maio- 
rescu în aprecierea tinerilor poeti din epocă. 

Petru Grădişteanu manifestă un interes precar față de 
poetul Byron, de aceea sub pseudonimul Gr. Gellianu ar tre- 
bui căutat un admirator zelos al bardului englez şi un preten- 
dent la îndreptățirea de a fi considerat un bun cunoscător şi pro- 
povăduitor al lordului Byron printre cititorii de limbă română. 

Într-o problemă cum este semnificaţia subtextuală a tra- 
ducerii şi publicării Ultimului cînt al lui Byron de Gellianu 
credem că nu interesează numaidecît suprapunerea efectivă a 

vîrstei traducătorului cu cea a poetului englez, ci mai degrabă 
afinitatea electivă şi sentimentală a poetului român cu acel 
monstru sacru mort în cetatea Missolonghi. 

Or, în acest sens esențial, Petre Grădişteanu încă nu avea 
la anul 1876 un palmares byronian; pînă atunci nu a tradus 
nimic din Byron şi nu a scris nici un rînd despre viaţa şi opera 
poetului englez; nu acaparase concepte şi imagini poetice din 
opera byroniană şi nu fructificase din acest romantic nici un 
sîmbur spornic într-o textură cu adevărat original românească. 

Apoi se mai pune şi problema din ce cauze şi în ce scop 
ar fi tradus Grădişteanu tocmai Ultimul cînt al lui Byron? Dar 
la acea vreme, în iulie 1876, Grădişteanu părăsise corabia... 
cîrcotaşilor dîmboviţeni. Grädisteanu, capul räutätilor antijuni- 
miste de la „Revista contimporană ”, scrie însă despre un al 
treilea rămăşag şi ar trebui să căutăm acest ultim rămăşag în 
polemica dintre bucureşteni şi ieşeni. Am putea presupune că 
al treilea rămăşag are chiar trei probe şi toate trei poartă sem- 
nătura Gr. Gellianu. Adică, redacţia „Revistei contimporane ” 
le propune celor de la „Convorbiri literare” nu doar să răs- 
pundă la acuzele din cele trei schiţe literare semnate de Gr. sau 
G. Gellianu, ci să şi descopere cine este acest Gr. Gellianu. ÎL 
intuiau cei de la Junimea? L-au dibuit cu adevărat? De ce nu l- 
au dat pe faţă şi cum se face de nu i-au răspuns, ca de obicei, 
că „nu e în chestie”. 

O ştire de ultimă oră anunţă că: „La rîndul nostru, sîntem 
în măsură să întărim că Gr. Gellianu într-adevăr a existat cu 
numele acesta, de vreme ce îl găsim în «Annuaire de Rouma- 
nie», 1885, trecut astfel: Gr. Gellianu, funcționar, str. Scaune 
68. De aceea, încercările lui I. Hangiu... de a-l identifica pe 
cel ce se ascundea sub acel pseudonim în persoana lui Petre 
Grădişteanu trebuie sancţionate ca atare”. (42) 

Motivele acestei sancţiuni par a fi de ordin moral, spre a 
nu i se face nedreptate postumă împricinatului Petre Grădiş- 
teanu, căci: „E de ajuns pentru istoria literaturii năpăstuirea de 
care a avut parte Anghel Demetriescu încît să mai fie incri- 
minat şi altcineva pentru o vină ce n-o are”. (43) 

Or, în cazul de faţă nu e vorba de a incrimina pe cineva, 
ci de a descîlci o chestiune de istorie literară privitoare la viața 

şi opera poetului M. Eminescu. Argumentul că Gr. Gellianu 
este un pseudonim rămîne faptul că Vasile Gr. Pop, în al său 
Conspect asupra literaturei şi literatilor români, partea II, din 
1876, nu-i pomeneşte prestaţia, deşi literatii de la „Revista 
contimporană ” sînt luaţi în seamă, pe rînd şi pe îndelete: B.P. 
Hasdeu, Gr. Tocilescu, G. Dem. Teodorescu, nu şi Petre Gră- 
dişteanu, ceea ce ridică un serios semn de întrebare: De ce? 
Vasile Gr. Pop se interesa de toţi literatii, îl cuprinde în con- 
spect şi pe C. Bălăceanu şi pe N. Georgescu, dovadă că s-a 
folosit şi de „Convorbiri literare” şi de ,, Revista contimpo- 
rană”, dar nu scrie nici un cuvînt despre Gr. Gellianu măcar 
în legătură cu criticile adresate lui Titu Maiorescu; ar fi fost 
încă un prilej să-i facă observaţii. 

Mai aplicat asupra chestiunii şi cu frumoasă rîvnă în a 
căuta argumente solide se arată prof. lon Hangiu care îl crede 
pe Petru Grădişteanu pitindu-se după criptonimul Gr. Gellianu. 

Dar, din păcate, ipoteza şi argumentatia lui Ion Hangiu 
nu se susţin în ciuda unei bune aşezări a chestiunii — „Care au 
fost motivele recurgerii la pseudonimul Gellianu în cel de-al 
doilea atac împotriva poetului, apărut în aceeaşi publicaţie 
bucureşteană, condusă din umbră de acelaşi Petre Grădiş- 
teanu?” (44) 

Grădişteanu avea la activ un atac dur împotriva lui 
Maiorescu, şi acum, în 1875, n-avea nici un motiv să se mai 
ascundă nici de mînia criticului de la laşi ori a parlamentarului 
de la Bucureşti şi cu atăt mai putin faţă de tînărul şi inofen- 
sivul Mihail Eminescu; nu se întrezăreşte nici un motiv serios 
pentru care Grădişteanu, după ce şi-a semnat cinstit şi curajos 
atacul din 1873, să se ascundă sub un pseudonim pentru a pre- 
lungi sau reedita atacul în 1875. 

Identitatea țintei — poeziile sau mai degrabă „greşalele” 
din poeziile lui Eminescu — nu poate constitui un argument 
pentru identitatea incriminantului; asemănarea sau calchierea 
unor formulări din critica de la 1873 nu sînt probe concludente 
pentru congruenta şi identitatea cu polemistul din 1875, 
aceeaşi țintă lovită de două săgeți diferite, slobozite în două 
răstimpuri, 1873 şi 1875, muiate în aceeaşi otravă, nu ne în- 
dreptäteste să tragem concluzia că au pornit dintr-un singur 
arc, mînuit de un singur arcas. 

Întrebarea firească însă şi cu o întregire, anume: Care să 
fie motivele pentru care literatul atît de pornit împotriva 
Directiunii noue de la laşi, împotriva ierarhiei lacunare insti- 
tuite de Titu Maiorescu ori împotriva poeziei lui Eminescu, 
încît să nu fi avut curajul să-şi semneze „schiţa literară” cu 
propriul nume? 

1. literatul avea la acea dată mai multe volume de poezii 
în care adversarii săi i-ar fi aflat şi imputat aceleaşi greşeli 
incriminate la Eminescu; 

2. cel ce semna Gr. Gellianu aspira cu toată fiinţa şi con- 
ştiinţa lui la o glorie literară mai presus de laudele corifeului 
de la Junimea ieseanä; 

3. dincolo de opera literară, cel ocrotit de vesta pseudo- 
nimului avea la activ destule fapte şi afirmaţii deplasate care 
ar fi fost o adevărată mină de aur pentru zeflemeaua junimistă. 


Probe la dosarul Gr. Gellianu ar putea fi următoarele: 

a. Gr. Gellianu are o vîrstă mai mare decît M. Eminescu 
şi mai mică decît N. Georgescu, pe acesta din urmă 
cunoscîndu-l prin cafenelele bucureştene recitindu-si versurile 
prin anii 1863-1867; 

b. textul poeziei ? ar trebui citit ca întrebare adresată 
celor de la „Convorbiri literare” spre a declara public titlul 
propriu-zis al versurilor semnate de Gr. Gellianu şi autorul de 
drept al acestui „rămăşag” — al treilea în hărţuirea literară 
dintre ieşeni şi bucureşteni — pe care junimistii nu-l mai iau în 
seamă; 

c. traducerea ultimei poezii scrise de George Gordon 
Byron este al patrulea rămăşag față de care însă junimistii nu 
se mai angajează. 


Răspunsul ar fi de fărîmiţat în trei bucăţi: Gellianu era în 
chestie în toate cele trei schiţe literare; Gellianu era un literat 
bine informat şi cu un bun spirit de observaţie asupra textului 
poetic; Gellianu cîştigă acest ultim rămăşag cu cei de la 
„Convorbiri literare”, căci junimiştii nu vor răspunde: nici 
Iacob Negruzzi, la acuzele directe; nici Titu Maiorescu, la 
inconsecventele semnalate în aprecierea tinerilor poeți români 
din Direcţia noue şi nici Eminescu, la noianul de greşeli 

prozodice şi de logică expuse de Gr. Gellianu. Sau mai exact: 
răspunsul lor e deocamdată tăcerea. 

Dar nu pentru multă vreme! 

Printr-o tăcere cît se poate de semnificativă este confir- 
mată decriptarea pseudonimului Gr. Gellianu de către Acade- 
mia Română, căci autorii marelui dicționar al literaturii nu au 
avut suficiente date pentru a rezolva enigma şi, decît să o 
expedieze prin cîteva nedumeriri savante sau chiar prin semne 
apăsate de întrebare, au preferat să omită subiectul. (45) 

În fapt, omisiunea academică a lui Gr. Gellianu, cu atât 
mai de interes de vreme ce Dicționarul literaturii române de 
la origini pînă la 1900, elaborat de colectivul ieşean, 1982, îl 
înfăţişa cu destule detalii, probează că argumentele expuse de 
Ion Hangiu în 2000 nu au fost convingătoare, iar cele din 
2005, în ciuda aerului festiv aniversar al enigmei pline de eres, 
nu aduc prea multe noutăți. Sau noutatea invocată de Ion 
Hangiu trece neluată în seamă şi lasă problema întocmai cum 
a fost pusă încă din 1875. Noutatea nu e însă vîrsta lui Petre 
Grădişteanu, coincidentă cu cea a lui Byron cînd a scris poezia 
On this day I completed thirty-sixth year (22 ianuarie 1824), 
căci în iulie 1876 Grădişteanu, născut în 24 februarie 1839, 
împlinea 37 de ani şi 6 luni de zile! Altfel spus, pre limba lui 
Corneille, La valeur n'attend pas le nombre des années!, de 
vreme ce Gr. Gellianu traduce poezia lui Byron dintr-o versi- 
une în limba franceză iar nu după textul original englez. 

Cronologia decriptărilor pseudonimului Gr. Gellianu 
ar putea oferi următoarea sacră: 1875, articolul împotriva lui 
Eminescu; identificarea lui Anghel Demetriescu de către N. 
Iorga, în 1934; acceptul acestei decriptări de către Perpessi- 
cius, în 1957; reabilitarea năpăstuitului şi înlocuirea lui cu 
poetul Nicolae I. Pruncu de către D. Murärasu, tot în 1957; 
infirmarea argumentelor lui Murăraşu de către Mihail Straje, 
în 1973; propunerea unui nou năpăstuit în persoana lui Petru 
Grădişteanu de către lon Hangiu, în 1981 şi întărirea argumen- 
tatiei în 2000, şi, în sfîrşit, presupunerea lui Stan V. Cristea, în 
2003, că pseudonimul care a dat oareşce bătaie de cap în 
istoria noastră literară este numele real al avocatului Gr. 
Gellianu, care a tipărit în 1887 o culegere de legi sub titlul 

Călăuza inginerului şi avocatului în materie de hotărnicie, 
ceea ce ar transforma pseudonimul din 1875 într-un virus 
literar provocator de insomnii istoriografice. La urma urmei, 
chiar nu se poate afla adevărata identitate a lui Gr. Gellianu? 


Să încercăm o metodă mai putin agreată printre literați şi 
să procedăm la o minimă ordonare a informaţiilor pe care le 
avem despre Gr. Gellianu. Vom nota astfel cele patru texte 
semnate cu pseudonimul buclucas: 

a — prezentarea volumului Foi de toamnă, de N. Georgescu; 
b — scrisoarea lui G. Dem. Teodorescu despre N. Georgescu; 
c — articolul despre „poesiele d-lui Eminescu” şi 

d — traducerile celor două poezii ale lordului Byron. 


Să considerăm acest set de informaţii ca extrase dintr-o 
cutie neagră — black box — rămasă intactă dintr-un avion căzut 
la pămînt şi distrus în întregime. Comparatia nu-i prea departe 
de „foile căzute” din darea de seamă publicată de Iacob 
Negruzzi în „Convorbiri literare” la sfirsitul anului 1876. 
Chestiunea rămîne doar cine a înscris datele pe aceste foi 
căzute şi ce adevăruri conţine înscrisul ca atare. 

Să considerăm entitatea Gr. Gellianu un sistem închis — 
black box — în care nu ştim ce procese şi transformări se 
petrec, dar ştim cu precizie ce informaţii au ieşit — mărimile a, 
b,cşid. 

Pentru a produce aceste mărimi de ieşire, sistemul 
trebuie să aibă o serie de mărimi de intrare şi acestea pot fi 
apreciate în raport cu: 

A — N. Georgescu; 

B — T. Maiorescu; 

C- M. Eminescu şi 

D — Byron. 

Ceea ce grafic s-ar putea reprezenta astfel: 


SC 


J a œ > 

Din cercetarea acestor raporturi, fie chiar şi cu 
aproximaţie, putem alcătui un portret robot al literatului care 
semna Gr. Gellianu în anul 1875-1876, şi anume: 


A 

1. să aibă o vîrstă care să-i fi asigurat acceptul şi frecventarea 
boemei bucureştene din anii premergători morţii poetului N. 
Georgescu, adică între 1861-1867; 

2. să-l fi cunoscut bine pe N. Georgescu, despre care scrie 
aplicat şi cu mare entuziasm în prima dintre schițele lite- 
rare, apostrofîndu-l astfel pe Titu Maiorescu asupra faptului 
cu nu ia în discuţia din Direcţia nouă şi talente incontes- 
tabile din Bucureşti; 

3. să fie un admirator şi un protejat al poetului D. Bolinti- 
neanu, din prefața căruia citează cu aplomb; 

4. să facă parte din grupul de literați din apropierea lui B.P. 
Hasdeu, adversarul lui Titu Maiorescu; 

5. să aibă tipărite poezii şi proze semnate cu propriul său 
nume, recenzate sau apreciate favorabil în „Revista contim- 
porană ”; 

6. să editeze el însuşi o publicaţie periodică sub directiunea 
adevăratului său nume şi din această pricină să nu poată 
colabora la ,, Revista contimporană ” decît sub pseudonim; 

7. să fie o persoană lipsită de curaj, ahtiată după publicitate, 
amator de proiecte abandonate în scurtă vreme, cunoscut în 
mediile culturale din capitala țării şi din provincie. 


B 

1. să fie un literat român care a făcut studii superioare într-o 
țară occidentală şi într-o universitate cu limba de preparatie 
franceză; 

2. să cunoască destul de bine literatura apuseană, clasică şi 
modernă, şi să fi tradus ori comentat scriitori şi opere de 
limbă franceză, germană sau engleză; 

3. să fi tipărit pînă la acea dată cîteva cărţi, volume de poezie 
sau proză, să fi primit elogii publice şi aprecieri autorizate 
din partea unor literați de marcă, spre a se simți ofensat că 
Titu Maiorescu, în spaţiul studiului Direcţia nouă în poezia 
şi proza română, îl ignoreazä cu desävirsire; 

4. 


9. 


să fi fost criticat în mod direct şi fără menajamente în 
„Convorbiri literare”, iar articolul cu Poesiele d-lui 
Eminescu să fie o răzbunare fätisä; 


„să aibă un bun exerciţiu critic, să fi scris şi publicat articole 


şi despre alți poeţi şi prozatori, români sau străini, astfel 
încît să se considere el însuşi ori să fie acreditat în opinia 
publică românească drept un analist cu autoritate în faţa 
cititorilor; 


„să fi exercitat şi cu alte prilejuri aptitudini analitice asupra 


chestiunilor de versificatie şi poetică românească; 


. să nu fi frecventat nici înainte şi nici după martie 1875 


cenaclul Junimii din laşi ori din casa lui Maiorescu de la 
Bucureşti; 


„să nu se regăsească printre cei ademeniti de Titu Maiorescu 


în junimea îmbelşugată la Bucureşti cu adversarii pocäiti de 
pe malurile Dimbovitei; 

să fie disprețuit pentru totdeauna şi irevocabil de către Titu 
Maiorescu; 


10. să fie victima unei răzbunări feroce din partea lui Titu 


Maiorescu; 


11. să nu i se regăsească semnătura adevăratului său nume 


între colaboratorii revistei ,„ Convorbiri literare”. 


C 


. să fie cu cîțiva ani mai în vîrstă decît Eminescu, să-l cu- 


noască suficient de bine ca persoană şi ca literat; 


. să întrevadă în textele poetului de la laşi cu adevărat un 


„poet în toată puterea cuvîntului” şi să-i invidieze talentul; 


„să fi urmărit cu atenție ce a scris Eminescu şi să-i cunoască 


bine poeziile ridicate în slava literaturii române de criticul 
ieşean; 


„să nu ia în analiză poezii tipărite de Eminescu în publicaţii 


în care i-au apărut lui însuşi versuri sau proză, ci doar 
textele găzduite în „Convorbirile literare”, unde autorul 
ascuns sub pseudonim a fost respins de la festinul publi- 
cistic; 


„să aibă între producțiile sale literare texte cu subiecte şi 


imagini asemănătoare cu cele din Floarea albastră şi Făt- 


102 STUDII EMINESCOLOGICE 


Frumos din teiu de Eminescu, poezii pe care le trece cu 
vederea în articolul din ,, Revista contimporană ”; 

6. să aibă în poezia sa proprie elemente de versificatie, aso- 
nante, erori morfologice şi imagini demne de incriminärile 


cu care sînt amendate asemenea „greşele” în textele lui 
Eminescu. 


D 

1. să se fi interesat în chip deosebit de viaţa şi opera lui Byron 
cu mult înainte de martie 1875; 

2. să fi tradus şi comentat texte ale poetului englez şi să le fi 
publicat cu nedisimulatä mîndrie; 

3. să aibă măcar o poezie exprimînd obsesia pentru ziua sa de 
naştere şi pentru împlinirea unei anumite vîrste; 

4. să pretindă o relaţie mult mai strînsă cu opera poetului Byron 
decît o manifestă N. Pruncu, Petru Grădişteanu, George 
Creteanu sau oricare alt literat român; 

5. să-l imite pe poetul englez George Gordon Byron, în ico- 
nografie, în gesturi, în imagini poetice şi personaje în proză. 


Să luăm seama că schiţa literară despre N. Georgescu 
foloseşte un citat copios din prefața pe care D. Bolintineanu o 
hărăzea în placheta Foi de toamnă, dar cele scrise de poetul 
„legendelor istorice” au fost republicate imediat după apariția 
cărţii lui N. Georgescu în revista ,, Albina Pindului ”: 

„Moartea culege mai în toți anii talentele näscînde. Ar 
crede cineva că ea s-a aliat cu o ursită crudă ca să coseasă 
toate florile poesiei române. Văzurăm stinse în primăvara 
vietei lor talentele poetice ce promiteau mult pentru viitor. 

Cârlova muri, după ce intonă acele strofe sublime şi 
încinse cu focul patriotismului. Mureşanu muri, lăsînd după 
dînsul ode la România, cari-l puse în rîndul celor mai mari 
poeţi. Sihleanu părăsi viaţa, dînd simtualismului o formă atît 
de elegantă încît făcu să-i deschiză poarta Parnasului. N. 
Georgescu fuse încă din acele prade ale soartei în cîmpul 
muzelor.” 

Interesant e amănuntul contradictoriu dintre afirmaţia lui 
Gellianu, anume că N. Georgescu ducea „o vieatä desordo- 
nată”, se înțelege printre literați, iar Bolintineanu încă nu-l 

cunoscuse: „Cine este N. Georgescu? Nu ştim. Un amic ne-a 
încredințat acest manuscris, ne-a rugat din partea familiei 
junelui poet mort să recomandăm publicului aceste versuri. Le 
am citit. Am găsit ici-colea cele d-întîi raze ale răsărirei unei 
mari stele. Steaoa nu a răsărit. Razele ce o anunțau lumin pe 
un mormînt”. 

Tot aşa, Gellianu îl consideră pe N. Georgescu „un poet 
deja format”, în vreme ce Bolintineanu îl apreciază doar ca 
„un talent june născînd”, cu perspective: 

„Dacă N. Georgescu ar fi trăit, ar fi mers departe. Dacă 
geniul nu l-ar fi dus să-i dea locul în fruntea poeţilor (căci 
geniul se formează prin viaţă lungă şi prin adînci suferinţe), 
cel putin mîna delicată a grațiilor i-ar fi deschis poarta sanc- 
tuarului muselor. Aceste murmuri ale copilului, aceste pre- 
lude, port sigiliul grațiilor. Toate poesiele sale sunt încinse de 
un profum particular de tinerețe, de frăgezime, de speranţă, de 
amor, ce se îngînă cu simţimîntul ascuns al durerei, cu presim- 
țimîntul unei morți apropiate pe care poetul cearcă s-o ascundă 
sub flori. 

Lăsăm toate aceste poesii mai bine sau mai rău 
concepute în față cu arta, mai bine sau mai rău esprimate; nu 
vom vorbi de cugetări adînci, de simtimînte puternice, ce nu 
veţi găsi în poesiele unui talent june şi născînd; vom vorbi de 
profumul ce lasă murind această floare.” 

Prefatatorul citează poezia Vecina noastră şi rezumă şi 
alte texte pentru a încheia: „Cîte asemenea talente cată să fi 
perind necunoscute! Nici o încuragiare pentru aceşti favoriţi ai 
muselor! Politica a sfărămat acest cuib înflorit pe pămîntul 
României şi musele întinzînd aripile au sburat de la noi; şi cu 
toate acestea, din toate aceste lupte politice în care toată 
acțiunea ţării pare că se concentră, nimic nu va trece în poste- 
ritate; vor trece însă aceste cîntece atît de frumoase. Aceasta 
ne-o spune în tot momentul trecutul tutulor naţiunilor ce 
aminte istoria. Ele sunt comune tutulor popoarelor cari au trăit. 
Geniul singur face să se distingă naţiunile cari au ştiut să-l 
apretuiascä. 

Sărmană si gentilă ființă căria Dumnezeu prin vis îi 
promite toate fericirile vietei, însăşi nemurirea şi cari le res- 


104 STUDII EMINESCOLOGICE 


pinge pentru un sărutat pe fruntea frumoasei sale vecine, cu 
conditiune de a muri îndată. 

El muri, dar săruta-a oare pe vecina sa? Nu credem. 
Lumea nu este făcută pentru poeți. [...] Am citit mai multe 
încercări în poesie de mai multi tineri; n-am găsit nimic decît 
nişte triste imitatiuni fără idei, fără formă, fără acel sigil ce 
providenta pune pe versurile poeților: focul sacru. 

Acel foc sacru face pe poet şi cei cari nu-l vor avea vor fi 
poate buni jurnalişti, orice vor voi, însă nu poeți. A face 
versuri chiar bune nu este destul spre a fi poet. Trebue ca 
sufletul să fie poet. Astfel, cînd văzurăm aceste încercări poe- 
tice ale junelui Georgescu, găsirăm în ele ceea ce căutăm în 
poeţii noi, fără a afla.” (46) 

Cum Gr. Gellianu are prea puţine informaţii relevante — 
„Ar fi de prisos să ne întindem într-o biografie amănunțită a 
individualitätei poetului” — despre N. Georgescu față de pre- 
zentarea lui Bolintineanu, se iscă întrebarea dacă nu cumva 
Gr. Gellianu este chiar redactorul revistei „Albina Pindului ”, 
poetul, prozatorul, dramaturgul, criticul literar şi jurnalistul 
Gr. H. Grandea? 

Altfel spus, Grandea avea obligația morală, în virtutea 
unei „amicie intime” să propună cititorului versurile lui N. 
Georgescu mai întîi, în septembrie 1868, în coloanele din 
„Albina Pindului ”, iar mai apoi, fiindcă Titu Maiorescu nu a 
luat seama la publicaţiile bucureştene şi la versurile poeţilor 
din acest spaţiu, prin schiţa literară din 1875, şi în „Revista 
contimporană ”. Nici Anghel Demetriescu, nici Nicolae 
Pruncu şi nici Petre Grădişteanu nu probează prin vreun semn 
tipografic că s-ar fi interesat de poezia lui N. Georgescu 
înainte de apariția articolului semnat de Gr. Gellianu. 

Gr. H. Grandea are asemenea semn! 

Dintr-o astfel de împrejurare, polemica dintre gruparea 
ieseanä şi cei de la „Revista contimporană” capătă alte di- 
mensiuni, între care cîteva pot lămuri subtextul şi din articolul 
Poesiele d-lui Eminescu, semnat cu pseudonimul Gr. 
Gellianu. 

Si vom ordona întîmplările astfel: 

A. Dacă Gr. Gellianu este pseudonimul ales de poetul 
Gr. H. Grandea, atunci acesta, născut la 26 octombrie 1843, 
debutînd cu versuri în ,, Dimbovita”, elogiat de D. Bolinti- 
neanu, cu un prim volum de poezii, Preludele, prefaţat de 
George Sion, în 1862, cu al doilea volum, intitulat Miosotis, în 
1865, cu prefață de George Sion şi Mauriciu Flugel, şi cu 
romanul Fulga, în 1872, avea toate şansele ca la acea vîrstă 
fragedă să se bucure de o „amicie intimă” din partea lui N. 
Georgescu, măcar între anii 1859-1866. 

Cât de bine l-a cunoscut Grandea pe N. Georgescu nu tre- 
buie pus la îndoială — menţiunea că junele „a intrat în armată, 
a căpătat gradul de căpitan şi a servit pînă în 1858, cînd s-a 
retras” ţine şi de cariera „militară” abandonată de Grandea — 
dar diferența de aproape 10 ani (N. Georgescu fiind născut în 
1835) nu prea îngăduia o „amicie intimă” între cei doi juni 
poeti. 

N-ar fi singura exagerare din partea lui Grandea. 

Surprinde, spre exemplu, încă din 1863, acel cumul de 
vaste cunoştinţe cu care proaspătul autor al volumului 
Preludele (1862) se înfăţişează publicului, la o vîrstă de nici 
douăzeci de ani împliniţi şi cursurile liceale nici ele terminate, 
anunţind ca „D. Haralamb Grandea doreşte a da lectiuni de 
ceea ce priveşte bacalaureatul în ştiinţele naturale, chimia, 
fizica, mineralogia, botanica, zoologia şi cosmografia. Doreşte 
asemenea a se ocupa cu meditații de limba şi istoria româna, 
de principiile limbei latine şi de cele ce fac baza învăţă- 
mîntului şi cunoştinţelor omeneşti. Doritorii se vor anunţa la 
redacția ziarului”. (47) 

Ziarele erau „Reforma ” (an V, nr. 25, din 11 iulie 1863) 
sau „Buciumul ” (an I, nr. 59 din 11 iulie 1863), dar se vede ca 
„doritorii” nu s-au prea înghesuit de vreme ce anunţul e reluat 
în zece numere la rînd. Cei care îl cunoşteau pe Grandea vor fi 
considerat anunţul drept o glumă fiindcă e cam greu de admis 
că un nebacalaureat poate să dea „lecțiuni în ceea ce priveşte 
bacalaureatul”. 

După absolvirea liceului (1865) şi după cîteva examene 
pentru doctorat la Universitatea din Liege, Facultatea de litere 
şi filosofie, întrerupte din pricina unei boli, tînărul poet 

Grandea, întors în ţară, îşi propune să înconştiințeze publicul 
cititor din România asupra operelor ce le va scoate de sub 
tipar. Astfel apare „Anunciu, Abonament la Poesiile vechi şi 
noi ale D-lui Grigorie H. Grandea. Ediţia Preludele (1862) şi 
ediția Miosotul (1865) fiind consumate, acesta ediție va 
conţine pe toate cele publicate pîna acum, precum şi Botanica 
(poemă didactică în trei cînturi), Fiii lui Alexandru cel Bun 
(dramă în versuri, 5 acte), Emirii (poemă orientală în trei 
cînturi) şi Nostalgia (Poesii scrise în străinătate). Preţul 
abonamentului este de opt sfant, care va fi plătit la primirea 
cărţii. Înscrierea se face la Redacţia Persseverentei. /.../ Se vor 
pune sub presă: Conferinţe filosofice (metoda, Esistenta lui 
Dumnezeu, Frumosul, Actualitatea Dreptului natural) de Gr. 
H. Grandea. „Dictionaru Franceso-Roman şi Romano-Frances 
de Grigorie H. Grandea”. (48) 

Anunţul tiparit în „Perseverența ” în ziua de joi, 24 
august 1867, va fi despicat apoi în două şi prima parte, 
referitoare la opera poetică, se va relua în numărul din 31 
august, cu precizarea că „Înscrierea se face la Trompeta 
Carpaţilor”, iar partea a doua, despre Conferentele filosofice, 
revine în aceeaşi „Perseverenţa ” în numărul de duminică, 27 
august 1867. Gestul publicitar făcut de Grandea rămîne doar 
un proiect anunţat şi amînat, în cea mai mare parte abandonat, 
căci abia în 1873 poetul va reuşi să tipărească un nou titlu, 
Poesii noui într-o fasciculă ce cuprinde 19 texte dispuse în 47 
de pagini. Nostalgia sau Fiii lui Alexandru cel Bun (frag- 
ment) intră în volum abia în 1885. Cît despre conferințele 
filosofice sau dicționarele proiectate, manuscrisele lui Gr. H. 
Grandea nu păstrează nici o filă. Tot aşa în revista lui Iosif 
Vulcan, „/amilia” din Pesta, unde Grandea colabora asiduu 
prin 1866, apare o biografie nesemnată din care ar fi de reținut 
faptul că, la Şcoala de chirurgie condusă de Carol Davila, 
tînărul medicinist Grigoriu Grandea alcătuieşte o echipă de 
teatru: tot el era director şi autoriu a trei piese: Fanarioții, 
dramă în cinci acte în versuri; Longin, dramă în cinci acte, în 
proză, şi Parintucidul, dramă în două acte, în versuri. (49) 

Însă modul acesta de a se deda la proiecte peste puterile 
sale îi era propriu lui Grandea şi chiar anunțul apariției revistei 

„Albina Pindului ” ilustrează meteahna. Astfel în ziarul „„Pers- 
severenta” din 27 ianuarie 1866 apare ştirea ca la 1 februarie 
1868 va să iasă de sub tipar revista „Albina Pindului ”, cu sub- 
titlul „litere, ştiinţe şi arte”, redactor Grigore Haralamb 
Grandea. Din ce pricină tocmai la 1 februarie şi nu înainte sau 
după? Simplu, în ziua de 1 februarie 1868 se oficiază căsătoria 
lui Grigore H. Grandea, redactor la ,, Persseverenţa ”, cu Sofia 
Fotescu, „institutrice superioară” şi directoare la Şcoala pri- 
mară de fete nr. 2 din suburbia Gorgani, Bucureşti. Însă revista 
„Albina Pindului” n-a fost să apară în aceeaşi zi cu noua 
familie, ci abia după o gestație de încă cinci luni peste sorocul 
anunțat, mai exact la 15 iunie 1868. 

Un „tratat de pedagogie” anunţat în ,, A/bina Pindului ” 
(an I, nr. 6 din 1 septembrie 1868, p. 152) în termeni promi- 
tätori — „Curînd se va pune sub tipar: Pedagogia de Grigore H. 
Grandea. Acest tractat este compilat după Ambr. Rendu, Eug. 
Rendu şi Th. Branu, profesor de pedagogie şi metodologie la 
şcoala normală a statului... După acesta se vor publica: 
Mitologia Carpaţilor, reminiscentele păgănismului în gura 
poporului nostru. Barbari, tablouri istorice şi legendare de sta- 
rea Daciei sub Goti, Huni, Gepizi, şi Avari (seculul al III-lea, 
al IV-lea şi al V-lea de la Cr.) Fiii lui Petru, regele 
Romanilor şi Bulgarilor, roman istoric (963 de la Crist.). 
Abonatii acestei gazete, vor primi ca premiu cîte doă din 
aceste scrieri.” — n-o să vadă nici măcar pîlpiirea literei scrise 
de mînă! A rămas în schimb, din acest domeniu, un „curs liber 
de educaţie şi cultura omului”, ţinut de Grandea la Facultatea 
de Litere din Bucureşti pentru a da „junilor cari se destin 
învăţămîntului public cunoştinţele necesare pentru împlinirea 
misie1”, despre „Importanța şi scopul educației. Ştiinţa edu- 
catiei. Scoalele acestei ştiinţe. Overberg, Franke, Rousseau, 
Basedow,  Pestalozii, Schleiermacher, Fichte, Schelling, 
Hegel etc. Educația româneasca”, prezentate într-un ciclu de 
conferințe inaugurat la 3-4 ianuarie 1871. 

Dar nu din anunţuri îi vom decortica grandomania lui 
Grandea. 

B. Dacă Gr. Gellianu este pseudonimul folosit de criticul 
Gr. H. Grandea pentru a se război sub o măiastră mantie 
protectoare cu „rîmătorii ieşeni”, atunci adversitatea față de 
Titu Maiorescu nu mai are nevoie de alte explicaţii. 

Grandea era la acea oră un specialist — sau cel puţin aşa 
se considera el însuşi ori de către prietenii din anturajul său —, 
în literatura noastră în probleme de poetică şi estetică întrucît 
avea tipărite cîteva articole despre: 


Definiţia frumosului, în , Perseverenfa”, Bucureşti, an I, nr. 
38, 40, 41, 42, din iulie 1867, reprodus apoi în ,, Albina 
Pindului”, Bucureşti, an I, nr. 13 din 15 iulie, p. 49 şi nr. 4 
din 1 august 1868, p. 81; 

O nouă formă a versului de 7 şi 6 silabe, în „Albina Pin- 
dului”, an I, nr. 1 din 15 iunie 1868, p. 18; 

Geneza poeziei, în „Albina Pindului ”, an I, nr. 2 din 15 iulie 
1868, p. 25; 

Lordul Byron. Viaţa, caracterul şi operele sale, în „Monitorul 
oficial”, Bucureşti, nr. 208 din 21 septembrie 1869, p. 951 
şi nr. 238 din 28 octombrie 1869, p. 1071; 

Versificatia română, în „Albina Pindului”, an IL din 1-15 
iunie 1869, pe care îl va reproduce — poate chiar în scopul 
de a reaminti cititorilor că încă în urmă cu şase ani pleda 
pentru corectitudinea „versificaţiunii” româneşti — în 
aceeaşi publicaţie, an IV, nr. din 1 noiembrie 1875, p. 8; 

Starea literaturei române, în „Albina Pindului ”, an III, nr. 
din 1 ianuarie 1871, p. 1-4; 

Starea literaturei şi artelor în România, în , Tribuna”, 
Craiova, nr. 1 din 1 august 1873, p. 6. 


Cu cîteva cärti de poezie si prozä, cu analize despre 
starea literaturii române, cu aprecieri elogioase din partea lui 
D. Bolintineanu, G. Sion, G. Creteanu si a altor autoritäti 
literare, Grandea s-a simțit ignorat în Direcţia nouă de la laşi. 

lar prezentarea pe care i-o făcea Vasile Gr. Pop, în 
Conspect asupra literaturei române, partea I, 1874 era 
onorantä: 

„GRIGORE H. GRANDEA, născut la anul 1843 în satul 
Tindärei, districtul Ialomița. Tatăl său era de origine mace- 

donean, iar mumă-sa din România. El pierdu succesiv părinții 
încă din frageda-i vîrstă, rămîind orfan împreună cu fratele său 
mai mic, Ştefan. Rămas în voia soartei, după ce făcuse trei 
clase gimnaziale, intră în şcoala de medicină a doctorului 
Davila, unde-şi petrecu mai mult anii copilăriei. El urma 
cursurile şcoalei machinalmente, neavînd nici o predilectiune 
pentru acele ştiinţe. Încă din vîrsta de 12 ani a izbucnit scîn- 
teile poeziei, ce Providinta aruncase pe fruntea sa. Neavînd 
nici o plăcere de studiul chirurgiei, declară doctorului Davila 
că nu poate suferi serviciul de chirurg, ce-i era încredinţat în 
Spitalul Colțea; acesta, avînd o deosebită simpatie pentru el, îl 
numi profesor de Botanică şi Fiziologie la şcoala de medicină. 
Poetul naturalist se simţi mîndru de a urca treptele acelei 
catedre, pe care moartea mult regretatului Doctor Baraş o 
lăsase vacantă. Acolo-şi îndeplini cu demnitate misiunea sa, 
lăsînd o adîncă impresie de serioasele sale cunoştinţe. Dar în 
urma unui articol scris contra ministrului de resbel fu eliminat 
din post. 

Primele sale poezii în bucăţi au fost publicate în jurnalul 
„Dimbovița”, care i-au atras atentiunea publicului. La 1862, 
poetul G. Sion adunînd şi publicînd toate poeziile de pînă 
atunci ale lui Grandea sub titlul Preludii* le însoţi de o prefaţă 
foarte măgulitoare. Punîndu-se după aceea sub protectiunea lui 
Bolintineanu, acela-i încredinţă redactiunea jurnalului ,, Dîm- 
boviţa ”, care încetă la 1865, în care an Grandea publică şi un 
volum mare de poezii vechi şi noi sub titlul Miosotis. Tot în 
acel an, după ce făcuse aice examenele liceale, plecă la Liegiu 
[Liege] în Belgia pentru completarea studiilor, de unde se 
întoarse în țară la an 1867. În anii 1868-1869 functionä ca 
profesor de materiile literare la şcoala macedo-română din 
Bucureşti. De la 1868 pînă la 1871 a redactat însemnata şi 
cunoscuta revistă literară ,, Albina Pindului ”, în 1872 şi 1873 a 
fost revizor şcolar al distr. Mehedinţi, cînd a publicat romanul 
Fulga, sau Ideal şi real. În vara anului 1873 venind iar în 
Bucureşti tipări o broşură de poezii sub titlul Poezii nouă şi a 
început redactiunea revistei literare ,, Tribuna ”, care după trei 
luni încetă. La 1874 fu numit profesor de literatura franceză la 

liceul din Craiova, unde funcționează şi astăzi, şi de unde a 
reînceput a publica acum revista „Albina Pindului ”. 

El a scris mult şi fiind încă tînăr se aşteaptă încă mai 
mult. Însemnat în literatură atît ca poet cît şi ca prozaist. 
Poezia sa are un curs natural, idei puternice, rimă bogată. 
Proza sa e bună. 

Chiar acum Grandea anunţă printr-un prospect că va 
publica toate scrierile sale în şapte volume, arătînd titlurile 
acelor scrieri: 1. Preludii, poezii, 2. Miosotul, poezii, 3. Nos- 
talgia, poezii inedite; 4. Poeme, inedite; 5. Nuvele şi călătorii, 
parte inedite; 6. Idealul şi realul (Fulga); 7. Aurel, roman; 8. 
Ipsilant si Tudor, roman istoric, Carpaţii si Balcanii, studii 
istorice şi literare; 10. Amintiri, pagini din viaţa socială şi 
politică; 11. Centrul, studii politice.” (50) 

Este apoi cunoscută inaccesibilitatea lui Grandea în 
proaspătul panteon al ,, Convorbirilor literare” sau la Junimea, 
unde: „Apoi se citesc poezii de V. Alecsandri, de Tăutu şi de 
Creteanu. Dar «Miosotis» a lui Grandea, «Poezii» de Heliade 
şi mai ales «Lyra» a lui Aricescu se expun risului tuturor”. 
(51) 

Gr. H. Grandea nu figurează nici în Poezia română la 
1867 şi nici în Direcţia noue de la 1872. Cum se poate? Nu-l 
va fi citit şi cumpănit Maiorescu pe acest zgomotos poet? Nu 
merita nici măcar amintit la modul neutral? 

Într-o scrisoare a lui Titu Maiorescu către Iacob Negruzzi 
se rezumă suficient de aspru relația mentorului junimist cu 
poetul bucureştean pe la începutul anului 1877: „Timpul nu 
publică nici o notitä despre Convorbiri, fiindcă e redactat de 
fleacul cela de Grandea. Însă foaia noastră cea nouă, dacă o 
fondăm, sau Timpul dacă (precum se agită acum) intră sub 
mîna mea, se-ntelege că va da seama de tot ce apare în revista 
ta”. (52) 

În redacția ziarului „ Timpul” din Bucureşti, Gr. H. 
Grandea intră la 21 noiembrie 1876, ca redactor, din ianuarie 
1877 conducerea publicaţiei este preluată de Titu Maiorescu, 
iar loan Slavici este angajat ca redactor, la 30 aprilie 1877; 
apoi Titu Maiorescu renunță la direcția ziarului, iar în iunie 
1877 Grandea părăseşte şi el redacția „Timpului ”, căci de la 

23 iulie 1877 editează singur ziarul „Resbelul”, unde, înce- 
pînd cu septembrie, va fi directorul publicaţiei. 

Încît, în ziua cînd apare Eminescu în redacţia ziarului 
„ Timpul”, pe la sfirsit de octombrie, început de noiembrie 
1877, nu are cum să-l mai găsească pe Grandea acolo şi 
afirmația lui G. Călinescu, anume că „poetul făcu cunoştinţă 
cu Grandea, redactor pînă atunci la Timpul, cu Scipione 
Bodescu, Ronetti Roman şi Caragiale” (53) nu se poate susţine 
decît doar pentru... Ronetti-Roman, căci pe ceilalți Eminescu 
îi cunoscuse prin anii 1868-1869, cînd era sufleor în trupa lui 
Mihail Pascaly. 

În sfîrşit, ultima năstruşnicie a poetului Gr. H. Grandea 
pare să fie prezentarea operei sale (Miosotulu, Poesii. A patra 
ediţie, Bucuresci, 1885, Nostalgia, Poesii, Bucuresci, 1885 şi 
Fulga sau idealul si realu, A opta ediţie, Bucuresci, 1885) în 
areopagul Academiei Române spre a fi premiată în anul 1885. 
Raportul întocmit de Titu Maiorescu a fost deosebit de dur: 
„Dintr-o notitä biografică ce şi-a pus-o d-lu Grandea în noua 
ediţie (din 1885) a poesiilor d-sale Miosotulu, resultă că 
aceste poesii au fostu scrise, pe cînd D-sa era la vîrsta de la 15 
la 20 de ani (între 1858 si 1864; d-ul Grandea e născutu la 
1843). De atunci în timpu de peste 20 de ani d-lu Grandea nu 
mai publicase alte poesii. Dar în contra celoru ce «bănuiau» că 
politica l-aru fi absorbitu cu totulu, D-sa ne asigură ca «nu dă 
politicei zilei decît timpulu în care voesce să se repauseze de 
celelalte studii şi lucruri», şi că «grămădesce în sartarele lui», 
ca fiecare autoru «petre scumpe sau false». (Prefaţa din 1885) 

Şi în adeveru la 1885 a mai publicatu volumulu de poesii 
Nostalgia. Din acestea dar se cuvine mai alesu a fi judecatu 
poetulu. Căci cele dintîi încercări sunt prea din copilărie şi 
autorulu însuşi în prefața din 1884 vrea să desarmeze critica 
mai serioasă prin următoarele cuvinte: «Critica ar fi preten- 
tioasä, dacă ar căuta în aceste versuri ceea ce nu se află decît 
în fructele unei minţi coptă prin vârstă, studiu şi esperientä. Ea 
va avea ocasia să-şi arate ascutimea condeiului asupra 
lucrăriloru din vîrsta mai înaintată». 

Deşi noi suntem de părere că nu ar fi «pretențioasă» 
critica dacă ar cere, ca orice lucrare publicată să fie fructul 

unei minți copte, ci că din contra este pretentios autorulu, care 
se presintă în publicu înainte ca mintea să-i fie coptă, totuşi 
pentru judecata scrierilor presentate la concursu trebuie să 
admitem reserva facută de însuşi autorulu, şi ne vom ocupa 
dar mai ales de poesiile posterioare adunate în volumulu 
Nostalgia, precum şi de novela Fulga.” 

Din versurile lui Grandea, raportorul academic alege 
cîteva exemple menite a creiona mai degrabă un portret moral- 
psihologic al omului ce se ascundea sub imaginile poetice, 
între care mai concludentă e următoarea strofa: 


„Mi-au zis des amicii mei 
Cind eram copilu ca ei: 
«Cu voinţa ta de feru 

Si cu mindru-fi caracteru, 
Vei fi Cromwel mai tärdiu» 
Dragă, ei mințiau... o sciu.’ 


E) 


Din romanul Fulga, Maiorescu scoate fragmente ce par 
a-l caracteriza pe autor („N-are crescere... este un fiu de 
bădăranu”), precum şi exemple hazlii, spre a încheia: „Aceste 
exemple pot întemeia părerea subscrisului, ca operele d-lui 
Grandea nu sunt din cele ce s-ar cuveni a fi premiate de 
Academia Româna.”(54) 

B.P. Hasdeu nu va fi de acord cu raportorul academic şi 
va pleda pentru premierea operelor lui Gr. H. Grandea: 
„Subscrisul singur n-a împărtăşit şi nu împărtăşeşte acest mod 
de a vedea. Nu mă sfiesc a susţine că lucrarea d-lui Grandea, 
fiind mai bună decît toate cîte s-au presintat astă dată la 
concurs, urmează a fi premiată, după litera şi spiritul testa- 
mentului. «D-l Grandea — zicea la 1861 în Revista Română de 
George Creteanu — are o imaginaţie fină, naivă; poesia curge 
cu profusiune din pana sa şi se traduce n cele mai preţioase 
comparații şi imagini...» Tot atunci zicea Bolintineanu despre 
Grandea: «Poesiele sale cînd ne încîntă prin delicatetea 
cugetärilor şi eleganța espresiilor, cînd au darul să misce inima 
şi să lăcrimeze ochii cei mai secați...» În fine, iată cum se 
rostia colegul nostru d-l Sion: «Ar fi lucru de prisos ca să fac 
un elogiu mai întins acestor versuri: ele se vor recomanda de 

la sine-le. Corecţia lor, naturalitatea stilului, noblețea espre- 
siilor, suavitatea concepţiei, arta versificatiei, originalitatea 
ideilor şi a subiectelor — toate aceste însuşiri esenţiale ale artei 
poetice — caracterisă un talent adevărat pentru junele Grandea 
şi o aquisitie merituoasă pentru literatura română.» 

Acum, decideti, Domnilor...” (55) 

Dar decizia areopagului academic a fost un nu hotărît. 

Împricinatul, în loc să-şi treacă sub tăcere insuccesul şi 
ofensa, în următoarea ediție a romanului Fulga, 1887, într-o 
prefaţă intitulată Cum se critică la Academia Română, se 
avîntă să demonstreze că nu el a trimis Academiei operele 
incriminate! 

Relațiile lui Gr. H. Grandea cu Titu Maiorescu au fost 
întotdeauna, şi înainte şi după martie 1875, ca şi inexistente: 
Grandea nu figurează pe nici o listă întocmită de Maiorescu în 
vederea promovării unor bucureşteni în spațiul literar-politic al 
Junimii altoite în capitala țării; Grandea nu face partea din 
vreo societate în care să-l găsim şi pe Maiorescu, poate 
Carpaţii din 1883; Grandea nu frecventează casa din str. 
Mercur 1; Grandea nu colaborează la „Convorbiri literare” şi 
toate încercările sale se izbesc de un zid ornamentat cu 
frumoase politeturi redactionale semnate de Iacob Negruzzi. 
Iar la ziarul ,„ Timpul” din Bucureşti, îndată ce vine Maiores- 
cu, Grandea pleacă şi, se înțelege, că la sosirea lui Eminescu 
în redacția foii conservatorilor, pe la început de noiembrie 
1877, Grandea era plecat. 

Dar Grandea nu oboseşte, încă din tinereţe, scriind cît de 
mult a fost apreciat peste hotare şi mai cu seamă de către 
„conservatorii” nemți din Nuremberg: „Ca în toate cetățile 
mici şi în Nuremberg venirea unui străin este un ce care merită 
pus la ordinea zilei. A mea, dacă nu a fost pusă la ordinea 
zilei, dar cel putin a fost objetul de discuţie în cîteva familii. 
Unii ziceau că sunt student de la Oxford şi profesez perni- 
cioasele principii ale lui Locke şi Condillac; alții că sînt 
student de la Louvain şi am misia d-a spiona clerul protestant; 
alţii că, deşi sînt june, dar posed mania celui mai înverşunat 
anticar şi viu drept din Norvegia de la Upsala după monedele 
bătute odinioară în Nurembreg. Era ceva în fine care flata 

amorul meu propriu. Dar ceea ce mă flata mai mult erau 
discuţiile fetelor. Ele nu se ocupau nici de principiile mele 
filosofice, politice şi sociale, nici de patria mea, nici de scopul 
călătoriei mele; nici mai mult nici mai puţin ele se ocupau de 
fisicul meu; una numai asardase întrebarea: dacă iubesc mai 
mult pe Schiller sau pe Goethe. Alta însă îi observă că nu 
poate şti, pe cât timp nici m-au văzut — şi indiscreta roşi: ceea 
ce nu opri pe celelalte d-a urma discuţia despre fisicul meu. 
Resultatul discuţiilor în cele din urmă fuse că am ochi negri, 
că sînt d-o statură titanică, că am părul lung şi lins, că vorbesc 
foarte pur limba anglă, italiană, spaniolă, francesă, latină, 
greacă, sanscrită, arabă, ebraică, dar că nu ştiu nici două vorbe 
germane. Ce păcat! Esclamară toate. (Se înţelege pentru că nu 
puteam să le fac curte!)”. (56) 


C. Dacă Gr. Gellianu este pseudonimul adoptat de Gr. H. 
Grandea pentru a-l înfrunta pe Eminescu, atunci înverşunarea 
polemistului de la ,, Revista contimporană ” are o întreită pri- 
cină: Pe de o parte împotriva sentintelor lui Maiorescu, 
nedreptätindu-l pe Gr. H. Grandea prin ignorarea volumelor 
sale de poezie şi de proză; apoi intră în acţiune invidia faţă de 
cele cîteva poezii publicate de Eminescu şi ridicate în slava 
gloriei Directiunei noi de la laşi. Iar în al treilea rînd, spiritul 
revanşard faţă de poetul moldoveanu care, mai tînăr fiind şi cu 
doar cîteva poezii tipărite în „Convorbiri literare”, îndrăz- 
neşte să polemizeze cu Gellianu. 

Dacă atacul împotriva lui Maiorescu poate fi justificat 
impersonal ca un gest de solidaritate cu întreaga redacţie a 
„Revistei contimporane” sau ca un afront personal pentru 
nesocotirea textelor lui Grandea ca demne de invocat în criticile 
junimiste, apoi observaţiile asupra poeziilor lui Eminescu dau 
impresia că vin din senin, fără o motivaţie specială şi nu chiar 
de dragul polemicii în care lui Maiorescu trebuie să 1 se 
demonstreze cu exemple din textele poetului mult prea lăudat că 
nu ţinea seama de principiile estetice proclamate în numele 
curätirii literelor române de greşele impardonabile. 

Dar critica lui Gellianu are un nerv mai adînc decît gre- 
şelile de versificatiune în cazul în care admitem că pseudo- 

nimul cu care sînt semnate „schiţele literare” îl ascunde pe Gr. 
H. Grandea. 

Să observăm că anumite poezii publicate de Eminescu în 
„Convorbiri literare” nu sînt luate în discuție de către Gr. 
Gellianu şi anume Floare albastră şi Făt-Frumos din teiu. 
Or, floare albastră, ca simbol romantic preluat din poezia 
germană, este chiar titlul unui volum de versuri publicat de Gr. 
H. Grandea, Miosotis, altfel spus ,, Nu mă uita”. 

Eminescu scrie Floare Albastră încă din perioada 
vieneză, dar o tipăreşte abia în nr. 1, an VII, 1 aprilie 1873, din 
„Convorbiri literare”, p. 18-19. Apariţia versurilor cu Floare 
Albastră poate fi interpretată de autorul Miosotului drept o 
replică poetică din partea junimistilor ca o explicaţie la 
absenţa lui Grandea din Direcţia nouă şi încă o replică din 
partea lui Eminescu înfățişînd poetului de la Bucureşti o 
expresie proaspătă a simbolului romanticilor germani. 

Urmează, tot sub semnătura lui Eminescu, „schiţa 
literară” despre poetul Constantin Bălăcescu, publicată în 
„Convorbiri literare” de la 1 decembrie 1874. 

„Articolul, care apare după trei ani de absenţă a lui 
Eminescu din publicistică, reflectă preocupări cărturăreşti ce 
trebuie puse în legătură cu funcția ce o ocupă de cîteva luni, 
aceea de bibliotecar al Bibliotecii Centrale a Universităţii din 
Iaşi”, numit cu data de 23 august 1874, prin jurnalul Consiliu- 
lui de Miniştri (Titu Maiorescu era ministru la Departamentul 
Cultelor şi Instrucțiunii Publice), numirea provizorie a lui 
Eminescu, din data de 1 septembrie, se confirmă prin decret 
domnesc în 16 octombrie 1874. (57) 

Motivația nu se regăseşte şi în alte articole cu „preocu- 
pări cărturăreşti”, semn că altele erau cauza şi scopul paginilor 
despre poetul bucureştean C. Bălăcescu, anume: Articolul lui 
Eminescu despre Constantin Bălăcescu, publicat în ,, Convor- 
biri literare” din 1 noiembrie 1874, cu ghionturi polemice 
către iterații lipsiți de modestie din Bucureşti, prilejuieşte o 
replică mai bogată din partea lui Gr. Gellianu în prezentarea 
Foi de toamnă de N. Georgescu, tipărit în ,, Revista contim- 
porană ” în nr. din ianuarie 1875. 

Gellianu aduce în atenţia publicului un poet mai valoros 
decît C. Bălăcescu şi, pentru a-l caracteriza cum se cuvine, 

aplică formula maioresciană din prezentarea lui Eminescu — 
„poet în toată puterea cuvîntului”. 

Putem face o comparaţie între stilul celor patru implicați 
în polemică: Titu Maiorescu, Petru Grădişteanu, M. Eminescu 
şi Gr. Gellianu pentru a le aprecia valoarea, după cum sugera 
şi Al. Dobrescu în lucrarea citată: „Ca polemist, Gellianu este 
inferior lui Grädisteanu, lipsindu-i şi capacitatea de investiga- 
tie a acestuia, şi puterea de a trata lucrurile cu distanță ironică. 
Si, cu toate acestea, articolul său a avut parte de o glorie 
postumă, fie ea şi «neagră», cu care mai înzestratul Grädis- 
teanu nu se poate mîndri. Explicaţia acestei nefericite popula- 
ritäti nu e dată de textul propriu-zis, ci de autorul lui, ajuns 
obiect de dispută istorico-literară, nestinsă nici după aproape 
şaptezeci de ani. Dată fiind durata controversei şi, mai cu 
seamă, implicarea cîtorva dintre cei cuprinşi în antologia de 
față, un scurt popas asupra-i se impune aproape de la sine”. 
(58) 

Eminescu nu se lasă mai prejos şi marchează încă un 
punct prin poezia Făt-Frumos din teiu (59), pe care Grandea 
ar trebui să o considere un afront estetic la balada sa Făr- 
Frumos, lipsită de orice fior liric, din volumul Miosotis. Şi 
Gellianu revine în ring cu „schiţa literară” despre Poesiile 
d-lui Eminescu, fără să se atingă de Făt-Frumos din teiu. 

Eminescu păstrează o tăcere... vinovată vreme de un an 
si jumătate si, dintr-odată, în nr. 6, an X, din 1 septembrie 
1876, publică patru poezii: Melancolie (p. 238), Crăiasa din 
poveşti (p. 238-239), Lacul (p. 239), Dorinţa (p. 239-240), 
dintre care cea dintii este o replică la textul cu acelaşi titlu din 
volumul Miosotis al lui Gr. H. Grandea. Vine la rînd poemul 
Călin (File din poveste), an X, nr. 8, 1 noiembrie 1876, p. 
309-313, cu trimitere la povestea însăilată în versuri de către 
Grandea, şi Strigoii, în nr. 9, din 1 decembrie 1876, p. 339- 
343. 

După care, de iznov Eminescu intră într-o prelungă tă- 
cere pînă la 1 martie 1878, cînd publică în , Convorbiri 
literare”, an XI, nr. 12, Povestea codrului (p. 453-454) şi 
Departe sunt de tine (p. 456). 

Relaţiile lui Grandea cu M. Eminescu sînt firave, dacă nu 
şi improbabile: „La redacția Timpului se întîlnea cu Slavici, 
Grandea; Ioniță Scipione Bădescu, Caragiale, Ronetti 
Roman”. (60) Cu Slavici nu se întîlnea, ci chiar lucra zi de zi, 
în vreme ce cu Grandea e dificil de afirmat că Eminescu ,,se 
întîlnea” pentru că poetul Miosotului era plecat din redacție de 
prin iulie 1877. Istoria literară pomeneşte de un articol scris de 
Grandea în vremea bolii lui Eminescu, dar adevărul e că ziarul 
„Sentinela ” din Bucureşti, nr. 18, vineri, 24 iulie 1887, nu 
reproduce decît o dare de seamă cu banii încasati pentru aju- 
torarea lui Eminescu, publicată în ,, Liberalul”’ din laşi, ceea ce 
era un mod mai puţin onorabil de a-l compătimi pe Eminescu. 

Să nu scăpăm din vedere că Eminescu tipăreşte poezia 
Ce-ti doresc eu tie, dulce Românie în „Familia ” nr. 14 din 25 
martie / 4 aprilie 1867, p. 168, iar în numărul următor al ace- 
leiasi reviste, din 9 / 21 aprilie, p. 179, apare articolul Un poet 
român, semnat de Alphonse Le Roy (traducere din „Anuarul 
Societăţii de Belle-Arte din Belgia”) despre Gr. H. Grandea. A 
bănui că tînărul Eminescu citea doar numerele în care 
„Familia ” îi publica poeziile sale ar fi o impietate faţă de cu- 
noscuta sete de lectură a poetului şi față de acea mărturisire 
tranşantă că a citit aproape tot ce s-a scris în româneşte. Fără 
nici un dubiu Eminescu citise „aproape tot” ce va fi scris şi Gr. 
H. Grandea, iar ceea ce a scris Le Roy despre Grandea, poet 
român apreciat peste hotarele limbii române, nu-l putea lăsa 
indiferent pe Eminescu. 

Tot aşa, nu e de conceput că Grandea nu ar fi cunoscut 
poeziile semnate de Mihai Eminescu în revista „Familia ” din 
Pesta, unde poetul bucureştean colabora asiduu. Gellianu însă 
nu le aminteşte în schiţa literară despre Poesiele d-lui Emi- 
nescu poate pentru a nu-l supăra pe losif Vulcan, dar mai 
probabil pentru că obiectivul criticii semnate cu pseudonim 
era să analizeze doar textele publicate în , Convorbiri lite- 
rare” pentru a-l combate vîrtos pe Titu Maiorescu. 

Un cercetător avizat al poeziei eminesciene era încre- 
dintat că „Grandea este unul dintre scriitorii care intră în sfera 
interesului lui Eminescu”. (61) Astfel, poetul nu era şi nu 
putea fi străin de poezia sau chiar de publicistica lui Gr. H. 

Grandea. Încă în Lepturariul rumânesc, întocmit de profesorul 
Aron Pumnul, Grandea figurează cu două poezii — Păsărica şi 
Orfanul — în tomul IV, partea 2, Vieana, 1865. (p. 300-305 şi 
p. 306-306) 

Antologia Junimii (1865) alege o piesă de teatru, iar în 
Carte de cetire pentru clasa a Il-a (1875), poetul Gr. H. 
Grandea avea selectată poezia Cintec de leagăn. 

Despre reacţia lui Eminescu la apariția articolelor din 
„Revista contimporană ”, Gh. Panu dă cîteva amănunte: „Ce 
să zic de d. Grădişteanu care, din spirit de polemică, îl nu- 
meste pe Eminescu în deriziune genial” sau în legătură cu cel 
scris de Gellianu, că „Eminescu rîdea cu indiferenţă, ştia de 
articol, dar nu-şi dăduse osteneala să-l citească”. (62) Oricum, 
nu-i de crezut că Eminescu nu va fi citit articolul despre poe- 
ziile sale. Căci după martie 1875, Eminescu nu mai tipăreşte 
nici o poezie pînă în septembrie 1876, adică vreme de un an şi 
jumătate, şi faptul trebuie înţeles ca un răspuns la incriminările 
din articolul lui Gr. Gellianu. 

Concret, reacția lui Eminescu se traduce prin trei acţiuni: 
tăcerea; schimbarea scriiturii, căci versurile publicate după 
articolul lui Gr. Gellianu vor fi cu mai puţine „greşele de 
versificatiune” şi dovada o vom vedea în textele tipărite în 
„Convorbiri literare” din septembrie 1876, Melancolie, Dorinţa, 
Lacul şi Crăiasa din poveşti. 

Să le luăm pe rînd spre a vedea în ce măsură pot fi 
apreciate şi ca nişte replici într-o polemică ... lirică. 

Melancolie, scrisă de Eminescu, are un corespondent cu 
acelaşi titlu semnat de Gr. H. Grandea, în Miosotis, 1861, p. 
312-313. 


MELANCOLIA 
de Gr. H. Grandea 


Ani ai tinereţii, umbre călătoare, 
D-ale aurorei raze-nvietoare, 

j Nu v-aţi depărtat! 

Încă se mai vede-n plaiul vietei mele 
Roa matinală şi de viorele 

Tot mai e-nsmălfat. 

Încă filomela-mi cîntă cu-armonie 
Cintul tineretei, cînt de bucurie, 

j Cînt de drag amor. 

Insă nu alină cruda mea mîhnire! 
Inima mea tristă de nemulțumire 
Se topeşte-n dor. 

Sufletul mă face viaţa să îmi pară 
Ca o toamnă rece, palidă, amară, 
Suflet amortit! 

Sint copil de zile, dar de tinguire 
Si d-a soartei mele lungă prigonire 
Am îmbătrinit. 


Poezia Eram mic din Miosotis, p. 268, poate fi com- 
parată cu eminesciana Fiind băiat păduri cutreieram sau cu 
Dorința. 


ERAM MIC... 
de Gr. H. Grandea 


Eram mic, eram copil, şi d-atuncea tot iubeam 
Prin păduri, cîmpii şi munţi singurel de rătăceam. 
Lîngă țărmul unui rîu mă opream de multe ori 

Si, distrindu-mă, în el aruncam mănunchi de flori. 
Sub salcimi infloriti ce mormintele umbreau, 

În reverii de copil paşii mei se rătăceau. 

De acolo ascultam al piriului murmur, 

Svonul serei cel din sat şi al laptelui susur, 
Buciumul tinguitor, tristul turturelei cint 

Si sarcasticul suspin cucuvelei la mormint. 


Lungul poem în stil folcloric, intitulat de Grandea Făt- 
Frumos, scris în 1859, inclus în volumul Miosotis, ed. cit., p. 
29-31, poate fi alăturat poeziei Făt-Frumos din teiu sau chiar 
lîngă bijuteria Crăiasa din poveşti, de M. Eminescu: 

FĂT-FRUMOS 
de Gr. H. Grandea 


Cînd pe valea Motrului 


Trece fiul Oltului, 

Si pe muchia malului, 

Dă de goana calului, 
Nori de pubere ridică, 
Spuma-i de pe gitu-i pică; 
Vircolacii pişcă lună, 
Noaptea o fac chiar nebună, 
De îți merge-ăl cal bälan 
Ca şi ziua dintr-un an; 
Sare ca o căprioară 
Fugăreaţă şi uşoară, 
Ripa, gură rea de şarpe, 
Ce-ar vrea nimeni să nu-i scape. 
Astfel trece Făt-Frumos 
Cu fugarul furios 

Pe culmita dealului 

Către Crucea Sintului. 
Dar în cale cine- iese 

Si de el nu va să-i pese? 
Este Pozna vrăjitoare, 

Ce aduce-n noapte soare. 


Între alte impedimente în atribuirea schițelor literare 
semnate Gr. Gellianu poetului Gr. H. Grandea ar fi şi trecerea 
sub tăcere a poeziilor publicate de M. Eminescu în revista 
„Familia ”, unde poetul bucureştean tipărise şi el prin ani 
destule poezii spre a sta în curent cu apariţia şi colaboratorii 
revistei lui Iosif Vulcan. 

Dar e posibil ca schiţele literare de la ,, Revista contim- 
porană ”, avînd o ţintă precisă, şi anume eroarea comisă de 
Titu Maiorescu şi redacția ,, Convorbirilor literare” în apre- 
cierea şi publicarea celor patru poezii semnate de M. 
Eminescu, să ocolească în mod expres „Familia ” de peste 

munţi tocmai pentru a nu se desluşi un fir care să-i ducă pe 
diriguitorii Direcţiei noue de la Iaşi către colaboratorul familist 
Gr. H. Grandea. 

La drept vorbind, însăşi tăcerea criticului de la Junimea 
față de prestaţia poetică eminesciană în revista „Familia ” ar fi 
fost un motiv de zeflemea la adresa celui ce împărțea dreptate 
şi onoare în cîmpul literaturii române dintre anii 1865-1875. În 
fapt, Maiorescu nu poate fi bănuit că nu ştie de textele sem- 
nate de Eminescu în „Familia ” din Pesta, revista lui Iosif 
Vulcan îi va fi stat sub ochi şi apropiații lui Eminescu aveau 
cunoştinţă de colaborarea poetului la publicația din Ardeal, 
numai că atacurile maioresciene „în contra şcoalei Bărnuţiu” 
ar fi expus o fisură în argumentatie acceptînd că poetul „în 
toată puterea cuvîntului”, aşezat imediat după Vasile 
Alecsandri în Direcţia nouă, apreciat şi integrat înainte de 
toate în chiar „şcoala Bărnuţiu” de peste Carpaţi, a fost lansat 
şi era cultivat pe mai departe chiar de această şcoală. 

Din cele 10 poezii tipărite de Eminescu în „Convorbiri 
literare” — Venere şi Madonă (an IV, nr. 4, 15 aprilie 1870), 
Epigonii (an IV, nr. 12, 15 august 1870), Mortua est! (an V, 
nr. 1, 1 martie 1871), Înger de pază şi Noaptea (an V, nr. 8, 
15 iunie 1871), Egipetul (an VL nr. 7, 1 octombrie 1872), 
Cugetările sărmanului Dionis (an VI, nr. 9, 1 decembrie 
1872), Înger si demon şi Floare albastră (an VII 1 aprilie 
1873), Împărat şi proletar (an VIII, nr. 9, 1 decembrie 1874) 
şi Făt-Frumos din teiu (an VIII, nr. 11, 1 februarie 1875), Gr. 
Gellianu va lua în discuţie doar patru texte — Venere şi 
Madonă, Mortua est!, Înger şi demon şi Împărat şi proletar 
— ceea ce era destul de puţin pentru a face observaţii critice 
obiective. Drept e faptul că paginile sale se intitulează, mo- 
dest, Schițe literare, dar scopul lor evident era acela de a-l 
contrazice argumentat pe criticul Direcţiei noue din laşi iar nu 
de a-l incrimina numaidecît pe tînărul poet pus în dreapta 
bardului de la Mirceşti. Gr. Gellianu ocoleşte să ia în discuţie 
două poezii, Floarea albastră şi Făt-Frumos din teiu. De ce 
oare? Explicaţia ar trebui să o descoperim într-un element 
subiectiv căci: „Orice judecată critică conţine, îndărătul argu- 
mentelor oarecum obiective ale minţii şi ale gustului, o aschie 

de gelozie, o fărîmă de şicană, o brumä de antipatie, după cum 
orice judecată critică afirmativă împleteşte, printre argumen- 
tele cumva obiective ale minţii şi ale gustului, o geană de 
simpatice, o zare de amicitie, un crîmpei de afecţiune”. (63) 

Perpessicius bănuia că mare parte din versurile adresate 
Criticilor mei l-ar viza pe Macedonski, ceea ce e oarecum 
hazardat. 

Corect ar fi trebuit formulat „Critici voi, ca flori de- 
şarte” spre a întregi comparatia de la începutul textului. Or, 
versul lui Eminescu nu face o comparație, ci pur şi simplu 
atribuie criticilor nişte flori deşarte, ceea ce ne obligă să 
căutăm în titlurile volumelor tipărite în perioada anterioară 
nume de flori. Nu e cazul să cercetăm prea mult pentru că Gr. 
H. Grandea avea deja publicată placheta Miosotis, numele 
ştiinţific al plantei Nu mă uita, în româneşte, ca să nu spunem 
Floare albastră. Poezia lui Eminescu, intitulată Floare 
albastră, apăruse în „Convorbiri literare” în nr. de la 1 aprilie 
1873 şi în „schiţa literară” semnată de Gr. Gellianu era zefle- 
misită pentru strofa cu sărutarea acoperită de pălărie. Sensul 
profund al textului eminescian, poate chiar ca o replică față de 
titlul volumului poetului Gr. H. Grandea, nici nu mai intra în 
discuţie căci ar fi îndreptat cititorul către deconspirarea lui Gr. 
Gellianu. 


CRITICILOR MEI 


Multe flori-s, dar puţine 
Rod în lume or să poarte, 
Toate bat la poarta vieții 
Dar se scutur multe moarte. 


E uşor a scrie versuri 
Cînd nimic nu ai a spune 
Înşirînd cuvinte goale 
Ce din coadă au să sune. 


Dar cînd inima-ti frămintă 
Doruri vii şi patimi multe 
S-a lor glasuri a ta minte 
Stă pe toate să le-asculte. 

Ca şi florile vieţii 

Bat la porțile gîndirii, 
Toate cer intrarea-n lume 
Si veşmintele vorbirii. 


Pentru-a tale proprii patimi, 
Pentru propria-ți viață 
De unde iei judecătorii 
Ne-nduratii ochi de ghiaţă? 


Si gindirea rece-clară 
Care-n linişte alege, 

Ca celor menite vieţii 
Viata-n floare să li-o lege? 


Ah! Atuncea fi se pare 
Că pe cap îți cade cerul — 
Unde vei găsi cuvintul 
Care spune adevărul? 


Critici voi, cu flori deşarte, 
Cari roade n-aţi adus 
E uşor a scrie versuri 
Cînd nimic n-aveţi de spus. 


Manuscrisul poeziei, păstrat de bibliotecara Rodica 
Moschinski în Biblioteca Română din Freiburg, Germania, a 
fost descoperit şi prezentat de Anca Sîrghie drept „un text 
autograf cu una dintre variantele poeziei Criticilor mei, datată 
10 martie 1876, cu scrisul mărunt şi cu adnotări ulterioare (cu 
altă peniță mai groasă şi cu cerneală diferită), dar mai ales cu 
dumnezeiesc de frumoasa semnătură a lui Mihai Eminescu”. 
(64) 

Să nu uităm însă că M. Eminescu, în anii 1868 şi 1869, 
pînă pe la începutul lunii mai, trăia în Bucureşti şi din acea 
vreme datează legenda istoriografică despre frecventarea 
Cercului literar  „Orientul”, implicarea în culegerea 
folclorului din Moldova în vara anului 1869, care s-a dovedit 
încă una dintre läudäroseniile lui Grandea. Cei doi se 
cunoşteau ca scriitori încă din anul 1866 din paginile revistei 

„Familia ” de la Pesta, unde Eminescu primea botezul literar 
sub auspiciile lui Iosif Vulcan, iar Grandea publica diferite 
articole pe teme de istorie literară sau cultură. Se cunoşteau 
de visu de prin anul 1868, cînd Eminescu intră în solda trupei 
lui Mihail Pascaly, iar Grandea frecventează artiştii dramatici 
în perspectiva punerii în scenă a unor texte proprii. 

În momentul în care poeziile lui Eminescu se publică în 
„Convorbiri literare” şi mai cu seamă cînd proaspătul poet 
este aşezat de Titu Maiorescu în dreapta lui Vasile Alecsandri 
ca stîlp orientativ pentru Direcția noue, poetul Gr. H. Grandea 
se va simți lezat pentru că la acea vreme avea un palmares 
literar suficient de încărcat cu laude spre a nu fi luat în seamă. 

Ceva mai tîrziu, Eminescu putea citi în dicţionarul 
scriitorilor alcătuit de italianul Angelo de Gubernatis şi despre 
adversarul său: „Grigore Haralamb Grandea, poet român, s-a 
născut din părinți macedonieni în 26 octombrie 1843. A 
studiat în Liceul Sfîntul Sava şi şcoala de medicină din 
Bucureşti, apoi în Facultatea de drept, litere şi filozofie din 
Liegiu (Belgia). Primele scrieri poetice, publicate în 1859 în 
ziarul Dîimbovita, fură lăudate şi făcură să nască cele mai dulci 
speranţe asupra acestui june poet, care păşea ferice pe urmele 
lui Eliade şi Bolintineanu. Abia împlinise şaisprezece ani, cînd 
primele lui versuri făcură pe Bolintineanu a scrie în ziarul 
Dîmbovita această propoziţie care avea să se adevereascä: 
«Poeziile lui, aici ne seduc prin delicatetea sentimentelor şi 
prin eleganța expresiilor, aici au aerul a stoarce lacrimi din 
ochii cei mai secetati. Noi prevedem un geniu poetic, despre 
care se va vorbi mult într-o zi şi peste hotarele României». 

Apoi Sion în Revista Carpaţilor, Creteanu în Revista 
Română, Mauriciu Flugel, Alfonse Le Roy, Ulisse Marsiliac şi 
alți critici aleşi scriseră mult bine despre întîiele poezii ale d- 
lui Grandea şi despre cele publicate în 1864. dar de atunci 
poetul a tăcut sau n-a mai publicat altele. Acum el este aruncat 
cu totul în politică...” (65) 

În manuscrise nu găsim nici o însemnare şi nu ne putem 
închipui că Maiorescu, cel ce a petrecut fiecare filă, căci de la 
preluarea lăzilor cu cărțile şi manuscrisele poetului trec, din 
august 1883 şi pînă în ianuarie 1902 mai bine de două decenii, 
a dat peste o pagină despre Gr. Gellianu şi a îndepărtat-o spre 
a nu lăsa mărturie în privinţa unui duşman comun şi încă bine 

ascuns, căci, e de părere Al. Dobrescu: „E de interes secundar, 
în fond, dacă un Gellianu, un Pruncu sau un Grădişteanu va fi 
compus articolul din Revista contimporană. Probabil că într-o 
bună zi va ieşi la lumină şi dovada care să garanteze o 
paternitate incontestabilă”. (66) 


D. Dacă Gr. Gellianu este pseudonimul sub care se 
ascunde scriitorul Gr. H. Grandea, atunci traducerea poeziilor 
lui Byron stă în firea celui ce se pretindea nepotul 
naturaliter al lordului poet englez mort printre insurgenții 
greci din Missolonghi. 

Un prim gest de filiaţie... naturală a lui Gr. H. Grandea 
cu poetul englez ar fi chiar poezia: 


CUPA 


Am o cupă minunată. 

O fecioară ca un crin 
Care de amor mă-nbată, 
Ne-ncetat cu ea-mi dă vin. 


aaa (67) 


Nu e vorba de o traducere aproximativă, cum a procedat 
Nicolae I. Pruncu, nu-i nici o simplă reminiscență, ci chiar 
preluarea unui motiv poetic şi deturnarea lui din sfera unei 
structuri bine articulate — fie şi prin interogatii retorice — într- 
un registru diminutival românesc. Gr. G. Grandea are apoi o 
adevărată obsesie poetică a zilei de naştere, căci îşi marchează 
adesea împlinirea unei vîrste. (68) 


ANIVERSAREA NASTEREI 
Înc-un an dintr-ai viefei a perit ca o lucire, 
Înc-un an de dulci ilusii în neant a dispărut! 
Cinci-spre-zece ani de lacrimi ca duioasă suvenire 
Pe buchetul vietei mele pînă astăzi au trecut. 
Numai tu, iubită musă! Prematura mea durere, 
Suferințele prunciei le vei fine monument —, 


Întru care să găsească tot orfanul mingiiere, 
Că şi eu am fost ca dinsul amărit p-acest pămint! 


1858 octomvriu 26 

ANIVERSAREA NASTEREI 
Grecii de Jos 


Pe fruntea mea-ncretitä, 
de grijă, de dureri, 

o rază mult iubită 

De tinere plăceri 

Din cer a strălucit. 
Amicii mei, cu mine 
Veniti, vă bucurati, 

Si zile albe, line, 
Copilului urafi, 

Căci anul a-mplinit. 


Si lacul ce räsfringe purpura matinală, 

Si tot ce-l înconjoară sopteste ne-ncetat: 

Revin în bucurie, o zi aniversară! 

Destule griji, necazuri pe frunte-i au sburat! (69) 


1861, octombriu 26 


Faptul că din cele cinci texte semnate de Gr. Gellianu — 
în două dintre ele, acest literat ni se înfăţişează apropiat şi 
declarat emul român al poetului englez Byron — ar trebui să 
constituie un indiciu limpede şi prim pentru a-i clarifica 
identitatea încriptată. Fireşte că ne aflăm într-o epocă în care, 
după ce voga byroniană şi-a contenit valurile în Franţa, prin 
anul 1850, literatii de pe țărmurile înmiresmate ale Dîmboviţei 
poartă cu mîndrie doar trena epică a aventurilor bardului 
englez măcar încă un sfert de veac. Versurile lui Byron sînt 
traduse în româneşte mai de către toți literatii noştri prin inter- 
mediar francez, concepția filosofică şi estetică byroniană are 
toate şansele de a fi îmbrăţişată şi propagată din perspectivă 
romantică şi prin cele publicaţii dunărene, însă un impuls 
puternic şi serios în sensul iscării sau valorificării unor motive 
poetice proprii condeierilor români nu se prea desluşeşte. Pot 
fi depistate imagini disparate, imitații, sugestii, nu însă şi 
suflul celui jertfit la Missolonghi. 

Prima traducere a poetului englez în limba română a fost 
făcută, în proză, de către Costache Filipescu, Adio al lui Lord 
Byron la soția sa, publicat în ,„ Curierul românesc”. 

loan Voinescu II (1812, Bucureşti — 31. XII. 1855, Pau, 
Franța) va traduce din Byron poezia Versuri scrise pe un 
album, publicată în , Curierul românesc”, Bucureşti, an II, nr. 
12, 1830. După Byron va traduce şi adapta Grigore Alexan- 
drescu (22. I. 1810, Tîrgovişte — 25. XI. 1885, Bucureşti) în 
versiunea semnată Florian, Eliezer şi Neftali, Tipografia 
Eliade, 1832. 

Alexandru Z. Sihleanu (6. I. 1834, Bucureşti — 14. III. 
1857, Bucureşti) prelucrează motivul baladei lui George 
Gordon Byron, Oscar of Halva, în poema Logodnicii morţii: 
Conrad se îndrăgosteşte de Ema, iubita fratelui său mai mic, 
Oscar, iar în noaptea nunții fantoma fratelui mai mic, ucis de 
fratele mai mare, plin de sînge, spune adevărul şi-l pedepseşte 
pe ucigas. Alt poem scris de Sihleanu, Sfrigoiul, preia acelaşi 
motiv romantic, al fantomei incestuoase şi criminale dintr-un 
text folosit şi de Byron, Vampirul, imaginea de început a 
poeziei românului fiind cavalcada în noapte, asemănătoare cu 
cea din Mazeppa lordului englez şi cu cea din Strigoii lui 
Eminescu de mai tîrziu. 

I. Heliade Rădulescu traduce masiv din poetul englez, în 
proză însă, într-un ritm care a încercat să răspundă setei de 
lectură a publicului românesc — Luarea Corintului, Ghiaurul, 
Oscar d'Halva, Mazeppa, Parisina, Logodnica d'Abydos, 
Prisonierul din Chillon, Lamentatiile lui Tassu, Beppo, 
Corsarul, Lara, Strigoiul, Cerul şi pămîntul, Melodii ebraice, 
Marinp  Faliero, Ambi Foscari, Profeţiile lui Dante, 
Euthanasia şi Don Juan — cuprinse în seria Din scrierile lui 
Lord Byron, 1843. 

George Sion (18. V. 1822, Mamornita, Cernăuţi — 1. X. 
1892, Bucureşti) şi-a încercat şi el admiraţia pentru versurile 
lui Byron preluînd cîteva motive în cartea Ceasuri de 
multämire a lui George Sion, Cantora Foaiei Săteşti, 1844. 

După originalul englez, cea dintîi traducere românească, 
în versuri albe, i se datorează lui C. A. Rosetti, cu Manfred, în 
vol. Ceasuri de multämire ale lui..., Tip. Valbaum, 1843, 
cuprins ulterior în culegerea Scrieri din junete şi esiliu, vol. I, 
Tip. Gôbl, Bucureşti, 1885, ca şi Hours of Idleness (Ceasuri 
de multämire). Cf. Scrierile lui C. A. Rosetti, 1887, şi Note 

intime, I-IL îngrijite de Vintilă C. A. Rosetti, Tipografia 
Lucrătorilor Asociati, Bucureşti, 1902-1903. 

Nu trebuie să ne mire faptul că la Junimea şi în paginile 
, Convorbirilor literare” poetul englez era bine primit. Cel 
putin lui Iacob Negruzzi cîteva dintre operele lui Byron îi erau 
familiare, în sensul propriu al cuvîntului, pentru că tatăl său, 
Costache Negruzzi a tradus la vremea sa Oscar d’Alva (1841) 
şi Mazeppa, € drept că după un intermediar francez — versi- 
unea lui Andre Pichot şi Eugene de Salle —, dar în versuri. 

Byron în „Convorbiri literare” merită un studiu aparte 
pentru că traducerile lui Stefan G. Vârgolici îi vor fi de mare 
folos tînărului M. Eminescu, despre care nimeni nu se 
îndoieşte că nu va fi citit măcar cîteva din operele byroniene în 
traducere germană la vremea studiilor de la Viena ori de la 
Berlin. 

Ştefan G. Vârgolici (13. X. 1843, Borleşti, judeţul Neamţ 
— 29. VII. 1897, laşi) va traduce din Byron Osînditul din 
Chillon, în „Convorbiri literare”, an V, 1871, nr. 13, Pari- 
sina, an LX, nr. 10, 1875, şi Împresurarea Corintului, an X, 
nr. 3 şi 4, 1876. 

N. Iorga a rezumat într-o pagină de istorie literară cam ce 
ar fi trebuit să ştie românii despre Byron: „Un spirit de rebe- 
liune, de atitudine anarhică față de orice autoritate socială sau 
intelectuală, de sfidare a oricării datini, a oricării legi şi chiar a 
oricării legi morale — care nici nu era recunoscută ca atare — 
pătrundea tot mai mult, şi în Italia, în Germania chiar, dar din 
cauza vecinătății, mai tare însă din cauza împrejurărilor, a 
similitudinilor, în Franţa. E spiritul lui Byron (n. 1788). 

Nobil englez, din părinţi incapabili de a se stäpîni ei sin- 
guri. Nu e crescut deloc. Colegiul unde e pus îl învaţă a se 
răscula contra superioritätilor fără inteligenţă; nenorocirea de a 
fi şchiop îl înverşunează contra societăţii, care nu era vinovată 
pentru asta. Cunoaşte foarte tînăr plăcerile pe care le poate da 
voluptatea vulgară şi venală. Figura de supraom a lui 
Bonaparte-l seduce: fără infirmitatea care-l doare aşa de mult, 
poate ar fi căutat suprema glorie aiurea. 

Cele dintii versuri ale lui, scrise jucîndu-se şi aruncate 
provocător în capul contemporanilor săi, Coleridge, Words- 

worth, Ceasuri libere (Hours of Idleness), sunt foarte rău 
primite de Revista din Edinburg, căreia-i răspunde cu o satiră 
veninoasă contra «criticilor scoțieni». Pleacă-n lume: vede 
peninsula iberică, Albania, Atena, Asia Mică, Constantinpolul. 
La 1813 face să apară Childe Harold, povestea mascată a 
propriului său pelerinagiu, şi apoi urmează cu poeme 
orientale, ca ale lui Southey, dar cu un diabolic spirit bătăios 
în ele, Ghiaurul, Logodnica de la Abydos, Corsarul, Lara, 
amestecînd cu înşirarea unor isprăvi neobişnuite pînă la absurd 
lovituri în dreapta şi în stînga contra cui îi era sau nu vinovat 
cu ceva. Si, după o căsătorie desfăcută cu o aventură, adauge, 
cu aceeaşi răpeziciune a creatiunii spontanee, la o operă 
asupra căreia meditaţia lui, în vîrtejul unei vieţi haotice, nu 
revine niciodată, Asediul Corintului, Parisiana, mai tîrziu 
Prizonierul din Chillon. 

În acest timp, cum i se desirä zilele, se înmulțesc cîn- 
turile din Childe Harold, Manfred urmează, apoi Mazeppa şi 
quintesenta acestui superb spirit bizar se dăruieşte în ironicul 
Don Juan, obiectul unei fantastice admiratii din partea con- 
temporanilor — Sinner, prietenul lui Leopardi, afirmă că acest 
«divin, infernal poem al contrastelor e adevăratul poem al 
veacului al XIX-lea». Lucrînd la Cain şi la Vedenia județului 
din urmă, Byron se încearcă apoi, plin de amintiri italiene, 
legat sufleteşte şi trupeşte de Italia, şi în teatru cu un Marino 
Faliero şi cu Foscari. O capricioasă poezie lirică prinde mo- 
mente din această zvăpăiată existenţă. Se ştie cum a dăruit 
Greciei ultima sa ambiţie şi ultimele sale puteri, căci a murit la 
Missolonghi, de friguri, în 1824.” (70) 

Un studiu aplicat şi prob despre influenţa textelor 
byroniene asupra lui Eminescu ne-a oferit prof. univ. dr. 
Ştefan Avădanei în cartea Eminescu şi literatura engleză, 
Editura Junimea, laşi, 1982, p. 107-134, nedepăşit încă după 
aproape un sfert de veac. Lipseşte totuşi din monografia 
semnată de Ştefan Avădanei tocmai ceea ce ar fi trebui spus în 
legătură cu poetul român Grigore Haralamb Grandea, care 
pretindea la modul cît se poate de serios că este nepotul 
natural al lordului Byron. 

Interesul lui Grandea pentru viaţa şi opera lui George 
Gordon Byron nu este pur literar, ci mai degrabă din motive 
de „fisiognomie”, căci în articolul despre Lord Byron, Viaţa, 
caracterul şi pereile sale. Calomnia autoarei Beecher Stowe, 
publicat în „Monitorul oficial”, Bucureşti, nr. 238, de marţi, 
28 oct./9 noiembrie 1869, p. 1071 (cu urmare anunţată însă 
neonorată), poetul român strecoară, după o serie de date bio- 
grafice byroniene privitoare la naşterea, şcoala, şi aventurile 
amoroase ori belicoase ale poetului englez, o nevinovată 
remarcă: în vara anului 1809, neastîmpăratul lord trece din 
Portugalia, călătoreşte în Spania şi Malta, apoi, ajuns în 
Albania, se opreşte la Telpen pentru a se întîlni cu Ali-Paşa, 
comandantul turcilor. Aici, „Ali-Paşa îl recunoaşte că este 
nobil pe părul său cel cret şi urechile lui cele mici. În 
noiembrie ajunge la Missolongi, unde rămîne uimit de 
frumuseţea unei fete voscopolene, lanta, şi unde, după 15 ani 
avea să moară...” 

Faptele îşi urmează cursul înscris în destinul poetului 
englez dar nu numai, căci „În 5 ianuariu 1824, după ce a scă- 
pat de o fregată turcă, lord Byron debarcă în lagunele pestilen- 
tiale ale Missolongiei, în mijlocul unei populaţii entusiaste, 
care se îndesase pe plagă pentru a primi cu demnitate pe sal- 
vatorul care le venise. Cetatea era în fierberea discordiei. Lord 
Byron căută să o calmeze, să repare fortificațiile, să retragă 
licenţa presei. Luă cinci sute de sulioti cu plata sa, luptînd într- 
o zi cu pretențiile lor necumpătate, a doua zi artilerii englezi 
care se revoltau, într-altă zi chiar cu amicii săi, Stanhope şi 
Trelawney, cari trecea într-alt partid. Unul ţinea cu Coloco- 
troni, altul cu Odiseu, altul cu Mavrocordat. Era mereu o 
hărțuială atît în casă cît şi afară. 

Nu află altă mängfiere decît în întilnirile secrete cu lanta, 
care acum era de treizeci de ani şi al cărei soţ se afla în 
Romănia.” 

Sfirsitul tragic nu se lasă nici el aşteptat prea mult pentru 
că, în aceste condiţii, „Sănătatea lui Byron era ruinată de 
suferințele mintale şi o viață neregulată. Nu mai putu să lupte 
cu această agitaţie crescîndă. Din făurar convulsiile violente şi 
un atac de apoplexie anunţase desorganisatia sistemului său 

nervos. La 10 aprilie, într-o excursie ce făcu cu suliogii săi, 
fuse apucat de o ploaie torentuasă şi reintră suferind. Stărui să 
încalece a doua zi şi văzu pentru cea din urmă oară melan- 
colica verdură a măslinilor, zăpada Aracintului şi soarele 
Greciei. Fiind rău tratat de greci, capul i se inflamă. Atunci 
fuse un trist spectacol d-a vedea acea înaltă inteligență desbă- 
tîndu-se de alucinatii înfiorătoare şi o lungă agonie: pe bietul 
Flechter la piciorul patului ca unul dintru acei cîni fideli cari 
ghicesc durerea omului fără să o înţeleagă; şi afară cetatea 
consternată, serbările Paştelui suspendate, tribunalele şi maga- 
zinele închise şi treizeci şi şapte de tunuri anuntînd Greciei şi 
Europei că în 19 apriliu 1824, lordul George Noel Gordon 
Byron, în al 37-lea an al vietei, a redat corpul său pămîntului, 
eară sufletul, lui Dumnezeu”. 

Primăvara anului 1824, Byron se află în Grecia, alături 
de Gamba. Poetul traversează laguna şi trece, călare, în galop 
vijelios, prin pădurea de măslini, pe o ploaie rece, care-l udă 
pînă la piele; se va întoarce la Missolonghi cu barca, înaintînd 
obosit prin picla rece a lagunei. Boleşte o săptămînă, cu dureri 
de cap, febră, insomnie, tratate de medicul Millingen cu lipi- 
tori pentru înlăturarea sîngelui stricat. Gamba va nota spusele 
poetului: 

„Crezi că doresc viaţa? Sînt dezgustat de ea şi aş bine- 
cuvînta ora la care as părăsi-o. De ce as regreta-o? Ce plăcere 
îmi mai poate oferi? Puţini au trăit atît de intens ca mine. Sînt 
cu adevărat un tînăr bătrîn. Abia ajuns la vîrsta bärbätiei, mă şi 
aflu pe culmile gloriei. Plăcerea am cunoscut-o în toate 
formele sub care ea se poate prezenta.” (71) 

„Eforturile voastre sînt zadarnice. Eu trebuie să mor, o 
ştiu şi o simt. Nu regret viața, pentru că am venit în Grecia 
spre a termina o existență penibilă. l-am oferit Greciei banii şi 
sîngele meu. Acum îi dau viaţa.” (72) 

„Ora mi-a sosit! Nu mă tem, dar de ce n-am fost acasă 
înainte de a veni aici?” Ultima propoziţie în italiană: „lo lascio 
qualche cosa di caro nel mundo.” ... „Toată noaptea de 19 
aprilie 1824 furtuna răscoli laguna Missolonghi, brăzdînd cu 
fulgere fantasmele insulelor şi pilonii locuinţelor lacustre. Se 
vedea Cefalonia, Italia şi, mult mai departe, după alte mări, 
strălucind, Anglia. Oceanele lumii celebrau în acest fel sfîrşi- 

tul unui eu înrudit, care pornea acum în ultima sa cavalcadă 
prin acest decor al unui perfect mister romantic.” (73) 

Urmează imediat motivaţia „fisiologică” din trăsăturile 
poetului englez, cu „părul lui cel cret şi urechile lui cele mici”, 
întrucît iubirea mult prea romantică a lordului Byron în 
Missolonghi nu a rămas fără de rod: 

„Deară lanta, acea frumoasă voscopoleană, rămase însăr- 
cinată cu dînsul. Soțul ei care se afla în Valahia ocupat cu 
comerciul, aflînd, o abandonă cu desăvîrşire. Ea lîngezi cîțiva 
ani în miserie, scăldînd fructul adulteriului său în lacrimile 
cäintei. Cînd fuse aproape să moară, însărcină pe un văr al ei 
să aibă milă de micul copil. Acesta îl trimise tatălui vitreg care 
îl primi, deară făcu dintr-însul un argat. Nu-i permise să poarte 
nici numele său de Grandea şi copilul, care se numea Hara- 
lamb, luă din numele adevăratului său tată Georgiu Noel Gordon 
Byron pe acela de Georgiu şi urmă a se numi Haralamb 
Georgiu. 

Tatăl său vitreg nu-i dăte nici o educaţie; deară sîngele 
care circula în vinele lui îl făcea să înveţe singur limba greacă 
veche şi nouă, limba francesă şi italiană. Mi-a rămas cîţiva 
autori clasici greu traduşi în frantuzeste, notati de dînsul acolo 
unde a crezut că traducătorul n-a esprimat bine ideile şi frumu- 
setile originalului: ceea ce probă că-şi făcuse singur o educaţie 
mult mai bună decît aceia cari trecuse prin scoalele înalte din 
ţară. 

Vitregul său tată avea o stare destul de însemnată. Cînd 
muri însă nu lăsă nimic junelui Haralmb şi împărți toată ave- 
rea la amicii săi. 

Deară acest june nu se descuragiă. Era născut şi crescut 
în scoala adversitätii. Prin munca lui îşi făcuse o positie şi se 
căsătorise. Îşi urmă vieata cu onestitate. A lăsat doui fii cari 
port numele lui şi acela care nu i se permisese. 

Mormintul lui este în dreapta Bisericii Vergului din 
Bucureşti. O umilă cruce de peatră lîngă altar arată locul unde 
repausează cenuşa acestui fiu al marelui poet, şi care era viul 
său portret prin asemănarea fisică.” 

Fireşte că descendența byroniană a lui Gr. H. Grandea a 
stîrnit mare haz în mediul literar şi gazetăresc al Principatelor 

Române, chiar prin faptul că personajul Fulga din romanul 
Ideal şi real pleacă în Grecia şi moare în lupta de eliberare a 
poporului grec de sub asuprirea turcească întocmai cum a 
procedat şi lordul Byron. 

Scriitorul Ion Ghica, al cărui salon literar tînărul Grandea 
l-a frecventat în urmă cu zece ani, îi scria lui Dimitrie Sturza şi 
despre această afacere amuzantă: „le grand poète Haralambe 
Grandea qui s’est declare le petit fils de Lord Byron... Le 
mari de la belle 'Tanta, Haralambie Grandea est venu ă Buca- 
rest après avoir répudié sa femme Tanta; ayant plus tard appris 
la mort de son infidèle épouse, il envoya chercher le fruit de 
l’adultère, l’elle va comme..., mais l’enfant qui portrait le 
nom d’Haralambie Georgiu, d'apres le nom de son vrai père 
George Noël Gordon Byron, savait par intuition grec, latin et 
autres belles choses et donna au monde le poète Haralambie 
Grandea...”. (74) 

Reluînd articolul despre Lord Byron, peste un an, în 
„Albina Pindului” (ianuarie 1870, p. 28-32), ,nepotul” poe- 
tului englez renunta la apocrifä, povestea despre frumoasa 
Janta dispărînd, ceea ce nu-l va scuti pe Grandea de ironiile 
duşmanilor sai. O epigramă publicată în 1877 în revista 
„Ghimpele ” aminteşte cititorilor gafa din 1869 prin versurile: 


„Dotat de la Apolon 
Ca unchiul meu Byron 
Chiar din copilărie ştiţi bine că am fost, 
În templul poeziei mi-aş fi aflat un rost 
Dar nu ştiu din ce vine 
Să crez prea mult în mine, 
Și-ndată vreun rol mare să joc de om de stat 
Dar cînd luai oglinda, ce credeţi ca am aflat? 
Că-s geniu strălucit? 
Aş ce? Un Grand-timpit. ” 


si se atinge de calitatea despre care autorul (,,Ghimpele”, 
Bucuresti, 23 octombrie 1877.) epigramei, un sugubät 
„Ghimpoi”, nu ştia ca Grandea n-o mai avea la acea dată în 
redacţia ziarului ,, Timpul”. 


134 STUDII EMINESCOLOGICE 


Chiar Grandea face aluzie la glumele confratilor 
condeieri, căci traducînd Elegii la Tirza de Lord Byron şi 
publicînd textul în „A/bina Pindului”, an IL nr. de la 1 
decembrie 1869, p. 14-15, redactorul adaugă o notă — „pentru 
înțelegerea acestor poesii” — din cartea Suvenire din Grecia 
de Giuseppe Barera, Napol 1829, p. 242, din care vom reţine 
doar pasajul referitor la lanta, despre care povesteşte doamna 
Teresa Macri din Atena, căreia lordul Byron i-a încredințat 
elegiile despre Tirza: „dar să-ți spun cui datoresc aceste 
versuri. În întîia lui venire în Grecia, a cunoscut p-o amică a 
mea, lanta, o plăcută domnişoară, ai cărei ochi se vede că i- 
au săgetata adincimea. Am fost nevoită de mai multe ori să fiu 
confidenta admiratiei sale pentru dinsa, ceea ce, crede, nu mi- 
a făcut mare plăcere. Trei ani după aceea primesc o scrisoare 
de la dinsul în care n-am aflat alt cuvînt decit dorinţa d-a şti 
ceva despre lanta. lanta se măritase cu vărul meu... şi cum 
aceasta, pentru un adorator era o adevărată moarte, i-am 
răspuns că a murit. Englesul meu află prilegiul d-a-si arăta 
constanta simtämintului său şi-mi trimise citeva poesii în care 
plinge moartea ei. 

Si frumoasa greacă se puse pe un ris ciudat. A doua zi 
îmi dăte poesiile. Erau acelea pe cari le cunoaştem sub 
numele Tirzei.” 

S-ar înţelege că vărul doamnei Teresa Macri era Grandea. 

Trimiterea lui Gr. H. Grandea, fără a încerca să motiveze 
schimbarea poetică a numelui iubitei din lanta în Tirza, 
conţine întreg năduful produs de comentariile iscate la des- 
cendenta sa byroniană: „Să tăcem numele ca să nu mai dăm 
cuvint de palavre canaliilor? ” 

Grandea traduce şi tipăreşte texte byroniene în propria sa 
revistă, „Albina Pindului ”, an I, nr. 1, 1869 şi an IL, nr. de la 1 
decembrie 1869: 


TE-AM VĂZUT PLÎNGÎND 
Lord Byron 
Te-am văzut plingind. O lacrimă brilantă roura în azurul 
ochilor tăi şi mi s-a părut că văd picătura de rouă pe viorelă. 
Te-am văzut zimbind. Safirul ’naintea ta şi-a perdut toată 

strălucirea, căci nu a putut să egale razele animate din ochii 
tăi. 

Precum soarele coloră norii cu o lumină dulce pe care 
umbra noptei o şterge încet, aşa şi zimbetul tău räspindeste 
dulceata lui pură în cel mai întristat suflet, aşa şi uitătura ta 
lasă în urmă-i o strălucire care pătrunde pînă în inimă. (75) 


Grandea nu are în 1875 vîrsta morții lui Byron, dar, 
socotindu-se nepotul poetului englez, îşi ia dreptul de a se 
folosi de ultima poezie a bunicului său spre a-şi lua rămas bun 
de la ,, Revista contimporană ” şi de la preopinentii săi de la 
Iaşi. Ultimul cînt este aşezat la sfîrşitul publicaţiei, semn că 
textul ar fi ajuns în redacţie în momentul în care paginile 
anterioare, fiind culese, corectate şi imprimate, prestaţia lui 
Gr. Gellian nu se mai putea dispune în primele pagini ale 
numărului, unde era locul firesc al unei poezii. Nu se specifică 
faptul că e vorba de o traducere, dar din titlul dat poeziei, care 
în limba engleză sună On this day I complet my thirty-sixth 
year, cititorul avizat înțelege că are o versiune în limba 
română realizată de semnatarul Gr. Gellian. 

Ultimul cînt al lui Byron poate semnifica şi ultimul 
cuvînt scris de Gr. Gellianu, ceea ce se dovedeşte cu prisosintä 
pentru că după această dată criptonimul nu va mai fi întâlnit în 
paginile revistelor sau al ziarelor. ÎI vom găsi peste un deceniu 
pe coperta unei culegeri de legi, semnate Gr. Gellian, Călăuza 
inginerului şi avocatului în materie de hotărnicie, Bucureşti, 
1887 (jurist la Eforia Spitalelor Civile, Bucureşti, 1885). Să fie 
una şi aceeaşi persoană? Să fi abandonat acest Gr. Gellian 
tărîmul literar şi să se fi retras în spațiul profesiei sale mult 
mai bănoase. 

În sfîrşit, cum Gr. H. Grandea nu a reuşit să se impună în 
genealogia poetului englez drept cel mai înzestrat strănepot 
sud-est european, în spaţiul literelor româneşti, acest preten- 
dent nici măcar nu se învredniceşte ca unul dintre cei mai 
harnici byronologi. 

Un set bogat de traduceri direct din limba engleză — şi nu 
prin intermediarul francez care în cele mai pretentioase versuri 
trădează chiar spiritul textului original —, o analiză a operei 

byroniene şi un excurs asupra vieții aventuroase a lordului 
George Gordon Byron i-ar fi asigurat un loc proeminent în 
domeniul traducerii, comentării şi cunoaşterii unui important 
poet universal. Aşa, la cît se reduc puseurile byroniene iscate 
de Gr. H. Grandea, mai mult din interes biografic personal 
decît din nevoia de a propovădui concepția şi opera „strămo- 
şului” său din Albion, furtunosul strănepot al lordului rămîne 
doar un episod hazliu şi nesemnificativ în cadrele literar- 
comparative româno-engleze. 

Oricum, nici măcar în necrologul pe care i l-a dedicat Al. 
Macedonski, poetul român Gr. H. Grandea nu scapă de umbra 
marelui său bunic englez: „Unul dintre poeții de valoare ce era 
ca o trăsură de unire între clasicismul nostru şi modernitate, a 
trecut din viaţă. Este de regretat că ziaristica noastră, nici la 
moartea lui, nu şi-a dat seama de însemnătatea lui Grandea. 
Emirii l-au consacrat demult, poet mare. El s-a stins uitat şi în 
amărăciune, dar va rămînea în literatura română, o stea de 
întîia mărime. Negreşit că opera lui este neegală, uneori pro- 
zaică, dar geniul ce scînteiază în Emirii, îi face numele 
nemuritor. Grandea era elev al lui Bolintineanu. E de origină 
macedonean. Ion Ghica, în ale cărui saloane s-a făcut cunos- 
cut, a contribuit la reputatiunea lui Grandea, Se zice că mama 
poetului era fiica naturală a lui Lord-Byron. Figura lui, în 
tinerețe, cît şi talentul poetic, par a adeveri această legendă. 
Grandea a murit scîrbit de oameni, de lipsa de patriotism, de 
entuziasm, de spirit de dreptate şi de simţ comun, lipsuri ce 
s-au încuibat — precum credea el — între contemporani”. (76) 

Inconsecventa siglelor Gr. şi G., aşezate înaintea numelui 
de „familie” Gellianu, ne face să presupunem că amîndouă 
inițialele erau proprietatea de drept în prenumele persoanei 
care semna cu acest pseudonim; ba încă mai mult, că 
purtătorul pseudonimului semna fie cu „Gr.” de la Grigorie, 
fie cu inițiala „G.” de la George pentru a nu le folosi pe amîn- 
două şi a se deconspira. Ceea ce nu era cazul cu Petru 
Grădişteanu din al cărui nume de familie se putea desprinde 
numai inițiala „Gr.”, firească doar pentru un prenume. 

În toponimia românească nu vom întâlni un termen cu 
rădăcina ,, gel”. Avem substantivul propriu italian Gela — port 
în Sicilia, întemeiat de către greci prin sec. al VII-lea î.e.n., 

distrus în sec al III-lea, pe ale cărui ruine a fost ridicat portul 
Terranova în anul 1230, care în 1927 reprimeşte vechiul nume 
Gela. 

În calendarul creştin întîlnim un sfint, Gelase I, originar 
din Africa, papă între anii 492-496, adversar al manicheis- 
mului, pelagismului şi al arienismului, de la care se prea poate 
să se fi stabilit si una dintre sărbătorile închinate Sf. Ghelasie, 
în 27 februarie, 6 iunie sau 23 şi 31 decembrie, din calendarul 
ortodox. 

Gelon ( cu acest nume poate că din pricina naşterii sale în 
portul Gela, în 540, mort în 478 î.e.n., în Syracuza) a fost 
tiranul portului Gela (491-485) si al Syracuzei (485-475) şi i-a 
învins pe cartaginezi, la Himere, în anul 480. 

Gellee Claude (Lorrain) este numele unui pictor, desena- 
tor francez, născut la Chamagne, aproape de Mirecourt, prin 
1600 şi mort la Roma în 1682, peisagist excelent. 

Nu trebuie să uităm însă că în limba franceză avem 
substantivul feminin gelinotte sau gélinotte, provenit din ve- 
chiul francez geline, descendent din latinescul galina — găină, 
pentru a denumi găinuşa de pădure, găinuşa de munte, altfel 
spus perechea cocoşului de munte. Dacă purtătorul pseudo- 
nimului Gellianu îşi atribuia prin radicalul „gelin ” o funcție 
… Justițiară? 

ŞI, ca să nu părăsim terenul romanic, trebuie spus că din 
limba latină gelu, gelus, s. n., produce în latineşte adjectivul 
gelidus, -a, -um (îngheţat), iar în limba română cuvîntul ger. 

Acest periplu etimologic ne-ar putea fi de folos urmărind 
locul naşterii semnatarului cu pseudonimul Gellianu, în vreo 
localitate Gheaţa, Getäu, Ghetus, Ghetiu, Ghetu şi alte ase- 
menea. 

Pseudonimul Gr. Gellianu este compus din cele două 
litere iniţiale din numele de familie şi prenumele lui Grigorie 
Grandea. Formula se întregeşte cu „e/lianu ” din cel putin trei 
direcții: din anagrama adjectivului „genial”, substantivizat 
„genialul ”, şi din adjectiv „„liegeanul ”, provenit din substan- 
tivul propriu Liege (Liegiu, cum îl ortografiau românii în acea 
epocă), oraşul belgian unde Gr. H. Grandea a urmat facultatea 
de drept, litere şi filozofie, ale cărei cursuri le întrerupe din 
pricina unei boli. 

Si nu în ultimul rînd, poate din numele de familie al unui 
prieten, Joan G. Capelleanu, în vremea cînd Grandea era 
revizor şcolar în judeţele Mehedinţi şi Gorj, cu care prieten 
editează periodicul „Mozaicul român”, apărut la Turnu 
Severin, publicaţie la care Grandea colaborează pînă în vara 
anului 1873, cînd poetul părăseşte Turnu Severin şi se întoarce 
la Bucureşti unde, începînd cu 1 august, scoate „revista cesti- 
ilor contimporane”, ,, Tribuna”, ce rezistă pînă la 1 decembrie 
1873. Să se observe că subtitlul acestei „tribune” poate fi 
bănuit că-şi are sursa în „Revista contimporană ”, care apăruse 
în spațiul românesc de la 1 martie 1873 şi va fi cosmetizată de 
la 1 iulie 1876 — pentru că va urma numerotatia, nr. 7 pentru 
iulie şi nr. 8 pentru august, sub titlul ,, Revista contimporană, 
literară şi ştiinţifică ”. 

Dar se prea poate ca, în pofida tuturor documentelor şi 
argumentelor invocate în paginile de mai sus, literatul ce stă 
ascuns vreme de un veac şi încă aproape jumătate sub crip- 
tonimul Gr. Gellianu să nu fie cu adevărat scriitorul Grigorie 
Haralambie Grandea. Oricum, cititorul obişnuit cu enigme 
„nesplicate” sau specialistul în probleme de istorie literară 
românească se poate alege măcar cu perspectiva investigației 
şi cu înregistrarea datelor care ne-au împins pe o pistă greşită. 
Dacă ar fi să credem că orice eroare îmbogățită prin uraniul 
iscodirilor cu prelungă şi candidă uimire este un bun cîştigat 
pentru învățătura de carte ca şi pentru învăţătura de minte. 

N-ar fi singura greşeală dar, cu cît asemenea ipoteze de 
lucru se dovedesc mai firave şi lipsite de temei demonstrativ, 
cu atît ne simţim mai häituiti spre tarcul concluziei că numele 
Gr. Gellianu din istoria literaturii române şi din biografia lui 
Mihail Eminescu este... un pseudonim pentru eternitate. 

Dacă nu cumva chiar Eternitatea este un pseudonim! 

Bucureşti, 1944, p. 282-288, unde editorul intuia cu precizie, 
din analiza grafică a celor trei variante ale Criticilor mei, epoca 
în care şi-a muncit Eminescu textul, în primăvara anului 1876, 
pentru că: „utilizează aceeaşi cerneală şi aceeaşi grafie pe une 
din filele lui Călin I (2262, 106), a cărui redacţie presupune un 

Eminescu. Resurse şi paradoxuri ale mitului 
şi ale demitizării 


Rodica MARIAN 


Studiul mitului ca obiect al istoriei culturale accentuează, 
în cazul simptomatic Eminescu, o trăsătură importantă privind 
funciarul caracter contradictoriu al mitizării, asupra căruia 
cred că se cuvine să insist, oricât de multă cerneală se mai 
consumă în această dezbatere pro şi contra, cu patimă fără rost 
ori, şi mai grav, fără o cuvenită bună cunoaştere. Invocând o 
observație aparent neaşteptată a lui Constantin Noica, care 
nota subtil că în truismul genialitätii eminesciene componenta 
deresponsabilizării naţiunii se înscrie la cote înalte, Ioana Bot 
precizează pertinent că „din acest punct de vedere nu vom 
insista îndeajuns asupra funcţiei paradoxale a stereotipiilor 
care compun mitul”, trimițând la un specialist în domeniu”. 
Tocmai dinamica paradoxală a stereotipiilor specifice mitului 
Eminescu îmi pare că merită o stäruintä aparte şi asupra lor 
vreau să stărui în aceste consideraţii, ca şi asupra unor par- 
ticulare caracteristici ale mitului Eminescu, oarecum atipice 
pentru fenomenul cultural al mitului. 

Rădăcinile mitizării eminesciene sunt aşadar complexe, 
iar mitul „poetului național Eminescu” are resurse de activare 
şi dezactivare foarte speciale, pe fondul unei culturi care-şi 
clamează uneori crizele de identitate, fie se autoflagelează prin 
desincronizare, fie se exhibă orgolios prin protocronism. Nu 


! Ioana Bot, Istoria şi anatomia unui mit cultural, în ,, Mihai 
Eminescu, poet national român”, Editura Dacia, Cluj-Napoca, 2003, p. 103. 

putem vorbi în mod serios şi ştiinţific despre mit-demitizare în 
cazul Eminescu din perspectiva teribilistă a frondei reactive la 
însăşi forma exterioară a mitului, deşi acest fenomen are resor- 
turile sale de întemeiere. Aceasta mai ales pentru că, în mod 
special, în fundamentarea mitului şi a demitizării eminesciene 
conținutul ideatic şi literar al autorului propriu-zis mitizat, 
cunoaşterea operei în sine, a integralei eminesciene rămâne cu 
totul în afara discuţiei. Atât pentru detractori, cât şi pentru 
elogiatorii obişnuiţi nici nu se pune problema cunoaşterii în 
profunzime a creaţiei eminesciene (postumele şi adesea vari- 
antele textelor eminesciene dezvăluie o scriitură neaşteptat de 
modernă, cu bijuterii ideatice şi de expresie superioare mult 
antumelor). În cel mai bun caz, criticii şi istoricii literari care 
conservă autoritatea geniului tutelar eminescian îl menţin 
totuşi în postura de statuie pe un soclu foarte înalt. Pe când 
contestatarii, fie autorități critice, fie tineri scriitori resping 
grila curentului literar şi pe cea de simtire poetică în care s-ar 
cantona creația lui Eminescu, din motivul esențial că acestea 
ar fi depăşite, şi deci nesincrone cu actualitatea şi dinamica ei. 
În fond, atitudinea celor două perspective de abordare nu 
diferă prea tare, ambele îl exclud pe Eminescu din posibila co- 
municare cu receptarea modernă şi cu universul de aşteptare al 
sensibilităţii timpului nostru. Numărul 265/1998 al revistei 
Dilema şi antologia intitulată Cazul Eminescu rămân simpto- 
matice ca reacții culturale numai din cauză că reprezintă dina- 
mica în volute a oricărui fenomen cultural. 


În istoria ideilor se observă adesea fenomenul de recul la 
ceva supra-generalizat ca valoare, o reacţie la absolutizări, prin 
prevalarea contrariilor lor, precum este chiar fenomenul social 
al modei, contratimpic adesea. Aceste reveniri în volute cu- 
prind legitim, uneori dominant, varii aspecte culturale, chiar 
orientările ştiinţifice şi politice. Astfel, o anume perspectivă 
analitică ori filosofică este la modă într-o perioadă, dezavuând 
cu totul posibilele ei valori ori nuanţe polarizate şi apoi, în 
timp, apare o orientare opusă. De pildă, în imediata noastră actua- 
litate este „la modă” analiza în registru existenţial şi hei- 
deggerian a operei eminesciene, adăstare tenace şi răspândită, 

care aduce, desigur, ca orice nouă perspectivă de interpretare, 
aspecte neobişnuite, nu însă întotdeauna ancorate în semantica 
globală a textului eminescian. Ceea ce urmează în recul nu s-a 
conturat deja ca o direcție, dar în acest sens par să se înscrie 
unele contribuții pe filonul valorificării surselor de inspiraţie 
eminesciană din filozofia indică (Mircea Mitu, Carmen 
Negulei) ori exegeza semantică a textelor poetice integrale (in- 
cluzând variantele), precum ar fi cărțile şi studiile semnate de 
mine, între anii 1999-2005. 

Dincolo de obtuzitätile şi necunoasterea în adânc de care 
nu sunt vinovaţi contestatarii mai mult decât mediocrii elogia- 
tori, textieri de ocazie şi supralicitatori ai unor clişee (extrem 
de prolifice numai în suprafața stilului de tinichea al glori- 
ficării), unii dintre aceşti demitizatori au măcar intenția „unui 
sănătos aer de prospețime”, cum s-a mai spus, ori insolitul 
unui alt unghi de abordare. 


Oricum, tinerii de azi sau unii intelectuali avizaţi simt că 
Eminescu este demodat, din pricină că le pare depăşit „mo- 
delul”, canonul de scriitură romantică. De altfel, foarte multor 
tineri de azi, sub influenţa stilului de viață american, cultura în 
genere li se pare ea însăşi depăşită. La aceasta se adaugă, în 
privința lui Eminescu, nivelul unei cunoaşteri minimale şi 
deformate de cei 50 de ani de comunism, evident reductivi ai 
personalității sale complexe, în urma cărora oameni serioşi, 
chiar profesori cu aer onest, se mai află atât de impregnati de 
natura „progresistă” a „filozofiei” eminesciene, încât relevarea 
gândirii sale sacre ori filosofico-mitice, cu rădăcini şi afinități 
orientale, li se pare o aberaţie. Atât de mare este prestanta 
şcolii, încât din fondul ideatic eminescian, atât de întins în 
cuprindere, cu un cheag de majoră deschidere, emblematic 
personalizată, nu s-a receptat decât un poet social-justitiar, pa- 
tetic patriotard şi liricoid-romantios în iubire. Este oarecum 
bizar, dar explicabil prin pozitivare şi ideologizare, faptul că 
aceşti bine scoliti din segmentul mediu de cultură acceptă un 
Eminescu pesimist, derivat tot din schematizarea socialistă a 
artistului pauper, care-şi plânge amarul sărăciei. Ceea ce poate 
fi considerat încă o dată curios îmi pare a fi acest transfer de 

coordonată preferată, pentru că eticheta Eminescu pesimist 
fusese cap de afiş al conservatorismului în artă, încă de la pri- 
mul mare partizan al geniului eminescian, criticul Maiorescu, 
cu 60 de ani înainte de începutul dominării ideologiei comu- 
niste. 


Mai este de discutat fenomenul unei habitudini tenace a 
culturilor europene de a se privi, autocontemplându-se, în 
oglinda proprie, obicei deformant pentru ansamblul culturii, 
prin care europenii îşi afirmă — în întreaga istorie a celor două 
milenii — superioritatea în faţa barbarilor, a orientalilor, a 
necrestinilor etc., fenomen care este uneori observat şi despre 
care vorbeşte recent şi istoricul spaniol Josef Fontana”. Acest 
veritabil fenomen „autist” (în care Eminescu se înscrie sub 
raportul preferat de receptarea specializată, dar în care autorul 
Luceafărului nu încape confortabil) complică şi el o evaluare 
adevărată a geniului eminescian, atât de complex şi nu prea 
intim format în perimetrul tradițiilor europene occidentale, 
însă judecat preponderent prin criteriile valorizante ale 
romantismului, fundat ca un curent literar exclusiv în acest 
areal ideatic. 


Rezistența mentalităților la schimbare este o altă moti- 
vatie, activă paradoxal, în cazul Eminescu, mai grav vinovată 
la partizani decât la detractori, pentru că în rândul celor care-l 
păstrează pe Eminescu în vârf de piedestal există foarte multi 
care tot nu ştiu mai nimic profund despre adâncimea şi vasti- 
tatea operei sale şi astfel partizanatul lor este o simplă como- 
ditate mintală, vulnerabilă şi perdantă în faţa celor care sunt 
sătui de repetarea cutumelor unei epoci şi care sunt sensibili la 
schimbare, uneori de dragul schimbării numai. Clişeele, se 
ştie, au o binecunoscută înverşunare de a se insinua în con- 
ştiinţe, în aşa măsură încât autori de studii eminescologice, cu 
funcții universitare importante, se exprimă şi astăzi, fără fri- 
soane provocate de vreo conştiinţă profesională, în termenii 
următori: „necontestatul poet naţional”, „mărturisirile încre- 
dinţate de geniul neînțeles, cu descurajarea pe care societatea 


? Josef Fontana, Europa în faţa oglinzii, Polirom, Iaşi, 2003. 

timpului i-o provoca”. Formule poncife, active încă, cu o 
pletoră de variante asemănătoare, de care este plină peste 
poate toată eseistica şi întâmpinarea de limbaj revuistic din 
festivismul ca fenomen mitic „eminescian”, repetat de două 
ori pe an. Argumente de acest fel se pot întinde într-un şir 
nesfârşit de exemple, asemănător fanteziei cheltuite în clişeele 
glorificatoare din toate timpurile (ar fi interesant de studiat din 
această perspectivă cazul Eminescu într-o serioasă lucrare 
lingvistică). 

Pesimismul eminescian a fost cap de afiş multă vreme, 
fiind uşor de evidenţiat tocmai prin mecanismele augmenta- 
tive ale gustului epocii şi prin inerția locului comun“; pesimis- 
mul era totodată o cupolă emblematică a culturii formatoare a 
poetului, cea a romantismului epocii şi mai ales a celui ger- 
man. Numai că, în abordarea recentă pe linia arheologiei unui 
mit cultural, la care m-am referit anterior, atitudinea pesimistă 
şi disperarea eminesciană „sunt truisme niciodată verificate”, 
în schimb „toate documentele din epocă vorbesc despre vese- 
lia şi bucuria de care dădea dovadă omul Eminescu”. Cea de 
a doua faţă ar fi, implicit, cea a naturii originare, cea pe care 
Blaga o extrage din subconștient, ca structură stilistic matri- 
ceală, sau pe care Edgar Papu o numeşte a fi „tracismul” emi- 
nescian. Apare astfel, cel puţin neaşteptat, faptul că pentru a 
contracara idealizarea extremă a mitului naţional Eminescu, 
Chiar universal, în varianta Călinescu, nu se poate recurge 
decât la o demontare a constructului mitic pe direcția primei 
coordonate, respectiv a pesimismului caracteristic, decon- 
structie care în sine absolutizează însă, de această dată, sursele 
directe „neviciate ale contemporanilor”, care dau mărturie 
despre o natură optimistă eminesciană. Este însă evident că 
aceste mărturii, oricât de oneste, sunt viziuni parțiale ale com- 
portamentului omului Eminescu în anumite împrejurări. Pe de 


$ Jacques Le Goff, Les mentalités: une histoire ambiguë, în Faire de 
l’histoire, [vol.] HI, Paris, 1974, p. 85-87 arată ca puterea obisnuintei este 
de o tenace rezistență, dar are o natură paradoxală, fiind sursa unei 
prejudecăţi, dar, în acelaşi timp, şi sursa primară a schimbării obisnuintei. 

5 Doru Pop, „Eminescu ” — arheologia unui mit cultural, în „Mihai 
Eminescu, poet national român”, Editura Dacia, Cluj-Napoca, 2003, p. 126. 

altă parte, ele sunt reductive, atâta vreme cât se folosesc ca 
argumente dintr-o perspectivă externă operei, precum se 
preferă a se face în lucrarea mai sus pomenită. 

Conform „adevărului” receptării omului Eminescu în 
epocă, se apasă, din nou, în zilele noastre, pe pedala unei 
naturi impresionabile şi la extrem adaptabile, conturată funciar 
de o apetentä a bucuriei de a trăi în mod neproblematic, spe- 
cificitate surprinsă încă de Călinescu. Numai că astfel, pe o 
altă cale, se reajunge la repudierea componentei eminesciene 
dramatic-tragice, considerată de împrumut, aceeaşi pe care 
exegeti de marcă ai operei eminesciene, cum ar fi prin exce- 
lentä Lucian Blaga, Edgar Papu sau Liviu Rusu, o condamnă 
ca inautentică. Exponenții autohtonismului eminescian, impli- 
cit conexati la evaluarea preponderentei firii vitale şi neproble- 
matice a poetului ar trebui de fapt să contribuie substanţial la 
perpetuarea mitului poetului național. Cu toate acestea, în 
mod paradoxal“, conturarea în diverse epoci a figurii identitare 
a poetului național n-a fost ancorată numai în arhaicitatea şi 
autohtonismul său, cum s-ar putea crede, ci, pe urmele unor 
mari tribuni ai acestui mit, cum ar fi Titu Maiorescu, George 
Călinescu, Nicolae lorga, Constantin Noica etc., s-a exaltat 
tocmai ceea ce s-a numit funcția compensatoare a mitului, 
alături de cea care deculpabilizează” o comunitate. Petru 
Cretia atinge cel mai reliefant, ca idee, această funcţie com- 
pensatoare a mitului național Eminescu, remarcând un aspect 
izbitor, anume acela „că Eminescu nu este reprezentativ 
pentru etnie în nici una din trăsăturile lui şi ale ei. Ne recu- 
noaştem în el pentru că este mare şi pentru că este atipic 
într-un mod compensator” (s. n.). Tot Petru Cretia, ca editor 
al postumelor eminesciene şi al unor variante, continuator al 
laborioasei ediţii academice începute de Perpessicius, are 
unele observaţii ce se pot conexa imaginii critice asupra omu- 
lui Eminescu. Reproduc aceste gânduri ale lui Petru Cretia, cu 


ê Ioana Bot, op. cit., p. 39 aminteşte şi alte paradoxuri funcționale 
ale mitului. 

7 Vezi şi Ioana Bot, op. cit., p. 102. 

8 Petru Cretia, Testamentul unui eminescolog, Editura Humanitas, 
Bucureşti, 1998, p. 236. 

intenția de a sublinia ceea vreau să arăt în privința complexei 
relaţii ce se stabileşte între contextul cultural al epocii şi autor, 
pe de o parte, iar pe de altă parte, între autor şi contemporanii 
săi (a căror imagine despre Eminescu, în speţă, conține de fapt 
liniile definitorii ale valorilor împărtăşite de un grup ori de o 
generație de creatori). Preferinta pentru valoarea poetică a 
postumelor şi a variantelor — care stă în centrul atenţiei mele în 
calitate de analist al operei eminesciene — transpare evident şi 
la Petru Cretia, ca şi la Perpessicius ori Ion Negoitescu: „lar 
dacă ar fi avut ultima lui vrere de poet într-o ediţie definitivă, 
publicată, cum atâta a vrut, de el însuşi, am fi pierdut tezaure 
de poezie. În materie de Eminescu, Eminescu nu avea cum fi o 
instanţă critică decisivă, poetul fiind mai mare decât gusturile 
şi criteriile lui contingente. Instanţa nu e el, ci tradiția unei 
culturi organice, echilibrate si lucide, care i-a încălcat voința: 
prin Maiorescu, prin editorii postumelor de la început de veac, 
prin Călinescu, prin Perpessicius şi urmaşii lui, prin 
Negoiţescu, prin lorga care, legitimându-i pe toți, a postulat că 
orice cuvânt scris de el merită publicat. Fireşte nu orişicum, ci 
printr-un efort de pătrundere în structura subiacentă şi nevă- 
zută a operei, ale cărui rezultate l-ar surprinde, prin dezvălui- 
rea splendorii şi coerentei lor, pe Eminescu însusi”” (s. n.). 

În relevarea preferentialä a uneia dintre feţele eminesci- 
ene, de-a lungul evoluţiei eminescologiei, dinamica schimbării 
de accent semnificativ rămâne intactă, în funcţie de nevoile 
demonstraţiei, fiecare orientare umbrind, voit ori nu, argu- 
mente posibile în sens contrar. Acest mecanism periodic repus 
în ecuație, fie în exegeză, fie în studiile culturale care au 
început să aibă ca obiect mitul cultural eminescian, poate 
deveni merituos în măsura în care nu s-ar închide el însuşi în 
mit, ci ar rămâne deschis oricăror nuanțe complementare. 
Aşadar, ambivalenta!’ eminesciană (mai propriu spus pluriva- 
lentä, cu două coordonate directoare majore) poate rămâne 


” Petru Cretia, Un nou dar al manuscriselor eminesciene, în 
„Manuscriptum”, număr special: Eminescu, anul XXII, nr. 1, 1991, p. 17. 

10 Rodica Marian, Hermeneutica sensului. Eminescu şi Blaga, Casa 
Cărţii de Ştiinţă, Cluj-Napoca, 2003, p. 5-15, capitolul Despre ambiva- 
lenta eminesciană. 

încă una dintre soluţiile pozitive!! ale judecării unei complexi- 
täti magmatice precum cea a sufletului eminescian, cuprinsă 
implicit în formula oximoronicä romantică, care am văzut!” că 
este apropiată într-un fel intim de acea „configuraţie nativă a 
poetului”? , despre care vorbea Blaga, adică de „sufletul româ- 
nesc”, care este „călător sub zodii dulci-amare, nu se lasă co- 
pleşit nici de un fatalism feroce, dar nici nu se afirmă cu 
feroce încredere față de puterile naturii sau ale sorții, în care el 
nu vede vräjmasi definitivi” (s. n.)!*. 

Totodată ambivalenta eminesciană îmi apare destul de 
departe de natura duală a omului şi a scriitorului, dacă o consi- 
derăm o formă de reflectare a complexității rezultate din 
îmbinarea celor două mentalități creatoare, în sensul de strate- 
gii ale producerii textului, nu neapărat scindând personalitatea 
autorului în funcție de condescendenta pentru orizontul de 
aşteptare al gustului epocii, ci stratificând-o adesea ca nivel de 
construcție a sensului poetic. În schimb, strategiile mentalitätii 
de receptare sunt dominate de modul de gândire european, cel 
din şi în care s-a întemeiat şi cultura română, adică, în esență 
de acea viziune despre lume care vede în moarte şi în pier- 
derea identităţii o dramă şi o tragedie existenţială, chiar o 
angoasă, şi nu o dorită reîntoarcere în mama natură, veşnic 
renăscătoare, mod mitic şi arhaic de gândire nu numai tracic, 
ci şi general în străvechime, despre care scria convingător încă 
Mircea Vulcănescu. De aceea, cea de a doua mentalitate crea- 
toare eminesciană este de obicei şi cel mai adesea obnubilată 
de diversele receptări, cât şi de exegeză, eventual revalorizată, 


1l Doru Pop, op. cit., p. 117 se referă la ambivalenta eminesciană 
interpretată îndeobşte pozitiv, în grilă romantică, contracarând 
argumentele acesteia prin exemple de flexibilitate extremă a omului 
Eminescu şi a acţiunilor sale. 

2 Rodica Marian, Luna si sunetul cornului — metaforă obsedantă 
eminesciană, Editura Paralela 45, Piteşti, 2003, capitolul I (mai ales dulcea 
durere, dulcele chin, ca şi dulcea singurătate). 

3 Lucian Blaga, Spaţiul mioritic, în Trilogia culturii, Fundaţia 
Regală pentru Literatură şi Artă, Bucureşti, 1944, p. 320. 

14 ibid., p. 169. 

simptomatic'”, ca o răbufnire paradoxală a vieţii, în prag de 
moarte. 

Din această voluptate a morţii, absolut deloc plutonică 
(zona plutonică a morţii, reflectată în opera eminesciană, era 
singura coordonată valorizată pozitiv în exegeza lui Ion 
Negoitescu), prezentă în Mai am un singur dor, Peste vârfuri 
şi încă în multe alte texte poetice eminesciene (precum în 
altele nu este exclus, la nivelul expresiei poetice, şi un sens 
subiacent tragic, coexistând ca un fel de contra-balans, venit 
dinspre sursele romantismului german), decurg şi alte trăsături 
ale spiritului şi simtirii eminesciene, cum ar fi seninätatea şi 
un anume sentiment de indiferență, dacă nu chiar de dispreţ, 
faţă de lumea instituţionalizată'€, cu valorile ei de eficienţă, ca 
şi acea temă constantă a operei eminesciene, observată cu 
fineţe de Ioana Bot, într-un context cu totul deosebit de inten- 
tiile noastre, şi care ar fi „aceea a deriziunii oricărui orizont de 
receptare”, temă diferită de „toposul romantic al geniului 
neînțeles”. Altfel spus, ceea ce îndeobşte este remarcat la 
Eminescu ca un stoicism al durerii vine şi dintr-o funciară 
indiferență la receptarea imediată, ca şi dintr-un fel de absenţă 
din contingentul existenței diurne. Iritarea cu care D. Cara- 
costea taxează opiniile lui T. Vianu, în epoca anilor 1930, 
contrazicându-le în numele unor repere care favorizează 
imaginea tipică a geniului romantic, pledează pentru distanța 
instalată între absolutizarea trăsăturilor romantice „apusene” şi 
relevarea în compoziţia sufletească a lui Eminescu a acelor 
reacţii care vădesc însuşirile sale de om „al acestui pământ 
răsăritean”. T. Vianu, prin lucrarea sa Poezia lui Eminescu, 
este considerat de D. Caracostea ca reprezentant al tinerei 
generaţii de cercetători ai operei eminesciene, fiind ilustrativ 
„pentru erorile la care ajungi când desfaci poezia de expresia 


15 Tudor Cătineanu, Echilibru şi dezagregare. Antinomia emines- 
ciană, Editura Sinapsa, Bucureşti, 2002, p. 128-136. 

15 Dispretul față de lume este un leit-motiv al biografiilor 
eminesciene, dar el este adesea racolat de superbia romantică. 

U Ioana Bot, op. cit., p. 35. 

ei”, acuză nefondată în sine, după opinia mea si după cum se 
poate constata din analiza concretă, dar motivată de tendința 
stilisticianului Vianu de a pleda pentru un Eminescu în opera 
căruia „soarta rezervată geniului” „nu încarcă sufletul său cu 
sentimentul unei conştiinţe ofensate, dar cu atât mai puternice, 
şi care în epoca marilor pesimişti ai Apusului echivalează cu 
un fel de a afirma viaţa şi valoarea personalității”!?. Această 
seninătate afirmată de criticul Tudor Vianu şi în exegeza 
Luceafărului nu convine viziunii interpretative în grilă roman- 
tică, pentru că nu exaltă personalitatea ca valoare supremă. 

În schimb, poziţia critică a lui D. Caracostea este parti- 
zană nedisimulată a dominantei numite, în acelaşi context, 
„acea plinătate a demnităţii eminesciene, conştiinţa de sine 
opusă lumii”. Numai că, deşi atât de tranşant şi simptomatic 
separate, încă acum opt decenii, eu cred că aceste două 
orientări se pot foarte bine îmbina, într-un aliaj caracteristic 
marcând geniul peren, dar încă viu al lui Eminescu şi care este 
posibil de detectat în orice analiză concretă a expresiei poetice, 
precum şi în ceea ce însuşi D. Caracostea numea „stilul de 
viață”, nedespärtit de „axa creațiunii”. Datoriile criticii şi isto- 
riei literare față de Eminescu incumbă, până la urmă, acele 
eforturi de profesională şi academică aprofundare a unei 
lecturi semantice şi nu „stilistic” creatoare, ca şi continuarea 
editării unor manuscrise ori texte poetice integrale, prin care 
conştiinţa critică cea mai tânără ar putea valida profeticul vers 
din finalul unei postume eminesciene: „EI n-a fost când era, el 
e când nu e!” 


18 D. Caracostea, Contribuţia noii generaţii, în „Arta cuvântului la 
Eminescu”, Editura Junimea, laşi, 1980, p. 125. 
O id. ib., p. 141. 

EMINESCU: RESOURCES AND PARADOXES OF MYTH 
AND DEMY THOLOGIZATION 


(Abstract) 


As an object of cultural history, the phenomenon of 
“mythologization” has a basically contradictory character; it is on 
this very aspect that our research focuses. Eminescu’s 
“mythologization” and “de-mythologization” is quite symptomatic 
from this point of view, and there have been countless discussions 
both for and against them. More often than not, and this is by no 
means negligible, the people involved in these debates lack an 
appropriate cognition and understanding of Eminescu's work. On 
the other hand, the paradoxical dynamics of the specific 
stereotypes of Eminescu’s “myth” displays various characteristic 
features for the myth as a cultural phenomenon. 


Eminescu şi meandrele Diplomaţiei” 


Dan Toma DULCIU 


Moto: 

O, diplomaţi cu graiul politicos şi sec, 
Lumea cea pingelită o duceti de urechi 
Îmi place axiomul cel tacit, fiinti spurcate: 
Popoarele există spre a fi înşelate. 

(M. Eminescu, O, adevăr sublime... 1874) 


Un studiu scris în urmă cu 15 ani, dedicat prezenţei lui 
Eminescu în capitala germană, pe care l-am înaintat condu- 
cerii ministerului român de externe din acea vreme, sublinia 
un adevăr istoric surprinzător, asumat prompt de ministrul în 
funcţie al momentului: pe vremea cât a fost la student la 
Berlin, Eminescu a fost angajat al Ministerului Afacerilor 
Străine al României, îndeplinind activități caracteristice unui 
veritabil diplomat, inclusiv pe aceea de cifrator! 

Ca urmare, în toamna anului 1992, printr-o scurtă cere- 
monie desfăşurată într-o atmosferă plină de recunoştinţă, dar 
de o discreţie nemeritată față de memoria Poetului, statuia lui 
Eminescu a fost aşezată sub fereastra clădirii Atasatilor 
Culturali, în curtea MAE de la Bucureşti. Mai mult, o sală din 
sediul ministerului a primit numele genialului reprezentant al 
spiritualităţii româneşti. 


* Studiul a fost publicat de subsemnatul, împreună cu Ion C. 
Rogojanu, sub egida Memorialului Ipoteşti, Centrul Naţional de Studii 
Mihai Eminescu, sub titlul „Biblioteca Eminescu, Arhive, Biblioteci — 
Ambrozie şi Aguridă”, Editura Geea, 1998 

Pentru a înţelege legăturile lui Eminescu cu lumea diplo- 
matiei acelor vremi, evocăm numele a trei personalități care au 
influenţat în bună măsură existenţa acestuia. 


Relaţiile lui Eminescu cu un diplomat american sau 
despre momentul 28 iunie 1883, într-o altă interpretare 


Puţini ştiu că primul sediu al Legatiei SUA în România a 
fost CASA CAPŞA. Aici locuiau şi alți diplomați străini. 

Începând cu anul 1876, Grigore Capşa schimbă desti- 
natia inițială a Salonului Slätineanu, amenajând, la etajul I, 
apartamente luxoase, destinate oamenilor politici dar mai ales 
pentru diplomaţii străini. 

În Jurnalul lui Titu Maiorescu este menționat numele di- 
plomatului Eugene Schuyler, ziarist redutabil, ca şi Eminescu, 
cunoscător al limbii române, ales membru de onoare al 
Academiei Române, o personalitate care a influențat decisiv 
evoluţia unora din ţările din această parte a continentului. 
Observator avizat al situaţiei din Balcani, Schuyler era desigur 
interesat de minutioasele analize de ordin politic publicate de 
Eminescu, pe care îl cunoştea personal, şi ale cărui articole 
erau de mare folos pentru diplomatul american. 

Contactul dintre Eminescu şi diplomaţii străini acreditaţi 
la Bucureşti a fost facilitat de către Mite Kremnitz. În salonul 
său, ale cărui uşi erau larg deschise elitei bucureştene, cum- 
nata lui Maiorescu primeşte literați, politicieni şi diplomaţi 
străini: ,Mi-aduc aminte că diplomaţii care erau de față la un 
dineu îl plăceau foarte mult (pe Eminescu, n.n.) şi finul ame- 
rican Mr. Schuyler observase numaidecât cu ce cap spiritual 
avea a face”. 

În anul 1883, în luna mai şi iunie, Dr. Eugene Schuyler 
era în Bucureşti. Acelaşi Jurnal aminteşte că, în ziua de 23 
iunie, Eminescu a avut o lungă convorbire cu acesta, acasă la 
Maiorescu: „Prea cald! Astăzi la 6 1/2 la cină la mine ministrul 
american E. Schuyler, Beldimano, Gane, Jacques [Negruzzi] şi 


l! Mite Kremnitz, „Amintiri fugare despre Eminescu”, Cartea 
Românească, 2000, p. 25 

doamna, al-de Kremnitz, Annette, Eminescu. Rămas cu toții în 
cea mai plăcută atmosferă până 11 1/2”. (Titu Maiorescu, 
„Însemnări zilnice”). 

Admirând abilitățile lingvistice ale diplomatului ame- 
rican, cunoscător al limbii române, dar nu numai, Eminescu, la 
rândul său, afirmă că ar dori să înveţe limba albaneză. Expre- 
sia aceasta, scoasă cu abilitate din context, este menţionată de 
Maiorescu în însemnările sale amintite drept o dovadă a 
„nebuniei” incipiente a ziaristului rebel! 

Dacă Eminescu ar fi dat semne de alienare, atmosfera nu 
putea fi caracterizată ca fiind „cea mai plăcută” ! 

Cu toate acestea, în opinia noastră, momentul 28 iunie 
1883, atât de amplu comentat în ultima perioadă, ar putea avea 
o altă explicaţie decât cele cunoscute până în prezent. 

Pentru a înţelege rolul avut de acest mare diplomat şi 
ziarist de peste Ocean în drama căreia i-a căzut victimă 
Eminescu, este necesar să prezentăm câteva date biografice 
sumare: Fiul lui George Washington Schuyler, Eugene 
Schuyler s-a născut în Ithaca, New York, la 26 februarie, 
1840. A fost căsătorit cu Gertrude Wallace. A absolvit în 1859 
Universitatea Yale şi Columbia Law-School în 1863. După 
terminarea facultății, s-a stabilit în New Heaven, susținând un 
doctorat în domeniul filosofiei şi psihologiei, dar şi al filo- 
logiei moderne, în 1861. A fost cel dintâi titlu de doctor în 
ştiinţe acordat de o universitate din America. Practică dreptul, 
dar se dedică studiilor de literatură, mai mult ca hobby. Încă 
din tinereţe, Schuyler a fost atras de Rusia datorită unei 
întâmplări: în timpul Războiului Civil, el a vizitat o navă de 
război ţaristă, ancorată în portul New York. Publicând articole 
despre Rusia şi slavi în reviste şi publicaţii de interes general, 
a fost ales ca membru de onoare al Societăţii Geografice Im- 
periale a Rusiei. În anul 1866 intră în diplomaţie, fiind numit 
consul al SUA la Moscova. Mai târziu, în 1876, devine Secre- 
tar de legatie şi Consul General la Constantinopol. În timpul 
verii acelui an, a fost desemnat să investigheze masacrele 
turceşti din Bulgaria, trimițând un raport extins guvernului 
său. Cele prezentate de Eugene Schuyler au influenţat substan- 

tial evoluţia situaţiei din această parte a Balcanilor precum şi 
poziția marilor puteri faţă de evenimentele din zonă. 

Doi americani, diplomatul Eugene Schuyler şi jurnalistul 
Januarius MacGahan, au fost primii care au alertat Occidentul, 
la mijlocul anului 1876, asupra atrocităților comise cu fero- 
citate împotriva civililor bulgari. Războiul Ruso-Turc din 
1877-1878 a fost o consecinţă a repulsiei resimtite de puterile 
vest europene faţă de brutalele masacre săvârşite în aprilie 
1876 de către turcii bas - buzuci la Koprivsita şi Panagyurişte, 
la nord-vest de Plovdiv. Aceste atrocități au îndârjit atât de 
mult pe occidentali împotriva turcilor încât, în decembrie 
1876, s-a organizat o Conferinţă a reprezentanților țărilor ves- 
tice la Constantinople, care a condamnat acțiunile Sultanului şi 
a cerut independenţa Bulgariei şi Roumeliei. 

În 1878, Schuyler a fost trimis la Birmingham în funcția 
de consul, iar în 1879 a fost transferat la Roma în calitate de 
consul-general. 

În preajma declarării ca Regat a României, acesta pri- 
meşte însărcinarea de reprezentant diplomatic al Statelor Unite 
la Bucureşti, la data de 11 iunie 1880. La 13 august 1880, 
ministrul român de externe şi-a exprimat formal dorința de a 
avea relaţii diplomatice cu SUA, dar Schuyler şi-a prezentat 
scrisorile de acreditare abia la 14 decembrie 1880, într-o au- 
dientä privată. Apoi, la data de 21 decembrie 1880, este numit 
„Chargé d’Affaires” (Însărcinat cu afaceri) şi Consul-General 
la Bucureşti, prezentându-şi scrisorile de acreditare la 25 
ianuarie 1881. Deoarece România s-a proclamat Regat, dr. 
Eugene Schuyler şi-a prezentat din nou scrisorile de acre- 
ditare, la 16 mai 1881, de data aceasta cu titlul de Ministru 
Rezident-Consul General, fiind acreditat în această funcție şi 
în Grecia şi Serbia. Ca urmare, îşi mută temporar reşedinţa la 
Atena. În 1881 a fost autorizat de Secretariatul de Stat să per- 
fecteze şi să semneze un acord comercial şi consular cu 
România şi Serbia. 

La data de 7 iulie 1882 este reconfirmat drept Ministru 
Rezident-Consul General, la Bucureşti, scrisorile de acreditare 
fiind însă prezentate la 8 septembrie, 1882. 

La începutul lunii ianuarie 1883, Eugene Schuyler îşi 
schimbă din nou reşedinţa la Atena, dar revine în România, în 
cursul lunilor mai şi iunie 1883, pentru a participa la ceremo- 
niile consacrate proclamării Regatului precum şi pentru para- 
farea Tratatului Comercial dintre România şi SUA. 

La 7 Septembrie 1884, este rechemat de la post. Tempo- 
rar a îndeplinit şi misiuni diplomatice la Cairo. 

După revenirea în SUA, s-a dedicat studiilor literare. A 
fost ales membru corespondent al Academiei Române precum 
şi membru al societăţilor geografice din Londra, Rusia, Italia, 
şi America, primind decoraţii din partea guvernelor din Rusia, 
Grecia, România Serbia şi Bulgaria. 

A murit de malarie la Veneţia, la 16 iulie 1890. Este 
înmormântat în Cimitirul Protestant San Michele din Veneţia. 

Revenind la evenimentele decisive din data de 28 iunie 
1883, emitem următoarea ipoteză: prezența lui Eminescu la 
Capşa a fost motivată de speranţa de a-l întâlni pe acest in- 
fluent personaj diplomatic, prieten apropiat, în acelaşi timp, al 
Poetului. Credem că, în disperare de cauză, Eminescu inten- 
tiona să atragă atenţia diplomaților străini, cazați aici, într-un 
mod zgomotos, scandalos am spune, arătând astfel că nu în- 
treaga opinie publică românească aprobă schimbarea radicală 
a politicii autorităților de la Bucureşti. Printre ei, desigur, şi 
Eugene Schuyler — un prieten al României — pe care Eminescu 
nădăjduia să-l avertizeze asupra pericolelor ce amenința 
această ţară. Credem că Poetul, care detesta totuşi asemenea 
localuri frecventate de „stâlpi de cafenea”, a fost prezent la 
CAPSA, în fatidica zi de 28 iunie 1883, dar nu dintr-un exces 
de iresponsabilitate, cum s-a încercat să se acrediteze această 
idee, ci animat de o adâncă luciditate, în încercarea de a expli- 
ca unui diplomat străin şi a protesta în legătură cu un act po- 
litic important, cu urmări considerate de Eminescu extrem de 
grave. Intuitiv, putem afirma că diplomatul american era con- 
vins, în calitatea sa de fin şi avizat cunoscător al situaţiei 
țărilor din Balcani, că Regatul Român intra în sfera de influ- 
entä a Puterilor Centrale, aşa că eforturile sale de promovare a 
intereselor americane aici nu ar fi putut avea succes. Din acest 
motiv, rezultă, probabil, şi absenţa pentru mai multi ani a unor 

relaţii dinamice între cele două ţări, după plecarea lui Schuyler 
din postul deținut la Bucureşti. 


Eminescu şi R. Kunisch sau despre rolul unui diplomat 
mai puţin cunoscut 


După cum se ştie, timp de decenii s-au purtat discuții 
aprinse, ce par a nu avea nici azi sfârşit, cu privire la sursa de 
inspiraţie care a stat la baza capodoperei eminesciene, „Lucea- 
fărul”. 

Majoritatea exegetilor au plecat de la însemnarea aflată 
pe una din filele de manuscris, care atribuie unui misterios 
„K”, călător, memorialist dar si culegător de folclor românesc 
(„Fata în grădina de aur” şi „Frumoasa fără corp”) cheia de 
înțelegere a „Luceafărului”. Mose Gaster este primul care 
abordează problema modelului literar ce a stat la baza creaţiei 
inegalabilului poem. În studiul său, intitulat „Literatura popu- 
lară română”, dezvăluie încă din 1883 numele lui R. Kunisch 
şi cele două basme traduse de acesta în germană. 

N. lorga precizează contextul apariției acestor traduceri 
din folclorul românesc: Richard Kunisch face o călătorie pe 
Dunăre, ajungând şi la Bucureşti, în urma căreia publica la 
Berlin, în 1861, memoriile sale prin Ţările Române şi Orient, 
sub titlul: „Bukarest und Stambul, Skizzen aus Ungarn 
Rumänien und der Türkei”. El observă un Bucureşti cosmo- 
polit, care păstrează însă mult din farmecul Orientului. Deşi 
este un oraş select, având spectacole de operă italiană, fran- 
ceză şi teatru în limba română, Capitala nu 1 se pare un oraş 
european, semănând mai degrabă cu Algerul. Kunish ne 
povesteşte că, în timpul unei petreceri, o doamnă a cântat arii 
italiene, iar la o altă reuniune, o invitată „ceteşte uşor manu- 
scrise greceşti”. În tot acest timp „autorul este uimit de far- 
mecul femeilor”. 

N. lorga, care a abordat acest subiect, mai ales prin prisma 
călătorilor străini în trecere prin Ţările Române, aminteşte că 
Richard Kunisch a scris şi o nuvelă intitulată „La belle Florica”. 

Dar cine este acest Richard Kunisch şi cum a ajuns 
Eminescu să se inspire din cele două poveşti traduse în ger- 

mană? Cercetări datând din deceniul 9 al secolului trecut? 
dezvăluie identitatea misteriosului „K”: este vorba de colo- 
nelul Richard Kunisch, care efectuase o călătorie la Bucureşti 
şi Istambul, cu sarcini diplomatice, primite din partea Austro- 
Ungariei. 

Această lucrare memorialistică a avut-o la îndemână 
Mihai Eminescu, pe când era angajat al Agenţiei Diplomatice 
de la Berlin şi, desigur, a fost impresionat de conținutul ei. 

lată, aşadar, încă un diplomat care influențează biografia 
marelui nostru poet. De altfel, în setul de documente emines- 
ciene, aflate în Arhiva MAE, pus în valoare prin studiul nostru 
din 1988, există unul, scris de Eminescu, dar semnat, evident, 
de Th. Rosetti, care demonstrează că la sediul Agenţiei de la 
Berlin exista practica de a se distribui celor interesați lucrări 
traduse în germană, evocând realităţile româneşti. lată conti- 
nutul acestuia: 


Agenţia României 
Domnule Ministru, 

Fiindcă D. Ulysse de Marsillac, după cum anunţaţi prin 
adresa D-Voastră No 7646, se oferă a distribui la cabinete 
de lectură „Journal de Buckarest”, Vă rog să mijlociti ca, 
deocamdată, această foaie să se trimită la ,, Akademische 
Leschalle”, Berlin, Georgenstrasse, rămânind a vă comu- 
nica mai în urmă şi alte asemenea locale. Primiti, Domnule 
Ministru, asigurarea deosebitei mele consideratiuni. 

Domniei Sale, Domnului Ministru de Esterne, 
S.S. Th. Rosetti 


Eminescu şi Eduard Grisebach sau legătura dintre un 
Poet şi un exeget al lui Schopenhauer 


Eduard Grisebach este numele unui alt diplomat străin, 
prieten apropiat al lui Mihai Eminescu, despre care s-a scris 
foarte puţin în studiile ce au fost dedicate acestuia de-a lungul 
celor peste o sută de ani ce s-au scurs de la moartea sa. 


? Klaus Heitman, „Südosteurope — Studie”, 47, München, 1988, p. 
97-112 

Printre exegeti, George Muntean („Viaţa lui Mihai 
Eminescu”, Editura Minerva, Bucureşti, 1973) aminteşte în 
treacăt: „lar cu consulul prusian Grisebach, poet de o reală 
distincţie si frecventator al Salonului Mitei, Eminescu se 
întreținea îndelung acum ca şi mai târziu”. Bănuind că în 
salonul Mitei Kremnitz se adunau numai poeţi, George 
Muntean îi dezvăluie diplomatului Prusiei calități mai ales 
poetice. 

Acest ignorat prieten al lui Eminescu, Eduard Grisebach 
(1845-1906), a fost nu numai diplomat de carieră, ci mai ales 
unul dintre cei mai importanţi istorici literari dar şi editori ai 
operelor lui Schopenhauer. Datorită acestei calități, discuţiile 
dintre Eminescu şi Grisebach nu puteau fi decât extrem de 
benefice. Mai mult decât atât, Eduard Grisebach îl încurajează 
pe Eminescu să facă traduceri din marii poeţi germani, iar 
dovada este numărul 128 al „Telegrafului Român”, din 1881, 
în care apare traducerea baladei Der Handschuh (Mănuşa) de 
Fr. Schiller, semnată de Mihai Eminescu. 

Redactorul ziarului amintit semnalează apariţia la Lipsca 
(Leipzig) a unui „fasciculu nou (V) din Schalk-Bibliothek, 
cuprindend: Der Hanschuh. Von Friedrich von Schiller. Eine 
polyglotte Zusammenstellung von Fr. Thiel. Mit 24 Original- 
Illustrationen von W. Wellner. În cărticica aceasta aflăm de 
traducerile în 12 limbi încă. (...) Pe noi ne interesează cu 
deosebire atentiunea progresivă a străinetății față cu limba 
română: din prefața editorului vedem adecă, cum dl. Eminescu 
a fost anume recercat prin mijlocirea consulului german 
Grisebach din Bucuresci, a traduce balada lui Schiller în limba 
română pentru ediţia poli-glotă de faţă. Apoi ne bucurăm că 
dl. Eminescu ne-a dat o traductie, care se poate presenta fără 
cea mai mică sfieală lungă ori şi care din celelalte 11 traduceri, 
toate fiind de autori eminenţi”. 

Diplomatul Eduard Grisebach era cunoscut şi de Titu 
Maiorescu, încă din 1880 (anul în care sunt stabilite relațiile 
diplomatice româno-germane). Rolul acestuia devine impor- 
tant în momentul transferului lui Eminescu la o clinică din 
Viena, în toamna anului 1883, precum şi la începutul anului 
1884. Rămâne un mister cine, când şi cum a dat viză de intrare 

lui Eminescu pentru a pleca în Europa, şi mai ales cine a 
intervenit pentru obținerea vizelor necesare unor eventuale 
deplasări ale Poetului în Italia sau Germania. Un răspuns 
plauzibil îl aflăm în Jurnalul zilnic al lui T. Maiorescu, unde se 
consemnează că, la 27 ianuarie 1884, a luat legătura cu 
Grisebach, care se afla în acel moment în misiune la Milano. 
Mentorul Junimii ar fi dorit să faciliteze lui Eminescu o 
întâlnire, la Milano, cu bunul său prieten, Eduard Grisebach, 
pe care Poetul însă o evită. Despre momentul reîntâlnirii celor 
doi prieteni la Milano vorbeşte şi Eugeniu Speranţia: „Emi- 
nescu şi Chibici trebuiau să se prezinte la locul indicat”, 
decent îmbrăcaţi, deoarece se pare că Grisebach a înlesnit lui 
Eminescu obţinerea documentelor pentru şederea acestuia în 
Italia. Dar Eminescu nu era pe deplin în stare să se întâlnească 
cu vechiul său prieten. Conştient de starea în care se afla, 
Poetul doreşte să revină cât mai iute în ţară. 

Este evident că acest cărturar german a avut un rol impor- 
tant în biografia lui Eminescu, rol pe care studiile ulterioare 
urmează a-l defini cu mai multă claritate. 


Eminescu, incidentul Guillaume şi o ipoteză privind 
semnificaţia „Luceafărului” 


Prin intermediul seratelor date de familia Kremnitz, 
Eminescu cunoaşte multe dintre cancanurile vieții mondene 
bucureştene. 

Prietenia dintre Eminescu şi Mite Kremnitz datează, spun 
biografii, de prin 1876, când Eminescu, făcând un drum la 
Bucureşti, o cunoaşte pe cumnata lui Maiorescu, soţia medi- 
cului personal al Regelui Carol. Predându-i lecţii de limba 
română, Eminescu face o pasiune pentru doamna de onoare a 
Reginei Elisabeta, căreia îi oferă în manuscris poezia „Atât de 
fragedă...” (considerată de numeroşi exegeti „un poem 
veronian”, pe care Mite şi-l „atribuia pe nedrept”, cf. N. lorga, 
Istoria literaturii romane contemporane, 1934, 295-296). 

Fără îndoială, Veronica Micle este singura femeie cu 
adevărat adorată, aşa cum ni se dezvăluie adevărul gol golut în 
epistolarul celor doi îndrăgostiți. 

Nici Regina, la rândul ei, deşi i-a tradus în germană câte- 
va din operele sale, nu-l impresionează pe Eminescu, ba dim- 
potrivă. 

În anul 1882, legăturile dintre Mihai Eminescu şi 
Veronica Micle au cunoscut trasee sinuoase. Creaţia poetică a 
fost săracă. În scrisorile trimise Veronicăi, poetul se explică, 
se dezvinoväteste. El încearcă să îi recâştige încrederea, insi- 
nuând că nici Carmen Sylva, nici Mite Kremnitz sau vreo altă 
damă din anturajul literar de la Palat nu îi poate fi egală în 
inima sa. Ca argument, el îi destăinuie un fapt oribil, profund 
imoral, petrecut în interiorul chiliilor Mânăstirii Sinaia, având 
ca eroi negativi doi diplomaţi belgieni. Totodată, el grăbeşte 
finisarea capodoperei „Luceafărul”, o dovadă a atitudinii sale 
față de moravurile epocii. 

Dar, înainte de toate, să rememorăm contextul în care s-a 
produs incidentul amintit mai sus. În 1882, viaţa politică a 
tânărului regat al României, intrată în atenția puternicilor 
Europei, datorită complicatei probleme a naturalizării sträi- 
nilor, dar mai ales prin delicata chestiune a Dunării, cunoaşte 
convulsii din cele mai neaşteptate. În acest complex de împre- 
juräri, suveranul român miza pe întărirea capacității de apărare 
a ţării, pe realizarea unui plan amplu de fortificaţii strategice, 
apelând la un cunoscut militar belgian: generalul Henry Alexis 
Brialmont (1821-1903). Prin sora sa, Maria de Flandra, inclu- 
siv prin serviciile generalului Brialmont, suveranul român 
dorea să aibă în Regatul Belgiei un aliat de nădejde. Din 
nefericire, planurile sale vor fi serios periclitate de un incident 
jenant, produs la Palatul din Sinaia de către ambasadorul 
belgian şi consilierul acestuia, baronul Guillaume. Fiind 
găzduiți o perioadă de timp la reşedinţa regală din incinta 
Mânăstirii Sinaia, Castelul Peleş nefiind încă dat în folosință, 
diplomații belgieni au generat, prin comportamentul lor 
imoral, un imens scandal, copios reflectat de presa de la 
Bucureşti dar şi cu ecouri în străinătate. Nefericitul incident, 
petrecut în toamna anului 1882, a cărui amploare este greu de 
imaginat în zilele noastre, a tulburat serios apele la Bucureşti, 
fiind reflectat în două surse documentare, intrate abia în 
ultimii ani în atenţia cercetătorilor: fondul de scrisori Emi- 

nescu — Veronica Micle şi corespondenţa privată a Regelui 
Carol I. Personajele jenantului episod au fost ministrul legatiei 
Belgiei la Bucureşti, Jooris, şi baronul Guillame (1856-1918), 
consilier al aceleiaşi legatii, devenit ulterior membru de 
onoare al Academiei Române (16 aprilie 1907), precum şi 
tinerele doamne Grădişteanu, Romalo şi Ghica. În cele ce 
urmează prezentăm o reflectare a celor petrecute la curtea 
regală, aşa cum apar ele în epistola adresată Veronicăi Micle, 
în toamna anului 1882. 


Să-ţi povestesc ceva neauzit — ca semn de demoralizatie 
adâncă, care a pătruns în societatea noastră greco-bulgară. 
Curtea regală e un adevărat... otel. Toată lumea se-ntreabă 
ce s-a-ntâmplat la Sinaia. Garda de acolo a prins pe secre- 
tarul legatiunii belgice ieşind noaptea pe fereastră de la 
domnisoarele de... onoare. În sfârşit... Regele şi Regina... 
n-au aflat nimic. Radu Mehail depeşează însă Regelui o tele- 
gramă cifratà prin care-l anunţă de tot ce se petrece la Curte. 
Adjutantii M. Sale împreună cu domnişoarele trăiau toți în 
concubinaj. Regele are însă obicei de-a pune tocmai pe aceste 
domnisoare să-i descifreze depesele. Din nefericire pentru ele 
— toate plecaseră în pădure cu galantii lor — nimeni nu era 
decât regina acasă. Regina se pune de descifrează însăşi 
depesa şi-şi pune mânile-n cap. În sfârşit, Rege si Regina 
pleacă în pădure, la pavilionul de vânătoare, şi găsesc...? În- 
treaga companie de domnişoare de onoare lucrată ca după 
comandă de întreaga companie de adjutanti. Scandal! Se zice 
că toți adjutanţii si toate domnisoarele vor fi dati afară... 
dar... lată un scandal fără pereche în analele curților euro- 
pene. 


(„Dulcea mea Doamnă / Eminul meu iubit”, Editura Polirom, 
Iaşi, 2000) 


Ambasadorul belgian era un individ profund antipatic, 
vulgar până la ridicol, dând dovadă de proaste maniere (a 
înghiontit-o cu cotul pe Elisabeta şi a scos limba la suveranul 
României ): un adevărat coşmar pentru Carol I. Spre deosebire 
de acesta, secretarul legatiei belgiene, tânărul Guillaume era 
„fermecător, iar prin manierele elegante contrasta mult cu 

Jooris”. Acesta din urmă, spune Regele, a fost victima unui 
scandal. Cei doi au avut o şedere mai îndelungată la Sinaia, 
fiind invitaţi adesea la masă de către Rege. Depäsindu-si limi- 
tele bunului simţ, încălcând regulile etichetei, ei au stabilit o 
intimitate cu doamnele de onoare de la curte, manifestată în 
„Supeuri şi rendez-vous nocturne”. Astfel, într-o noapte, între 
orele 1 şi 2, Guillaume a fost oprit de garda mânăstirii, când 
părăsea camera doamnelor de onoare. Aflând acest incali- 
ficabil gest, Regele cere ofițerului de gardă să facă un raport 
detaliat. Confirmându-se faptele infamante, Carol solicită po- 
litiei castelului Peleş o anchetă. În urma acesteia, suveranul 
află că au fost trei vizite nocturne. Sub mantia întunericului, 
Jooris intra în dormitoarele doamnelor, având câte două sticle 
de şampanie sub braţ, retrăgându-se mult după miezul nopţii, 
urmat apoi, la orele dimineţii, de mai tânărul Guillaume. Din 
acest motiv, toata Casa Regală era indignată, dar nimeni nu a 
avut curajul să îl informeze pe Rege. „Întors la Bucureşti l-am 
convocat pe Jooris şi i-am declarat scurt şi răspicat că secre- 
tarul său are de ales: ori să se căsătorească cu domnişoara pe 
care a compromis-o prin vizitele sale, ori să părăsească Bucu- 
reştiul, căci la curte nu va mai fi primit.” (Sorin Cristescu, 
Carol l, Corespondenta privată 1878-1912, Tritonic, 
Bucureşti 2005, p. 134). În urma anchetei este concediat un 
aghiotant, iar Regele face eforturi să muşamalizeze acest 
monstruos scandal, în urma căruia regina se îmbolnăveşte de 
supărare. 

În data de 23 noiembrie 1882, Regele îi scrie Mariei de 
Flandra: „Chestiunea fatală în care cei doi domni au jucat un 
rol atât de trist ne-a făcut mari neplăceri. Cele trei tinere 
doamne (Grădişteanu, Romalo, Ghica) sunt înrudite cu cele 
mai distinse familii din Moldova şi cu o mare parte a înaltei 
societăţi bucureştene, care este foarte indignatä de măsurile 
luate de noi. Ziarele şi-au luat avânt şi au scris câteva articole 
obraznice, care sunt jignitoare la adresa Curţii noastre.” (S. 
Cristescu, op.cit., p. 137). Regina este grav afectată din cauza 
urâtei comportäri a domnişoarelor de onoare. Despărțirea de 
Lucia Ghica a zdruncinat-o profund. „Mă tem că aceasta este 
însărcinată cu unul dintre aghiotantii mei pe care l-am con- 

cediat, un ofițer frumos şi elegant, ginerele preşedintelui 
Senatului, Dimitrie Ghica. Dar problema este strict secretă.” 
(op.cit., p. 138). 

După luni întregi de zbucium, scandalosul incident se 
stinge: eroii sunt reabilitati, presa uită acest eveniment. În 
februarie 1883, baronul Guillaume se logodeşte cu Eufrosina 
Grădişteanu, Regele acceptă numirea junelui diplomat în 
calitate de însărcinat cu afaceri, dar ministerul belgian de 
externe îl transferă la Madrid, unde soția îi däruie, la sfârşitul 
aceluiaşi an, un fiu, Gustave. În 1928, baronul Gustave 
Guillaume va deveni ambasador al Belgiei în România, ţara de 
origine a mamei sale. Ca şi când nimic nu s-ar fi întâmplat, în 
aprilie 1883, Regele pleacă la Sigmaringen, din suita regală 
făcând parte doamna Mavrogheni şi domnişoara Romalo, 
căreia i se iartă astfel micile sale păcate! La rândul său, Jooris 
îşi repară imaginea, scriind o broşură, „La Roumanie devant la 
Conference de Londres”, în care apără interesele Regatului 
dunărean, motiv pentru care Carol I doreşte să-i mulțumească, 
sperând că guvernul belgian îi va găsi un alt post diplomatic, 
astfel încât cele întâmplate la Sinaia „să nu-i afecteze cariera. 
Aş vrea să pun o vorbă bună pentru el la Regele Leopold IF”, 
mărturiseşte Carol I. 

Aceasta este istoria celor petrecute la Sinaia. Comporta- 
mentul celor ce făceau parte din anturajul reginei Carmen 
Sylva era profund detestat de Eminescu. Reacţia sa este non- 
echivocă, aşa cum se vede din scrisoarea către Veronica. Însă, 
pe plan artistic, Eminescu găseşte momentul potrivit să pre- 
zinte opiniei publice o operă la care lucrase îndelung. Astfel, 
la 8 octombrie 1882, în plin scandal de Palat, Poetul citeşte 
„Luceafărul”, după ce Maiorescu insistă să se modifice anu- 
mite pasaje din poezie. 

Subtilitatea mesajului, conotatiile ce se puteau naşte nu 
puteau să scape avizatilor membri ai Junimii, ştiind că multe 
dintre doamnele prezente aici frecventau şi Casa Regală. 

Câteva evocări ale contemporanilor lui Eminescu ne dau 
de gândit. Brătescu-Voineşti, publică în revista „Din pragul 
Apusului” un crâmpei dintr-o convorbire cu Titu Maiorescu: 
„Citirea Luceafărului mă face să cred că Eminescu a fost în- 

demnat să-l scrie de o mare durere pe care trebuie s-o fi 
îndurat”. 

În Amintiri despre Eminescu publicate în „File rupte”, 
Vlahuţă atestă parcă veridicitatea „spovedaniei” lui Brătescu- 
Voineşti: „Într'o conversaţie cu Eminescu, prelungită până 
noaptea târziu, poetul mi-a povestit o dragoste a lui, o întâm- 
plare curioasă, care i-a inspirat „Luceafărul, şi care nu se 
poate spune aici” (s.n.). 

Oare ce întâmplare curioasă, „care nu se putea spune 
aici”, i-a mărturisit Eminescu lui Vlahuţă? 

Pornind de la cele petrecute în toamna anului 1882, am 
putea să conferim o altă semnificaţie poemului capodoperă. 
Prin elementele de decor, prin atmosferă şi personaje, creația 
de apogeu a Poetului exprimă, în formă metaforică şi într-o 
manieră artistică ce atinge perfecțiunea, atitudinea lui Emi- 
nescu („străin la vorbă si la port”) vis-à-vis de tentativa eşuată 
lamentabil a asimilării sale de către „cercul literar” patronat de 
Carmen Sylva. Universul lui Eminescu nu putea fi compatibil 
cu lumea „negrului castel”, populată de tinere atrăgătoare, 
„din rude mari, împărăteşti”, unde pajii de curte împart 
„cupele de vin” ori fug în crâng cu domnitele. Dezamăgit de 
„cercul strâmt”, imoral şi decadent, atitudinea lui Eminescu 
este răspicată: Poetul nu are ce căuta în acest univers, unde 
totul i se pare străin şi fals. Geneza „Luceafărului” este cunos- 
cută, inclusiv explicaţiile autorului, scrise pe marginea manu- 
scrisului eminescian: ,...iar înţelesul alegoric ce i-am dat este 
că, dacă geniul nu cunoaşte nici moarte, şi numele lui scapă de 
noaptea uitării, pe de altă parte aici pe pământ nu e capabil de 
a ferici pe cineva, nici capabil de a fi fericit. El n-are moarte, 
dar n-are nici noroc”. Dar aceste gânduri sunt şi o subtilă 
măsură de precauţie — «Honni soit qui mal y pense» — în 
atmosfera iscată de „cazul Guillaume”. 


S tilistică şi poetică 


Fantasticul de atmosferă în nuvela 
Sărmanul Dionis de Mihai Eminescu 


Andreea Elena AGACHI 


Trăire estetică ce exprimă limita posibilului, raportată la 

„raţionalitate”, trăirea fantastică înnobilează şi transfigureazä: 
«Le véritable conte fantastique intrigue, charme ou boule- 
verse en créant le sentiment d’une présence insolite, d’un 
mystère redoutable, d’un pouvoir surnaturel, qui se mani- 
feste comme un avertissement d’au-delà, en nous et autour 
de nous...Y. 

Concept interpretat, „modulat” necontenit de către opera 
literară, fantasticul este o ameninţare continuă pentru lumea 
dominată de raționalitate: 

«Le fantastique est... l’idée que notre monde... peut à tout 
moment être dérangé, transgressé, bouleversé... être perçu 
autrement que par la raison raisonnante, devenir un champ 
d’inconstance... une chimère, le mouvement même de 
l'imaginaire» 

Ca şi mitul în integralitatea sa, fantasticul este discurs 
definit astfel în sensul „vocii” singulare, specifice, aproape sus- 
pecte. Este un „alt” discurs într-o ordine singulară: 


! «Quand le doute eut pénetré enfin dans les esprits, l’art est devenu 
plus subtil. L'écrivain ... a trouvé des effets terribles en demeurant sur la 
limite du possible, en jetant les âmes dans l’hésitation, dans l’effarement.» — 
Guy de Maupassant, La mort du fantastique, articol apărut în <Le Gaulois”, 
7 oct. 1883, în Jean Monard/Michel Rech, Le Merveilleux et le Fantastique, 
Delagrave, Paris, 1974, p. 116, s.n. A.A. 

? Pierre-Georges Castex, Le conte fantastique en France de Nodier à 
Maupassant, Corti, Paris, 1950, rééd. 1987, p. 70. 

3 J. Baronian, Panorama de la littérature de langue française, Stock, 
Paris, 1978, p. 23. 

«Discours de l'imaginaire, discours de l'incertitude envi- 
sagée comme une conviction. [...] Discours de contre- 
culture» (|. Bessière”), «.. „Sans statut, sans identité réelle... 
Discours tenu suspect étant donnée sa volonté d'agresser... 
les lois et les convictions de la réalité matérielle. En quelque 
sorte, et parfois jusqu’à un point extrême, littérature de 
l'interdit 


Discursul fantastic instituie o altă viziune asupra lumii, 
complementară percepției imediate, o viziune neliniştită şi neli- 
niştitoare deopotrivă. Acestei viziuni neliniştitoare îi corespund 
prin excelenţă textele de atmosferă, texte care „se dedublează 
permanent”, după cum afirmă Mariana Net, texte ce alcătuiesc 
o „sublume”, a atmosferei, cu trimitere la un „arhi-text inter- 
mediar”, prezent în mintea lectorului, ca reconstrucţie. 

Atmosfera fantastică se polarizează contrastant în nuvela 
Sărmanul Dionis, într-o primă ipostază luată aici în discuție, 
după sistemul de opoziții intuneric/luminä. 

Întunericul defineşte atît atmosfera pluvială în care-şi duce 
mizera existență Dionis, cît şi, în celălalt plan, al întoarcerii în 
trecut, anturajul falsului „maistru Ruben”. În ambele contexte, 
întunericul, ca atmosferă, îi este ostil eroului Dan/Dionis, dar 
creator de fantastic. Breşa în întuneric operează la nivelul ima- 
ginarului: imaginația neagă întunericul, la Eminescu, opu- 
nîndu-i ceea ce N. Steinhardt numeşte „recursul la splendoare”. 
Întunericul, ca atmosferă, marchează incipit-ul nuvelei: 


„Era noapte şi ploaia cădea măruntă pe stradele nepavate, 
strimte si noroioase ce trec prin noianul de case mici şi rău 
zidite din care consistă partea cea mare a capitalei României, 
şi prin bălțile de noroi ce împroşcau pe cutezätorul ce se 
încredea perfidelor unde treceau nişte ciubote mari cărora nu 
le-ar fi păsat nici de potop, cu atît mai vîrtos că aveau turetci 


4 Irene Bessière, Le récit fantastique. La poétique de l'incertain, 
Larousse, Paris, 1974. 

$ J. Baronian, op. cit., p. 304-305. 

€ Mariana Net, O poetică a atmosferei. Rochia de moar, Editura 
Univers, București, 1989, p. 48. 

care îngropau în ele pantalonii individului conţinut îndată ce 
timpul devenea problematic.” 


Însuşi verbul care inițiază acest incipit narativ („era”) la 
forma lui de imperfect (dominantă în nuvela în discuţie) trimite 
la o atmosferă ireală, de nu ar fi de tot hilară (aici, nota de 
satiră eminesciană este evidentă, cum evidentă este lupta care se 
dă, în ce-l priveşte pe narator, între a ceda atmosferei aproape 
gotice şi a comenta, totuşi ironic, din perspectivă „avec”, teme- 
rarele eforturi ale personajului său). 

În fragmentul în discuţie distingem, de pildă, un imperfect 
personalizat de unul a-personal: din cele 15 forme de imper- 
fect, două sunt în legătură cu substantive abstracte, iar opt cu 
ființa umană, prezentată într-un sistem tipic eminescian de 
opoziții (aparență banală/gîndire genială); restul de cinci verbe 
la imperfect construiesc atmosfera ploioasă, ostilă, în care evo- 
luează personajul. Alternarea trecut (imperfect, perfect simplu, 
mai-mult-ca-perfect)/prezent din acelaşi fragment e dătătoare de 
metaforă temporală, intenţia naratorului fiind aceea de a sugera 
starea dezolantă a unui tip de autohtonism lamentabil — în acord 
cu starea de suprafață a personajului. Imperfectul produce, apoi, 
dilatare spațială, tabloul eminescian dobîndind conotații dilu- 
viene: „ploaia cădea... bălțile de noroi... împroşcau... treceau 
nişte ciubote mari, cărora nu le-ar fi păsat nici de potop...”. 

După Jean Pouillon, imperfectul ne îndepărtează de ceea 
ce privim; „imperfectul atîtor romane nu înseamnă că roman- 
cierul se situează în viitorul personajului său, ci, foarte simplu, 
că el nu este acest personaj, că ni-l arată numai”: „Umbra 
eroului nostru dispărea prin şiroaiele ploaiei, care dederă 
capului său aspectul unui berbece plouat, şi te mirai ce mai 


7 Mihai Eminescu, Sărmanul Dionis. Novelă în Poezii. Proză literară, 
vol. II, ediție de Petru Creţia (ediţia a doua, revăzută şi adăugită), Cartea 
Românească, 1984, p. 302. Citatele din Eminescu se dau, în continuare, 
după această ediţie, cu indicarea paginii între paranteze. 

8 „Prezent al trecutului”, cum a fost denumit (J. Kristeva), imperfectul 
se poate transpune într-o diagramă temporală în care se „vede” acțiunea în 
curs de elaborare. 

? Jean Pouillon, Temps et roman, citat de Harald Weinrich, Tempus, 
trad. fr. Le Temps, Seuil, Paris, 1973, p. 58. 

rezistă torentelor de ploaie — hainele lui ude — sau metafizica” 
(p. 302-303). 

Sugestiei întunericului i se alătură cea a răului, a discon- 
fortului, sărăcia, grotescul teatrului lumii. 

Atmosfera nefastă este una aproape nevrotică (prefigurînd 
elemente simboliste), cu „ploaia măruntă”, „torentele de 
ploaie”, „nourii negri-vineti”. Această atmosferă, prin răceala şi 
confuzia create, facilitează sugestia fantasticului, în chiar inima 
celor mai „realiste” descrieri. Eminescu foloseşte tehnica cine- 
matografică a „perspectivei apropiate sau a reculului”!”. De la 
prezentarea cu iz satiric a „stradelor nepavate”, a „caselor mici 
si rău zidite”, obiectivul „camerei” cu care se identifică nara- 
torul, pe jumătate întors către naratar (,,...şi fe mirai ce mai 
rezistă torentelor de ploaie — hainele lui ude — sau metafizica”) 
se opreşte pe „ciubotele” „cutezătorului” care traversează 
întunericul, sfidînd ploaia. 

Lumina, element esențial pentru conturarea atmosferei, se 
întinează („o lumină murdară”) ea neopunîndu-se, cum ar fi 
firesc, întunericului, ci amplificînd sugestia dată de acesta: 


„De prin crîşme şi prăvălii pătrundea prin ferestele cu multe 
geamuri, mari şi nespălate, o lumină murdară, mai slăbită 
încă prin stropii de ploaie ce inundase sticlele”. (p. 303) 


Autorul creează atmosfera deliberat, insistînd gradual 
asupra efectelor optice şi spaţiale: întuneric — „lumină mur- 
dară”, „lumină galbenă” — sunet („cîte un romantios fluierînd”, 
„s-auzea o vioară schingiuită” — spațiu închis („strade strîmte”, 
„crîşme şi prăvălii”). 

Lumina îşi dobîndeşte cu adevărat atributele, devine chiar 
substitut al privirii naratoriale, odată ce are de pus în evidență 
un fapt sau un chip revelatoriu: 


„Metafizicul nostru se apropie să se uite şi razele pătrunseră 
prin uşă şi-i loviră fața. Nu era un cap urit acela a lui 
Dionis. Faţa era de acea dulceaţă vînătă albă ca şi marmura 
în umbră...” (p. 303) 


10 Cf. Raymond Debray — Genette, Traversées de l'espace descriptif 
în <Poétique> nr. 51/1982, p. 330 si urm. 

Chipul lui Dionis este, la rîndu-i, emblematic şi dătător de 
nelinişte fantastică, construit fiind prin contrastul întuneric/ 
lumină: 

„Ridicându-şi căciula cea mitoasä, vedem o frunte atît de 
netedă, albă, corect boltită, care coincide pe deplin cu faţa 
într-adevăr plăcută a tînărului meu. Părul numai cam pre 
lung curgea în vite pînă pe spate, dar uscăciunea neagră şi 
sălbatecă a părului contrasta plăcut cu faţa fină, dulce şi 
copilărească a băietanului.” (p. 303) 


Atmosfera din cîrciumă este descrisă cu ironie, dar şi cu o 
consecvență metodologică: privirea naratorului surprinde, alter- 
nativ, detalii care, prin plasticitatea lor, creează sugestia fantas- 
tică. Privirea naratorului se vrea panoramică, surprinzînd, în 
acelaşi timp, mai multe cadre, trecerea de la un cadru la altul 
făcîndu-se prin intermediul locutiunilor adverbiale („pe ici pe 
colo”) sau al pronumelor nehotärîte (,,unul”, „altul”). 


„Pe ici pe colo pe la mese se zăreau grupe de jucători de 
cărți, oameni cu părul în dizordine, ținând cărțile într-o mînă 
ce tremura, pleznind din degete cu cealaltă înainte de-a bate, 
mişcîndu-şi buzele fără a zice o vorbă şi trăgînd din cînd în 
cînd cu sorbituri zgomotoase cîte-o gură din cafeaua şi berea 
ce li sta dinainte — semn de triumf! Dincolo unul scria cu cri- 
dă pe postavul verde al biliardului; unul cu pălăria naltă pe 
ceafă şi cu mînile unite pe spate, c-o țigară lungă în gură ... 
se uita — dracu ştie, cu interes ori aşa numai la un portret a 
lui Dibici-Zabalkanski atîrnat în afumatul părete.” (p. 304- 
305) 


Elementul central al spaţiului tavernei, orologiul, anunță 
ora 12 noaptea, ora cînd fantomele bîntuie lumea. Lumina lunii, 
ea însăşi este, în limbajul poetic eminescian, „palidă şi rece”, 
asemeni frunti lui Dionis. Lumina lunii va însoți traiectul 
personajului şi-l va puncta cu numeroase simboluri, între care şi 
cel al alterului genial'!. Creatoare de atmosferă fantastică, lu- 
mina lunii („cea fantastică”!) va da un nou contur lucrurilor. 


1! „... În capodopera fantastică în proză a lui Eminescu se pot pune în 


evidență două tipuri de identități în care regăsirea de sine ca totalitate trece 

„Afară ploaia încetase şi, prin mrejele şi valurile de nouri 
negri-vineti, luna trecea palidă şi rece.” (p. 305) 


De pe concretetea crîşmei, privirea naratorială se depla- 
sează într-un spațiu mai amplu, acela al grădinii, spaţiu impro- 
priu locuirii, a cărui atmosferă în lumina difuză, nocturnă, este 
stranie: 


„În mijlocul unei grădini pustii, unde lobodele şi buruienele 
crescuse mari în tufe negre-verzi, se înălțau ochii de fereastă 
spartă a unei case vechi a cărei streşină de şindilă era putre- 
dă şi acoperită c-un muşchi care strălucea ca bruma în 
lumina cea rece a lunei. Nişte trepte de lemn duceau în catul 
de sus al ei. Uşa mare deschisă în balconul catului de sus se 
clătina scîrțiind în vînt şi numai într-o ţiţină, treptele erau 
putrede şi negre — pe ici pe colo lipsea cîte una, aşa încît 
trebuiai să treci două deodată şi balconul de lemn se clătina 
sub paşi.” (p. 305) 

Lumina „rece” a „lunei” stăpîneşte, panoramic, cu rol de 
vector narativ, priveliştea marcată de un cumul de semnificație 
negativă: culoare („nouri negri-vineti”, „luna... palidă”) si sen- 
zatie macabră, nelinistitoare („grădina pustie”, „fereastă 
spartă”, „streşină... putredă”, „treptele erau putrede” etc.), totul 
anticipind spaţiul în care trăieşte Dionis. 

Casa lui Dionis întruneşte atributele unei locuiri indife- 
rente. Casa, spune Gaston Bachelard!? este un instrument de 
„topo-analiză”. Mai mult decît peisajul, casa este, după acelaşi, 
„O stare de spirit”. În cazul nostru, casa lui Dionis, cu arhi- 
tectura ei simplă (uşi, trepte, balcon, camera goală) este extrem 
de terestră. Casa împrumută din putridul grădinii, iar vegetalul 
o înghite: 

„Păreţii erau negri de siroaiele de ploaie ce curgeau prin 
pod şi un mucegai verde se prinsese de var, cercevelele fe- 
restrelor se curmau sub presiunea zidurilor vechi şi gratiile 


prin reintegrarea alterului.” (Rodica Marian, Reintegrarea alter-ului în 
Sarmanul Dionis, în Identitate şi alteritate, Editura Fundaţiei Culturale 
Ideea Europeană, Bucureşti, 2005, p. 68). 

12 Gaston Bachelard, La poétique de l’espace, PUF, Paris, 1957 (ed. a 
9-a, 1978), p. 58. 

erau rupte, numai rădăcinele lor ruginite se iveau în lemnul 
putred. În colţurile tavanului cu grinzi lungi şi mohorîte 
painjenii îşi esercitau tăcuta şi pacinica lor industrie.” (p. 
305) 

Or, după o afirmaţie a lui Erich Neumann”, tot ce e cu 
putere terestru cheamă o lume aeriană, supraterestră, o lume 
celestă. Casa lui Dionis, puternic marcată de contrastul întu- 
neric/lumină, cere o locuire spiritualizată, cu evidente tendinţe 
spre înalt, „cuadratele” ferestrelor desenează mari pete „argin- 
toase”, iar camera este „naltă, spațioasă şi goală”. 

Privirea amuzat-amarä a naratorului pătrunde în intimi- 
tatea singurătăţii personajului său, în „lumea-nchipuirii”, ce 
contrastează, la rîndu-i, cu „lumea cea aieve”: 


„Aşa era elementul său. O lume întreagă de închipuiri 
umoristice îi umpleau creierii, care mai de care mai bizară şi 
mai cu neputinţă. El băga de samă că gîndurile lui adesa se 
transformau în şiruri ritmice, în vorbe rimate, şi atunci nu 
mai rezista de-a le scrie pe hirtie ...” (p. 308) 


În mod paradoxal, cu cît efortul naratorului de a prezenta 
imaginea „fantastică” e mai mare, cu atît fantasticul se îndepăr- 
teazà de imaginea respectivă („manuscriptul de zodii”, „umbra 
din părete”, chiar peştera atît de întunecată a „„maistrului 
Ruben” sînt clişee ale straniului) şi se concentrează, ca fantastic 
de atmosferă, tocmai în spaţii aparent lipsite de „nelinişte 
fantastică”. În acest sens, casa ciudată a „maistrului Ruben” 
este, mai curînd decît peştera „cu päretii negri ca cerneala” în 
care aceasta se va metamorfoza, creatoare de atmosferă fan- 
tastică prin semnificaţia discret negativă a împrejurimilor sale. 
Introdusă, cum îndeobşte se întîmplă în nuvelă, de privirea/lu- 
mina lunii — martor impasibil al măruntelor existente omeneşti 
— imaginea casei lui Ruben răspîndeşte atmosferă fantastică 


prin conotatiile închidere/pustiu pe care le însumează: 


„El se opri înaintea unei case ce se ridica izolată în mijlocul 
unei ogrăzi pustii. Prin crăpăturile obloanelor închise se 
zărea lumină. Casa era c-un acoperămînt tuguit, päretii erau 


15 Citat de G. Bachelard cu un articol de la Eranos, în op. cit., p. 62. 

de piatră mică ca ceea cu care se pietruiesc fîntînele şi orice 
tencuială căzuse de pe ele, încît părea o bucată din ruina 
unei cetätui. Obloanele erau mult mai largi decît ferestrele 
cele înguste, şi la un cerdac ținut în aer de stilpi de zid în 
patru muchi duceau dint-o lature nişte scări nalte, care ajun- 
geau la jumătatea întregei înălțimi a casei. Nici un copaci, 
nici un acaret pe lîngă casă; ograda cea mare cu iarba ei 
uscată se-ntindea gălbuie în lună şi numai o fîntînă îşi mişca 
gemînd cumpăna ei în vînt.” (p. 314-315) 


În interior, aceeaşi atmosferă nelinistitoare („crane de 
oameni şi păsări împăiate pe politele din părete... în atmosfera 
grea de mirosul substanţelor închise în fiole, făclia arunca o 
lumină turbure, roşie, galbenă şi somnoroasă.”). Din nou, 
lumina vine să puncteze, semnificativ, atmosfera fantastică, 
dirijînd lectorul spre o citire „ezitantă”, tipică lecturii „fantas- 
ticante” (J. Fabre). 

Chilia lui Dan este spaţiul privilegiat al aventurii 
metafizice. Constantele atmosferei sînt, iarăşi, întunericul/mici- 
mea/tăcerea. Spre deosebire de casa goală şi spațioasă a lui 
Dionis, unde imaginaţia putea pluti în voie, chilia constrînge 
spiritul. Întunericul cheamă, din nou, fantasticul, anticipînd 
fatalitatea: 


„Întunericul îngreuiat cu miros de răşină a chiliei lui era 
pătruns numai de punctul roş al unei candele care ardea pe o 
policioară încărcată cu busuioc uscat şi flori de sub icoana 
îmbrăcată cu argint a Mîntuitorului. Un greier răguşit cînta 
în sobă. El aprinse o lampă neagră, împlută cu untdelemn; 
lumina ei fumega pîlpîind.” (p. 318-319) 

Lumina murdară, corolar al întunericului, treptat se 
înroşeşte, dobîndind semnificaţii magice. „Omogenia om — 
lumînare la Eminescu este semn al profundei poetici a focului 
pe care opera sa o dezvoltă, între altele, nu în măsura poeticii 
acvaticului, dar cu profunzimi egale. Făclia sau luminarea sînt 
pentru Eminescu imagini ale vieţii spirituale...” (Dan C. Mihăi- 
lescu'%). „Ochiul roşu” se dovedeşte a fi malefic, prefigurînd 


4 Dan C. Mihăilescu, Sărmanul Dionis sau „eidos"-ul rosului emi- 
nescian în Perspective eminesciene, Cartea Românească, 1982, p. 284. 

spaţiul magic şi metamorfozele ce-l vor defini. El nu este lipsit, 
ca şi întunericul, de conotaţii infernale. 

Tăcerea, vidul sînt creatoare de atmosferă fantastică; 
fraza, puternic marcată de efecte de stil, se susţine, în acest 
sens, prin valoarea modală a verbului a părea: 


„Tăcerea e atît de mare încît pare că aude gîndirea, mirosul, 
creşterea chiar a unei garofe roşii şi frumoase ce creştea într- 
o oală între perdelele ferestei lui. Privea în păretele afumat la 
umbra sa proprie, mare şi fantastică. Lampa filfîia lungă, ca 
şi cînd ar fi vrut s-ajungă tavanul... Părea c-o întreabă 
cugetînd ... părea că ea-i răspunde în cugetări deşirate ... 
un dialog şi cu toate astea, dacă voia să cuprindă realitatea 
lui, nu era decît un dialog al cugetărilor lui proprii, el cu sine 
însuşi. Ciudat!” (p. 319) 


Personajul parcurge un întreg traseu inițiatic; tăcerea 
absolută prefigurează limita acestui traseu: dincolo de ea, totul 
este posibil. Această încremenire dinaintea marii transformări 
defineşte atmosfera fantastică pe care o avem în atenție. Din 
punctul nostru de vedere, ea reprezintă culmea acestui demers. 
Umbra desprinsă din perete şi toată „călătoria” extatică în lună 
nu mai tin de fantastic, ci de altceva: straniu, alegoric, poetic, 
metafizic. 

Lumina curată descrie lumile magice, accederea eroului în 
vremea lui Alexandru cel Bun sau în lună. Este o lumină mi- 
raculară, compensatorie. Atmosfera în care se mişcă Dan este 
în genere pozitivă, „stradele nepavate” au căpătat aura de basm 
a unui trecut accesibil prin magic: 


„Curțile albe ca argintul, cu cerdacuri şi scări a căror 
scînduri curate si ceruite sclipeau în lună, [erau] pierdute în 
mijlocul unor pomete; pe marginea ulitei, deasupra zapla- 
zurilor, atîrnau câte-o jumătate din ramurile arborilor grădi- 
nelor ... şiruri de nuci cu frunze late, gutii şi cireşi ... pe ici 
pe colo se zărea prin verdele întuneric al grădinelor cîte o 
zare galbenă prin obloanele închise...” (p. 318) 


In aceste descrieri, de importantă pondere în economia 


nuvelei, fantasticul îşi pierde substanța, locul lui fiind luat de 
miraculos. 

Din lumea contururilor în alb-negru a lui Dionis, per- 
spectiva naratorială pătrunde în lumea colorată, „lumea 
rumănă” a lui Dan, lume ce defineşte şi imaginarul perso- 
najului: 

„EI se sculă din iarbă cu cartea cea veche în mînă. Departe, 
muntii cu fruntea încununată de codri, cu poalele pierdute în 
văi cu izvoare albe. Nouri mari, rotunzi şi plini pare-că de 
vijelie treceau pe cerul adînc albastru; prin ei munții ridicau 
adîncuri şi coaste-n risipă, stanuri negre şi trunchete des- 
picau pe ici pe colo negurile şi un brad se înalța singur şi 
detunat pe-un vîrf de munte în faţa soarelui ce apunea.” (p. 
313) 


Este o lume edenică a cărei maximă expresie o dobîndeşte 
peisajul selenar. Luna, pînă atunci „rece” şi „palidă”, se umple 
de culoare, devenind însuşi axul universului: „El puse jos 
dulcea lui sarcină pe malul mirositor al unui lac albastru ce 
oglindea în adîncu-i toată cununa de dumbrave ce-l încunjura şi 
deschidea ochilor o lume întreagă în adînc” (p. 323). Substi- 
tuindu-se Demiurgului, Dan construieşte o arhitectură (imagi- 
nară) pe măsura puterilor sale. Toate semnificaţiile converg 
către ideea de colosal, de Absolut, de Centru, în sensul spațiului 
sacru definit de Mircea Eliade". 

Muntele, scările „nalte”, „insulele cu scorburi de tämfie şi 
cu prund de ambră”, definesc, împreună cu reprezentarea 
acvatică, feminină, acel „paradisum voluptatis” de care vorbeşte 
Vulgata. Bogăția de simboluri face din acest spaţiu însăşi 
imaginea primordialității, accesibilă, după cum spune acelaşi 
Mircea Eliade, numai anumitor oameni, „celor care tind cu 
întreaga lor ființă către realitatea şi beatitudinea «inceputu- 
lui»...”!%. În acest spaţiu privilegiat, lumina este o componentă 
revelatorie a Genezei: 


„Inzestrat cu o închipuire urieşească, el a pus doi sori şi trei 
luni în albastra adîncime a cerului şi dintr-un şir de munţi au 
zidit domenicul său palat... Oglinzile lucii a valurilor lui 


15 Mircea Eliade, Imagini şi simboluri, Humanitas, 1994, cap. 
Simbolismul centrului, p. 33-70. 
16 Mircea Eliade, Insula lui Euthanasius, Humanitas, 1993, p.9. 

răsfrîng în adînc icoanele stelelor, încît, uitîndu-te în el, pari 
a te uita în cer... Dumbrăvele lor întunecoase de pe maluri 
se zugrăveau în fundul rîului, cît părea că din una şi aceeaşi 
rădăcină un rai se înalță în lumina zorilor, altul s 'adinceşte 
în fundul apei.” (p. 324, s.n.) 


În acest sens afirmă loana Em. Petrescu: „Umbrele şi 
negurile eminesciene sînt pătrunse de prezenţa latentă a luminii, 
care trăieşte în adîncurile lor, dîndu-le transparența aurorală a 
lumilor visate în preziua genezei”. 

Spaţiul eminescian paradisiac, terestru sau imaginar, spa- 
tiul miraculos în cazul de față, este organizat în trepte, urmînd o 
logică a demersului inițiatic, pe de-o parte, pe de alta fiind un 
pattern al unei geografii sacre: treptele conduc, firesc, către 
înalt, către Cosmos (Totalitate), plecînd de la „oglinzile lucii a 
valurilor”, traversînd dumbrăvi, văi, urcînd „scările înalte” ale 
munţilor, „colonadele codrului antic”. Simetrica alcătuire Apă/ 
Cer este, în opera eminesciană în genere, imaginea perfecțiunii 
universale. 

Fantasticul eminescian îşi extrage substanța din atmosfera 
(cu accente romantice evidente, dar şi culoare „realistă”) ce în- 
conjoară personajele şi care, de cele mai multe ori prefigurează 
acțiunea sau semnificațiile nuvelei. Afară de această atmosferă, 
topos-urile fantastice tipice literaturii romantice, fantasticului 
gotic, umbra, diavolul, cartea magică sînt, la Eminescu mai 
degrabă pretexte pentru un demers artistic marcat de mitic şi 
metafizic. Fantasticul se „contaminează” de mitic (feeric) şi 
magic (straniu), anulîndu-se. Mai mult, finalul, s-a spus, neve- 
rosimil al nuvelei, nu mai are nimic fantastic, doar un prozaic 
aer feeric: 


Casa e aceeaşi, însă mobile nouă şi elegante, covoare pe 
Jos, numai patul e acelaş. Ciudat, gîndi el, din minune în mi- 
nune... eu nu mai ştiu ce se-ntîmplă cu mine. — Luna revărsa 
tot aurul ei în odaia lui şi sub această smältuire diafană 
mobilele şi covoarele străluceau somnoros şi mat; un oro- 
logiu zîngăneşte încet şi subțire în părete şi prin mintea lui 


17 Ioana Em. Petrescu, Eminescu. Modele cosmologice şi viziune 
poetică, Minerva, Buc., 1978, p. 35. 

trec iute, turburi, amestecate, toate întîmplările abia trecute. 
Si toate îi păreau vise...” (p. 334) 


Coşmarul s-a transformat în vis frumos, cu prețul devalo- 
rizării a tot ce constituise esență: casa este acum una oarecare, 
supusă rutinei şi confortului; obiectele sunt din zona non- 
valorii: ele „strălucesc”, dar sînt lipsite de lumină. Mai mult, 
simbolul central al spaţiului eminescian, orologiul, şi-a pierdut 
solemnitatea, a devenit rizibil, ca însuşi timpul profan pe care-l 
măsoară: el „zîngăneşte încet şi subțire”, amintind, dar în alt 
registru, minor, de sunetul nevrotice al ploii din prima parte a 
nuvelei. 

O altă atmosferă ia acum locul celei fantastice din început: 
atmosfera neverosimilă a bunei convietuiri, ceea ce, la Emi- 
nescu este, fortind conceptul, un fantastic pe dos: personajul 
eminescian „„fericit” e creator de haos. „Lumea semiobscură a 
tinereții” de care vorbeşte, la final, naratorul este lumea cea 
firească, deşi ea este lipsită de limpezimea concretetei şi 
confortului. Dimpotrivă, lumea dobîndită prin miracol („din 
minune în minune”) este ternă („el privea la viitor cum ai privi 
din fundul unui lac liniştit şi limpede ca lacrima”) şi fără sens. 


Résumé 


Le discours fantastique institue une autre vision du monde, 
inquiète et inquiétante à la fois. Les textes d’atmosphère corres- 
pondent à cette vision. 

Dans cette nouvelle, l’atmosphère fantastique s’organise 
autour des polarités complémentaires: obscurité/lumière, maculée/ 
lumière propre (divine). L’inquiétude fantastique naît des circon- 
stances les plus banales, telles que la maison de Dionis, sans qu’il 
soit nécessairement question de l'imaginaire (et de l'étrangeté) ro- 
mantique. 


Tout comme la lumière, le silence et le vide créent l’atmos- 
phère. Le fantastique véritable diminue graduellement et se convertit, 
jusqu’à la négation (le décor mythique, la féerie, l’étrangeté) vers la 
fin de la nouvelle. 


„In van cäta-veti” 
Ritmuri lirice antice şi stropha logaedica 
eminesciană 


Traian DIACONESCU 


lui Adrian VOICA, eminescolog 


Eminescu a studiat cu pasiune metrica antică şi a valori- 
ficat aceste modele eufonice în traduceri şi în poezii origina- 
le care „împământenesc”, în poezia românească, hexametrul, 
distihul elegiac si strofa safică!. 

Manuscrisele eminesciene cuprind traduceri din Homer, 
anume din Iliada şi Odiseea, dar, mai ales, din poeţii latini: 
Lucretius, Horatius, Ovidius şi Ausonius. Eminescu a tradus 
poezia antică în metru original: din Homer şi Lucretius, în 
hexametru, din odele lui Horatius, în strofa safică, iar din 
Ovidius şi Ausonius în distih elegiac. Traducerile sale sunt 
modele de echivalare poetică şi virtuțile lor artistice au fost 
comentate de multi exegeti. Amintim” acum pe D. Murăraşu, 
Traian Costa, G. Tohäneanu, Mariana Bälutä. Un studiu des- 
pre arta traducerii din poezia antică în opera lui Eminescu am 


! Referinţe privind receptarea spiritualității greco-romane în opera 
lui Eminescu sunt numeroase. O sinteză a studiilor cu această temă, scrise 
în secolul al XX-lea, întâlnim în vol. Eminescu şi antichitatea greco-latină, 
ediție îngrijită, prefață, note, bibliografie, indice de Traian Diaconescu, 
Iaşi, Junimea, 1982. 

? D. Murăraşu, Eminescu şi clasicismul greco-latin, Bucureşti, 
Bucovina, 1932; Traian Costa, Ausonius şi Eminescu, în „Studii Clasice”, 
vol. II, Bucureşti, 1960, p. 373-376 şi idem, Un secol de studii ausoniene, 
în „Studii clasice” XXVIII-XXX, Bucureşti, 1997, p. 129-144; M. Bälutä, 
Observaţii asupra traducerii lui Eminescu după Oda I, 38 a lui Horaţiu, în 
SCL, XLIV nr. 6, Bucureşti, 1993, p. 503-510. 


184 STUDII EMINESCOLOGICE 


publicat şi noi”, cu trei decenii în urmă, fără să abordăm însă 
perspectiva studiului de faţă. 

Obiectul lucrării noastre, acum, este prozodia* poemului 
postum În van cäta-veti, pe care noi îl considerăm, prin me- 
trica sa, un poem singular în procesul de receptare a antichită- 
ţii în creația lui Eminescu. Poetul român nu a rămas un dis- 
cipol fervent al ritmurilor logaedice horatiene ci, după cum 
se ştie, s-a manifestat ca un emul inspirat al poeților latini. A 
făcut saltul, de la imitatio la interpretatio, şi a scris, în hexa- 
metru, poemul Mitologicale, iar în metru safic, capodopera 
sa Odă — în metru antic. De la treapta valorificării tiparelor 
metrice antice pentru turnarea gândurilor sale, Eminescu a 
urcat însă altă treaptă poetică, fapt neobservat, după câte 
ştim, de exegetii eminescieni, anume a creat o strofă nouă, 
din structuri logaedice, după modelul strofei safice sau alca- 
ice, pe care am putea s-o numim Stropha logaedica emines- 
ciana. Prin această strofă, Eminescu înnobilează receptarea 
lui Horatius în poezia românească şi pune în circulaţie o 
strofă nouă şi singulară în poezia europeană. 

Poemul lui Eminescu, În van căta-veti, este alcătuit din 
tetrastihuri structurate în strofe în care versurile se succed 
astfel: 


3 Traian Diaconescu, Eminescu şi poezia antică. Despre arta tra- 
ducerii, în „Analele Universităţii «Alexandru loan Cuza»”, secțiunea III, 
tom XI, 1965, fascicolul 2, p. 213-218. 

4 Pentru cititorii care vor să aprofundeze studiul prozodiei româneşti 
recomandăm: VI. Streinu, Versificafia modernă. Studiu istoric si teoretic 
asupra versului liber, Bucureşti, E.P.L., 1966; L. Galdi, Introducere în 
istoria versului românesc, Bucureşti, Minerva, 1971; M. Bordeianu, Versi- 
ficatia românească, laşi, Junimea, 1974; G. Tohăneanu, Ritm dominant, 
substituiri ritmice, ritm „secund, în vol. Dincolo de cuvânt, Bucureşti, 
ESE, 1976; I. Funeriu, Versificatia românească, Timişoara, Facla, 1980; 
A. Voica, Versificatia eminesciană, laşi, Junimea, 1997, Repere în inter- 
pretarea prozodică, laşi, Editura Universităţii „Al. I. Cuza”, 1998 şi 
Fragmentarium eminescian, 1-IL, Bucureşti, Editura Floare Albastră, 2004; 
Mihai Dinu, Ritm şi rimă în poezia românească, Bucureşti, Cartea 
Românească, 1986, şi E uşor a scrie versuri. Mic tratat de prozodie 
românească, Bucureşti, Institutul Cultural Român, 2004. 

În van cäta-veti ramuri de laur azi, 

În van căta-veţi mândre simţiri în piept 
Toate trecurà: 

Viermele vremilor roade-n noi. 


1 V—V—-V-VV—-V 
2 v-v-VvV-VV-V 
3 —VV—V 
4 —VV-VV-V— 


În aceastä strofä, primul si al doilea vers sunt hendeca- 
silabi alcaici, versul al treilea este un pentasilab adonic, versul 
al patrulea este eneasilab similar cu un decasilab alcaic cata- 
lectic, adică provenit dintr-un decasilab alcaic scurtat cu o 
silabă în ultimul picior metric. Pentru a înţelege mai bine ino- 
vatia lui Eminescu, reamintim cititorului tiparul strofei alcaice 
şi al strofei safice. 


Iată schema strofei alcaice: 


1 v—-v-—--—--VV-VV 
2 v—-v-—--—--VV-VV 
3 V—V---v-v 
4 =V V-V V= VV 
Schema strofei safice e următoarea: 
1 V VV—V—-V 
2 V VV—V—-V 
3 V VV-V—-V 
4 —VV—V 


Observăm că aceste strofe antice sunt scrise în versuri 
logaedice, adică în versuri combinate dintre un dactil — v v şi 
un troheu — v care, înaintea unui dactil, e înlocuit printr-un 
spondeu. Din combinaţiile acestor picioare metrice rezultă 
variate versuri. Metricienii le-au catalogat în două mari grupe. 
Prima grupă include versuri cu un singur dactil însoțit de tro- 
hei, cum sunt versurile adonic, aristofanic, ferecratian, gliconic, 
safic şi alcaic, iar grupa a doua cuprinde versuri cu mai mulți 
dactili însoţiţi de trohei, cum sunt versurile asclepiade. Emi- 

nescu a valorificat, dintre aceste structuri metrice, pentasilabul 
adonic — v v — v şi endecasilabul alcaic v — v — —— v v — v y, 
pe care le-a structurat într-o strofă nouă, unică în poezia româ- 
nească, cu ritmuri adecvate gândurilor şi sentimentelor poetice. 


ÎN VAN CÂTA-VETI 


În van cäta-veti ramuri de laur azi, 

În van cäta-veti mândre simtiri în piept. 
Toate trecură: 

Viermele vremilor roade-n noi. 


Căci nu-i iubire, ură d-asemenea nu-i 
Si ce rămase umbra simtirei e: 

Murmura lumei 
Netedă, palidă, ca şi ea. 


Nu e antica furie-a lui Achile, 

Nu este Nestor blândul-cuvântător 
Aprigul Ajax 

Tärânä-i azi, şi nimic mai mult. 


Şi unde-i Roma, doamnă a lumii-ntregi, 

Şi unde-s astăzi vechii şi marii Caesari? 
Tibrule galbăn, 

Unde e astăzi mărirea ta? 


Chiar papii mândri cu trei coroane-n cap, 

Păstori de natii cu strâmbă cârjă-n mâni, 
Pulbere-s azi. 

Pulbere sunt chiar vii fiind. 


Căci nu sărută regii piciorul lor, 

Căci nu se-nchină lumea la glas de sfânt. 
Semnele tainei 

Mute rămân şi îi fac de râs. 


Chiar tronul papei azi ca o scenă e 

Şi el îşi face mutele lui plângând. 
Hohotul lumei, 

Lumei întregi îi răspunde-atunci. 

Căci nu-i s-ardice bolțile de granit, 

Un Michelangelo nu-i să facă iar 
Ziua din urmă. 

Templele vechie pustie rămân. 


Să-nvie pânza, Rafael astăzi nu-i. 

Nu-nvie dalta-n mânile cele noi. 
Moartă rămâne 

Marmura grea sub ochiul mort. 


În van cäta-veti ramuri de laur azi, 
În van cäta-veti mândre simtiri în piept. 
Toate trecură: 
Viermele vremilor roade-n noi. 


1 vo o= v = v = VvV VvV  — yV — 
vo o= vyv o= v = vV v — yV — 

— v Vv — v 

-— v v = vV v — yv — 

5 vo o= v = v = V Vv — yV — 
vo o= vyv o= v o= vV v — yv — 

— v VvV — v 

-— v v = v Vv — yv — 

-— v v =~ v =~ VvV v — yV — 

10 vo ov v = v = vV Vv — yV — 
— v Vv — v 

v o = v — v Vv — yV — 

VO v o= v o= vV Vv — yV — 

vo o= vyv o= vyv o= vV Vv — yV — 

15 — v Vv > v 
-— v v = v Vv — yv — 

vo o= v o= vyv V — 

vo o= vyv o= vyv vyv — Vv — yv — 

20 -— v v = vV = V yV — 
vo o= vyv = v = vV Vv — y — 
vo o= vyv = v = vV Vv — y — 

— v Vv = v 
-— v v = v Vv — yV — 

25 vo o= v o= v = NOV Vv v — 

v o o= vyv = vV v = Vv — y — 
— v Vv = v 

-— v v =~ vV VvV — yV — 

vo o= vyv = v = vV Vv — y — 

30 vo o= v o= v = vV v — yv — 

— v Vv = v 

-— v v = vV — V yV — 

vo o= vyv = v = vV Vv — y — 
vo o= vyv = v = vV yV — y — 

35 — v VvV  — V 

- v v = vV Vv — yV — 
vo o= vyv = v = vV Vv — y — 
vo o= vyv = v = vV Vv — y — 

— v Vv = v 
40 -— v v =~ v v — yV — 


Pentru analiza metrică a poemului de mai sus, e necesar 
să urmărim schema impusă de poet, anume combinarea ende- 
casilabilor alcaici cu versul adonic şi cu decasilabul alcaic 
catalectic, într-o strofă nouă, inventată de poetul român, iar 
apoi modulatia versului în funcție de măsură, ritm, cezură şi, 
apoi, în funcție de celulele ritmice care se grupează în diverse 
structuri eufonice. Aşadar, vom urmări un tipar metric, cu sor- 
ginte antică, în care poetul toarnă gândurile şi sentimentele 
sale întrupate în limba română. Relaţia poet-tipar metric-lim- 
baj artistic implică, desigur, o arhitectură complexă. 

Poetul respectă cu rigoare şi inspirație măsura şi structura 
strofei propuse. Măsura şi gruparea versurilor în strofa inven- 
tată de el este, cu puține excepții, impecabilă. Exceptii întâl- 
nim în v. 9 care este hipermetru: Nu e antica furie a lui Achile 

(Achile pentru Achil) şi în v. 20 şi v. 36 care sunt catalectice, 
octosilabice. Versul 20 Pulbere sunt chiar vii fiind şi versul 
Marmura grea sub ochiul mort ar fi trebuit să aibă nouă si- 
labe, nu opt, şi dispuse după: — v v — v v — v —. Poetul, desigur, 
într-o versiune revizuită ar fi perfectat aceste versuri care 
urmau să aibă metrul şi accentul ca în schema impusă şi rea- 
lizată în toate celelalte strofe. 

Eminescu manifestă aceeaşi grijă pentru realizarea ritmu- 
lui, urmărind succesiunea regulată a accentelor în toate versu- 
rile poemului său. 

I. În endecasilabii alcaici, adică în primele două versuri 
din fiecare strofă, accentele cad regulat, în ritm binar şi ternar, 
cu excepţia versurilor 9 (2), 10 (2), 17 (6), 18(6), 29 (9), 30 (6- 
7) şi 33 (6). Aceste abateri de la ritmul impus se explică, 
desigur, prin reliefare semantică şi estetică. Ele dezvăluie 
„lupta” poetului cu norma de accentuare a cuvintelor româneşti 
şi relevă ipostaza de poeta faber, puţin cunoscută de cititori. 
Menţionăm mai jos endecasilabii alcaici cu abateri ritmice şi 
comentăm situaţiile în care poetul propune să înălțăm, la nivel 
de accent poetic, marcat, accentul comun, nemarcat, din lim- 
bajul cotidian. 


v9(2) Nu e antica furie-a lui Achile v-v 
v10(2) Nu este Nestor, blândul cuvântător V—V 
v17(6) Chiar papii mândri cu trei coroane-n cap v-v 
v18(6) Pästori de matii cu strâmbă cârjä-n mâni v-v-v-vv-v- 
v29(9) Căci nu-i s-ardice bolțile de granit V—v 
v30(6) Un Michelangelo nu-i să facă iar v-v 
v33(6) Să-nvie pânza Rafael astăzi nu-i V—V 


În versurile de mai sus, Eminescu nu corelează totdeauna 
accentul ritmic cu accentul comun. Poetul aşază în poziție 
atonă adverbul „nu” din v. 9 şi v. 10, respectând schema ende- 
casilabului alcaic, dar abătându-se de la accentul comun, căci 
monosilabul „„nu” este accentuat. Cititorul îl va accentua, schim- 
bând structura fixă a iambului în troheu şi reliefând astfel 
negația în conformitate cu gândul poetului care apasă pe dis- 
paritia ireversibilă a eroilor homerici. Poetul nu accentuează 
însă, cum cere schema metrică, monosilabul „cu” din v. 17(6) 
şi v. 18(6), nici monosilabul „de” din v. 29(9). De aceea, în v. 

17(6), în locul unui dactil întâlnim un amfibrah „cu trei co”: v 
— v, iar în v. 18(6) avem tot un amfibrah „cu strâmba”: v — v, 
în locul unui dactil. Monosilabul „de” din v. 29(9) „de granit”: 
v V —, face parte dintr-un anapest, nu dintr-un troheu. Poetul s- 
a abătut de la ritm cu scop reliefant. În secvenţa „cu trei co- 
roane”, accentul cade pe monosilabul trei, iar în expresia „cu 
strâmbă cârjă”, accentul cade pe prima silabă a cuvântului 
„strâmbă”. Aşadar, în locul dactilului + troheu din schema fixă 
apare aici un amfibrah + un troheu. În celula ritmică „de 
granit” accentul cade pe silaba „it”, formând, aşadar, un ana- 
pest: v v —, nu un troheu + o silabă neaccentuată sau un amfi- 
macru, cum cerea schema fixă. Funcţia acestor ruperi de ritm, 
cu scop reliefant, o întâlnim şi în v. 30 şi în v. 33. În v. 3, nu- 
mele sculptorului renascentist Michelangelo e alcătuit dintr-un 
troheu + un dactil, nu dintr-o dipodie trohaică, aşa cum cerea 
schema fixă, iar dactilul din schema fixă e substituit printr-un 
troheu. Această rocadă metrică între un dactil (Angelo — v v) 
şi un troheu (nu-i să — v) subliniază numele creatorului renas- 
centist şi accentuează adverbul de negatie, sporind astfel ideea 
singularității acestui geniu apus pentru totdeauna. Acelaşi 
efect semantic are şi folosirea numelui Rafael, cu structură 
metrică anapestică, în locul dactilului din schema fixă. 

B. În versul adonic — versul al treilea al strofei eminesci- 
ene — nu întâlnim nici o abatere de la schema ritmică impusă. 
Poetul, în această situaţie, realizează o performanţă care se 
distinge prin forța ideii poetice sprijinită de frumuseţea şi 
altitudinea structurii metrice. 

C. Eneasilabul — versul al patrulea al strofei eminesciene 
— se abate numai în următoarele situații de la schema ritmică: 


VI2(1)  Tânără-i azi, şi nimic mai mult 
V20(6)  Pulbere sunt chiar vii Ø fiind 
V32 Templele vechi<e>pustie rămân 
V36(6)  Marmură grea sub Ø ochiul mort 


Cuvântul ,,tärâna”, din v. 12, are structura unui amfibrah: 
v — v, nu a unui dactil: — v v, cum cere ritmul impus, iar în v. 
20 şi în v. 36 dactilul al doilea din schema fixă este substituit 
în v. 20 printr-un cretic: „sunt chiar vii” — v —, în v. 32 printr-o 

dipodie iambică: „vechi pustie” — v — v şi, în sfârşit, în v. 36 
printr-un troheu: „grea sub” — v. În acest ultim vers, cezura 
cade după cuvântul „grea”, reliefându-l semantic şi suplinind, 
în mod ingenios, lipsa silabei scurte din dactilul impus de 
schemă. Lipsa unei silabe e substituită aici, în mod ingenios, 
de cezura prelungită care cade după cuvântul „grea”, relie- 
fându-l semantic. Aceste abateri ritmice au, după cum vedem, 
funcţie semantică şi estetică. 

După ce am analizat acest poem din perspectiva 
metrului şiaritmului, putem considera că el reprezintă 
un stadiu elaborat al creației eminesciene, în care poetul a 
trecut de la imitație la emulatie, în raport cu modelul său hora- 
tian. De aceea socotim inadecvată judecata de valoare a lui G. 
Călinescu care afirmă că acest poem este „o urmare nein- 
semnată a unor studii harnice de versificatie latină, făcute pe 
temeiul lui Horatiu” (v. Opera lui Eminescu, Bucureşti, 
1935, vol. II, p. 29). 

Observațiile noastre s-au limitat, până acum, la metru şi 
la ritmul versului, dar nu au coborât la claviatura celulelor 
ritmice şinicilacezurile versului. Sunt azi exegeti care, 
mergând pe linia formalistilor ruşi, neagă relevanta piciorului 
metric în analiza versului, iar alți exegeti propun limitarea 
analizei metrice a versurilor la nivel de emistihuri şi de cezuri 
Şi, în sfârşit, sunt exegeti care adoptă o analiză atomistă a ver- 
sului, coborâtă la nivel de cuvânt în sine. Noi considerăm că 
unitatea de bază a versului este silaba, nu piciorul metric, dar 
că piciorul metric” pe care, uneori, putem să-l numim şi celulă 
ritmică€, nu se află izolat, ci în relație cu întregul vers. Aşadar, 


5 Teoreticienii R. Wellek şi A Warren consideră că piciorul metric 
este unitatea minimă a versului (vezi Teoria literaturii, traducere de Rodica 
Tiniş, studiu introductiv şi note de Sorin Alexandrescu, Bucureşti, ELU, 
1967, p. 210-230). 

6 În delimitarea celulelor metrice nu există încă o „metodă” una- 
nimă. Noi ne asociem cu exegetii care concep ritmul poetic ca un sistem 
bazat pe accente marcate sau nemarcate poetic şi pe substituiri cu valori 
polifunctionale (v. studiile lui G. Tohäneanu, Adrian Voica şi Mihai Dinu). 
Pledăm, însă, pe cât posibil, pe respectarea integrităţii cuvintelor sau 
sintagmelor lexicale. Poetul, lucru ştiut, gândeşte în cuvinte sau sintagme 
şi nu în silabe. Delimitările în silabe sunt operaţii didactice, melodice, dar 

ritmul este structura de rezistenţă a versului, iar celulele ritmi- 
ce, prin selecția şi combinarea cuvintelor şi prin jocul cezu- 
rilor, întrupează specificul muzical imponderabil al poemului. 
Poezia clasică solicită o analiză atât la nivel de macrocosm, 
cât şi la nivel de microcosmos. Piciorul metric sau celula 
ritmică, delimitată de pauza dintre cuvinte sau grupuri de 
cuvinte structurate muzical, reprezintă un microcosmos care, 
în relație cu versul, luminează macrocosmosul unui poem’. 

Prezentăm, selectiv, observații privind structura şi funcția 
celulelor ritmice care se susțin, ca nişte motive muzi- 
cale, în textura semantică şi stilistică a poemului. 

A. Endecasilabii alcaici din fiecare strofă se divid, prin 
cezură pentemimeră, în două emistihuri care au următoarea 
structură: v — v — v//— v v- V 

1. Emistihurile A sunt pentesilabice: v — v — v, alcătuite 
din dipodii cu ordine variabilă 2 + 3 (iamb + amfibrah) sau 3 + 
2 (amfibrah + iamb). Această dispunere nu schimbă ritmul, ci 
linia melodică. Abatere de la ritm întâlnim numai în v. 9 şi v. 
10, în care prima celulă metrică este troheu nu iamb, fapt 
motivat prin reliefare semantică şi eufonică. Tot o abatere 
ritmică se află şi în v. 30, unde celula ritmică 2 nu este un 
amfibrah, ci un dactil. Explicația este, cu precădere, tot de 
accentuare semantică şi eufonică. 

2. Emistihurile B sunt hexasilabice: — v v — v, alcătuite 
din tripodii cu ordine variabilă: 2 + 3 (troheu + amfibrah) + 1 
silabă independentă accentuată sau 3 + 2 (amfibrah + troheu) 
+ 1 silabă independentă accentuată. Precizăm însă că versurile 


fără relevanţă semantică. În versul Pururi, tânăr, înfăşurat în manta-mi, 
cuvântul „înfăşurat” are un singur accent natural, este deci peon 4 v v v —, 
dar în ritmul poetic marcat, bazat pe substituiri, primeşte un accent secun- 
dar şi devine coriamb: — v v —; iar în canonul safic, împreună cu „manta-mi”, 
formează un dactil + un amfibrah: — v v — v — v. Tăierea cuvântului „înfă- 
şurat” şi adăugarea unui accent secundar sunt relevante numai pentru 
canonul safic. În ritmul poetic nemarcat rămâne însă un peon. Exegetul se 
cuvine să sublinieze funcția de reliefare a acestei celule ritmice în relația 
dintre sunet şi sens, dintre metrică şi mesaj. 

7 Pentru variantele din manuscris v. Eminescu, Opere IV, ediția 
Perpessicius, Bucureşti, Editura Academiei, 1952, p. 371-72 şi Opere V, 
1958, p. 392. 

2, 9, 10, 14, 26, 27 nu au o silabă independentă, ci una inclusă 
într-o celulă cu alt profil: v. 2 şi v. 14 (diiamb), v. 9 (anapest), 
v. 25 şi v. 26 (eretic), v. 29 (anapest). Toate aceste variate 
celule metrice respectă ritmul, dar sporesc, prin varietatea lor, 
linia melodică a versurilor. Abaterile de la ritm, puţine la 
număr (v. 17, 18, 29, 30, 33), se explică, de asemenea, prin 
reliefare semantică şi eufonică. În urma unei perfectări metro- 
nomice a ritmului, aceste abateri ar fi dispărut şi, odată cu ele, 
şi funcţia lor semantică şi estetică. Noi judecăm însă versiunea 
de faţă şi nu o versiune virtuală. O menţiune specifică trebuie 
făcută pentru silaba tonică de la sfârşitul versurilor. Accen- 
tuarea acestor silabe, independentă sau nu, are limpede un rol 
semantic şi estetic. Finalul abrupt, accentuat, rămâne în ureche 
şi pătrunde în memorie, sprijinind ideea prăbuşirii ireversibile 
a gloriei sociale, politice sau religioase. 

B. Adonicul, vers median în strofa eminesciană, este 
alcătuit din dipodii cu structuri variate: 3 + 2 (dactil + troheu) 
şi 2 + 3 (troheu + amfibrah). Prima formă, pură, apare în şapte 
versuri, în strofele II, III, IV, V, VI, VII, VIII, iar forma 
secundă se întâlneşte în trei versuri, în strofele I, IX, X din 
cele zece strofe ale poemului. Ritmul adonic este păstrat în 
ambele forme, dar varietatea celulelor ritmice sporeşte mo- 
dulatia eufonică, mai ales când aceste celule ritmice se unesc 
în structuri melodice recurente. Modulatia melodică este astfel 
îmbogățită. 

1. dactil + troheu: — v v — v. Murmurul lumei (s. I), 
Aprigul Ajax (s. III), Tibrule galbăn (s. IV), Pulbere-s astăzi 
(s. V), Semnele tainei (s. VI), Hohotul lumei (s. VII), Ziua din 
urmă (s. VIII). 

2. troheu + amfibrah: — v v — v. Toate trecură (s. I şi s. 
X), Moartă rămâne (s. IX). Aceste combinări sintagmatice 
imprimă versului tonuri muzicale adecvate mesajului şi recep- 
torului virtual. 

C. Eneasilabul, versul din strofa eminesciană, se reali- 
zează, de asemenea, în structuri diverse. Forma pură (dactil + 
troheu + troheu + 1 silabă independentă accentuată) apare rar, 
precum în strofele I, II şi X. Întâlnim frecvent substituiri, cu 
precădere în celulele ritmice mediane, dar niciodată în silaba 

finală accentuată. Dactilul 1 din strofa III este înlocuit cu un 
amfibrah, iar dactilul 2 din strofele IV, VI şi VII este substituit 
cu un troheu + 1 silabă atonă dintr-un cuvânt următor. Celu- 
lele ritmice se îmbină adesea, şi aici, în structuri eufonice re- 
curente, care conferă varietate şi expresivitate fiecărui vers. 
Celula finală este realizată din monosilabe în toate versurile, 
cu excepţia v. 20, unde apare un bisilab cu structură iambică. 
Aceste silabe independente accentuate se corelează cu silabele 
finale similare ale endecasilabilor şi impun un ton abrupt şi 
ferm, sugerând pasul bufnitor şi implacabil al timpului care ne 
târăşte-n neant. 

Am putea să ne oprim aici cu analiza versificatiei din 
poemul postum În van cäta-veti, la care poetul a lucrat cu 
ştiinţă şi fervoare. Cercetarea noastră ar fi însă incompletă, 
dacă nu am cobori în laboratorul creației eminesciene, urmă- 
rind, pe manuscris, treptele devenirii poetice”. 

v. 4 Viermele vremilor roade-n ei. Poetul, în versiunea fi- 
nală, substituie prenumele personal ,,e1” cu prenumele perso- 
nal „noi”. Prin această opţiune, poemul câştigă în referință, 
trece de la un segment social la întreaga cetate, sprijinind 
antiteza prezent-trecut în care poetul este un laudator temporis 
acti, ca în toată creaţia sa. 

v. 7 Volbura lumei. În acest vers, poetul înlocuieşte sub- 
stantivul „volbura” cu „murmura”. Acest cuvânt este, evident, 
mai adecvat şi mai expresiv. Notele semantice, metaforice şi 
eufonice sunt, neîndoielnic, mai complexe. 

v. 10 Nu e antica furia lui Achile. Acest vers este hiper- 
metru, adică dodecasilab, nu endecasilab şi, în celula finală, 
aritmic. Poetul l-ar fi putut reface într-o variantă metrică şi 
ritmică nouă: Nu e antica furie-a lui Achil. Înlocuirea cuvân- 
tului „Achile” cu „Achil” înlătură abaterea de la măsură şi 
ritm. Eminescu, traducând din Homer, folosise forma Ahil: 
Cântă-ne, zână, a lui Ahil Peleidul mânie. 

v. 18 Păstor de natii cu strâmbe cârjoane. Şi acest vers 
era hipermetru şi, partial, aritmic. Poetul l-a refăcut, înlocuind 
cuvântul regional „cârjoane” cu sintagma „cârja-n mâni”. În 
felul acesta, versul dobândeşte claritate şi adecvare semantică 
şi stilistică. 

v. 22 Căci nu se-nchină lumea la vorba lor. Ultima 
celulă ritmică „vorba lor” a fost înlocuită cu „glas de sfânt”, 
evident, superioară prin notele ei semantice şi eufonice. 

v. 24 Mute-au rămas şi îi fac de râs. Poetul a înlocuit 
forma de perfect compus „au rămas” cu prezentul „rămân”, 
proiectând acțiunea limitată la trecut într-un prezent etern şi 
conferind referintei dimensiuni noi. 

v. 25 Tronul Papei azi ca o scenă e. Acest vers era hiper- 
metru, decasilab, nu eneasilab, lipsind din schemă prima 
silabă neaccentuată. Poetul a refăcut versul, introducând, la 
început, în poziţie atonă, adverbul „chiar”. 

v. 26 El ca un comic mutre face plângând. În forma 
aceasta, versul era aritmic, față de un endecasilab alcaic. Poe- 
tul, eliminând comparatia şi introducând un „şi” aton a realizat 
ritmul endecasilabului alcaic. 

Confruntarea versiunii finale cu variante de manuscris ne 
relevă metamorfoza versurilor de la forme provizorii, inadec- 
vate, la forme elaborate, cu reverberatii semantice şi stilistice 
înalte, în ultimă instanță, strădania unui poeta faber şi a unui 
poeta doctus cu profil singular în poezia românească. 

În urma analizei structurilor prozodice şi a devenirii poe- 
tice în poemul În van cäta-veti, putem formula câteva con- 
cluzii: 

1. Relaţia dintre poezia antică şi creaţia lui Eminescu. 
Poetul nostru a studiat cu fervoare versificatia greco-latină 
pentru a traduce din marii poeți eleni sau latini şi pentru a 
scrie, în tipare metrice antice, versiuni originale. Prin poemul 
acesta, Eminescu face un salt în devenirea poetică şi creează o 
strofă originală, cu structuri metrice şi ritmice noi, adecvată 
mesajului poetic. Întrucât această strofă este, după câte ştim, 
unică în literatura română, considerăm că poate să fie numită 
stropha logaedica eminesciana şi că merită să fie inclusă în 
exegeza internațională. 

2. Relaţia dintre versificatia antică şi cea modernă. Rit- 
mul antic era bazat pe cantitatea silabelor. Unitatea minimă 
era mora (silaba scurtă). Picioarele metrice, supralexicale, 
erau structurate, cu precădere, în grupuri bisilabe, trisilabe sau 
tetrasilabe, cu numiri diverse. Versificatia modernă se bazează, 

însă, pe accent, unitatea minimă este silaba, iar celulele ritmi- 
ce sunt polimetrice. Succesiunea accentelor, rolul catalizator al 
cezurii, polimetria celulelor metrice, intonarea monosilabelor 
etc., sprijină gândul şi sentimentul poetului. În poemul În van 
cäta-veti, poetul îşi propune să respecte o schemă fixă, 
logaedică, dar claviatura celulelor ritmice imprimă ritmului 
dat o linie melodică nouă, adecvată ideii poetice. 

3. Relația dintre metrica modernă şi mesajul poetic. Poe- 
mul În van cäta-veti ilustrează tema fortuna labilis. Exaltă 
gloria trecutului, simbolizată prin „ramuri de laur”, opunând-o 
decăderii prezentului. Eroii Greciei, împărații Romei, sfintenia 
papilor, genii ca Michelangelo sau Rafael au apus pentru tot- 
deauna. Motivele ubi sunt şi pulvis sumus hrănesc imaginaţia 
unui laudator temporis acti. Strofa şi structura metrică a poe- 
mului sprijină expresiv această concepţie despre lume. Ritmul 
precipitat şi vehement reflectă atitudinea poetului față de 
mutatile implacabile şi ireversibile ale timpului care înghite 
valori fără să le renască în prezent. Prima şi ultima strofă în- 
chid, ca într-un cerc de foc, lumea coborâtă în neguri. Elogiul 
artei, prin Michelangelo şi Rafael, e singura ancoră a nemuririi 
aruncată în contingent. Patosul retoric al ritmului şi structura 
savantă a metricii răscolesc emoţii şi invită la meditații. 

Poetul român, prin acest poem, face saltul calitativ de la 
imitatio la creatio, inventează o strofă nouă, unică până azi în 
literatura română, dovedindu-se un emul genial, nu un epigon 
al marilor poeți latini, cu care este confin prin cultul formei şi 
al ideii poetice sublime. 


Sensuri poetice ale flăcării şi ale văpăii, între 
„ardere” şi „reflectare” 


Valeriu P. STANCU 


Întregindu-şi semnificaţiile în corelaţie cu o serie termi- 
nologică foarte extinsă din cîmpul semantic al focului — 
scinteie, pară, fum, cenuşă ş.a. —, semnele poetice flacără şi 
văpaie îşi structurează conținutul semantic, în lirica emines- 
ciană din toate etapele creației, după sensurile de ardere 
(pentru care trăsăturile +uman şi +interioritate creează arii 
diferite de conotaţie), de lumină (reflectare sau iluminare) şi, 
într-o măsură mai redusă, după cel de viață/energie de sorginte 
divină. Pentru semnul dintâi, sensul dominant, de „distrugere” 
pe calea focului, se construieşte de cele mai multe ori cu 
ajutorul formei de plural flăcări (cu variantele, semnificative 
din punct de vedere fono-prozodic, flacări şi flacăre), sugerînd 
cu mai mare forță propagarea şi cuprinderea. Cu o functio- 
nalitate poetică asemănătoare, semnul văpaie adaugă de fiecare 
dată conotatia intensității unei stări sau a unui fenomen. 


În contextele în care termenul flacără transfigureazä 
poetic ideea de ardere, de mistuire, semnificaţiile lui se dez- 
voltă în relație cu: a) exterioritatea lumii — iar atunci sensul 
fundamental este cel de distrugere prin foc, implicînd de-ma- 
terializarea sau des-fiintarea — sau cu b) interioritatea fiinţei 
umane — cînd sensul implicit este cel de ardoare, care conferă 
autenticitate trăirii. 

a) În cea dintii ipostază, imaginile construite comportă 
fie un sens eschatologic, de mistuire finală a Universului, fie 
sensul de distrugere în vederea unei reîntemeieri. Pentru armo- 
nizarea expresiei cu intensitatea arderii din lumea refigurată 

artistic, contextul poetic îşi asociază preponderent virtuțile 
hiperbolei, potentate de proteica izotopie a focului şi de 
sugestia unei extinderi a acestuia pînă la limitele lumii: ,„ Norii 
sunt o spuză 'n ceruri şi prin ei topite stele. / Şi, ca oceanul 
negru răscolit de visuri grele, / Urbea îşi frămintă falnic 
valuri mari de fum şi jar, / Din diluviul de flacări, lung întins 
ca o genune, / Vezi neatins cu arcuri de-aur un palat ca o 
minune / Şi din frunte-i cîntă Neron... cîntul Troiei funerar” 
(O. IV, 123). Metafora hiperbolizantă, în care un rol însemnat 
îl joacă semele fluiditätit şi propagării, alături de termenii din 
cîmpul semantic al focului (spuză, topite, fum, jar) şi de 
bogatul substrat mitic al întregului context accentuează sem- 
nificatia de distrugere a unei întregi lumi. Prezenţa a trei 
termeni cu încărcătură mitică individualizată — „diluviu”, 
„genune” (accentuînd poate ideea de „prefacere” a materiei) şi 
„(cîntul) Troiei” — transferă bogăția de conotaţii din corelatia 
apă (potop) - foc întregului substrat mitic. În imaginea (pro- 
priu-zis) apocaliptică, spre deosebire de această ipostază a 
prefacerii materiei, termenul /lacăre denotă elementul distruc- 
tiv omniprezent şi neindividualizat, ca şi cum în ipostaza 
finală a universului focul ar reveni la condiţia pe care o avea 
ca element primordial al Universului: „Marea valur le să-şi 
mişte şi să tremure murindă, / Norii, vulturii mariumbrii, a lor 
aripi să-şi aprindă, / Fulgeri rätäciti s 'alerge spintecind aerul 
mort; / În catapeteasma lumii soarele să 'ngălbenească, / Ai 
peirii palizi îngeri dintre flacăre să crească / Si să rupă pinz’ 
albastră pe-a cerimei întins cort” (O. IV, 149). Coborită într- 
un timp istoric, imaginea igniferă a distrugerii păstrează fie — 
în asociere cu fumul — conotatia fluidității, a amenințării cu 
extinctia şi a impurităţii: „Din negre pustiuri porni Mohamet / 
Stirnind mulgătorii de iepe; / Îneacă o lume în flăcări şi fum” 
(O. IV, 545), fie pe acelea de expansiune şi de intensitate, 
sugerate de propagarea flăcărilor pînă la constituirea într-o 
forță unică distructivă, în asociere cu imaginea valului: 


! Notaţiile din parantezele de după citate trimit la ediţia critică a 
Operelor, întemeiată de Perpessicius şi continuată de P. Cretia şi D. Vata- 
maniuc. Acestea indică numărul volumului şi pe cel al paginii. 

„Parisul arde ’n valuri, furtuna 'n el se scaldă, / Turnuri ca 
facle negre trăsnesc arzind în vint — / Prin limbile de flacări, 
ce ’n valuri se frămint”, / Răcnete, vuiet de-arme pătrund 
marea cea caldă, / Evul e un cadavru — Paris al lui mormint” 
(O. 1, 62). În ipostazele sale istorizate, ideea arderii nu mai 
instituie în lirica eminesciană contexte în care limbajul să aibă 
forța poetică a metaforei hiperbolizante din tablourile apoca- 
liptice; percepția istorizată transformă metafora în catacreză şi 
reduce intensitatea hiperbolei. 

b) În relație cu interioritatea ființei umane, arderea 
înseamnă în primul rînd ardoare, entuziasm, trăire intensă — 
conotaţii actualizate mai cu seamă în poemele avînd drept 
temă iubirea şi/sau creaţia. Apărînd frecvent în sintagme în 
care are rol de determinant — ochi de flăcări, suflet de flăcări, 
ocean de flăcări etc. —, termenul împrumută lumii poetice 
trăsăturile unui univers în care arderea, formă şi sursă pri- 
mordială a vieţii, nu s-a pervertit şi din care se insinueazä în 
lumea fenomenală toate elementele ce participă la „dezmăr- 
ginirea” ființei. În contextul în care îşi declară înfocat iubirea, 
îndrăgostitul îşi exprimă plenitudinea trăirii prin imaginea vie, 
sugestivă, în structuri comparative recurente, în care elementul 
obligatoriu provine din aria semantică a focului: „Și te iubesc, 
copilă, cum repedea junie / lubeşte-n ochi de flacări al zilelor 
noroc, / lubesc precum iubeşte pe-o albă vijelie / Un ocean de 
foc” (O. I, 21). Ambiguitatea indusă de prezenţa prepozitiei 
„(î)n” permite punerea în relaţie a conotatiilor din această 
secvenţă atît cu reflectarea (iubirii) în oglinda ochiului ori cu 
entuziasmul (arderea amoroasă) exteriorizat(ă) prin privire, cît 
si cu „norocul” definitoriu pentru condiţia de muritor. 

Tirada bardului-profet Mureşanu trimite la sensul de 
„aprindere” a fanteziei creatoare, care ajunge să-i covîrşească 
ființa întreagă, prin termenii din sfera acvaticului construin- 
du-se o nouă metaforă mixtă: „În ocean de flăcări gindirea 
mea se scaldă / Si sufletu-mi se 'mbată de-o primăvară caldă” 
(O. IV, 475). Sensul de consubstantialitate a „limbajului” firii 
cu cel al lumii poetice se dezvoltă în contextul dialogului 
dintre „Chipul” creat şi poet, în care entuziasmul, semn al 
arderii interioare, îşi află corespondent în ambele planuri: 

„(...) Si-acele cinturi pline / De-amor, de inspirare, le 
îndreptai la mine / Si am urmat cîntării... ființa mea apare / 
Si-aruncà umbra-i tristă pe fruntea ta cea mare, / Gîndirile-ţi 
mărețe în gindul meu cuprind, / La sufletu-ti de flacări eu 
sufletu-mi aprind...” (O. IV, 312). 

În Odă (în metru antic), forma de plural „flacări” se inte- 
grează într-o serie terminologică fundamentală (alături de mis- 
tuit, rug, mă topesc, re'nviu luminos şi Pasărea Phoenix), 
avînd rolul de a accentua momentul maximei arderi (deci al 
celei mai intense trăiri) din destinul spiritului divin, întrupat 
pentru a se cunoaşte în imaginea concretă a lumii de el create 
(= visate), „ca într-un altceva al său'?. Sensul de aici al arderii, 
ca efect al oglindirii spiritului în ființa pe care însăşi gîndirea 
sa a în-trupat-o, comportă conotatia suferinței — formă de 
negare a rupturii substanţiale transcendent 7 imanent (spirit + 
trup) şi cale de mîntuire, de reîntregire. Arderii cu efect dis- 
tructiv, în flăcările veşmîntului trupesc înveninat, îi cores- 
punde, în planul transcendent, „arderea” rece şi luminoasă a 
existenţei în spirit: „De-al meu propriu vis, mistuit mă vaiet, / 
Pe-al meu propriu rug, mă topesc în flacări... / Pot să mai 
re'nviu luminos din el ca / Pasărea Phoenix?” (O. I, 199). 
Sintagma „suflet de flăcări” relevă, de asemenea, pe calea sim- 
bolului, semnificația mitică a figurii lui Ştefan, în contextul 
interogatiei asupra rolului pe care îl poate avea pentru 
redeşteptarea întregii națiuni, moment înălțător din destinul 
acesteia: „Ce poate face - atuncia sufletul meu cel mare / 
Care din noaptea morţii înfiorat apare, / Sufletul meu de 
flăcări, de veacuri desmierdat? ” (O. IV, 468). 

Un alt sens subsumat semnificației de inferioritate se 
actualizează prin reflectia asupra condiției umane, în cadrele 
istorice ale poemului Memento mori. Refigurînd arderea inte- 
rioară intensă, energia închisă, dar gata oricînd să răstoarne 
ordinea elementelor primordiale, secvenţa care conţine ima- 
ginea personificată a magmei din „măruntaiele” pămîntului 
instituie un context metaforic complex, de metaforă între- 
tesutä, în interiorul comparatiei dezvoltate: „Cum sub stinci, 


? Joana Em. Petrescu, Eminescu. Modele cosmologice si viziune 
poetică, Bucureşti, Minerva, 1978, p. 230. 

în întuneric, măruntăile de-aramă / A pămintului, în lanţuri 
țin legat şi fără teamă / Sufletul muiat în flăcări a vulcanului 
grozav, / Astfel secoli de 'ntuneric tin în lanţuri d'umilire / 
Spiritul, ce-adinc se sbate într'a populilor fire” (O. IV, 144). 
În registrul satirei, „limba de flacări” susţine ironia alăturării 
de elemente din categoria aparentei (si falsitätii) cu cele din 
categoria adevărului care conferă valoare formelor si 
sensurilor autentice: „Eşti bun cu ai tăi semeni, nu c alte 
animale. / Tu îi iubeşti atita încît îi stringi de git... / Şi-i faci 
s ‘admire geniul — sunarea unei oale — / Si limba ta de flăcări 
şi plină de urit.” (O. IV, 220). Metonimia funcţionează în 
acest poem ca element supraadăugat care acuză retorismul şi 
lipsa de substanță a artei depreciate, imagine a „arderii” fără 
corespondent în interiorul ființei. 


Sensurile cuvîntului flacără în care se actualizează sem- 
nificatia de „lumină” se dezvoltă în relaţie cu exterioritatea 
ființei, opoziţia interioritate/exterioritate şi numărul de ocu- 
rente cu acest sens fiind elemente distinctive în comparatia cu 
semnul văpaie. Lumina focului apare în formă diminuată, în 
antiteză cu formele augmentate, hiperbolice ale spaţiului 
neluminat, atunci cînd sensul pe care îl susține imaginea /lă- 
cării este acela de cunoaştere, de revelare sau de forță de 
subzistență a viului în faţa întunericului (echivalent cu 
moartea sau cu uitarea): „Prin noaptea bătrină, ursuză, voi- 
nică, / Prin nori ce se clatin, se luptă, se sparg, / Feciorul de 
rege trecea fără frică — / Pe munte luceşte o flacără mică / Cu 
raze ce taie 'ntunerecul larg” (O. IV, 157), „O candelă 
bătrinul aprinde — para lungă / Se 'nalță 'n sus albastră, de 
flacăre o dungă, / Lucesc în juru-i ziduri ca tuciul lustruiti” 
(O. I, 93). Elementele din sfera semantică a focului intră aici 
în relație de complementaritate: candela poartă conotatia 
concretetii, a materialitätii asociate spaţiului sacralizat, „para 
lungă” accentuează mai ales manifestarea (forma şi culoarea) 
arderii, iar imaginea flăcărilor substituie elementul primordial 
— toate semele concentrîndu-se în „lucirea” care dă viaţă zidu- 
rilor negre. 

În legătură cu semnificaţia de prefacere prin foc (cel al 
revoluţiei), termenul flacări dezvoltă, alături de epitetul „orbi- 

toare”, un sens bivalent: în primul rînd — de intensitate a 
luminii ce se propagă în întreg spaţiul (pluralul stradele), iar în 
al doilea rînd — de ardere, distrugere cu accentuat rol cathartic. 
Sensurile conotate de adjectivul „(î)ncruşite” susțin mai ales 
semnificaţia de iluminare, iar culoarea roşie, la care trimite 
sensul denotativ al termenului, poate fi o redundantă sugestie a 
morţii: „Pe stradele ‘’ncrusite de flacări orbitoare, / Suiti pe 
baricade de bulgări de granit, / Se mişc” batalioane a plebei 
proletare” (O. I, 62). Un ultim sens aflat în relație cu „ilumi- 
narea” se dezvoltă în contextul liricii erotice, într-o structură 
comparativă în care femeia iubită pare să-şi piardă atributele 
materialității. Graţie conotațiilor de fluiditate şi de dinamism, 
imaginea se reduce — purificată de alte însuşiri — la formă, 
numai elementul determinant „de aur” conotînd luminozitatea, 
strălucirea: „Ca flacăra de vînt îmflată / Cu limbi de aur 
părul tău; / Aripa ta e constelată / Si în colori de curcubău ” 
(O. IV, 485). 


Ordonîndu-se în manieră întrucîtva diferită în jurul sem- 
nificațiilor mai importante, sensurile pe care semnul poetic 
văpaie le dezvoltă în legătură cu iluminarea sau/şi reflectarea 
sînt condiţionate de opoziţia regim diurn vs. regim nocturn. 
Spre deosebire de astrul diurn, pentru care văpaia nu este un 
efect al manifestării într-un alt spaţiu, ci un constituent al 
propriei imagini (,,Ş-aleele scutur de rouă o ploaie / lar soa- 
rele nalță în disc de văpaie” — O. IV, 330), luna aruncă o 
lumină ce relativizează limita dintre terestru şi celest şi inter- 
mediază comunicarea dintre acestea, accentuînd trăsătura 
comună a fluiditätii. 

Cînd intermediar al semnificației este imaginea de regim 
nocturn, un prim sens se dezvoltă în legătură cu reflectarea 
luminii (de lună) în oglinda apei, sintagmele „brazde de vă- 
paie” şi „cărare de văpaie” implicînd procedeul defamiliari- 
zării şi sustinind semnificaţia întregii serii de secvențe lirice în 
care Luna face „din vis viață, din umbre adevăr” (Mureşanu): 
„Numai lebedele albe, cînd plutesc încet din trestii, / Domni- 
toare peste ape, oaspeți liniştei acestei, / Cu aripele întinse se 
mai scutură şi-o taie / Cînd în cercuri tremurinde, cînd în 

brazde de văpaie” (O. I, 152); „Luna... luna iese -ntreagă, se 
inalt- aşa bălaie / Si din țărm în țărm durează o cărare de 
văpaie, / Ce pe-o repede-nmiire de mici unde o aşterne / Ea, 
copila cea de aur, visul negurii eterne” (O. I, 154). Relativi- 
zarea granițelor dintre lumi constituie totodată o revitalizare, 
întrucît, complementar acestei puneri în comunicare nocturne, 
se dezvoltă uneori imaginea unui spaţiu unificat cuprins de 
vrajă, protector al unei iubiri ca din basme: ,, Räsare luna, -mi 
bate drept în faţă: / Un rai din basme văd printre pleoape, / 
Pe cimpi un văl de argintie ceaţă, / Sclipiri pe cer, văpaie 
preste ape” (O. IV, 354). 

Atît în imaginile statice, cît şi în cele încărcate de o 
formă de dinamism, specularitatea semnifică întoarcerea 
„marii gîndiri” către ipostaza de grad secund a Cosmicului — 
alteritatea din lumea fenomenalä (similară dimensiunii 
interioare a fiinţei) —, în scopul revelării de sine. Accentul cade 
astfel pe imaginea reflectată: „Străfulgeră-n umbră-i de valuri 
bătaie / Ajunse în fugă de-a lunei văpaie” (O. IV, 324). În 
relație cu această imagine, „luna plină” constituie un fel de 
temporalitate-pivot, cu funcție revelatorie, în spațiul contem- 
plării, pentru raportul dintre planul temporal individual (uman) 
şi o temporalitate a naturii, structurată de ritmul ciclic. 
Reflectarea — provizorie şi reiterată — în „văpaia de pe lacuri” 
instituie un alt mod de intermediaritate, prin care conştiinţa, 
subiect al contemplării, poate să transgreseze limitele propriei 
temporalitäti: „Și privind în luna plină / La väpaia de pe 
lacuri, / Anii tăi se par ca clipe / Clipe dulci se par ca 
veacuri” (O. I, 110). Forma de plural „lacuri”, interferînd se- 
mantic cu un continuum al văpăii, semnifică indeterminarea, 
evadarea din imperiul mundan supus trecerii timpului, pentru 
a redobîndi condiţia de element primordial şi constituie o cale 
privilegiată de „dezmărginire” în lirica eminesciană. Ideea de 
intermediaritate se construieşte nu numai prin particularitätile 
conotative ale cuvintelor ce recreează imaginea astrului — for- 
ma de singular articulat /una şi îm-plinirea, prepozitia în cu un 
intens şi ambiguu sens temporal, forma de gerunziu privind, 
ce accentuează sensul de contemplare, toate sugerînd durata 
fără trecere ca atribut al sacrului — sau prin insistența asupra 

deschiderii, a permeabilităţii granițelor dintre cele două spații 
(versul „La văpaia de pe lacuri” consfinteste imagistic intra- 
rea în comunicare, repetînd totodată vocala deschisă a), ci si 
prin relativizarea oricărei percepții omeneşti despre timp, în 
ecuatia-inecuatie cu termeni la plural anii = clipe = veacuri. 

În cele mai multe contexte însă, aspectul central al meta- 
forei este procesualitatea: văpaia capătă atunci conotatia +ma- 
terialitate, pătrunde în spaţii pe care le ia în stăpînire, uneori 
revelîndu-le sensul, alteori scotîndu-le dintr-o stare de „uitare” 
care de-materializează: „Căci perdelele-ntr-o parte cind le 
dai, şi în odaie / Luna varsă peste toate voluptoasa ei văpaie, / 
Ea din noaptea amintirii o vecie -ntreagă scoate / De dureri, 
pe care însă le simțim ca -n vis pe toate” (O. I, 130); ,„ Totuşi 
valul nu se taie / Cercuind apa bălaie / Ci-o încunjură fru- 
moasă / Ş-o îmbracă cu văpaie / În lucire scînteioasă ” (O. VI, 
79). 

Insolitarea imaginii poetice — frecventă în aceste contexte 
— are legătură cu ideea de reiterare a procesului primordial 
prin care „geniul de lumină” desface în fisii întunericul lumii 
netrezite la viață. Sintagma „o mreajă de văpaie” implică 
forma de manifestare în lumea fenomenală a vieții tainice 
(înțeleasă ca ardere în plan metafizic), „ţesătura” de lumină 
fiind una dintre configurările poetice consacrate unei forme de 
existență din spaţiul suprauman. În cea dintii reprezentare a 
Luceafărului „alunecînd” în odaia Fetei de împărat, scînteia 
devine semn al vietuirii nepervertite în formă, iar epitetul 
„rece” din componența oximoronului accentuează distanța 
dintre cele două lumi implicate, una putîndu-se manifesta în 
cealaltă doar printr-o formă de propagare (imaginea luminii 
reci, ca efect distal al arderii): „Și pas cu pas pe urma ei / 
Alunecă -n odaie, / Tesind cu recile-i scîntei / O mreajă de 
văpaie” (O. I, 168). 

În alte contexte, văpaie are sensul de reflectare, însă cu o 
conotație mai puternică a materialitätu. Fluiditatea cvasi-acva- 
tică a luminii — caracteristică susţinută şi de prezenţa consoa- 
nelor fricative sau lichide v, r, / — subliniază consubstan- 
tialitatea cosmic-terestru, care construieşte în planuri paralele 
semnificaţia de vitalitate, de în-sufletire: „Numai luna printre 

ceață / Varsă apelor văpaie, / Si te află strinsă -n braţe / 
Dulce dragoste bălaie” (O. I, 210). Multipla oglindire a 
luminii (Soare — Lună — lac — spaţiu al indrägostitilor) ex-pune 
o taină a vieții pämintesti, iubirea, iar prepozitia printre şi 
substantivul ceață particularizează ideea de intermediaritate 
care se constituie în acest context. În invocatia-chemare adre- 
sată de îndrăgostit astrului nocturn, acesta este îndemnat să 
ilumineze locul în care se află femeia iubită pentru a-i transfera, 
în limbajul său de sorginte transcendentă, ardoarea propriilor 
trăiri: , Pătrunde-n ungherul duioasei odăi, / În luciul oglinzii, 
o, lună, coboară, / Väpäi / Vărsind pe covoare” (O. IV, 542). 
„Luciul oglinzii” îl substituie aici pe cel al apelor, iar 
reflectarea luminii „aprinde” întregul spațiu al odăii, care se 
sustrage astfel ordinii domestice. 


Un nou sens al termenului flacără, cel de energie des- 
trupatä, se actualizează în contextul înfruntării alegorice 
dintre Bine şi Rău — Călin şi zmeu —, protagoniștii renuntînd la 
alte atribute, în afară de cel de „energie care face posibile 
arderea şi viața” (flacără, văpaie) şi de o unică determinare 
cromatică, cu funcție de individualizare: „Zice smeul: — Moaiă, 
cioară, aripa-ti în apă, stinge / Flacăra cea verde care nu-s în 
stare a o-nvinge. / — Împărate Pre nnältate, moaie-ţi aripa în 
apă / Zice — atunci Călin — şi stinge flacăra roşă — mă scapă” 
(O. VI, 39). În acelaşi context poetic din Călin (file din 
poveste), semnul poetic văpaie intră în relaţie cu alte semne 
din cîmpul semantic al focului — flacără, pară, flamă —, care 
îşi alternează prezenţa în amplul tablou al confruntării dintre 
Călin şi zmeu: „Se-nfăşoară, se desfăşur, mestecind a lor 
văpaie, / Fulgerind umbra din codri în a flacărei bătaie, / 
Joacă-n juru-le dumbrava cînd în umbră purpurie, / Cînd 
încremeneşte parcă într-o brum ‘-adinc-verzie” (ibidem). 

Oarecum sporadic, termenul flacără construieşte în lirica 
lui Eminescu sensuri subsumate ideii de viață în spirit, care 
este în acelaşi timp ardere nedistructivă şi energie vitală. 
Această semnificație se actualizează fie în secvențele poetice 
în care reprezentarea umanului atinge pragurile sublimului 
ființării, într-una dintre formele care fac posibilă „dezmărgi- 

nirea”, fie în cele în care ființa recunoaşte însemnele sacrului 
manifestat în lumea fenomenalä. În poeme de la începuturile 
creaţiei eminesciene, „steaua cu flacără”, conotînd unicitatea 
şi înnobilarea spirituală a figurii domnitorului, constituie cen- 
trul de semnificaţie al metaforei (stingere-moarte): „Și cu 
ochiul plin de lacrimi națiunea cea română, / Care are ’n mii 
de inimi sufletul ei tremurind, / Vede cum prin nori se stinge 
stea cu flacără, divină” (O. I, 28), iar imaginii stilizate a 
iubitei „flăcările albe” îi conferă atributele sacralitätii: ,, Tu-mi 
pari un înger de flacări albe” (O. IV, 464). 

În contextul interogatiei filosofice asupra întrupării spiri- 
tului în fiinţa lumii, „flacăra curată” are sensul de energie care 
insufleteste, manifestare a veşniciei în fiinţa trecătoare: ,, De ce 
de-a mea viaţă o lume e legată, / De ce un înger palid din cer 
s'a coborit / Ca trupul meu să 'nvie cu flacăra-i curată, / De 
ce-un geniu coboară în corpul cel urit?” (O. IV, 158). Sensul 
de purificare prin „ardere” — (re)topire şi/sau „încărcare” cu 
energie divină — se dezvoltă în relație cu imaginea clopotului 
din turnul mănăstirii, care păstrează nealterate însuşirile vîrstei 
sacre a întemeierii: „Din turnul mănăstirei cu fruntea 'ncă- 
runțită / De patru secoli cîntă un glas armonios / Şi-a lui 
vibrare dulce de-aramă curăţită / Prin flăcări întreite, e imn 
religios” (O. IV, 56). Adjectivul „întreite” asociat termenului 
flăcări conotează puritatea de excepţie, după un proces repetat 
— potentat de simbolistica numărului trei — de topire, însă 
poate fi totodată o sugestie pentru puterea purificatoare a 
Sfintei Treimi. 


Spre deosebire de termenul flacără, între ale cărui semni- 
ficaţii predominantă rămîne „arderea”, pentru văpaie predomi- 
nante devin sensurile care se dezvoltă în jurul ideii de „re- 
flectare a luminii”, conotatia avîndu-şi originea în interiori- 
tatea tensionată a ființei şi actualizîndu-se preponderent în 
construcții metaforice. În contextele care accentuează sensul 
de „ardere”, văpaie relevă fie însuşirile ființei tensionate, 
capabile de trăiri mistuitoare, fie pe cele ale universului, atunci 
cînd, în ipostaze ce implică sublimul, se lasă contemplat de 
ochiul „mirat”. 

Résumé 


Les sens des signes poétiques flacără (flamme, flambée) et 
väpaie (flamboiement, flamme) s’actualisent dans la création 
poétique de Mihai Eminescu autour des significations «brûlement» ou 
«ardeur», «réflexion de la lumière» et «énergie». Les oppositions qui 
déterminent la plupart des connotations dans un groupe de signi- 
fications sont intériorité vs. extériorité et régime diurne vs. régime 
nocturne, les métaphores ainsi construites étant surtout mixtes ou 
filées. 


Scheme ritmice în manuscrisele eminesciene 


Adrian VOICA 


Preocupări de natură prozodică întâlnim la Eminescu 
încă de timpuriu, pe când era student la Berlin (1873-1874) şi 
începuse redactarea „Odei” pe care intenţiona să i-o dedice lui 
Napoleon. Fireşte că unui asemenea om i se cuvenea un ritm 
aparte, compatibil cu măreţia personajului istoric ce-i tutela o 
bună parte a creaţiei din perioada respectivă. Din acest motiv, 
tânărul poet încearcă să transleze spre limba noastră schemele 
ritmice cunoscute în prozodia antică drept „vers saphic” şi 
„vers adonic”, lăsând însă loc şi abaterilor, sinonime în cazul 
său cu inovaţii ritmice remarcabile. 

În această primă fază, atestată de manuscrisul 2262, 154- 
155, în care se află varianta A, a „Odei”, Perpessicius desco- 
peră într-un vers’, „deasupra primelor 2 cuvinte, schema: -v- - 
şi deasupra ultimelor două: v- -”. Versul respectiv — a cărui 
schemă trebuia (teoretic) să se regăsească şi în altele — era: 


-vy- a v- a 


; SE DZ 
„Cerul bolnav de roşie pete rănit fu”. 


Primele constatări sunt legate de transcrierea prozodică a 
silabelor. Pentru silaba accentuată este utilizat semnul (-), iar 
pentru cea neaccentuată, semnul (v). Conform prozodiei actu- 
ale (care începe din 1974, anul apariţiei studiului Versificatia 
românească de Mihai Bordeianu), în a doua parte a versului 
pot fi descoperite un iamb (v-) şi o silabă independentă 


! Cf. Mihai Eminescu, Opere, vol. III, Ediţie critică îngrijită de 
Perpessicius, Editurile Saeculum I.O. şi Gemina, Bucureşti, 1994, p. 116. 
2 . 
Loc. cit. 

accentuată (-), realizate ca urmare a păstrării integrităţii celor 
două cuvinte — respectiv „rănit” şi „fu”. Totuşi, în prima parte 
a versului, perspectiva prozodică este alta, din moment ce 
amfimacrul respectiv (-v-) ia naştere prin fragmentarea unui 
cuvânt („Cerul bol-”), urmând ca lexemul (,„-nav”) să ia 
aspectul unei silabe independente accentuate (-). 

Este o fază a a căutărilor, desigur, în care schema ritmică 
relevă un paradox: pe de o parte este evidentă preocuparea 
pentru păstrarea unităţii cuvântului, iar pe de altă parte se 
admite şi fragmentarea acestuia, mai ales când este vorba de 
reproducerea unor scheme antice. 

Reminiscente ale prozodiei greco-latine se observă şi în 
înzestrarea unor cuvinte binare (sau ternare) cu dublu accent, 
după cum în limba greacă sau latină puteau să se alăture, în 
cadrul aceleiaşi unităţi lexicale, două silabe lungi (- -). „Bol- 
nav” din versul menţionat are acest statut prozodic. 

Dar în acelaşi manuscris, pe fila 155 schema ritmică 
realizată (spondeu + dactil + troheu + dactil + spondeu) ţine 
cont atât de unitatea cuvântului, cât şi de posibilitatea formării 
spondeilor prin dubla accentuare a unității lexicale binare. 
Astfel, în versul: 


„Marea murmură lin în sunetul văii” 


Eminescu descoperă schema: 


în care dispunerea simetrică a celulelor ritmice este evidentă. 
Căci troheul central este flancat de câte un dactil, iar cuvintele 
aflate la extremitățile versului corespund unor spondei. 
Revenit la Iaşi în toamna anului 1874, Eminescu lucrează 
concomitent la mai multe poeme (Strigoii, Călin, Diamantul 
Nordului etc.), dar nu uită nici proiectul său berlinez. Din 
perioada 1875-1876 datează manuscrisul 2306, în care unor 
strofe le sunt făcute schemele ritmice. Particularitatea constă 
aici în transcrierea în continuare a celulelor ritmice. Totuşi, 


* M.Eminescu, op.cit., p. 117. 

bara care se află la mijlocul versurilor I şi II, jucând rolul 
cezurii mobile, facilitează separarea unităților lexicale si, im- 
plicit, a structurilor ritmice pe care le formează. Deocamdată, 
schemele sunt reflexul prozodic, absolut real al cuvintelor din 
care se încheagă catrenul. Strofei: 


= -VV 
„Dulce marmură tu, ochii tăi blânzi cereşti 
Când se lasă încet, creştetul meu arzând 
Ah, atuncea te chiamă 
Pieptul inima dorul meu” 


îi corespunde următoarea alcătuire ritmică, transcrisă astfel de 
Eminescu: 


=V=VV— | =vv-v- 
—V-VV- | —vv-v- 
=V=VV-V 
-v=vv=v= 


In versiune modernă, ţinând cont de unele particularități 
pe care autorul acestor rânduri le-a nominalizat şi le-a explicat 
într-un studiu apărut în 1998”, țesătura ritmică este urmă- 
toarea: 


-v syys || zy a y= 
troheu/ coriamb/ amfimacru/ silabă i.ac./ iamb 
vv-v v= | -vv= ya 
peon III/ iamb/ coriamb/ iamb 
-/ v-v v-v 
s.i.ac./ dipodie amfibrahică 
=y -VV SV 
troheu/ dactil/ amfimacru 


Deosebiri există, fireşte, între cele două abordări. În sin- 
tagma „ochii tăi” dubla accentuare este evidentă, determinând 
un amfimacru (-v-), perceput însă de Eminescu drept dactil 
(-vv). Tot aşa, în emistihul „Când se lasă încet” autorul a vizat 
o dipodie trohaică şi un iamb (-v -v v-), deoarece şi adverbul 


4 Ibidem, p. 118. 
5 Vezi Adrian Voica, Repere în interpretarea prozodică, Editura 
Universităţii „Al.I. Cuza”, laşi, 1998. 

apare accentuat. Dar mai potrivită ni se pare alcătuirea peon 
III + iamb (vv-v v-), sugerată tocmai de neaccentuarea lui 
„Când”. Îndeosebi ultimul vers susține întru totul teoria noas- 
tră privind partajarea în viziune eminesciană. Lipsa virgulelor 
în enumerarea „Pieptul inima dorul”, tipic eminesciană în 
textele încă nedefinitivate, nu lasă nici un dubiu asupra celule- 
lor ritmice posibile, putându-se vorbi despre alcătuirea: troheu 
(-v „Pieptul”) + dactil (-vv „inima”) + amfimacru (-v- „dorul 
meu”). 

În acelaşi manuscris 2306, 15 mai există o strofă inter- 
pretată prozodic, cu mai multă acuratețe (am zice), deoarece 
accentele de intensitate sunt păstrate cu rigurozitate la nivel 
lexical şi sintagmatic. Strofa respectivă: 


„Şi fuge soare capu-ostenit plecând 
Pletosul tânăr ziua cu tine-acum 
Pământul doarme - vezi-o, fața 
Pleacă-se lin si pe valul mării” 


este formată, în viziune eminesciană, din alăturarea următoare- 
lor scheme ritmice: 


i” daci Aa! fa 4 9 dm Ve 
v-v-VvV-VV-V- 
MNN NT N 
-vVV-VV-V-V 


În încercarea de partajare modernă a celulelor ritmice din 
versurile menționate, păstrând însă ordinea stabilită de 
Eminescu în privința calității silabelor, vom obține următorul 
rezultat: 


v-v -v -vv- v- 
v-v -v -v v-v- 
v-v -v/ -v/ -v 
-vv- vv=v -v 


Să se observe că în ambele transcrieri poziția accentelor 
şi calitatea silabelor sunt aceleaşi. Datorită faptului că 
unitatea lexicală apare ca factor esențial, partajarea ritmică 


$ M. Eminescu, op.cit., p. 118. 

propusă de noi devine plauzibilă şi semnificativă. Dar — după 
cum se va vedea — Eminescu o anticipase de mult. 

Pe aceeaşi pagină, în proximă apropiere se află schema 
strofei saphice. Ultima celulă ritmică din fiecare vers este un 
troheu (-v), care devine spondeu (- -) la Eminescu. Totuşi, 
mai important de remarcat este faptul că celulele ritmice, 
respectând structura din originalul grec, sunt despărțite prin 
virgule: 


=V, DT VV, =V, FI 
=V, or: VV, TVy ve 
= Mp STE ZVV, nr 3 
7 
VV, CR 


Individualizarea celulelor ritmice, idee aflată în opoziție 
cu normele prozodiei tradiţionale, care nu accepta decât 
structuri cu aceeaşi formă (binare, ternare etc.), stă la baza rea- 
lizării unor scheme diferite. Comentând diversitatea acestora 
precum şi numărul lor mare, Perpessicius afirmă că: „Ele 
trebuiesc cercetate de oricine vrea să studieze Oda în acest 
stadiu. Interesant de observat caracterul imperfect, de pro- 
vizorat, al primelor strofe. Eminescu nu se teme niciodată de 
versul imperfect, câtă vreme îl ştie tranzitoriu”. 

Printre „Arpegiile metrice, cu scheme şi versuri izolate 
transcrise pagină de pagină”? — cum defineşte editorul Ope- 
relor înfriguratele căutări prozodice ale poetului — se numără 
şi versul ce va fi reprodus imediat. Totuşi, înainte de a-l nota 
facem mențiunea că deasupra fiecărui cuvânt Eminescu 
specifică denumirea celulei ritmice pe care acesta o formează, 


în funcţie de lungime si accent: 


„Trocheu, Spondeu, dactil, trocheu, trocheu 


; i e a: . 10 
Dulce mers'ai purpură iarăşi visul” 


-v/ - -/ -vv/ -v/ -v 
1 Loc. cit. 
8 Ibidem, p. 119. 
” Loc. cit. 


10 Loc. cit. 

Efectuând schema propriu-zisă, la sugestia lui Eminescu, 
descoperim din nou structura versului saphic, care va fi urmă- 
rită constant, până la sfârşit. 

În stratul descifrat de Perpessicius ca aparţinând versiunii 
2277, 27, o schemă ritmică reţine atenția, deoarece ea repre- 
zintă interpretarea proprie a versului saphic. Notarea aduce 
câteva elemente noi, în sensul că numai uneori silaba neaccen- 
tuată este altfel semnalată decât până acum. Eminescu preferă 
liniuta (-). Troheul initial, de pildă, va fi transcris -v -, utili- 
zându-se metoda clasică, specifică studiilor prozodice apărute 
până spre jumătatea deceniului 8 al secolului trecut. (Să ne 
amintim, de exemplu, de aspectul schemelor ritmice întocmite 
de Mihail Dragomirescu.) 

Dar statutul respectivei liniute nu este ferm precizat, 
deoarece ea poate însemna accent secundar sau, într-un 
anumit caz, chiar accent principal. Scriind cu apostrof 
cuvântul „ne'ndurători” (adică despärtindu-l în părțile com- 
ponente), Eminescu realizează un coriamb (-wv-), într-un 
exercițiu ritmic de interpretare a versului saphic, în care 
orgoliul autorului se resimte în titlul ales: 


„Propriu 


Ochii ne’ndurätori de unde-i ai tu 
Marmură rece” 


-v - | -Vvv- | VE [SV 
-Vvv | -Vv 


Numeroase „Ritmuri de ode”, „A treia strofă asclepia- 
dică”, „Asclepiadica minor”, „Ionică suitoare” sunt titlurile 
unor exemplificări personale care pot fi depistate în paginile 
consacrate acestui text. Dar chiar atunci când Odă (în metru 
antic) a fost pusă în circulație de Maiorescu, în 1883, prin 
publicarea ei în volumul de Poesii, specialiştii au descoperit 
mai degrabă abateri de la versul saphic decât corespondențe 
ritmice ideale, pe care Eminescu le urmărea cu plăcere, dar şi 
cu înverşunare. Desigur, ele pot fi considerate ca atare, dar şi 


ll Ibidem, p. 125. 

contribuţii prozodice, vădind interesul constant al autorului 
pentru problemele versificaţiei. 


* 


Se confirmă încă o dată opinia lui Perpessicius că nici un 
rând scris de Eminescu nu trebuie omis sau desconsiderat. 
Exemplul pe care l-am reţinut a fost inclus de editor în 
capitolul Exerciţii şi moloz şi se referă la o strofă din 
manuscrisul 227, 102 având alăturată transcrierea prozodică. 
Perpessicius aproximează că strofa respectivă a fost concepută 
în perioada 1878-1879. Virgulele care despart în schemele 
ritmice cuvinte grupate în sintagme tin cont, evident, de 
fiecare dată, de integritatea lexicală şi de armonia prozodică. 
Evaluarea acestui fragment sub aspectul versificatiei ne oferă 
argumente suplimentare în sprijinul ideii că Eminescu a 
conceput într-un mod personal partajarea ritmică, infirmând 
şi depăşind transcrierea tradițională. Dar iată strofa, împreună 
cu rezolvarea ei prozodică: 


„Şi de-ai putut să mă arunci 
Şi fără păs să treci 

Ci te-am pierdut încă de-atunci 
Ci te-am pierdut pe veci” 


VVV-, vvv- 
vvv-, v- 

VVV, (s.n.) YNYS 
vvv-, v= 


După cum se poate observa, în strofa de mai sus versurile 
impare conţin doi peoni IV (vvv-/ vvv-), pe când cele pare 
relevă în structura lor un peon IV şi un iamb (vvv-/ v-). Prima 
celulă ritmică din versul III este un peon IV căruia îi lipseşte 
tocmai silaba accentuată! Scăparea poate fi a autorului, 
desigur, dar trebuie admisă şi o greşeală tipografică. Oricum, 
sintagma „Că te-am pierdut” (pe care o vizează Eminescu) are 
în mod cert patru silabe, determinând prozodic un peon IV 


(vvv-). 


12 Cf, M. Eminescu, O., V, p. 668. 

Anul 1879 a fost benefic pentru căutările prozodice emi- 
nesciene, păstrate şi relevate de manuscrise. Astfel, în Dorința 
unui Dac — una din versiunile poemului De-oi adormi curând 
notată de Perpessicius cu indicativul E.2276!, 40 — se află 
două scheme ritmice interesante. Ele pun în evidenţă cele două 
ritmuri (iambic şi amfibrahic) la care recurge Eminescu nu 
numai în scrierea acestei poezii, ci în toate versiunile adiacen- 
te textului Mai am un singur dor. Aflată la subsolul paginii, 
consemnarea lui Perpessicius este de maximă importanță. „În 
coloana a doua a paginei — remarcă acesta — o schemă metrică: 


v=, yy v= 
v=, v-v, = 
V=VV, -v 


ştearsă (s.n.) şi urmată de: 


VeV, —V- 


V=VV, -v 


Prin urmare, aceste două scheme au fost reținute de poet. 
Prima este formată dintr-un amfibrah (v-v) şi un amfimacru 
(-v-). Alăturând însă celulele menţionate, obținem un modul 
binar v2vâv€, specific ritmului iambic (A). Cea de a doua 
schemă are în structura ei un peon II (v-vv) şi un troheu (-v). 
Prin aceeaşi operație de alăturare a lor obţinem un modul 
ternar v2vv5v, specific ritmului amfibrahic. Versurile din 
E.2276!, 40 care ilustrează respectivele scheme sunt: 


„Prin negre crengi de brad 


V-W Nee 14 
Se strecure luna” 


V=VV -vV 


Aceste alcătuiri ritmice sunt specifice şi altor variante ale 
poeziei De-oi adormi curând. În textul din F.2261, 236-237, 
de pildă, le conţin versurile: 


5 Cf. M. Eminescu, O., III, p. 241. 
M Loc. cit. 

„De-asupră-mi teiul sfânt 


V-V =y= 15 
Să-şi scuture creanga” , 


iar în 1.2261, 308-309 ele sunt atestate în strofa a şasea: 


„Doar moartea glas să dea 
V=V Ve 
Frunzisului vested.”1 
V=VV TV 


* * 


În 1974, când Mihai Bordeianu a vorbit pentru prima 
oară la noi, în Versificatia românească, despre existența amfi- 
macrului (-v-) în poezia noastră cultă, specialiştii s-au opus 
vehement, deoarece excesele interpretative ale cercetătorului 
(nedepăşind, totuşi, nivelul versificatiei) erau de-a dreptul 
rizibile. Din păcate, el făcea confuzie între celule ritmice şi 
ritm, afirmând că absolut toate poeziile au în structura lor mai 
multe ritmuri — ceea ce este total inexact. 

Dar celule ritmice divers structurate (troheu, iamb, spon- 
deu, dactil, peon II, peon III şi peon IV, precum şi silaba inde- 
pendentă accentuată) au fost reţinute de Eminescu însuşi, în 
schemele ritmice risipite cu dărnicie pe atâtea şi atâtea file. Şi 
numărul lor ar putea creşte, dacă investigația prozodică ar 
avea în vedere şi alte poezii a căror versificatie cunoaşte adno- 
tările poetului (Stelele-n cer, Ochiul tău iubit). În prima, în 
special, este evidențiat coriambul (-vv-), notat astfel de Emi- 
nescu într-o schemă ritmică din manuscrisul A.2276, 137". El 
este ilustrat de versuri foarte scurte (4 silabe), formând tot- 
deauna o sintagmă: „Stelele-n cer”, „Floare de teiu”, „Ochilor 
mei” etc. Iar în cea de a doua, completată de unele scheme rit- 
mice, prezente în manuscrisul A.2276, 136-136v., întâlnim din 
nou mesomacrul (-v-). 


15 Ibidem, p. 245. 
16 Ibidem, p. 248. 
17 M.Eminescu, O., V, p. 399. 

Concluzia care se impune la sfârşitul acestei cercetări 
este că metoda analizei prozodice fundamentată de subsem- 
natul în Repere în interpretarea prozodică (1998) şi aplicată 
cu bune rezultate în câteva cărţi despre Eminescu’? este de 
neînlocuit, dacă vrem să contribuim la cunoaşterea subconşti- 
entului său creator într-o mai mare măsură decât până acum. 
Constantin Cubleşan — admirator şi slujitor devotat al poetului 
nostru naţional — consideră eminescologia „disciplină critică”, 
în cadrul căreia studiile prozodice îşi găsesc locul potrivit. 
„Cercetările de prozodie — afirmă criticul —, ce par, la o primă 
vedere, doar un demers de descriere şi inventariere a ritmu- 
rilor, rimelor, a cadentelor şi rezonantelor verbale, se dovedes- 
te a fi, în cele din urmä, o captivantä descindere în laboratorul 
interior al creaţiei eminesciene, unde cuvântul se decanteazä 
după cele mai rafinate metode, pentru a putea exprima pe de- 
plin adevărul ideilor, al sentimentelor, al trăirilor autentice”. 

Deja doi autori valoroşi, deschişi la nou, au îmbrăţişat 
metoda analizei prozodice, unul (I. Filipciuc) edificând un stu- 
diu despre Eminescu”, iar celălalt (Theodor Codreanu) cău- 
tând argumente prozodice în cercetarea poeziei lui Bacovia”. 

Adversari ai acestei metode nici n-ar trebui să existe, 
deoarece ea a fost intuită — după cum am demonstrat — de 
Eminescu însuşi. 


15 Vezi Adrian Voica, Versificatie eminesciană, Editura Junimea, 
laşi, 1997; Poezii cu formă fixă: aplicații eminesciene, Editura 
Universitas-XXI, Iaşi, 2001; Fragmentarium eminescian, vol. I, Editura 
Floare albastră, Bucureşti, 2004. 

” Constantin Cubleşan, Eminescu în privirile criticii, Editura 
Grinta, Cluj-Napoca, 2005, p. 199. 

% I. Filipciuc, Lacrimile învăţăceilor... şi Eminescu, Biblioteca 
Mioriţa, Câmpulung Bucovina, 2001. 

21 Theodor Codreanu, Complexul bacovian, Editura Junimea, Iaşi, 
2002. 

Résumé 
Schèmes rythmiques dans les manuscrits de M. Eminescu 


Dans cette étude, l’auteur démontre que l’idée soutenue par M. 
Bordeianu dans le volume La versification roumaine (1974) concernant le 
partage rythmique d’une manière tout à fait nouvelle, selon lui, avait déjà 
été anticipé par M. Eminescu et fait possible l’interprétation prosodique de 
la création poétique. 


Reni comentarii. Varia 


Incursiune în procesul 
complex şi misterios al creaţiei 


Emil BALTAG 


Sunt câţiva ani buni de când în câmpul atât de vast al 
eminescologiei se afirmă o tendință nouă, dar cu deosebite 
rezultate în investigarea textului poetic. Este vorba despre 
metoda analizei prozodice, ca ramură a cercetării stilistice, 
întemeiată de poetul şi profesorul universitar ieşean Adrian 
Voica. 

Realizările sale notabile de până acum au trecut, însă, 
aproape neobservate în rândurile specialiştilor. Dar o ase- 
menea întreprindere nu putea fi ignorată cu totul. S-au găsit 
totuşi câţiva cercetători de marcă ai textului literar, mai ales 
eminescian, care au arătat un interes deosebit față de această 
nouă metodă de investigare a textului poetic. Amintim printre 
aceştia pe regretatul Gheorghe Bulgăr care a apucat să mai 
vadă câteva din volumele scrise de Adrian Voica şi care, în 
prefața pe care a scris-o unuia dintre ele, afirmă, între altele, că 
ceea ce realizează autorul ei reprezintă un câştig major al 
eminescologiei!. Un alt cercetător care s-a arătat receptiv la 
ceea ce Adrian Voica reuşeşte să dea la iveală prin metoda sa 
este Theodor Codreanu. Acesta, în recenzia la volumul Ver- 
sificatie eminesciană, aprecia că, grație metodei pe care a 
întemeiat-o, autorul „se apropie de rosturile ontologice ale 


unei opere de amploarea si unicitatea celei eminesciene”. 


! Cf. prefața la volumul Adrian Voica Poezii cu formă fixă: aplicaţii 
eminesciene, Editura Universitas XXI, Iaşi, 2001. 

? Cf. în „Bucovina literară”, nr. 1/2000, p. 13, Theodor Codreanu, 
Armonie eminesciană. 


222 STUDII EMINESCOLOGICE 


Dar faptul că metoda pătrunde atât de greu în rândul spe- 
cialiştilor, n-ar trebui să fie pentru cineva motiv de îngrijorare. 
Este ştiut că în orice domeniu al cunoaşterii umane o noutate — 
evident autentică — şi de o valoare deosebită pătrunde greu, dar 
acesta poate fi chiar semnul valorii ei, al temeiniciei cu care a 
fost elaborată şi cu care se impune. 

Se pare însă că profesorul Adrian Voica este deplin con- 
ştient de valoarea a ceea ce întreprinde, căci, iată, nu de mult, 
a dat la iveală cea de a cincea carte în care se ocupă de textul 
poetic eminescian. Este vorba de lucrarea intitulată Reverii sub 
tei, apărută la Editura Floare Albastră în decembrie 2006. 

O idee care traversează această carte, putând fi considerată 
factorul unificator al studiilor ce o compun, este aceea care se 
referă la felul în care poate fi pusă în lumină prin cercetarea pro- 
zodică intervenţia subconştientului creator în procesul complex 
şi misterios al creaţiei. Ba, mai mult decât atât, dacă ne ra- 
portăm şi la celelalte cărți scrise de Adrian Voica despre poezia 
lui Mihai Eminescu, putem spune că această idee, prezentă şi în 
acestea, ne asigură de continuitatea întreprinderii autorului. 

Se poate spune însă că Reverii sub tei, într-un anumit fel, 
se şi detaşează de celelalte lucrări ale sale despre poezia emi- 
nesciană prin bogăția şi noutatea ideilor, prin frumusețea 
demonstraţiei. 

Menţionăm între aceste idei pe aceea privind viziunea in- 
tegratoare a lui Mihai Eminescu, o viziune în virtutea căreia 
Universul e văzut în unitatea sa dinamică sau ideea integrării 
armonioase a omului, prin iubire, în natură şi, deci, în Uni- 
versul întreg, ideea conform căreia armonia poetică apare ca 
un reflex al armoniei existenţiale, pe care în acelaşi timp o 
favorizează. 

Sigur că, privit din perspectiva a ceea ce înțelege un teo- 
log ca Valeriu Anania despre poezia religioasă, „Eminescu e 
departe de a fi un poet religios”. Dar, citind studiile cuprinse 
în cartea lui Adrian Voica, ne-au venit în minte cuvintele lui 
N. Steinhardt, care dădea termenului de literatură religioasă un 
sens foarte larg şi care afirma că „Autorii profani sunt aceia 


3 Valeriu Anania, Din spumele mării, Editura Dacia, Cluj, 1995, p. 137. 

care mai ales exprimă sentimentul religios al unei națiuni, ade- 
ziunea ei la Misterul fascinant şi cutremurätor”*. 

În primul dintre studiile cuprinse în această carte (,, Odi- 
seea teiului în lirica eminesciană”), de la care derivă şi titlul 
volumului, autorul demonstrează, mai întâi, că teiul prinde 
contur în imaginația poetică eminesciană abia prin anii 1873- 
1874, devenind emblema dragostei poetului pentru Veronica, 
pentru ca, după aceasta, referindu-se la anumite poezii din 
lirica erotică a lui Eminescu, să pună în lumină, cu mijloacele 
cercetării prozodice, acea viziune integratoare la care ne-am 
referit. Ritmul trohaic, impus în aceste poezii de subconştien- 
tul creator prin necesitatea adecvării prozodice la sentimentul 
dominant este o dovadă a profunzimii şi unicității acestei 
iubiri, după cum amfimacrul (-v-) structurat de sintagme în 
care apare cuvântul tei („Teiul vechi”, „teiul sfânt”), ca şi de 
sintagma „buze dulci” (din poezia Dorinţa), este o sugestie 
pentru comuniunea om-natură în lirica erotică eminesciană. 

Observând prezența teiului şi a florilor sale în poeziile 
inspirate de dragostea poetului pentru Veronica, dar şi struc- 
turile prozodice în care acestea intră, autorul Reveriilor... se 
simte îndreptățit să afirme: ,, Jubirea sa nu poate fi împărțită 
între femeie şi natură, cum se întâmplă în cazul multora. Ea e 
privită ca un monolit în care părţile se deosebesc cu greu””. Tot 
de aici şi concluzia că „teiul şi parfumul delicat al florilor sale 
devin un fel de blazon al iubirii triumfătoare, fără de care nu 
este posibilă (...) armonia existenţială”. Iar ca reflex al acestei 
armonii „apare armonia poetică, înţeleasă de perfectionistul 
Eminescu drept înältare prin artă spre sublim şi absolut”. 

De altfel, într-una din scrisorile adresate Veronicăi, în 
martie 1882, Eminescu scria: „Când ai să vii tu la Bucureşti, 
or să înflorească teii şi am să te plimb sub tei, ceea ce am visat 
de atâtea ori, fără să fi împlinit vreodată”5. Este semnul că, aşa 


4 Zaharia Sângeorzan, Monahul de la Rohia, Editura Humanitas, 
Bucureşti, 2000, p. 64. 

5 Adrian Voica, Reverii sub tei, Editura Floare Albastră, 2006, p. 11. 

€ Ibidem, p. 12. 

"Ibidem. 

8 Cf. volumul Dulcea mea doamnă, Eminul meu iubit, Editura 
Polirom, laşi, 2000, p. 236. 

cum reiese şi din studiile lui Adrian Voica, muzica divină a 
versurilor sale, starea de graţie pe care o trăia cuplul, ocrotit de 
o natură care abia aşa dobândeşte atributele sacralitätii, toate 
acestea, pentru Eminescu, una sunt. 

Comparând variante ale aceleiaşi poezii sau numai anu- 
mite versuri şi strofe ale acestora, cercetătorul ieşean atrage 
atenţia asupra altitudinii la care ajunsese conştiinţa estetică a 
lui Eminescu. Astfel, pentru el, armonia poetică era atât de im- 
portantă, încât, odată găsită o anumită linie melodică, cea mai 
potrivită pentru a-şi comunica trăirea, poetul nu o mai schim- 
ba, chiar dacă introducea schimbări la nivel semantic. Până să 
ajungă, în Povestea codrului, la versul „Teiul floarea-i peste 
noi”, având în schema ritmică o dipodie trohaică şi un anapest 
(-v -v vv-), Eminescu a încercat în variante alte formulări 
(„Teiul frunza-i peste noi” şi „Codrul frunza-i peste noi”). 
S-au produs, deci, schimbări de ordin semantic, dar schema 
ritmică a rămas aceeași. 

Dar poate că cele mai convingătoare argumente privind 
sacralitatea iubirii trăite şi exprimate de Mihai Eminescu le 
scoate Adrian Voica din observațiile pe care le face la nivel 
prozodic, în poezia Să fie sara’ n asfintit, ultima poezie în care 
apare teiul eminescian. Comparând structura ritmică a două 
din versurile acestei poezii, autorul observă că sintagma „Şi 
capul meu” are, prozodic, aceeaşi alcătuire semantică cu con- 
structia „De braţul tău”, o dipodie iambică legată (v-v-). Este 
semnul aceleiaşi trăiri profunde în care „bărbatul şi femeia 
sunt numai aparent părţi distincte ale marelui tot. În esență 
dragostea anulează entităţile...”*. 

Reproducem strofa în care apar aceste două versuri: 


„Şi capul meu de grije plin 
V-V- V-V- 
De bratul täu se culce 
V-V- v-v 
Sub raza ochiului senin 
V-V -VV V- 
Si negrăit de dulce.” 
vvv- V-V 


° Adrian Voica, op. cit. p. 31. 

Concluzionând, în finalul acestui prim studiu, autorul 
cărţii, pe bună dreptate, spune: „Alegându-şi teiul ca emblemă 
a dragostei sale, Eminescu a plecat de la convingerea ances- 
trală a poporului său, conform căreia copacul acesta este unul 
sfânt, întocmai ca sentimentele încercate pentru Veronica”. 

Mergând pe linia ce singur şi-a trasat-o, aceea de sondare 
a sensurilor de adâncime ale versului eminescian, Adrian 
Voica aduce în acelaşi timp noutăţi legate de biografia interi- 
oară, sufletească, a poetului şi de meandrele, ascunse de cele 
mai multe ori sub un văl tainic, ale actului creator sau corec- 
tează anumite păreri ale unora dintre exegetii textului emines- 
cian, unii dintre aceştia, autorități de marcă ai domeniului. 

Astfel, discutând, într-un alt studiu, despre poezia Floare 
albastră, autorul arată cum Eminescu, spre deosebire de 
Novalis, ca urmare a intervenţiei subconştientului creator, 
stabileşte şi ritmic unitatea dintre puritatea şi farmecul „florii 
albastre” şi chipul iubitei din cadrul unei naturi edenice. 
Versul în care este numită iubita pierdută şi acela în care este 
evocată „floarea albastră” au aceeaşi alcătuire ritmică (două 
dipodii trohaice legate). 


LI. „Ce frumoasă, ce nebună” 


-v-v / -V-V 
LV. „Floare albastră! floare albastră!” 
-V-V / -V-V 


Luând în discuţie poezia De câte ori, iubito..., cu cele 
şapte variante ale sale, Adrian Voica aduce argumente de ne- 
contestat pentru a corecta o părere cvasiunanim acceptată sau, 
pătrunzând în laboratorul de creație eminescian, aduce la lu- 
mina conştiinţei adevăruri care până acum au rămas ascunse. 

El observă că poetul face, pe parcursul celor şapte vari- 
ante mai multe schimbări ale ritmului şi ale măsurii până când 
ajunge, în virtutea imperativului adecvării prozodice, dictat de 
subconstientul creator, la formula ideală — alexandrinul 
românesc (14/13 silabe în ritm iambic, cu cezură mediană), cel 
mai potrivit tip de vers pentru specia elegiei. 


19 Adrian Voica, op. cit. p. 32. 

Pe de altă parte, pornind de la semnificaţia pe care o atri- 
buie rândului de puncte de suspensie ce desparte două versuri 
care fac pereche: 


XI. „Visându-se ’ntr ’o clipă cu anii înapoi. 


XII. Suntem tot mai departe deolaltă amândoi” 


(fericirea aparţine trecutului, pe când prezentul înseamnă 
separarea definitivă a celor doi), de la identitatea de structură 
prozodică a ultimelor două versuri ale acestei poezii, Adrian 
Voica ajunge să corecteze părerea conform căreia această 
poezie ar fi fost inspirată de sentimentele pe care Eminescu 
le-ar fi nutrit pentru Mite Kremnitz. 

Reproducem mai întâi versurile: 


„Din ce în ce mai singur mă ’ntunec şi îngheţ, 


v- v- v-v// v-v vy- 
Când tu te pierzi în zarea eternei dimineți”. 
v- v- v-v // v-v vv- 


Pornind de la constatarea că în numeroase poezii ale lui 
Eminescu comuniunea dintre bărbat şi femeie se reflectă în 
structuri ritmice care au acelaşi conținut, autorul arată că, 
referindu-se în aceste versuri, la Veronica, poetul „asocia des- 
părțirii vremelnice uitarea definitivă — fără să creadă în inten- 
sitatea sentimentelor ei, echivalente, de fapt cu ale sale”!!. 

După cum se vede prin cele exprimate la nivel semantic, 
el, poetul, rămâne pentru totdeauna singur, pe când ea ur- 
mează să se realizeze „în zarea eternei dimineti”. Dar subcon- 
ştientul creator intervine şi înlătură nedreptatea „prin alcătui- 
rile ritmice identice ale versurilor menționate”. 

Concluzia se impune de la sine: „Nici vorbă de Mite 
Kremnitz. Ca şi în cazul poeziei Atât de fragedă... cumnata 


lui Maiorescu este beneficiara conjuncturală a unor versuri 


1! Ibidem, p. 64. 
"2 Ibidem. 

dedicate altei femei, care păstrează în adâncul lor muzica 
divină a dragostei adevărate”?. 

Luând în discuţie, într-un alt studiu, versiunile (douăspre- 
zece la număr) ale poeziei Ochiul tău iubit, comparându-le 
între ele şi comparându-le cu alte creații din lirica erotică 
eminesciană, cercetătorul ieşean vine cu alte subtile observații 
privind acest capitol al creaţiei eminesciene: 

Faptul că sentimentele sunt în general cenzurate, iar teiul, 
arborele sfânt al iubirii sale, lipseşte din aceste creaţii, îl duc 
pe autor la concluzia că aici „nu în mod cert”! este vorba 
despre Veronica. Iar repetiţia unor scheme ritmice „ne edifică 
asupra nevoii de muzică interioară, pe care Eminescu o căuta 
şi o găsea în acest mod”!5. De asemenea, observând valoarea 
unora din versiunile luate în discuție, Adrian Voica se simte 
îndreptăţit să avanseze ideea că „unele antume alături de nu- 
meroasele variante rămase în manuscrise pot alcătui un corpus 
omogen menit să facă din Eminescu cel mai mare autor de 
lieduri din literatura noastră. Si — fără îndoială — unul din cei 
mai valoroşi autori de lieduri din literatura europeană”. 

Numeroasele reveniri, mai ales la nivel semantic, în vari- 
antele poeziei Lasă-ți lumea..., pentru a nuanţa sau a preciza, 
a sublinia o idee, o atitudine, îl duc pe autor la observaţii 
subtile privind însăşi psihologia creatorului: „Obosit peste 
măsură de lupta surdă de peste zi, în care poeticul şi socialul 
îşi amestecau apele tulburi, poetul se întorcea la universul 
interior, convins că iubirea îi poate salva sufletul. De aici şi 
îndemnul: „Lasă-ţi lumea ta.. pala 

Cu aceleaşi instrumente ale cercetării prozodice, autorul 
reuşeşte uneori să surprindă ceva din ceea ce constituie 
misterul actului creator. După ce arată cum, într-un anumit 
vers din Scrisoarea I, egalităţii de esenţă a două momente 
temporale îi corespund celule ritmice identice (doi peoni III): 


15 Ibidem. 

# Adrian Voica, op. cit. p. 139. 
15 Ibidem. 

15 Adrian Voica, op. cit. p. 154. 
U Ibidem, p. 105. 

„Că ndărătu-i şi nainte-i întuneric se arată” 
VV-V VV-V // vv-v VV-V 


dupä ce aratä cum acelasi tip de structurä ritmicä apare si 
într-un anumit vers din Glossă: 


„Viitorul şi trecutul” 
VV-V VV-V 


care împreună cu versul următor dezvoltă, de fapt, aceeaşi 
idee: 


„Sunt a filei două feţe” 
VV-V -v -v 


autorul conchide: „Dacă alăturăm versul citat din Scrisoarea I 
şi cel din Glossä şi constatăm că atât referirile la timp cât şi 
rezolvarea prozodică sunt identice, este cazul să ne întrebăm 
dacă o minte omenească — fie ea şi genială — poate stabili, 
singură, asemenea similitudini, sau intervine şi altceva, un ele- 
ment mai profund, care scapă înţelegerii noastre”. 

Vorbind despre caracterul compozit al Scrisorii I, despre 
împletirea de tonalități ca urmare a trecerii de la un sentiment 
la altul, despre „tablourile vivante cu aglomerări pestrite şi ire- 
levante”"5, în care se vede goana oarbă şi fără de sens a oame- 
nilor, autorul arată cum toate acestea servesc poetului pentru 
ca, în ultimă instanță, să dea expresie semantică şi prozodică 
pesimismului său funciar: „La neliniştile sale există un singur 
răspuns. Moartea — ca realitate universală — este unicul criteriu 
de care oamenii ar trebui să ţină cont atunci când edifică ceva 


sau, dimpotrivă, distrug: 


Poţi zidi o lume ntreagă, poţi s "0 sfarămi... orice-ai spune 


-V- v-v-v // -V -v / -V -V 
Peste toate o lopată de tärânä se depune”? 
VV-V vv-v // VV-V  VV-V 
18 Ibidem, p. 79. 
19 Ibidem, p. 84. 


2 Ibidem, p. 82. 


RECENZII, COMENTARII. VARIA 229 


Sunt idei care ne duc cu gândul la vanitas vanitatum al 
Ecleziastului sau la textele Sfinţilor Părinţi, care de atâtea ori 
au recomandat celor porniţi pe calea nevointei meditaţia la 
moarte ca realitate absolută. 

Această ultimă carte a lui Adrian Voica vine să ne întă- 
rească convingerea că Eminescu este poetul total, preocupat 
de marile probleme ale existenței şi în acelaşi timp capabil să 
surprindă, prin ritmul interior al poeziei, sacralitatea 
sentimentului erotic, să deschidă cititorului receptiv la mesaj, 
prin muzicalitatea versului, calea de acces către infinit şi 
sublim. 


O nouă monografie Eminescu 


Ludmila BÂRSAN 


Caius Dobrescu descrie în monografia Mihai Eminescu. 
Imaginarul spaţiului privat. Imaginarul spaţiului public (Edi- 
tura Aula, Braşov, 2004) modul în care sînt definite cele două 
domenii ale imaginarului în opera eminesciană. Tema poate 
genera numeroase polemici, din cauză că este greu de surprins 
granița la care cele două spaţii se detaşează sau se întrepă- 
trund. Demersul exegetic porneşte de la epoca istorică în care 
se încadrează autorul, considerată atît din punctul de vedere al 
utopiilor sau fantasmelor care bîntuie spaţiul intim, influen- 
țîndu-l pe cel public, cît şi din perspectiva dezbaterilor politice 
care afectează conştiinţa individuală. Spiritul Biedermeier sau 
romantismul „îmblînzit” — cum îl denumeşte Virgil Nemoianu 
— influenţează mediul în care s-a format Eminescu, repre- 
zentînd şi exemplificînd „o etică a spiritualizării şi o etică a 
confortului”, un acord tacit între decentä, confort şi senzuali- 
tate. Interiorul domestic Biedermeier este atît de bine reprezen- 
tat în Cugetările sărmanului Dionis, încît însuşi Caius 
Dobrescu se arată surprins şi încîntat de noutatea (pînă la un 
punct!) a descoperirii sale. Impresiile criticului sînt ilustrate de 
recurenfa unor cuvinte precum „uimitor”, ,senzational”, „fasci- 
nant”, „explozivă”, mărci ale subiectivitätii, care, însă, credem 
noi, nu scad din valoarea demersului. Uimitor şi cu adevărat 
senzațional i se pare autorului „faptul că Eminescu îşi 
propune să conţină într-o poveste sentimentală perfect con- 
vențională [...] unul dintre cele mai puternice mituri ale 


! Caius Dobrescu, Mihai Eminescu. Imaginarul spaţiului privat. 
Imaginarul spaţiului public, Editura Aula, Braşov, 2004, p. 13. 

revoltei”. Uimitoare şi fascinantă este încărcătura ideatică 
aflată într-un recipient narativ destul de fragil şi tot uimitor 
este jocul perspectivelor „interior” şi „exterior”. Sunt idei 
care pe noi nu ne extaziază în nici un fel, cunoscîndu-le deja, 
mai ales că despre siguranța interioară, în raport cu insta- 
bilitatea exterioară, au scris numeroşi filosofi. Este singurul 
moment unde universitarul cade în capcana propriului său 
demers. 

Spațiul privat este privit din trei perspective diferite, şi 
anume: cea a „idilei”, a „barocului feeric” şi a „romanului 
analitic în versuri”. Acest prim capitol este mai antrenant, 
datorită diversităţii temelor pe care le abordează. Încearcă (şi 
Chiar reuşeşte) să descopere expresiile aluzive îndrăzneţe ale 
senzualităţii, discursurile amoroase, insistînd subtil pe unele 
aspecte trecute cu vederea pînă acum, intenționat sau nu. 
Descoperă transfigurări ale relației erotice, trimiteri alegorice 
la uniunea sexuală, totul fiind un joc între „permis şi interzis, 
între explicit şi ascuns, între inocentà şi senzualitate”. Acest 
joc se realizează prin intermediul ambiguitätii şi cu partici- 
parea autorului: „el lasă să se întrevadă şi în acelaşi timp 
învăluie senzualitatea omului matur”. Imaginarul baroc este 
vizibil în referintele la vis şi la „spectrul bätrinetii şi morţii 
prin exploziile orbitoare ale dorinței '”, magie ca iluzie a vieţii, 
cît şi la ambiguitatea „instinctului vital”. „Romanul analitic” 
este de fapt o analiză a romanului, care, la Eminescu, încearcă 
să „distileze acele momente esenţiale ale experienţei personale”. 

În capitolele consacrate imaginarului public, Caius 
Dobrescu analizează cu maximă obiectivitate şi răceală relația 
dintre Eminescu şi societatea timpului său. Remarcă o frus- 
trare a lui Eminescu față de contemporani, marcată printr-o 
intensă dorinţă de a aparține unui grup şi de a avea sentimentul 
reprezentativității. Funcţia primordială a poeziei este, după 
Eminescu, aceea de a înălța oamenii în demnitate. 


? Ibidem, p. 50. 
3 Ibidem, p.31. 
* Idem. 

` Ibidem, p. 42 

În privinţa relaţiei poetului cu transcendenta, sînt prezen- 
tate trei moduri de raportare (doar le vom menţiona): agnostic, 
sceptic şi gnostic. Sunt scrutate, de asemenea, tendințele pro- 
revoluționare ale poetului, loialitatea lui faţă de tradiție 
situîndu-se, după cum crede criticul, deasupra celei religioase. 
Tot aşa, pentru poet, politica şi instituţiile sînt mai degrabă 
contra naturii şi a oamenilor, de unde concluzia lui Caius 
Dragomir că „prin această opțiune, (poetul) îşi asumă, în 
forma radicală specifică temperamentului său şi laborioasei 
sale inteligente, programul politic şi cultural al junimismu- 
lui”. Latura polemică a monografiei se face remarcată mai 
ales în această parte, în care exegetul analizează aspectul 
politic al operei eminesciene şi fanatismul său ideologic. 

În finalul cărţii, Caius Dragomir se simte obligat să men- 
tioneze că: „este esenţial să înțelegem că aceste calități care 
fac din atitudinea publică eminesciană, în măsura în care o 
putem separa de caracterul său doctrinar, ceva demn de 
admiraţie, s-au putut dezvolta şi au fost puse în valoare în 
primul rînd datorită spațiului de dezbatere vibrant, plin de 
energie, creat de democraţia liberală. Poate că şi fanatismele 
sale ideologice se datorează tot acestui climat. Dar aceasta nu 
elimină evidența că Eminescu rămine un exemplu foarte 
puternic al adevărului că marii creatori ajung la adevărata 
lor împlinire numai în condiţii de libertate, şi, prin aceasta, 
aduc un omagiu acelor regimuri ale libertăţii care i-au făcut 
posibili, indiferent de modul în care se raportează ei înşişi, în 
intervenţiile lor «doctrinare», la acestea ala 


6 Ibidem, p. 273. 
7 Ibidem, p. 333. 


loan Ticalo — Poetica instrumentelor muzicale 


în lirica eminesciană 
(Biblioteca ,Miorita”, Câmpulung Bucovina, Suceava, 2006) 


Eva DAMIAN 


Jon Filipciuc crede că „observaţiile profesorului loan 
Ticalo asupra figurilor poetice înfățişând instrumente muzicale 
în lirica lui M. Eminescu vin să ofere cititorului un spaţiu de 
lectură mai putin cunoscut sau investigat de către stilisticieni” 
şi că „eseurile din această carte dovedesc încă o dată că opera 
unui mare poet ne întâmpină cu surprize la fiecare nouă 
lectură” (coperta IV). Volumul Poetica instrumentelor muzi- 
cale în lirica eminesciană semnat de loan Ticalo completează 
şi înnoieşte, într-adevăr, într-o oarecare măsură, imensa 
colecție de scrieri critice inspirate de opera „poetului nostru 
naţional” (aşa cum îi place autorului să îl numească pe Mihai 
Eminescu). 

Cartea este alcătuită din opt capitole (în mod inspirat nu- 
mite de Ion Filipciuc „eseuri”), fiecare tratând pe scurt diferite 
teme aflate în strânsă legătură cu poezia lui Mihai Eminescu. 
Autorul porneşte de la Mioritism în poezia lui Eminescu, 
pentru ca apoi să atragă atenția asupra unui Eminescu al 
Bucovinei. În următoarele două eseuri, loan Ticalo ia în discuţie 
Dorul eminescian şi Timp(ul) eminescian. Următorul capitol 
este şi cel care a inspirat titlul volumului: Eminescu şi poezia 
instrumentelor muzicale. Ultimele capitole au însă o notă 
dramatică: „Și mai potoliti-l pe Eminescu! ”, Cuvânt şi tăcere 
în iubirea eminesciană, Solitudinea eminesciană şi , Con- 
ştiinţa ” lui Eminescu. 

Profesorul loan Ticalo afirmă şi încearcă să şi demon- 
streze că există o serie de reminiscente ale baladei Miorița în 

poeziile lui Eminescu. Astfel, autorul consideră că „opera emi- 
nesciană reface prin excelență drumul mioritic de recucerire a 
«timpului pierdut» în integralitatea sa” şi aminteşte spre exem- 
plificare poemele Sarmis şi Gemenii. Dar mai sunt şi alte 
poezii la care autorul face referire: Pe lângă plopii fără soț („0 
prea evidentă sugestie a imposibilității de împlinire prin 
iubire”), Atât de fragedă..., Adio, Memento mori (unde M. 
Eminescu creează un „peisaj abundent mioritic, corespondent 
perfect al stării sale poetice”), precum şi Mai am un singur 
dor. 

În eseul Eminescu al Bucovinei, loan Ticalo aminteşte de 
controversa cu privire la originea poetului, presupusă a nu fi 
cea română, îndoială spulberată însă de G. Călinescu. Autorul 
duce ideea mai departe şi susține că aşa cum româna este 
limba lui Eminescu, printr-o inversiune de termeni în titlul, 
„Bucovina, cu toate bucovinele şi toate stelele de deasupra lor, 
e a lui Eminescu” (p. 25). 

În capitolele Dorul eminescian şi Timp(ul) eminescian, 
profesorul loan Ticalo identifică un număr impresionant de 
titluri din opera eminesciană, dar face şi o analiză pertinentă a 
versurilor propuse spre exemplificare. 

Capitolul care ne-a atras atenția în mod deosebit este cel 
intitulat Eminescu şi poezia instrumentelor muzicale. Autorul 
acestui volum identifică în poeziile eminesciene o serie de 
instrumente muzicale, a căror muzicalitate este interpretată în 
mod diferit de la caz la caz: „Unul din instrumente, frecvent 
folosit în opera eminesciană, simbolul inspiraţiei poetice, al 
sonurilor de o cuceritoare profunzime, aparținătoare antichi- 
tăţii ori chiar romantismului, e lira” (p. 57). Harpa şi flautul 
sunt alte două instrumente în strânsă legătură cu lira. Sunetele 
diafane ale harpei „par a fi desprinse din însăşi şoptirea divină 
pentru a-l înălța pe om în zona unde nu mai poate avea acces 
cu ochiul” (p. 61). Nu este uitat nici buciumul, „instrument ro- 
mânesc, al cărui sunet grav pare să vină de fiecare dată din 
ancestral pentru a-i aduce aminte omului că şi-a pierdut 
sfintenia” (p. 63). Un „bucium în miniatură”, cornul, a fost 
„aproape de vietuitorul acestor meleaguri, însoțindu-l în cele 
ale vieţii şi cele ale morții”. Sunetul acestui instrument e 

„întotdeauna dulce, ca o constantă” (p. 67). Mai sunt evocate 
şi alte instrumente: toaca, clopotul şi talanga. loan Ticalo este 
de părere că „alternanţa ritmului bătăilor primului [toaca, n.n.] 
are darul de a însufleţi, de a revigora energiile umane până în 
momentul fluidizării acestora, când intervine cel de-al doilea 
[clopotul, n.n.] pentru a-i da omului posibilitatea trecerii din- 
colo de «limitările condiţiei temporale»” (p. 71). 

Dacă prima parte a acestei cărți pare a fi scrisă pe un ton 
de destindere, nu acelaşi lucru se poate spune despre ultima 
parte a volumului semnat de loan Ticalo. Pornind de la depesa 
expediată de la Viena de Petre P. Carp, „Și mai potoliti-l pe 
Eminescu”, cu un popas la Cuvânt si tăcere în iubirea emines- 
ciană, dar şi Solitudinea eminesciană, autorul încheie volumul 
pe un ton dramatic (sau cel putin patetic) cu eseul ,, Con-sti- 
inta” lui Eminescu. Termenul de con-stiinfa, spune Ticalo, „îi 
aparține lui Dumitru Stăniloae şi se referă la conştiinţa 
psihologică, «ştiinţa mea ca subiect cunoscător despre mine ca 
un eu cunoscut (...) şi care se raportează în mod continuu la 
conştiinţa moralä»” (p. 128). Cartea se încheie cu concluzia, 
mult prea previzibilă, că Eminescu, „atât ca persoană vietuind 
în istorie, cât şi ca poet, vietuind în «carnea» cuvântului, a tins 
către perfecțiunea propriei persoane, a năzuit să trăiască 
independent de timp, în acord cu valorile morale creştine, 
parte integrantă a sufletului său” (p. 129). 


Studii eminesciene, vol. 3 
Caietele Colocviului Naţional Studenţesc 


„Mihai Eminescu ” 
(aşi, Editura Univ. „Al.I. Cuza”, 2006, 285 p.) 


Alina PISTOL 


Circumscriindu-se ediției a XXXII-a a Colocviului Natio- 
nal Studenţesc „Mihai Eminescu”, desfăşurat la Iaşi, în peri- 
oada 25-28 mai 2006, Caietele Colocviului Studii eminesciene, 
vol. 3, au apărut sub coordonarea lui Dumitru Irimia, Elena 
Dornescu, Ilie Moisuc şi Nicoleta Redinciuc. Volumul de faţă 
include studii şi eseuri semnate de către studenți din anii II-IV 
şi de către masteranzi ai facultăților de litere din centrele 
universitare Iaşi, Bucureşti, Sibiu, Cluj, Constanţa, Timişoara, 
Craiova, Chişinău şi Bălţi. El constituie un veritabil document 
al interesului constant de care se bucură Eminescu printre 
tinerii cercetători şi nu numai. De altfel, de-a lungul anilor, 
acest eveniment a inițiat un veritabil dialog intelectual între 
generații diferite de studenţi eminescologi, imprimând dina- 
mism vieţii studenţeşti şi literare ieşene. 

În lumina celor enunțate mai sus, remarcăm studiul intro- 
ductiv al prof. dr. Ştefan Afloroaei, Eminescu. Memorie şi 
spațiu intermundiar, care reprezintă textul conferinţei de des- 
chidere a colocviului. Studiul analizează reprezentările tem- 
porale din opera lui Eminescu, dar mesajul subsidiar este acela 
de a sfida efectele maladive ale unui timp al uitării, care ar 
putea distorsiona receptarea textelor eminesciene în parametrii 
autenticităţii. Pornind de la Avatarii faraonului Tlà, Rugă- 
ciunea unui dac, Scrisoarea I, Diorama sau Sărmanul Dionis, 
autorul aprofundează acele aspecte ce tin de fluxul temporal, 

relația dintre aparenţă şi esență, spaţiul intermundiar (mediator 
al memoriei şi prezentului, existenţei şi neantului), timpul 
transmigratiei, mitul metempsihozei, anamneză. Se trasează 
astfel puncte de convergenţă între textele eminesciene şi con- 
temporaneitate: ,„...frontiera dintre cele aparente şi cele reale 
nu este niciodată decisă în chip definitiv (...); dincolo de ceea 
ce ne spune Eminescu în paginile sale de proză sau în unele 
poeme, o astfel de condiţie ne priveşte mult mai mult decât am 
fi dispuşi astăzi să credem” (p. 14). 

Volumul Studii eminesciene, 3 se structurează în patru 
mari secțiuni, care reflectă şi tematica lucrărilor susţinute pe 
secțiuni în cadrul Colocviului „Mihai Eminescu”: I. Exegeze, 
II. Critica criticii, HI. Stilistică şi poetică, IV. Publicistică. 

Acest volum poartă efigia „spațiului intermundiar”, 
enunțat încă din Introducere de Stefan Afloroaei. Valentele 
dihotomiei generate de acest spațiu simbolic sunt surprinse la 
nivelul tuturor sectiunilor. Le regăsim în Exegeze (spre exem- 
plu, în Jocul şi problema scindării în poezia lui Mihai Eminescu 
de Dumitru Patanghel sau Umbră — Vedere — Viziune în 
monologul Dochiei de Carmen-Narcisa Braşoveanu), în Cri- 
tica criticii (este cazul unor eseuri precum Vieţi paralele de 
Roxana Husac sau Poietica lui „a fi” sau „a părea” în recep- 
tarea imaginii lui Mihai Eminescu de Corina Gruber), cât şi 
secțiunea consacrată publicisticii (a se vedea mai ales Mihai 
Eminescu — „a fi” şi „a părea” extremist de Valentin 
Derevlean). 

Cea mai amplă secţiune este aceea dedicată stilisticii şi 
poeticii, cu un număr de 16 studii. Perspectivele diverse de 
cercetare a motivului umbrei sunt ilustrate de titluri precum: 
Umbra — haos şi cosmos de Ilie Moisuc, Umbrele discursului 
poetic de Alexandra Cătană, Umbra în devenire de Nicoleta 
Redniciuc, Umbra, între geneză şi stingere de Irina Pînzari, 
Umbra — dimensiune semantică şi implicații existenţiale (între 
existență şi aparență) de Florina Florea şi Valente semiotice 
ale „umbrei” în lirica eminesciană de Maria Trofin. În 
aceeaşi sferă a interpretării relațiilor dintre aparenţă şi esență 
se situează şi lucrările: Redescoperirea „fiinţei ” prin creaţie 
de Ilie Moisuc, Un phoenix e o pasăre-n vechime. „A fi” şi „a 

părea” în creaţia şi poetica eminesciană de Anca Pusta, 
Niveluri ale ambiguitätii în creaţia eminesciană de Dan 
Botezatu, Cuţitul în apă — limbajul ca umbră a Realitätii de 
Sorana Dana Fotea. În aceeaşi secțiune consacrată stilisticii şi 
poeticii, se întâlnesc exerciții analitice de mare virtuozitate ale 
unor texte eminesciene: „Când crivățul cu iarna...” — un 
model estemologic eminescian de Victoria Ciorbă, Eminescu 
dincolo de stilistică. „Într-o lume de neguri...” un exercițiu 
agnostic de Elena Dornescu; O interpretare filosofică a 
poeziei „Într-o lume de neguri...” de Adina Camelia Bleotu; 


„Când crivățul cu iarna...” Sceno-grafii mitico-lirice de 
loana Repciuc; Arhetipuri şi ambivalență imagistică în 
poemul „Când crivățul cu iarna...” de Adriana Milica şi 


Pragurile şi porţile textului eminescian de Anamaria Cristina 
lanoşiu. 

Veritabile pledoarii pentru o lectură modernă a operei lui 
Eminescu, dintr-o perspectivă cât se poate de contemporană, 
sunt textele semnate de: Floarea Sofia Rus — Teorie şi 
modernitate în lirica eminesciană; Marius Margea — Odă (în 
metru antic) — lectură critică şi asumare poetică. De la lec- 
turile reiterative la prezentificarea operei; Natalia Ivasîsen — 
Eminescu şi „tăcerea ” critică [critica din Basarabia ultimelor 
decenii], Ruxandra Ana — Modele culturale europene în publi- 
cistica eminesciană. 

În concluzie, volumul de față captivează atât prin varie- 
tatea şi complexitatea studiilor, cât mai ales prin prospetimea 
unui exerciţiu interpretativ realizat de către tinerii cercetători 
conectaţi la fenomenul literar actual, ca efect al unei 
convingeri unanime, formulate astfel: „S-ar părea că Mihai 
Eminescu nu trebuie să devină, sub nici o formă, chiar dacă 
aprobatoare, obiectul tăcerii, prejudecată supusă criticii...” 
(Natalia Ivaşisen — Eminescu şi „tăcerea ” critică [critica din 
Basarabia ultimelor decenii], p. 98). 


Centenar Mihai Eminescu 
(„Cahiers roumains d’études littéraires”— nr. 2/1989) 


Alina PISTOL 


De-a lungul existenţei sale, „Cahiers roumains d’études 
littéraires” şi-a propus promovarea în mediile intelectuale 
străine a numelor şi creației scriitorilor români, considerați 
deja „canonizați” în spațiul nostru cultural. Astfel, numere 
întregi au fost dedicate omagierii unor creatori români, cir- 
cumscrişi ideii de model românesc, dar şi unui „europenism” 
subsidiar, ce ar fi fost garantul unei receptări critice de succes 
în spaţiul occidental. Aparţinând unor curente literare şi epoci 
dintre cele mai diferite, selecția operată de revistă are ca 
structură axiologică ideea de integrare într-o matrice a acţiunii 
exemplare în contextul literaturii noastre, fixând reperele unor 
noi curente de gândire sau de creaţie. Ovidiu Ghidirmic nota, 
într-un capitol dedicat hermeneuticii modelelor culturale: 
„Într-o cultură există mai multe asemenea personalități de 
marcă, reprezentative, care exercită o acţiune modelatoare, 
prin influența covârşitoare pe care o au asupra contempora- 
neitätii şi a generaţiilor succesive”!. Personalitätile româneşti 
astfel impuse ca valori creditabile în exterior configurează, 
prin reperele pe care le fixează în conştiinţa intelectualului 
„din afară”, însesi dominantele culturii noastre. Nu trebuie 
uitat că receptarea acesteia în spațiul altor culturi porneşte de 
la un fundament destul de sărac în contextul totalitarismului, 
reticentele fiind destul de mari, chiar şi după "89. De aceea, 
realizatorii revistei au devenit conştienţi de „dubla responsa- 


! Ovidiu Ghidirmic, Hermeneutică literară românească, Craiova, 
Editura Scrisul Românesc, 1994, p. 198. 

bilitate” pe care şi-au asimilat-o odată cu opţiunile exprimate 
în numerele omagiale, dedicate câte unui creator român repre- 
zentativ: surprinderea atât a originalității creaţiei personali- 
tăţii-model, care să-l particularizeze în contextul european, şi 
nu numai, cât şi remarcarea existenței unor elemente de uni- 
versalitate, a unei valori, indiferent de spațiul în care sunt 
receptate. Metoda este comună aceleia practicate, spre exem- 
plu, de către Harold Bloom, în Canonul occidental, prin cen- 
trarea pe personalitatea creatorului, edificată prin mai multe 
instanţe, atât de natură interioară, cât şi exterioară. 

Aceste numere de revistă au servit, o dată în plus, 
credinței exprimate de către fondatorul acestei publicaţii, 
Adrian Marino, care semnala „o necesitate intelectuală funda- 
mentală: transformarea prezentării culturii şi literaturii române 
în acte sistematice de cunoaştere şi difuzare — obiective 
competente, oneste şi libere, prin instrumente şi organe cât 
mai organizate, calificate şi active posibil”. Numerele din 
„Cahiers roumains d’études littéraires” dedicate unui creator- 
etalon se dimensioneazä, aşadar, şi printr-un „activism 
pozitiv”, ce-şi fixează ca reper o receptare critică în direcția 
dorită, prin acceptarea operei scriitorilor români ca valori cu 
adevărat „europene”. Intenţia aceasta este vizibilă inclusiv în 
numerele revistei de dinainte de *89. În mod evident, există 
aici în subtext şi dorința depăşirii unei preconceptii — aceea de 
a respinge opera unui scriitor înainte de a fi pe deplin receptat, 
cu argumentul apartenenței la o cultură care s-a considerat 
adesea, ea însăşi, minoră, fără un prestigiu consolidat în 
spaţiul occidental. Iar prin impunerea unei constelații de valori 
româneşti, în frunte cu cea reprezentată de creaţia emines- 
ciană, fie şi numai prin originea etnică, cultura noastră are o 
şansă extraordinară de a se afirma ca spaţiu intelectual 
complex şi vital, capabil să trezească atenţia şi interesul 
celorlalți. Dacă în deceniile '70-'80, tendința revistei era una 
de racordare la temele de dezbatere de atunci ale culturii 
europene, în deceniile următoare, planul de referință se va 


? Adrian Marino, Pentru Europa, laşi, Editura Polirom, 2005, p. 
95. 

redimensiona semnificativ. Noile tinte sunt globalismul, multi- 
culturalismul si circulatia valorilor la nivel mondial. 

Numărul ce marchează centenarul morții lui Mihai 
Eminescu se distinge prin multitudinea şi consistenţa artico- 
lelor semnate de către eminescologi reputați, dar şi de către 
oameni de cultură din alte domenii decât acela al literaturii. 
Impresia generală este aceea de corp compact, polivalent, un 
fapt inedit constituindu-l apariţia în paginile revistei, pentru 
prima dată, a unor reproduceri de fotografii sau picturi de 
Ştefan Luchian, Gh. Petraşcu, D-tru Paciurea, Mişu Teişanu, 
A. Mursu, Camil Ressu, Aurel Bordenache, Sabin Bălaşa şi 
alții. Poetul este luat ca reper valoric absolut pentru întreg 
spaţiul literar românesc, însă accentul cade pe revelatiile unei 
noi lecturi a operei sale, în spiritul secolului al XX-lea, 
disociată de clişeele vehiculate până atunci în critica literară. 
Răzbate din toate textele îndemnul la reîntoarcerea cititorului 
îndoctrinat cu formule exegetice „de-a gata” la textul propriu- 
zis, pentru o receptare nealterată a sensului: „Atemporel et 
métaphysique, l’esprit du siècle dernier est également le nôtre 
(...), la domination de la poésie lyrique, le sentiment exacerbé 
de la nature, la vocation de l’instauration, la recherche d’un 
idéal abstrait d’harmonie par la conciliation des contraires 
[sont] de traits essentiels et visibles du siècle dernier (...). Une 
retouche lucide de ce modèle, son approfondissement con- 
scient et, ensuite, la transformation en taxinomie ne fera de 
mal à personne” (Mihai Zamfir, Eminescu et le XX-ème siècle, 
p. 26-32). 

Alte articole din numärul de fatä disociazä între perceptia 
operei eminesciene la momentul apariției sale şi cel con- 
temporan, susținând, însă, invariabila valorică a acesteia: Z. 
Dumitrescu-Buşulenga — Eminescu — référence absolue de la 
poésie roumaine, E. Todoran — The Sacred Mountain and the 
Abysal Phenomenon, George Munteanu — L'Universalite de 
l’œuvre d'Eminescu. Sunt dedicate unor aspecte legate de poe- 
tica anumitor texte eseurile lui George Popa — Is “Hyperion” 
a drama of Time?, Petru Creţia — Le Discours du Démiurge: 
histoire et analyse du texte, Amita Bhose — Cosmology of 
Mihai Eminescu, G. I. Tohăneanu — “The Desire” — A Possible 

Comment. Analizele fac remarcate si elementele de intertextu- 
alitate cu opera eminescianä a creatiilor unor poeti moderni 
dintre cei mai diferiti, de la St. Aug. Doinas si pânä la Nichita 
Stănescu. Romul Munteanu, directorul de atunci al revistei, 
nota: „Canoanele nu pot fi astăzi decât opţiuni individuale sau 
de grupuri restrânse de cititori din aceeaşi arie de cultură. 
Putem vorbi, însă, independent de canoane, de unele valori 
perene ale culturii”. 

Calitatea de scriitor complet a poetului este pusă în 
valoare în articolele ce iau în discuţie şi alte expresii ale 
spiritului său creator: Mihai Drăgan — Un roman poétique: 
Geniu pustiu (Genie solitaire), Al. Piru — Le Theâtre 
d'Eminescu, C-tin Barbu — Les Sources de l'être dans les 
cahiers eminesciens, Florin Manolescu — La Photo d'un reve, 
Monica Spiridon — Eminescu et l’âge mûr du journalisme 
roumain. 

În numărul pe care îl discutăm se pune accentul şi pe 
dimensiunea contemporană a receptării operei eminesciene, 
mai ales în alte medii intelectuale sau spaţii culturale, tre- 
cându-se peste anumite fabu-uri exegetice, prin referintele la 
socialul şi politicul contextual: Al. Husar — Eminescu et la 
Transylvanie, Beatrice Ungar — Eminescu in den Her- 
mannstädter deutschsprachigen Zeitungen (1904-1939), Petre 
Popescu Gogan — Echos de l’œuvre d'Eminescu dans la 
conscience des plasticiens, Doina Condrea Derer — L 'Esegesi 
italiana dedicata a Mihai Eminescu. 

Ampla secțiune dedicată vieții şi creaţiei lui Mihai 
Eminescu este încheiată conclusiv prin Repères biographiques 
de C. Stănescu şi Réflexions sur l'œuvre et la personnalité 
d'Eminescu. Si celelalte capitole din sumarul acestui număr 
vizează, de asemenea, opera eminesciană: La Chronique des 
traductions include recenzia lui loan Pânzaru — Notes sur 
quelques traductions de la poésie d'Eminescu, în Comptes 
rendus, Gh. Ciompec semnează L'Edition Perpessicius, iar 
Marina Ionescu Mureșanu, La collection «Eminesciana», 
éditions Junimea, laşi. 


3 Romul Munteanu, Cine instituie canonul?, „Paradigma”, nr.1, 2002. 

Revista reflectă şi prin acest număr cultivarea unor valori 
de tradiţie europeană. Prima ar fi aceea a caracterului inte- 
grator, „total”, prin recuperare — atât a complexităţii gândirii şi 
creației poetului, cât şi prin intenţia de a sublinia ambivalenta 
acestora, prin sincronism cu curentele filosofice ale epocii 
sale. Se propune un nou mod de a gândi valoarea, bipolar: prin 
ocurentele nationalului, ca spaţiu ce modulează în mod spe- 
cific procesul de creaţie, dar şi ale universalului, accentuându-se 
intertextualitatea fiecărui text avut în vedere. 

Omagierea scriitorilor români în numere speciale cores- 
punde de fapt intenţiei de a impune un canon literar românesc 
spaţiului autohton, sufocat de literatura proletcultistă, cât şi un 
criteriu de evaluare a culturii noastre pentru „ceilalți”. Revista 
îşi asumă astfel un rol normativ, nu numai pe acela de me- 
diator. Rolul său principal este difuzarea valorilor româneşti în 
alte spaţii culturale. Cele peste trei de decenii de la apariţie, 
precum şi colectivul de redacție reprezintă o garanţie a calității 
creațiilor propuse. Trebuie avut în vedere şi faptul că numerele 
apărute în ultimii ani la Institutul Cultural Român îşi propun şi 
atragerea unor noi categorii de cititori, nu numai a celor 
„specializaţi”, interesați exclusiv de literatură. Se întâmplă 
aceasta poate şi pentru că „în literatură, în artă, în cultură, în 
general, tendința de structurare, întâi a unor norme, apoi a 
unor valori sigure, modelatoare şi modelizante, apare, deo- 
potrivă, ca impusă de un Zeitgeist, dar şi de anumite instanțe 
(sociologice), proferându-şi funcții normative coercitive; 
canonul devine sinonim cu Tradiţia, înțeleasă ca set de valori 
impuse pe diverse căi’. 


j George Popescu, Canon si anti-canon, canonizare şi de-canoni- 
A = LE 
zare, în „Paradigma”, nr. 1/2002. 


Mihai Eminescu 
— poezie, muzică, matematică — 


Nicolae TORSAN 


Legătura strânsă dintre poezie, muzică şi matematică este 
aproape evidentă, fiind suficient să amintim că, în poezie, ca şi 
în muzică, intervine cadenta şi măsura, iar acestea înseamnă 
matematică. 

În această notă, prezentăm o modalitate simplă de con- 
cretizare a acestei legături. 

Vom folosi în acest scop, alfabetul normal ordonat şi 
rangurile literelor în această ordonare adică, 


A À B … I Î .. P Q … S S T T … Z 
1 2 3 … 10 11 … 18 19 . 21 22 23 24 ... 30 


notând pauza dintre cuvinte (spatiul) cu 31. 

Totodată vom apela şi la mulţimea rapoartelor care 
caracterizează scara muzicală naturală sau scara majoră cu 
intonatie justă. Dacă vom considera egal cu unitatea numărul 
de vibrații pe secundă ale unei coarde vibrante pentru sunetul 
„DO de jos”, atunci pentru celelalte sunete ale acestei scări 
muzicale avem corespondentele: 


sunete DO RE MI FA SOL LA SI DO 


nr. de vibratii 1 9/8 5/4 43 32 53 15/8 2 


Considerăm mulțimea M = (24, 27, 30, 32, 36, 40, 45, 
48). 

Pentru început am ales poezia Peste virfuri, în care, 
cratimele care apar au fost asimilate cu pauza sau spațiul 
dintre cuvinte, având deci cota (sau rangul) egală cu 31. 

Din textul poeziei, începând cu prima literă, formăm 
secvențele „înlănţuite” de litere, parcurgând textul în acelaşi 
sens, retinând acele secvenţe pentru care suma rangurilor din 
alfabet ale literelor componente este egală cu un număr din 
mulțimea M. 

Vom nota spaţiul cu simbolul ,,x”, având rangul 31, fără 
a-l confunda cu litera x, având rangul din alfabet egal cu 28. 

Deci, pentru textul, PE ST E X V ÎRFURIKX.., 
avem secvențele: 

PE = 18 + 6 = 24, pe care o reținem, urmează, PES = 24 
+ 21 = 45, pe care o reținem, apoi, PEST = 45 + 23 = 68, care 
se respinge şi vom elimina prima literă, reluând procedeul, 
deci ES = 6 + 21 = 27, reţinută etc. 

În acest mod obţinem un şir de numere, toate aparţinând 
mulțimii M; 24, 45, 27, ... , 48, 24. 

Dacă împărțim fiecare termen al acestui şir la 24, 
obținem chiar rapoartele care caracterizează scara muzicală 
naturală, fiecare raport fiind apoi substituit cu sunetul 
corespunzător. 

În acest fel, din textul poeziei obţinem un şir de sunete, 
care pentru această poezie este următorul: 

DO SIRE RE FA SI MI MI SOL SI SI FA SOL RE DO 
MI RE SI FA SI DO LA SOL SOL LA SI MI SOL FA MI 
SOL SI SI DO SI SOL SI DO, DO, SOL MI DO SI SOL MI 
DO SIRE LA LA RE FA RE DO, FA DO, RE DO SIRE RE 
FA MI MI SOL SOL SOL FA DO, SOL DO SI SIRE FA 
SOL DO, SI MI SOL FA FA LA SOL DO, FA FA SOL DO 
SI SOL DO LA SI FA DO. DO. DO 
unde DO; este „DO de sus”. 

În total sunt 98 de sunete care, în ordinea descrescătoare 
a frecvenţelor lor în şir, sunt ordonate astfel: 


sunete SI SOL FA DO RE MI DO, LA 


frecvenţe 19 18 14 11 11 10 9 6 

Referitor la şirul de sunete de mai sus, se constată 
următoarele: 

- Textul poeziei conţine 288 de caractere (litere, spaţii, 
cratime), care au generat 98 de sunete, care reprezintă 
34,02%. 

- În şir, succesiunea (DO-SI) apare de 7 ori, succesiunea 
(MI-SOL) apare de 5 ori, iar succesiunile (RE-FA) şi (SI- 
RE) apar de câte 4 ori. 

-  Succesiunile (DO-SI-RE-RE-FA), (SI-MI-SOL), (SOL- 
DO-SD si (SOL-MI-DO-SI) apar fiecare de câte două ori. 

- Din cele 98 de sunete, 58 (adică 59,18%) s-au obţinut din 
succesiuni formate din câte două caractere, 21 (adică 
21,42%) din succesiuni de câte trei caractere, 18 (adică 
18,36%) din succesiuni formate din câte patru caractere şi 
una singură a rezultat dintr-o succesiune formată din cinci 
caractere. 

Pentru comparație au fost analizate, din acest punct de 
vedere, poeziile: Se bate miezul nopții, notată cu B, Prin nopți 
tăcute, notată cu C, Somnoroase păsărele, notată cu D şi 
poezia Luna s-a, a lui Arghezi, notată cu E. 

Frecventele relative (procentuale) ale sunetelor din 
şirurile specifice acestor poezii se prezintă astfel: 


sunete DO | RE | MI | FA | SOL | LA | SI | DO, 
Poezia B 16,48] 7,69] 2117] 8,79) 10,90 | 12,00 | 13,18 
Poezia C 


10,97 | 12,19] 17,07 10,97] 8,53) 15,83 | 18,29 
Poezia D 15,31] 810) 18,01 1621] 8,10] 14,41 | 11,71 


Poezia E | 11,57| 11,57| 6,31| 20,00| 12,63| 8,42 | 12,63 | 11,57 


Din totalul caracterelor acestor poezii, numărul 
(procentual) de sunete din sirurile lor specifice prezintă 
următoarele valori în ordinea din tabel a poeziilor: 34,06; 
34,02; 34,05; 34,05, deci valori sensibil egale. 

Din analiza detaliată a şirurilor construite pentru poeziile 
prezentate rezultă următoarele: 

-  Şirurile diferă între ele prin succesiunea sunetelor 
componente, prin legăturile lor bilaterale, prin frecvențele 
de apariţie a sunetelor în şiruri, prin lungimile secventelor 
de caractere din care se obțin sunetele din şiruri. Toate 
acestea sunt consecinţe ale structurii textelor analizate. 

- Dacă notăm cu L lungimea în caractere a unui text poetic 
şi cu N numărul de sunete din şirul obţinut conform 
acestei metodologii, atunci 

L / N = constant 

aceasta fiind o caracteristică a textelor poetice, valoarea 

constantei fiind aproximativ egală cu 2,927. 

Pentru cele cinci poezii analizate s-au obţinut 
următoarele valori: 2,938; 2,890; 2,939; 2,936 respectiv 2,936. 

Dacă notăm cu N(a) = 1,618, numărul de aur cu trei 
zecimale exacte, se constată că între valoarea constantei de 
mai sus şi N(a) există următoarea relație aproximativă: 

2,927 = (3 N(a) + 1)/2 

Această construcție ne permite să ataşăm fiecărei poezii 
cel puţin câte o melodie. În sensul aceasta, este necesar să 
stabilim, pentru fiecare sunet din şirul de sunete corespunzător 
poeziei câte o valoare, lucru care se poate realiza în mai multe 
feluri. 

Astfel, fiecărui sunet îi putem ataşa câte o cotă, care să 
reprezinte numărul de caractere din secvenţa care generează 
sunetul respectiv. Pentru poezia Peste virfuri, primul sunet din 
şir este DO, care provine din secvenţa PE formată din două 
caractere, deci acest sunet are cota 2 etc. Toate sunetele din şir 
care au cota 2 le vom considera „optimi”, cele cu cota 3 sunt 
„doimi”, cele cu cota 4 sunt „pătrimi”, iar cele cu cota 5, de 
fapt una singură, se consideră „notă întreagă”. În baza acestor 
convenții, respectând regulile componistice, se poate scrie pe 
portativ melodia respectivă. 


Poezia eminesciană 


Care-i amorul meu în astă lume 
— aplicaţii ale secventelor fibonaciene — 


Nicolae TORSAN 


Sirul lui Fibonacci este definit prin recurenţă, pornind de 

la două numere date „a” şi „b”, astfel: 
a, b, (a + b), (a + 2b), Qa+3b),... 

în care fiecare termen, începând cu al treilea, este egal cu 
suma celor doi termeni precedenţi. Diferite şiruri de tip F se 
obțin particularizând valorile numerelor „a” şi „b”. Orice 
secvență formată din cel putin trei termeni consecutivi ai unui 
şir de tip F se numeşte secvenţă fibonaciană. 

Considerăm şi alfabetul normal ordonat şi rangul literelor 
în această ordonare, adică substitutia: 


A B C se P Q R ce Z 


1 2 3 dx 16 17 18 SER 26 


Dacă la rangurile din alfabet ale literelor dintr-o secvență 
le adunăm numerele dintr-o secvență numerică, secvență 
numită cheie, iar numerele astfel obţinute le înlocuim cu 
literele, care în alfabet au aceste numere drept ranguri, spunem 
că secvenţa respectivă a fost descifrată cu substitutia dată de 
alfabetul normal ordonat, cu ajutorul cheii precizate. Astfel, 
folosind o notare simplificată, secvenţa CARTE, descifrată cu 
cheia (2, 11, -13, 2, 4) devine: 


C A R T E 
2 11 -13 

E L E V I 


O primă aplicație se referă la finalul poeziei 


După ultimul vers al poeziei, apare drept încheiere 
expresia: 

„ŞI ZI: DORMI DUSĂ, INIMA MEA ARSĂ” 

Să considerăm expresia biblică „ALE TALE DINTRU 
ALE TALE”, folosită şi de către Eminescu, pe care o 
comparăm cu expresia din poezie, din care eliminăm primele 
două cuvinte. Se observă următoarele: 

- ambele expresii au câte cinci cuvinte; 

- prima expresia are 21 de litere, iar a doua 20, deci dacă 
din prima expresie eliminăm o literă, de exemplu prima 
literă din cuvântul ARSĂ, ambele vor avea câte 20 de 
litere, mai mult, fiecare dintre ele va conţine câte patru 
litere A. 

După eliminarea acestei litere şi a pauzelor dintre 
cuvinte, expresia din poezie se transformă în următorul şir: 

DORMIDUSAINIMAMEARSA 

Numerotăm literele acestui şir, începând cu a şasea literă 


1 2 3 4 


D U S A 


şi reținem literele ale căror numere de ordine formează 
secvența fibonaciană 1, 2, 3, 5, 8, 13, obținem astfel secvența 
D U SI MR. Dacă această secvență o descifrăm cu cheia (0, 0, 
1, 0, 1, 0), rezultă: 


D U S I M R 
0 1 0 1 
D U T I N R 


secvența finală, prin anagramare, conduce la cuvântul 
DINTRU. 

Din expresia din poezie, după eliminarea literei A şi a 
literelor DUSIMR, din care am dedus cuvântul DINTRU, mai 
rămân următoarele litere scrise în ordine alfabetică, A A A A D 
EIIMMNORS, pe care le scriem pe două linii, alternativ 
„Sus-jos”, şi le numerotăm în sens invers (deci descrescător), 
adică 


7 6 5 4 3 1 
A A I M N R 
A A E I M O S 


Din fiecare linie extragem literele ale căror numere de 
ordine formează secvența fibonaciană, 1, 3, 4, 7 şi obținem 
secvențele, R M I A, respectiv S M I A. Dacă aceste secvențe 
le descifrăm cu cheile, (2, -1, -4, 0) respectiv (1, -1, -4, 0), 
obținem: 


R M I A S M I A 
2 -1 -4 0 1 -1 -4 0 
T L E A T L E A 


din aceste secvențe finale, prin anagramare, rezultă cuvântul 
TALE. 

După această operaţie, în prima linie rămâne secvenţa, N 
D A, iar din a doua linie rămâne secvenţa, O E A, pe care le 
descifrăm cu cheile (-2, 1, 0), respectiv (-3, 0, 0) şi obţinem: 


N D A O E A 
-2 1 0 -3 0 0 
L E A L E A 


din secvențele finale, prin anagramare, rezultă cuvântul ALE. 

Deci textul final al poeziei este reprezentat de expresia 
biblică ALE TALE DINTRU ALE TALE, rezultat obținut cu 
ajutorul secventelor fibonaciene. 

Considerăm textul format din cuvintele titlului ca un şir de 
litere, eliminând pauzele dintre cuvinte şi cratima, şir numerotat 
şi care va fi parcurs circular, deci după ultima sa literă se trece 
la prima literă, continuând numărătoarea. 

Fie următoarea secvenţă fibonaciană, 1, 4, 5, 9, 14, 23, 37, 
60, şi să extragem din şirul de mai sus, parcurs circular, literele 
ale căror numere de ordine sunt termenii acestei secvenţe 
fibonaciene, obţinem astfel succesiunea, CE I R U M E M. Dacă 
la aceste litere le adunăm cheia simetrică, (0, 0, 0, 1, 0, 0,0, 1) 
rezultă, 


secvenţa finală, prin anagramare, conduce la cuvântul, 
EMINESCU. 

Dar numele poetului se poate obține şi astfel: 

Considerăm că binomul format din cratimă şi litera „1, 
adică „-i” reprezintă un cuvânt din două litere, titlul având 
acum şapte cuvinte. Fie structura numerică, (1, 4), 2, 2, 2, 2, 2, 
2 de care ne folosim în felul următor: din primul cuvânt al 
titlului reținem prima şi a patra literă, iar din toate celelalte 
cuvinte reținem a doua lor literă. Rezultă astfel secvenţa CEI 
SUMEN, care este o anagramă a cuvântului EMINESCU. 


Omul planurilor vaste 


Adrian VOICA 


Asupra tuturor eminescologilor contemporani (să-i numim 
aşa pe toți autorii care au consacrat studii poetului nostru 
naţional) Constantin Cubleşan are un preţios ascendent. Înce- 
pând din 1994, când îi apare volumul Eminescu în conştiinţa 
critică, el înregistrează şi apreciază cu generozitate şi multă 
comprehensiune toate scrierile având ca tematică viața şi opera 
celui mai mare poet român. Operaţiunea vastă în care s-a 
angrenat acesta s-a soldat în timp cu alte volume, care au 
meritul de a se constitui într-o cronică vie a eminescologiei vre- 
mii noastre: Eminescu în perspectivă critică (1997), Eminescu 
în orizontul criticii (2000), Eminescu în oglinzile criticii (2001), 
Eminescu în reprezentări critice (2003) şi Eminescu în privirile 
criticii (2005). 

Constantin Cubleşan a fost atras şi de editologia emines- 
ciană. Primul pas l-a făcut cu antologia Mihai Eminescu, 
Cezara (2002), după care, animat de planuri ambitioase, pre- 
zintă publicului un prim volum dintr-un ciclu nici măcar 
teoretic definitivat. Prin intermediul lui propune o altă abordare 
a operei eminesciene decât cea tradițională. Este vorba de M. 
Eminescu: ciclul schillerian, (Editura Grinta, Cluj-Napoca, 
2006), ce contrastează prin dimensiunile reduse cu lungimea 
seriei pe care — menționează autorul într-un Cuvânt înainte 
lămuritor — „n-am s-o pot isprăvi niciodată” (p. 7). De altfel, în 
această prefaţă succintă, Constantin Cubleşan reactualizează 
ideea lui Petru Creţia, după care ediția de Opere iniţiată de 
Perpessicius în 1939 trebuie reluată din chiar momentul 
încheierii ei. Ca unul care cunoaşte în profunzime diferitele 
perspective din care este abordată lirica eminesciană, cercetă- 


POLEMICI, COMENTARII, RECENZII. VARIA 253 


torul clujean avansează ideea inedită că poezia acestuia trebuie 
analizată pe cicluri, din moment ce poetul însuşi preferase 
această modalitate de tipărire a operei sale. Dar un protocronist 
în această privință poate fi considerat N. Georgescu, autorul 
unui studiu capital în cercetarea operei eminesciene, intitulat 
Eminescu şi editorii săi (2 vol. Editura Floare albastră, 
Bucureşti, 2000), care aträsese cu obstinatie atenţia asupra 
acestui aspect. Constantin Cubleşan îşi începe, aşadar, sublima 
aventură editologicä, avertizându-şi cititorii că, deşi preferă 
această abordare inedită, el va releva „fondul ideatic” al fiecărei 
poezii „aşa cum îl percepem în veacul nostru, dar şi firul istoric 
al receptării lui de-a lungul vremii” (p. 5). Intenţia este însă 
aproape irealizabilă, deoarece paginile exegetice consacrate 
unei singure poezii formează adesea ele însele substanţa unui 
volum! Sursele critice (tot mai numeroase în cazul lui 
Eminescu) vor fi utilizate probabil selectiv, fiindcă altfel 
demersul exegetic este imposibil de realizat de un singur om — 
Chiar entuziast şi cu ambiţie ardelenească, aşa cum este 
Constantin Cubleşan. 

Alegerea „ciclului schillerian” pentru începutul seriei 
exegetice nu se explică atât prin bilingvismul poetului — 
adolescent format la Cernăuţi de nume sonore în învățământul 
ardelenesc din a doua jumătate a secolului XIX, cât prin 
valoarea lor intrinsecă. În comparaţie cu De-aș avea... sau O 
călărire în zori, de pildă, care o preced cronologic în paginile 
„Familiei”, Speranța, considerată „o meditaţie cu implicaţii de 
ordin filosofic” este o poezie „tezistă întru totul, dar pătrunsă de 
un fior liric emoţional şi de un substrat ideatic de natură a trezi 
în cititorul român din Transilvania (şi nu doar) o puternică 
mobilizare, o credință în împlinirea uni deziderat național de 
secole, animat de suflul speranței într-un deznodământ fericit” 
(p. 17). De la numărul de versuri ale Sperantei (45), 
presupunând amplificarea substanțială a modelului care nu 
conţine decât 18 (constatare aparținând lui D. Vatamaniuc) 
până la precizarea că refrenul eminescian este „un leit-motiv 
inexistent în opera schilleriană” (p. 17) — aproape toate ele- 
mentele formale conduc spre concluzia lui Perpessicius care o 
considera o „adaptare”, fără să nege influenţa poetului german 

în epocă. Dar aceste verigi ale unui lanţ exegetic mult mai lung 
nu fac altceva decât să legitimeze opinia exprimată de G. 
Călinescu în studiul Opera lui Mihai Eminescu, reluat ca ar- 
gument forte de Constantin Cubleşan: „Poezia lui Schiller este 
scurtă şi vagă, iar tema «speranţei» e desfăşurată de Eminescu 
după canonul acestui fel de poezie, făcându-se aplicaţii în toate 
categoriile pasibile de acest sentiment”. Se naşte astfel o 
biografie a poeziei, în care acestea nu sunt singurele date 
esenţiale. Punctul de plecare îl constituie Blajul, cu celebra sa 
Câmpie a Libertăţii, în care Hoffnung de Schiller va fi căpătat 
în conştiinţa poetului român alte rezonanţe decât cele obişnuite. 
„Poezia [Speranfa, n.n.] poate fi citită, şi trebuie citită — ne 
avertizează Constantin Cubleşan la p. 19 — ca un prim manifest 
al atitudinii patriotice — exprimată acum prin mijloace poetice — 
căruia gazetarul Eminescu, de mai târziu, îi va fi credincios o 
viaţă întreagă”. 

De altfel, lectura „subtextului” este preconizată si de Cristian 
Livescu, autorul studiului Întâiul Eminescu, pentru care „mo- 
tivul tălăzuirii”, atât de evident în Speranța, sugerează deopo- 
trivă „o energie dezlănțuită” şi un „sentiment al surghiunului 
reflexiv dar şi al vivacitätii combinatorii” (p. 22). Abaterea de 
la textul german păstrează însă nişte constante, vizibile în timp, 
care ar putea constitui un element de certă originalitate. 
Interpretarea atitudinii eminesciene față de hipotextul german 
se conturează în viziunea istoricului Const. C. Giurescu, autorul 
studiului intitulat Geneza poeziei „Speranţa ” a lui Eminescu, ca 
preluare a unor elemente paratextuale şi de structură, trecute 
însă prin filtrul interpretativ propriu. El afirmă astfel că 
„Eminescu a pornit, ca şi în alte poezii ale sale, de la textul 
german, împrumutând de la acesta titlul, metrul şi ideea 
fundamentală” (p. 25). Cum puţin mai înainte istoricul afirmase 
că „versul e dactilic în ambele poezii”, este clar că prin „metru” 
el înțelege nu lungimea versului, ci ritmul acestuia. Dar 
Speranţa nu are ritm dactilic (-vv-vv), ci amfibrahic (v-vv-v), 
după cum ne-o dovedesc versurile socotite de Constantin 
Cublesan „leit-motivul acestei poezii”: 

„Cum mângâie dulce, alină uşor 
V-VV -V/ V-V v- 
(v2vvSvv&vvll) 
Speranţa pe toți muritorii”. 
v-v v- VV-V 
(v2vv5vv8v) 


Dar nici în textul german nu observăm succesiunea iam- 
bilor, aşa cum pretinde Const. Giurescu, ci tot a unor construcții 
amfibrahice! Anomalia n-a fost sesizată de Constantin 
Cubleşan, deşi cunoştinţele sale de natură prozodică s-au 
dovedit totdeauna solide şi exacte, iar cercetătorul moldovean 
L.I. Curuci, pe care-l citează, făcuse afirmaţii în acest sens. 

Procedând astfel — adică realizând un colaj al judecăților 
de valoare exprimate de-a lungul timpului —, Constantin 
Cubleşan trebuie să se erijeze (volens, nolens) într-un judecător 
impartial nu numai al opiniilor critice, ci şi al adevărului stiin- 
tific (sau numai tehnic) conţinut de acestea. Sintetizând opiniile 
înregistrate, Constantin Cubleşan vorbeşte despre libertatea 
creatoare eminesciană, presupunând asumarea „unor teme şi 
motive din autorii străini pe care şi le va încorpora propriei vizi- 
uni, până la pierderea, adesea, a identității originare a acestora” 
(p. 26), citând imediat cuvintele lui D. Vatamaniuc după care 
„traducerile lui Eminescu (...) poartă amprenta scrisului său şi 
unele reprezintă creaţii originale prin mesaj şi context social- 
politic” (p. 26). Însă consideratiile lui D. Vatamaniuc din 
articolul Eminescu şi traducerile sale literare, ca şi ideile 
sintetizatoare ale lui Constantin Cubleşan nu se îndepărtează, ci 
mai degrabă rezumă opiniile lui G. Ibrăileanu — din păcate ne- 
citate — referitoare la acest aspect al procesului de creaţie 
eminescian. Ele sunt cuprinse în articolul „Mai am un singur 
dor” este o... compilatie?, a treia „anexă” a studiului 
Eminescu: Note asupra versului, publicat în numerele 9 şi 10 
din septembrie/octombrie 1929 ale revistei „Viaţa românească”. 
Fragmentul respectiv are următorul conținut: „Eminescu ar fi 
făcut din versurile care l-au inspirat o poezie a sa, originală şi — 
după regulă — o poezie mai frumoasă decât modelul...” 

Este notabil faptul că autorul volumului pe care-l recen- 
zăm menţionează şi studiul Schiller în literatura română, apărut 

sub semnătura lui lon Gherghel în Revista germanistilor români 
din 1935, cu ocazia împlinirii a 175 de ani de la naşterea poe- 
tului german. Interesant este faptul că Ion Gherghel acordă o 
atenţie deosebită prozodiei, din moment ce consideratiile sale 
vizează mai putin echivalentele semantice rezultate şi mai mult 
tehnica traducerii propriu-zise. Astfel, vorbind despre tălmă- 
cirea poeziei Hoffnung de N. Tincu Velia în „Foaie pentru 
minte, inimă şi literatură” (1845), Ion Gherghel afirmă despre 
aceasta că prezintă „schimbări de ritmuri inexistente în model”, 
în timp ce în tălmăcirea similară a lui S.G. Vârgolici din 
„Convorbiri literare” (1873) „versurile sunt însă slabe în urma 
ritmului nesigur” (p. 27). Tot „ritm nesigur” dar şi îndepărtare 
de text sunt specifice traducerii lui Millan Adrian din „Lumea 
ilustrată” (dintr-un an neprecizat, n.n.), în timp ce transpunerea 
Mariei Cuntan din „Viaţa literară” (1906) este, în ansamblu, 
„remarcabilă” (p. 28). 

Trebuie să recunoaştem deschis că efortul documentar va 
fi imens, dacă ne gândim la perspectiva oferită de acele poezii 
despre care s-au scris zeci şi sute de articole. Cum va proceda 
Constantin Cubleşan? Va recurge la citarea lor selectivă? Va 
avea în vedere valoarea lor intrinsecă sau le va utiliza în funcție 
de ineditul şi pitorescul detaliilor? Greu de răspuns, fireşte, dar 
în studiul Eminescu: ciclul schillerian autorul nu putea omite 
„amănuntul” revelator că tânărul poet citea din Schiller chiar 
într-un loc impropriu cum este şura unui hotel — idee pe care G. 
Călinescu o preia din amintirile lui I.L. Caragiale. Constantin 
Cublesan va oferi aşadar în cărțile sale viitoare o bancă de date 
privind poezia eminesciană, cât mai completă posibil — dar 
rămâne ca subiectivismul său critic (obiectivitatea fiind un 
deziderat cu statut de ideal) să decidă asupra priorități unora 
dintre ele. 

În ce priveşte poezia Resignatiune (traducerea textului 
schillerian Resignation), Constantin Cubleşan face observaţia 
că în aceasta „resemnarea se află în pandant cu speranţa” (p. 
33), Justificând astfel seria traducerilor din Schiller. Faptul că 
Eminescu a vibrat la anumite idei schilleriene (sau la opusul 
lor!) este de asemenea subliniat de autor. Ideea vesniciei morţii, 
de pildă, care apare în următorul vers din Resigantiune: „Căci 

nici un mort nu iese din umbra groapei sale” „o vom regăsi (...) 
peste ani în sonetul Veneţia (1883), constituind un indiciu de 
stabilitate, de consecvență în gândirea eminesciană” (p. 35). 
Versul vizat este cel din finalul sonetului: „Nu-nvie morţii — e-n 
zadar, copile!”. 

Deşi formulează unele rezerve privind calitatea traducerii 
eminesciene, Constantin Cubleşan surprinde lupta poetului cu 
limba — un „limbaj neformat, prețios şi (adesea, n.n.) sforăitor” 
(p. 36). Dar, prin alăturarea Resignatiunii de Speranţa — adică 
prin alegerea făcută de Eminescu însuşi — Constantin Cubleşan 
descoperă că acesta avea „o viziune” (preluată de fapt de la 
romantici), „un program de creație” subsumat „unui sistem de 
gândire şi de înțelegere a lumii pe care îl va dezvolta (...) şi 
aprofunda în evoluţia operei sale” (p. 37). 

Pe măsură ce istoria noastră literară valorifică idei critice 
inteligent argumentate, Constantin Cubleşan le preia cu scopul 
de a le salva, dintr-un sentiment de datorie faţă de Eminescu. 
Astfel, în carte un spaţiu special îi este acordat lui Cristian 
Livescu, cel care afirmase că, în 1870, Eminescu alcătuise o 
listă de titluri, fără să ţină seama de cronologia acestora, ci cu 
intenția vădită de a întemeia o lume poetică proprie. Un citat 
esențial din Cristian Livescu conţine spre sfârşitul său certe 
judecăţi de valoare, întru totul remarcabile: „ordinea poeziilor 
nu este cronologică, ci respectă o logică interioară, după 
modelul unor cărți lirice din spațiul german, configurând o 
dramă, cel mai adesea ruptura prin destin nefast a unei iubiri 
neîmplinite” (p. 39). Este prefigurat aici zbuciumul dragostei 
pentru Veronica, dar poate fi intuită şi setea lui de ordine, de 
perfecțiune. Şi — mai ales — este prezent în subsidiar pesimismul 
specific, cel care a generat, de fapt, ideile menționate. Cristian 
Livescu subliniază astfel că încă de timpuriu Eminescu îşi 
impusese nişte norme artistice, ţinând deopotrivă de viziune şi 
— după cum am demonstrat noi înşine, referindu-ne la perioada 
vieneză — de construcția poetică, acordând prozodiei un rol 
deosebit. Rezumând — remarcă eminescologul Constantin 
Cubleşan — respectiva listă de titluri probează ,,intentionalitatea 
unei structuri unitare a operei, gândită anume” (p. 41). 


258 STUDII EMINESCOLOGICE 


Traducerea poeziei schilleriene Hektors Abschied sub 
titlul Ector si Andromache, în 1868 (pe când Eminescu nu avea 
decât 18 ani), se înscrie astfel într-un program conceput de o 
gândire matură în care preponderente erau aluziile la 
contemporaneitate. Eminescu se dovedeşte de timpuriu un poet- 
patriot, căci ideea sacrificiului pentru nație se împleteşte aici cu 
„exemplul unei bärbätii demne de urmat pentru cititorul român 
de pretutindeni” (p. 44). Prozodia eminesciană este menţionată 
din nou, ca fiind net superioară traducerilor similare din epocă, 
efectuate, printre alţii, de Iacob Negruzzi. Avansată initial de D. 
Vatamaniuc, ideea este susținută de Constantin Cubleşan ca 
semn al perfectionismului eminescian, manifestat la o vârstă 
când alți creatori nu-şi pun probleme de acest gen. 

Dacă Eminescu intenţiona să traducă în româneşte 
întreaga lirică schilleriană rămâne o prezumție detectabilă în 
scrierile lui G. Călinescu şi, mai recent, ale lui D. Vatamaniuc. 
Constantin Cubleşan reia ideea, considerând însă că traducerea 
baladei Der Handschuh (Mănuşa) în 1881 este o „reîntoarcere”, 
aparent inexplicabilă, dar motivată artistic de „vechea şi 
statornica sa pasiune” (p. 48). Totuşi, asociind traducerea din 
1866 (Speranţa) cu cea din 1881 (Mănuşa) — prin urmare texte 
apărute la distanță de 15 ani —, ideea de ciclu capătă în viziunea 
lui Constantin Cubleşan conotaţii noi. Fiindcă, după cum se 
ştie, Eminescu a publicat în „Convorbiri literare” grupaje de 
poezii, care nu pot fi considerate cicluri decât rar, chiar dacă 
tematica (erotică) este precumpănitoare! Prin urmare — teoretic 
abordând chestiunea — , ne întrebăm cum va proceda Constantin 
Cubleşan în volumele următoare? Ce bază vor avea „ciclurile” 
sale? Se vor identifica sau vor fi diferite de cunoscutele grupaje 
eminesciene? 

Consemnăm, deocamdată, că anexele volumului M. 
Eminescu: ciclul schillerian cuprind deocamdată mentionatele 
poezii schilleriene şi în alte traduceri specifice epocii, pentru a 
se dovedi superioritatea transpunerilor eminesciene. 

Dar acesta este doar... începutul — după cum ne 
avertizează Costantin Cubleşan în prefața cărții sale. Rămâne, 
într-adevăr, ca volumele viitoare să constituie o continuare 
armonioasă a prezentului studiu critic. 

